{"url": "https://www.europarl.europa.eu/news/mt/headlines/priorities/l-inkluzjoni-socjali-u-s-sigurta/20171201STO89305", "date": "2020-11-11T14:25:00", "category": "European Union, European Parliament, press release, So\u010bjet\u00e0, So\u010bjet\u00e0, So\u010bjet\u00e0", "title": "", "text": ["Il-qg\u0127ad fost i\u017c-\u017cg\u0127a\u017cag\u0127 g\u0127adu tema \u010bentrali fl-Ewropa.", "Skopri x'mi\u017curi da\u0127\u0127let fis-se\u0127\u0127 l-UE b\u0127ala g\u0127ajnuna.", "Il-politiki tal-impjiegi u ta\u017c-\u017cg\u0127a\u017cag\u0127 huma responsabbilt\u00e0 tal-Istati Membri.", "Madankollu, l-UE varat g\u0127add ta' inizjattivi li jikkomplementaw il-politiki nazzjonali b\u0127ala parti mill-azzjonijiet tag\u0127ha g\u0127al Ewropa aktar so\u010bjali.", "Dan l-appo\u0121\u0121 jiffoka fuq il-finanzjament ta' programmi tal-impjieg ta\u017c-\u017cg\u0127a\u017cag\u0127, it-titjib tal-kwalit\u00e0 tal-apprendistati u t-traineeships, l-offerta ta' edukazzjoni u ta' opportunitajiet ta' impjieg internazzjonali u l-awtonomizzazzjoni ta\u017c-\u017cg\u0127a\u017cag\u0127 permezz ta' pro\u0121etti ta' volontarjat.", "I\u010b-\u010bifri tal-qg\u0127ad fost i\u017c-\u017cg\u0127a\u017cag\u0127 fl-Ewropa", "L-ewwel impjieg reali jippermetti li\u017c-\u017cg\u0127a\u017cag\u0127 isiru \u010bittadini indipendenti u kunfidenti fihom infushom.", "In-nuqqas ta' prospetti g\u0127all-futur u l-qg\u0127ad fit-tul fost i\u017c-\u017cg\u0127a\u017cag\u0127 i\u017cidu l-probabbilt\u00e0 li jer\u0121g\u0127u jispi\u010b\u010baw bla xog\u0127ol fis-snin ta' wara u jnaqqsulhom il-prospetti tal-karriera.", "Meta t-tfittxija g\u0127al xog\u0127ol u g\u0127al opportunitajiet ta' ta\u0127ri\u0121 ma t\u0127allix frott, jin\u0127olqu sentimenti ta' i\u017colament, dipendenza u nuqqas ta' utilit\u00e0 fost i\u017c-\u017cg\u0127a\u017cag\u0127.", "Barra minn hekk, ikun hemm effetti negattivi fuq l-ekonomija u fuq so\u010bjet\u00e0 li qed tixjie\u0127.", "I\u017c-\u017cg\u0127a\u017cag\u0127 kienu fost dawk li ntlaqtu l-ag\u0127ar mill-kri\u017ci ekonomika u finanzjarja tal-2008.", "Ir- rata tal-qg\u0127ad fost il-persuni ta' bejn il-15 u l-24 sena fl-UE \u017cdiedet minn 15% fl-2008 g\u0127al 24% fil-bidu tal-2013, b'livelli massimi fil-Gre\u010bja (60%), Spanja (56.2%), il-Kroazja (49.8%), l-Italja (44.1%) u l-Portugall (40.7%).", "Fis-snin ta' wara, ir-rata tal-qg\u0127ad fost i\u017c-\u017cg\u0127a\u017cag\u0127 fl-UE tjiebet kontinwament (14.1% f'Di\u010bembru 2019).", "Hemm ir-riskju li l- kri\u017ci tal-COVID-19 ter\u0121a' tiggrava s-sitwazzjoni u \u017c\u017cid il-livelli inkwetanti di\u0121\u00e0 e\u017cistenti ta' \u017cg\u0127a\u017cag\u0127 qieg\u0127da f'diversi Stati Membri.", "F'Awwissu 2020, ir-rata tal-qg\u0127ad fost i\u017c-\u017cg\u0127a\u017cag\u0127 fl-UE-27 kienet ta' 17.6%.", "Il-finanzjament ta' programmi g\u0127all-impjieg ta\u017c-\u017cg\u0127a\u017cag\u0127", "Biex jindirizzaw il-qg\u0127ad fost i\u017c-\u017cg\u0127a\u017cag\u0127, fl-2013 il-pajji\u017ci tal-UE qablu li jvaraw il- Garanzija g\u0127a\u017c-\u017bg\u0127a\u017cag\u0127 , li hija inizjattiva tal-UE biex kull persuna ta\u0127t il-25 sena ting\u0127ata offerta ta' impjieg b'livell g\u0127oli ta' kwalit\u00e0, edukazzjoni kontinwa, apprendistat jew traineeship fi \u017cmien erba' xhur minn meta jsibu ru\u0127hom qieg\u0127da jew jispi\u010b\u010baw l-edukazzjoni formali.", "L- Inizjattiva favur l-Impjieg ta\u017c-\u017bg\u0127a\u017cag\u0127 hija l-g\u0127odda ewlenija ta' g\u0127ajnuna tal-UE g\u0127all-finanzjament ta' mi\u017curi u programmi, imwaqqfa mill-pajji\u017ci tal-UE biex iwettqu l-iskemi tal-Garanzija g\u0127a\u017c-\u017bg\u0127a\u017cag\u0127, b\u0127al ta\u0127ri\u0121 u assistenza g\u0127a\u017c-\u017cg\u0127a\u017cag\u0127 biex isibu l-ewwel impjieg tag\u0127hom, flimkien ma' in\u010bentivi g\u0127al min i\u0127addem.", "B'mod partikolari, l-inizjattiva tappo\u0121\u0121ja r-re\u0121juni tal-UE li g\u0127andhom rata ta' qg\u0127ad fost i\u017c-\u017cg\u0127a\u017cag\u0127 og\u0127la minn 25%.", "Wara l-kri\u017ci tal-coronavirus, b\u0127ala parti minn pakkett usa' ta' Appo\u0121\u0121 g\u0127all-Impjieg ta\u017c-\u017bg\u0127a\u017cag\u0127 , l-UE b\u0127alissa qed ta\u0127dem fuq proposta biex issa\u0127\u0127a\u0127 il-Garanzija g\u0127a\u017c-\u017bg\u0127a\u017cag\u0127 u tag\u0127milha a\u010b\u010bessibbli g\u0127al aktar \u010bittadini (billi jintla\u0127qu gruppi vulnerabbli u l-limitu tal-et\u00e0 jinbidel g\u0127al 29) u aktar konformi mal-\u0127ti\u0121ijiet individwali u tas-suq.", "Skont il- Kummissjoni Ewropea , aktar minn 20 miljun \u017cag\u0127\u017cug\u0127 u \u017cag\u0127\u017cug\u0127a rre\u0121istraw g\u0127all-iskemi tal-Garanziji g\u0127a\u017c-\u017bg\u0127a\u017cag\u0127 mill-2014 'l hawn, filwaqt li l-Inizjattiva favur l-Impjieg ta\u017c-\u017bg\u0127a\u017cag\u0127 ipprovdiet appo\u0121\u0121 dirett lil 2.4 miljun \u017cag\u0127\u017cug\u0127 u \u017cag\u0127\u017cug\u0127a sa tmiem l-2017.", "Apprendistati u traineeships ta' kwalit\u00e0", "Il-pjattaforma Alleanza Ewropea g\u0127all-Apprendistati \u0121iet varata biex tappo\u0121\u0121ja l-Garanzija g\u0127a\u017c-\u017bg\u0127a\u017cag\u0127 u ttejjeb il-kwalit\u00e0 tal-apprendistati fl-Ewropa.", "Fl-2014, il-pajji\u017ci tal-UE qablu dwar Qafas ta' Kwalit\u00e0 b'rakkomandazzjonijiet g\u0127at-traineeships sabiex i\u017c-\u017cg\u0127a\u017cag\u0127 jing\u0127ataw il-possibbilt\u00e0 jiksbu esperjenza ta' xog\u0127ol b'livell ta' kwalit\u00e0 g\u0127oli u b'kundizzjonijiet sikuri u \u0121usti filwaqt li j\u017cidu l-impjegabbilt\u00e0 tag\u0127hom.", "Opportunitajiet internazzjonali", "Fl-UE, il-politiki tal-edukazzjoni g\u0127olja u s-sistemi tat-ta\u0127ri\u0121 huma responsabbilt\u00e0 tal-Istati Membri.", "G\u0127alhekk, ir-rwol tal-UE hu li tikkoordina l-kapa\u010bit\u00e0 tal-Istati Membri u tappo\u0121\u0121ja l-isforzi tag\u0127hom permezz ta' kooperazzjoni mil-lat tal-politika u strumenti ta' finanzjament, b\u0127all-programm Erasmus+ u l-fondi tal-UE.", "Il- pro\u010bess ta' Bolonja , mekkani\u017cmu intergovernattiv li nbeda fl-1999, jiffa\u010bilita r-rikonoxximent re\u010biproku ta' kwalifiki fl-edukazzjoni g\u0127olja fi 48 pajji\u017c.", "Illum je\u017cisti pro\u010bess Ewropew ta' rikonoxximent re\u010biproku mhux vinkolanti ta' ba\u010bellarati, lawrji master u dottorati.", "Fl-2018, biex il-pro\u010bess ta' rikonoxximent ji\u0121i promoss aktar, il-pajji\u017ci tal-UE adottaw Rakkomandazzjoni dwar il-promozzjoni tar-rikonoxximent re\u010biproku ta' kwalifiki tal-edukazzjoni g\u0127olja u postsekondarja bejn pajji\u017c u ie\u0127or.", "Ir-Rakkomandazzjoni tistieden lill-Istati Membri jie\u0127du passi biex jintrodu\u010bu rikonoxximent awtomatiku tal-kwalifiki sal-2025 .", "Di\u0121\u00e0 je\u017cistu g\u0127odod differenti li jistg\u0127u jg\u0127inu billi jappo\u0121\u0121jaw ir-rikonoxximent tal-kwalifiki u jiffa\u010bilitaw il-validazzjoni transfruntiera ta\u010b-\u010bertifikati tat-ta\u0127ri\u0121 u t-tag\u0127lim tul il-\u0127ajja fl-UE, pere\u017cempju:", "il- Qafas Ewropew tal-Kwalifiki , stabbilit fl-2018, huwa g\u0127odda li ma torbotx legalment i\u017cda tg\u0127in biex jitqabblu s-sistemi ta' kwalifiki fl-Ewropa;", "il- Europass , sett ta' dokumenti importanti, fosthom mudell ta' CV u passaport tal-lingwi standardizzati fuq livell Ewropew, li jirrendi l-edukazzjoni u l-esperjenza tax-xog\u0127ol trasparenti internazzjonalment;", "is- Sistema Ewropea ta' Krediti g\u0127all-Edukazzjoni u t-Ta\u0127ri\u0121 Vokazzjonali , stabbilita biex tiffa\u010bilita l-validazzjoni u r-rikonoxximent ta' \u0127iliet u g\u0127arfien relatati max-xog\u0127ol miksuba f'sistemi u pajji\u017ci differenti.", "L-UE g\u0127andha l-g\u0127an li tibni \u017bona Ewropea tal-Edukazzjoni li tippermetti li\u017c-\u017cg\u0127a\u017cag\u0127 kollha jir\u010bievu edukazzjoni u ta\u0127ri\u0121 ta' kwalit\u00e0 u jsibu impjiegi fl-Ewropa kollha.", "Il-programm tal-UE fl-oqsma tal-edukazzjoni, it-ta\u0127ri\u0121, i\u017c-\u017cg\u0127a\u017cag\u0127 u l-isport jismu Erasmus+ , u jiffoka fuq il-mobbilt\u00e0 u l-kooperazzjoni transnazzjonali.", "Il-programm beda b\u0127ala programm ta' skambju tal-istudenti fl-1987, u evolva fi programm \u0121enerali li jkopri l-edukazzjoni skolastika u f'livell (internazzjonali) og\u0127la, l-edukazzjoni u t-ta\u0127ri\u0121 vokazzjonali, it-tag\u0127lim tal-adulti, it-tag\u0127lim mhux formali u informali ta\u017c-\u017cg\u0127a\u017cag\u0127, u l-isport.", "Erasmus+ jippermetti lill-istudenti jistudjaw barra minn pajji\u017chom, joffri opportunitajiet ta' tag\u0127lim u ta\u0127ri\u0121 g\u0127all-persunal li ja\u0127dem fis-settur tal-edukazzjoni u jappo\u0121\u0121ja t-traineeships u l-iskambji ta\u017c-\u017cg\u0127a\u017cag\u0127.", "L-organizzazzjonijiet (b\u0127al skejjel, universitajiet, organizzazzjonijiet ta\u017c-\u017cg\u0127a\u017cag\u0127, e\u010b\u010b.) jistg\u0127u wkoll jir\u010bievu fondi biex jibnu s\u0127ubijiet strate\u0121i\u010bi u alleanzi ma' organizzazzjonijiet minn pajji\u017ci o\u0127ra.", "Erasmus+ (2014-2020) joffri opportunitajiet ta' mobbilt\u00e0 lil 4 miljun persuna, u bis-sa\u0127\u0127a tieg\u0127u \u0121ew iffurmati 25,000 s\u0127ubija strate\u0121ika.", "Il-Parlament Ewropew qed jipproponi li l-ba\u0121it g\u0127all-programm Erasmus+ g\u0127as-snin 2021-2027 ji\u0121i ttriplikat.", "L-inizjattiva Your first EURES job g\u0127andha l-g\u0127an li tippromwovi l-mobbilt\u00e0 tal-\u0127addiema billi to\u0127loq kuxjenza fost i\u017c-\u017cg\u0127a\u017cag\u0127 dwar opportunitajiet ta' xog\u0127ol f'pajji\u017ci o\u0127ra tal-UE.", "Il-pjattaforma tlaqqa' flimkien is-CVs ta' \u017cg\u0127a\u017cag\u0127 li jkunu qed ifittxu impjieg \u2013 fl-et\u00e0 ta' bejn it-18 u l-35 sena, mill-pajji\u017ci kollha tal-UE-28 kif ukoll min-Norve\u0121ja u l-I\u017clanda, li huma interessati li jiksbu esperjenza professjonali barra minn pajji\u017chom \u2013 kif ukoll avvi\u017ci ta' postijiet tax-xog\u0127ol battala minn impjegaturi li jkunu qed ifittxu \u0127addiema \u017cg\u0127a\u017cag\u0127.", "Awtonomizzazzjoni ta\u017c-\u017cg\u0127a\u017cag\u0127", "Il- Korp Ewropew ta' Solidarjet\u00e0 , varat uffi\u010bjalment fl-2016, jiffinanzja attivitajiet ta' volontarjat, traineeships u impjiegi g\u0127a\u017c-\u017cg\u0127a\u017cag\u0127 fi pro\u0121etti ta' solidarjet\u00e0 ta' benefi\u010b\u010bju g\u0127all-komunitajiet u l-persuni fl-Ewropa kollha sa tmiem l-2020.", "Sa Settembru 2019, aktar minn 161,000 \u017cag\u0127\u017cug\u0127 u \u017cag\u0127\u017cug\u0127a kienu di\u0121\u00e0 rre\u0121istraw biex jie\u0127du sehem.", "Fl-2019, l-MEPs approvaw il- prijoritajiet g\u0127all-programm il-\u0121did g\u0127as-snin 2021-2027 , li jinkludi volontarjat g\u0127al g\u0127ajnuna umanitarja barra mill-UE u joffri aktar opportunitajiet g\u0127al \u017cg\u0127a\u017cag\u0127 b'inqas opportunitajiet kif ukoll g\u0127al persuni minn re\u0121juni remoti jew bi sfond ta' migrazzjoni.", "Skopri aktar dwar il-politiki so\u010bjali tal-UE:", "Kif l-UE ttejjeb id-drittijiet tal-\u0127addiema u l-kundizzjonijiet tax-xog\u0127ol", "It-tnaqqis tal-qg\u0127ad: x'tag\u0127mel l-UE?", "It-titjib tas-sa\u0127\u0127a pubblika: spjegazzjoni tal-mi\u017curi tal-UE", "Il-\u0121lieda tal-Parlament g\u0127all-ugwaljanza bejn is-sessi", "Aktar informazzjoni", "Studju: L-edukazzjoni u \u017c-\u017cg\u0127a\u017cag\u0127 fl-UE (2019)", "Briefing: L-awtonomizzazzjoni ta\u017c-\u017cg\u0127a\u017cag\u0127 (2019)", "Skeda Informattiva: Il-politika tal-UE dwar i\u017c-\u017cg\u0127a\u017cag\u0127", "Il-Portal Ewropew ta\u017c-\u017bg\u0127a\u017cag\u0127", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/il-parlament-ewropew-u-l-ue-x-jaghmlu/20200924STO87805/filmat-x-inhu-l-qafas-finanzjarju-pluriennali", "date": "2020-10-19T16:59:00", "category": "European Union, European Parliament, press release, So\u010bjet\u00e0, Ekonomija", "title": "", "text": ["Il-qafas finanzjarju pluriennali (QFP) huwa pjan ta' kemm jista' ji\u0121i investit f'politiki li jsa\u0127\u0127u l-futur tal-Ewropa.", "Aktar fil-filmat tag\u0127na.", "Il-qafas finanzjarju pluriennali, jew il-ba\u0121it fit-tul tal-UE, jistabbilixxi kemm l-Unjoni Ewropea tista' tinvesti fuq \u0127ames sa seba' snin fuq pro\u0121etti u programmi li jsa\u0127\u0127u l-futur tal-Ewropa.", "L-investimenti ffinanzjati mill-ba\u0121it tal-UE huma ta' benefi\u010b\u010bju g\u0127ar-re\u0121juni, il-bliet, il-bdiewa, l-universitajiet, in-negozji u l-Ewropej kollha .", "Il-Parlament Ewropew, elett direttament mill-votanti madwar l-UE , g\u0127andu rwol \u010bentrali fid-determinazzjoni tal-ba\u0121it fit-tul.", "Bil-qafas finanzjarju pluriennali attwali li g\u0127andu jintemm fil-31 ta' Di\u010bembru 2020, il-Parlament issa jinsab f'negozjati mal-Kunsill u mal-Kummissjoni dwar il-ba\u0121it 2021-2027.", "\u017bomm ru\u0127ek a\u0121\u0121ornat mal-i\u017cvilluppi hawnhekk .", "Aktar qari:", "Spjegazzjoni tal-ba\u0121it fit-tul tal-UE", "Kwi\u017c\u017c: ara kemm taf dwar il-ba\u0121it fit-tul tal-UE", "G\u0127aliex il-Parlament qed jitlob g\u0127al setg\u0127at \u0121odda tal-UE li j\u017cidu d-d\u0127ul?", "Filmat: Il-pro\u010bess tat-te\u0127id ta' de\u010bi\u017cjonijiet fl-UE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/il-parlament-ewropew-u-l-ue-x-jaghmlu/20201127STO92607/x-inhu-s-soteu-filmat", "date": "2020-12-23T10:23:00", "category": "European Union, European Parliament, press release", "title": "", "text": ["F'Settembru, il-President tal-Kummissjoni Ewropea jag\u0127mel diskors dwar l-Istat tal-UE fil-Parlament Ewropew.", "Is-SOTEU huwa okka\u017cjoni ewlenija meta l-Parlament i\u017comm lill-Kummissjoni responsabbli.", "Wara li jiddeskrivi l-programm ta' \u0127idma tal-Kummissjoni g\u0127as-sena li jmiss, il-President jiddibatti l-pjanijiet mal-Membri tal-PE.", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/il-parlament-ewropew-u-l-ue-x-jaghmlu/20201127STO92609/semma-lehnek-fl-ue", "date": "2020-12-23T10:22:00", "category": "European Union, European Parliament, press release", "title": "", "text": ["Hemm g\u0127add ta' modi kif issemma' le\u0127nek fl-UE; ara l-filmat tag\u0127na u skopri kif.", "Minn tressaq petizzjoni lill-Parlament Ewropew u tivvota fl- elezzjonijiet Ewropew sa li tibda inizjattiva ta\u010b-\u010bittadini biex titlob lill-Kummissjoni Ewropea tabbozza le\u0121i\u017clazzjoni, semma' le\u0127nek.", "Il-Kumitat g\u0127all-Petizzjonijiet", "L-Ombudsman", "Il-pa\u0121na tal-Inizjattiva ta\u010b-\u010aittadini", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/il-parlament-ewropew-u-l-ue-x-jaghmlu/20201127STO92608/x-inhu-l-pjan-ta-rkupru-tal-ue-ghall-covid-19-filmat", "date": "2020-12-23T10:19:00", "category": "European Union, European Parliament, press release, Ekonomija", "title": "", "text": ["L-UE kif se tg\u0127in lill-Ewropa tirkupra mill-pandemija tal-COVID-19?", "Ara l-filmat tag\u0127na biex tiskopri kif.", "Il- pjan ta' rkupru ta' \u20ac750 biljun g\u0127andu l-g\u0127an li jtaffi l-effetti tal-pandemija, filwaqt li jqieg\u0127ed is-sisien g\u0127al futur ekolo\u0121iku u sostenibbli.", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20200709STO83004/covid-19-how-the-eu-fights-youth-unemployment", "date": "2020-11-11T14:31:00", "category": "European Union, European Parliament, press release, So\u010bjet\u00e0, So\u010bjet\u00e0", "title": "", "text": ["Wara l-kri\u017ci li \u0121ab mieg\u0127u l-coronavirus, il-qg\u0127ad fost i\u017c-\u017cg\u0127a\u017cag\u0127 g\u0127adu ta' t\u0127assib kbir.", "Aqra aktar dwar inizjattiva tal-UE li tg\u0127in li\u017c-\u017cg\u0127a\u017cag\u0127 isibu xog\u0127ol.", "Il-COVID-19 tista' twassal g\u0127all-\u0127olqien ta' \"\u0121enerazzjoni lockdown\", hekk kif il-kri\u017ci qed tolqot il-prospetti ta' impjieg ta\u017c-\u017cg\u0127a\u017cag\u0127.", "Skont l- Organizzazzjoni Internazzjonali tax-Xog\u0127ol (ILO) il-pandemija qed ikollha impatt \"devastanti u sproporzjonat\" fuq l-impjieg ta\u017c-\u017cg\u0127a\u017cag\u0127, filwaqt li l-aktar \u010bifri re\u010benti juru li \u017c- \u017cg\u0127a\u017cag\u0127 qed isibuha diffi\u010bli jkomplu t-ta\u0127ri\u0121 u l-edukazzjoni, ibiddlu l-impjieg tag\u0127hom u jid\u0127lu fis-suq tax-xog\u0127ol.", "Aqra aktar dwar il-mi\u017curi tal-UE kontra l-qg\u0127ad fost i\u017c-\u017cg\u0127a\u017cag\u0127", "Innaqqsu l-qg\u0127ad fost i\u017c-\u017cg\u0127a\u017cag\u0127 waqt il-kri\u017ci tal-coronavirus", "Qabel il-pandemija, il-qg\u0127ad fost i\u017c-\u017cg\u0127a\u017cag\u0127 fl-UE (15-24) kien ta' 14.9%, rata inqas mill-og\u0127la livell ta' 24.4% li kien la\u0127aq fl-2013.", "F'Awwissu 2020 kien fil-livell ta' 17.6% u huwa mistenni li jkompli ji\u017cdied.", "Skont it-Tbassir Ekonomiku g\u0127as-Sajf 2020 tal-Kummissjoni, l-ekonomija tal-UE se ti\u010bkien bi 8.3% fl-2020 , l-aktar re\u010bessjoni profonda fl-istorja tag\u0127ha.", "Biex jittaffa l-impatt fuq i\u017c-\u017cg\u0127a\u017cag\u0127, f'Lulju 2020 il-Kummissjoni Ewropea pproponiet l- \"Appo\u0121\u0121 g\u0127all-impjieg ta\u017c-\u017cg\u0127a\u017cag\u0127: pont g\u0127all-impjiegi g\u0127all-\u0121enerazzjoni li jmiss\" .", "Aqra aktar dwar", "l- azzjoni li \u0127adet l-UE biex tindirizza l-kri\u017ci tal-COVID-19 fil-kronolo\u0121ija tag\u0127na", "Il-pakkett ta' appo\u0121\u0121 g\u0127all-impjieg ta\u017c-\u017cg\u0127a\u017cag\u0127 g\u0127andu erba' ferg\u0127at:", "It-tis\u0127i\u0127 tal-Garanzija g\u0127a\u017c-\u017bg\u0127a\u017cag\u0127", "Edukazzjoni u ta\u0127ri\u0121 vokazzjonali li jibqg\u0127u validi fil-futur", "Impetu \u0121did g\u0127all-apprendistati", "Mi\u017curi ta' appo\u0121\u0121 addizzjonali g\u0127all-impjieg ta\u017c-\u017cg\u0127a\u017cag\u0127", "X'inhi l-Garanzija g\u0127a\u017c-\u017bg\u0127a\u017cag\u0127?", "Il-Kummissjoni qed tipproponi li ssa\u0127\u0127a\u0127 il-Garanzija g\u0127a\u017c-\u017bg\u0127a\u017cag\u0127, varata fl-2013 meta l-kri\u017ci tal-impjieg ta\u017c-\u017cg\u0127a\u017cag\u0127 kienet fl-ag\u0127ar tag\u0127ha.", "L-g\u0127an tal-Garanzija hu li \u017c-\u017cg\u0127a\u017cag\u0127 kollha ta' ta\u0127t il-25 sena jir\u010bievu offerta ta' impjieg ta' kwalit\u00e0 tajba, edukazzjoni kontinwa, apprendistat jew traineeship fi \u017cmien erba' xhur minn meta jitilfu l-impjieg jew jispi\u010b\u010baw l-edukazzjoni formali.", "Tis\u0127i\u0127 tal-Garanzija g\u0127a\u017c-\u017bg\u0127a\u017cag\u0127", "Tkopri \u017cg\u0127a\u017cag\u0127 ta' bejn 15 u 29 sena (qabel, il-limitu massimu kien ta' 25)", "Tindirizza gruppi vulnerabbli, b\u0127all-minoranzi u \u017c-\u017cg\u0127a\u017cag\u0127 b'di\u017cabilit\u00e0", "Tirrifletti l-\u0127ti\u0121ijiet tal-kumpaniji, billi tipprovdi l-\u0127iliet me\u0127tie\u0121a u korsijiet preparatorji qosra", "Tipprovdi konsulenza, gwida u mentoring imfassla apposta", "F' ri\u017coluzzjoni adottata mill-Parlament fit-8 ta' Ottubru , l-MEPs laqg\u0127u l-proposta tal-Kummissjoni i\u017cda talbu li ji\u0121u mobilizzati aktar flus g\u0127all-perjodu ta' programmazzjoni li jmiss (2021-2027) tal-Garanzija g\u0127a\u017c-\u017bg\u0127a\u017cag\u0127, filwaqt li ddeploraw it- tnaqqis ba\u0121itarju fl-appo\u0121\u0121 g\u0127all-impjieg ta\u017c-\u017cg\u0127a\u017cag\u0127 mag\u0127mul fis-Summit tal-UE f'Lulju.", "Barra minn hekk, il-Parlament huwa favur l-implimentazzjoni ta' qafas legali li jipprojbixxi internships, traineeships u apprendistati bla \u0127las fl-UE.", "L-MEPs jikkritikaw ukoll il-fatt li mhux il-pajji\u017ci kollha tal-UE jimxu mar-rakkomandazzjonijiet volontarji tal-Garanzija g\u0127a\u017c-\u017bg\u0127a\u017cag\u0127 u g\u0127alhekk qed jitolbu li din issir strument vinkolanti.", "Il-Parlament jappella g\u0127al aktar ambizzjoni", "F'ri\u017coluzzjoni dwar il- Linji Gwida tal-UE dwar l-Impjiegi adottata fl-10 ta' Lulju, l-MEPs talbu li ssir revi\u017cjoni tal-linji gwida li jmiss fid-dawl tat-tifqig\u0127a tal-COVID-19, b'enfasi fuq il-\u0127tie\u0121a li ti\u0121i prijoritizzata l-\u0121lieda kontra l-qg\u0127ad fost i\u017c-\u017cg\u0127a\u017cag\u0127 billi tissa\u0127\u0127a\u0127 il-Garanzija g\u0127a\u017c-\u017bg\u0127a\u017cag\u0127.", "F'Lulju l-Parlament approva wkoll \u017cieda fil-ba\u0121it tal-Inizjattiva favur l-Impjieg ta\u017c-\u017bg\u0127a\u017cag\u0127 (YEI) \u2013 l-istrument ba\u0121itarju ewlieni g\u0127all-iskemi tal-Garanzija g\u0127a\u017c-\u017bg\u0127a\u017cag\u0127 fil-pajji\u017ci tal-UE \u2013 li \u017cdied g\u0127al \u20ac145 miljun g\u0127all-2020.", "Il-Parlament kien di\u0121\u00e0 appella g\u0127al \u017cieda sinifikanti fil-finanzjament fil-qafas tal-ba\u0121it fit-tul li jmiss tal-UE f'ri\u017coluzzjoni dwar l- implimentazzjoni tal-Inizjattiva favur l-Impjieg ta\u017c-\u017bg\u0127a\u017cag\u0127 fl-2018.", "Il-Membri laqg\u0127u l-fatt li mill-2013 il-YEI appo\u0121\u0121jat aktar minn 1.6 miljun \u017cag\u0127\u017cug\u0127 u \u017cag\u0127\u017cug\u0127a, i\u017cda appellaw g\u0127al titjib, inklu\u017ca estensjoni tal-limitu tal-et\u00e0 u l-iffissar ta' kriterji \u010bari ta' kwalit\u00e0 u standards tax-xog\u0127ol.", "Fis-seba' snin mit-tnedija tag\u0127ha, il-Garanzija g\u0127a\u017c-\u017bg\u0127a\u017cag\u0127 g\u0127enet aktar minn 24 miljun \u017cag\u0127\u017cug\u0127 u \u017cag\u0127\u017cug\u0127a.", "Aqsam din il-kwotazzjoni ma' \u0127addie\u0127or:", "Appo\u0121\u0121 g\u0127all-impjieg ta\u017c-\u017cg\u0127a\u017cag\u0127: pont g\u0127all-impjiegi g\u0127all-\u0121enerazzjoni li jmiss:", "Skeda informattiva: Edukazzjoni u ta\u0127ri\u0121 vokazzjonali (VET):", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/ir-rispons-tal-ue-ghall-coronavirus/20200625STO82007", "date": "2020-11-17T15:24:00", "category": "European Union, European Parliament, press release, So\u010bjet\u00e0", "title": "", "text": ["Skopri x'qed tag\u0127mel l-UE biex tg\u0127in lill-Ewropa ter\u0121a' tqum fuq saqajha wara l-effetti ekonomi\u010bi devastanti li \u0121abet mag\u0127ha l-pandemija tal-COVID-19.", "1.", "L-g\u0127oti ta' stimulu ekonomiku massiv", "Biex tg\u0127in lill-Ewropa tirkupra mir-riperkussjonijiet ekonomi\u010bi devastanti li kkaw\u017cat il-pandemija tal-coronavirus, il-Kummissjoni pproponiet pjan ta' stimolu ta' EUR 750 biljun , flimkien ma' proposta riveduta g\u0127all- ba\u0121it fit-tul li jmiss tal-UE) (2021-2027).", "Next Generation EU jipprovdi li l-Kummissjoni tissellef flus fis-swieq finanzjarji billi tu\u017ca l-klassifikazzjoni ta' kreditu g\u0127olja tag\u0127ha biex ti\u017cgura spejje\u017c baxxi tas-self.", "Il-Parlament appo\u0121\u0121ja l-pakkett ta' rkupru i\u017cda jinsisti li l- Patt Ekolo\u0121iku jrid ikun fil-qalba u jrid jevita li jkun ta' pi\u017c fuq il-\u0121enerazzjonijiet futuri .", "Il-mexxejja tal-UE la\u0127qu ftehim dwar il-pjan tal-ba\u0121it u ta' rkupru f'nofs Lulju.", "G\u0127alkemm l-MEPs laqg\u0127u l-ftehim dwar il-pakkett ta' rkupru, huma ddispja\u010bihom dwar it-tnaqqis fl-g\u0127otjiet.", "Il-Parlament qal li l-ftehim fit-tul dwar il-ba\u0121it po\u0121\u0121a l-prijoritajiet tal-UE b\u0127all-Patt Ekolo\u0121iku u l-A\u0121enda Di\u0121itali f'riskju u qal li huwa kien lest li j\u017comm l-approvazzjoni tieg\u0127u sakemm il-ftehim ma ji\u0121ix imtejjeb.", "2.", "Appo\u0121\u0121 g\u0127as-sistemi u l-infrastrutturi tas-sa\u0127\u0127a tal-UE", "L-g\u0127oti ta' sostenn lill-kapa\u010bit\u00e0 ta' rispons tal-UE g\u0127all-kri\u017cijiet tas-sa\u0127\u0127a huwa essenzjali biex ji\u0121u indirizzati l-kri\u017cijiet attwali u futuri.", "Biex tg\u0127in lill-Ewropa tiffa\u010b\u010bja l-kri\u017ci, l-UE nediet il-programm \u0121did \"l-UE g\u0127as-Sa\u0127\u0127a\" , li se jsa\u0127\u0127a\u0127 is-sistemi tal-kura tas-sa\u0127\u0127a tal-Istati Membri, kif ukoll jippromwovi l-innovazzjoni u l-investiment fis-settur.", "L-UE g\u0127as-Sa\u0127\u0127a huwa parti mill- pjan ta' rkupru Next Generation EU .", "Il-Parlament Ewropew kien insista fuq il-\u0127olqien ta' programm tas-sa\u0127\u0127a Ewropew \u0121did u indipendenti .", "3.", "Il-protezzjoni ta' negozji \u017cg\u0127ar u ta' daqs medju", "L-intrapri\u017ci \u017cg\u0127ar u ta' daqs medju jirrappre\u017centaw 99% tan-negozji kollha fl-UE , u b'hekk is-sopravivenza tag\u0127hom hija kru\u010bjali g\u0127all-irkupru ekonomiku tal-UE.", "L-UE g\u0127amlet disponibbli biljun Ewro mill- Fond Ewropew g\u0127all-Investimenti Strate\u0121i\u010bi tag\u0127ha biex tin\u010bentiva lill-banek u s-selliefa biex jipprovdu likwidit\u00e0 lil aktar minn 100,000 SME Ewropea.", "4.", "Il-mitigazzjoni tar-riskji tal-qg\u0127ad", "L-impjiegi ntlaqtu \u0127a\u017cin mill-pandemija, u b'hekk i\u010b-\u010bifri tal-qg\u0127ad \u017cdiedu b'mod drammatiku.", "Biex tg\u0127in lill-\u0127addiema, inklu\u017ci \u017c-\u017cg\u0127a\u017cag\u0127 , fid-dawl tal-kri\u017ci tal-Covid-19, l-inizjattiva tal-UE Appo\u0121\u0121 biex jittaffew ir-Riskji ta' Qg\u0127ad f'Emer\u0121enza (Sure) se tipprovdi g\u0127ajnuna finanzjarja sa massimu ta' EUR 100 biljun lill-Istati Membri fil-forma ta' self mog\u0127ti b'termini favorevoli, biex tg\u0127in \u0127alli ji\u0121u koperti l-ispejje\u017c tal-iskemi ta' xog\u0127ol b'\u0127inijiet iqsar.", "5.", "Appo\u0121\u0121 g\u0127at-turi\u017cmu u l-kultura", "Settur ie\u0127or affettwat \u0127a\u017cin mill-pandemija huwa t-turi\u017cmu.", "L-Ewropa hija d-destinazzjoni turistika numru wie\u0127ed fid-dinja , u l-UE introdu\u010biet sensiela ta' mi\u017curi mfassla biex jg\u0127inu lill-industrija tla\u0127\u0127aq mal-kri\u017ci, kif ukoll pakkett li jer\u0121a' jag\u0127ti spinta lit-turi\u017cmu tal-Ewropa .", "Mi\u017curi ta' g\u0127ajnuna g\u0127as-settur tat-trasport \u0121ew introdotti wkoll biex ji\u0121u minimizzati l-effetti tal-pandemija fuq kumpaniji tal-linji tal-ajru, tal-ferroviji, tat-toroq u tat-tba\u0127\u0127ir.", "L-attivit\u00e0 kulturali kwa\u017ci waqfet g\u0127alkollox min\u0127abba l-mi\u017curi me\u0127uda biex ti\u0121i indirizzata t-tifqig\u0127a, u l-Parlament irid appo\u0121\u0121 immirat biex jg\u0127in lis-settur .", "6.", "Pakkett bankarju li jappo\u0121\u0121ja lill-familji u n-negozji", "Biex ji\u017cgura li l-banek ikomplu jipprovdu self lin-negozji u lill-familji bil-\u0127sieb li jittaffu l-konsegwenzi ekonomi\u010bi tal-kri\u017ci, il-Parlament Ewropew approva regoli prudenzjali temporanjament anqas ri\u0121idi g\u0127all-banek Ewropej.", "Bidliet fir- regolament dwar ir-rekwi\u017citi ta' kapital se jippermettu lill-pensjonanti jew lill-impjegati b'kuntratt permanenti jiksbu self b'kundizzjonijiet aktar favorevoli, ji\u017cguraw flussi ta' kreditu lill-intrapri\u017ci \u017cg\u0127ar u ta' daqs medju u jappo\u0121\u0121jaw l-investiment fl-infrastruttura.", "7.", "Appo\u0121\u0121 g\u0127all-agrikoltura u s-sajd.", "Sabiex ji\u0121i evitat t\u0127arbit fil-provvisti tal-ikel u g\u0127all-prevenzjoni tan-nuqqas ta' ikel, il- Parlament Ewropew approva mi\u017curi ta' emer\u0121enza biex jg\u0127in lill-bdiewa u lis-sajjieda milquta mill-pandemija tal-COVID-19.", "Il-mi\u017curi jinkludu appo\u0121\u0121 g\u0127as-sajjieda u dawk fl-akwakultura li kellhom iwaqqfu l-attivit\u00e0 tag\u0127hom matul il-kri\u017ci u \u017cieda fl-appo\u0121\u0121 li l-pajji\u017ci tal-UE jistg\u0127u jag\u0127tu lid-ditti \u017cg\u0127ar li g\u0127andhom x' jaqsmu mal-ikel mill-farms.", "Mi\u017curi e\u010b\u010bezzjonali tas-suq \u0121ew introdotti wkoll biex jappo\u0121\u0121jaw produtturi tal-inbid, tal-frott u l-\u0127xejjex tal-UE .", "8.", "G\u0127ajnuna lil pajji\u017ci biex jiffinanzjaw ir-rispons tag\u0127hom g\u0127all-kri\u017ci", "Sabiex tg\u0127in lill-Istati Membri jiffinanzjaw ir-rispons tag\u0127hom g\u0127all-coronavirus, l-UE nediet inizjattiva \u0121dida, l- Inizjattiva ta' Investiment fir-Rispons g\u0127all-Coronavirus .", "Din se tg\u0127addi madwar EUR 37 biljun mill-fondi strutturali tal-UE biex tipprovdi appo\u0121\u0121 finanzjarju immedjat lill-pajji\u017ci tal-UE li qed jippruvaw jg\u0127inu lill-persuni u lir-re\u0121juni jiffa\u010b\u010bjaw il-kri\u017ci attwali.", "9.", "Regoli anqas stretti dwar l-g\u0127ajnuna mill-istat", "Peress li l-pandemija kienet bdiet tinfirex madwar l-Ewropa, l-UE nediet Qafas Temporanju g\u0127all-Mi\u017curi ta' G\u0127ajnuna mill-Istat biex ti\u017cgura li jibqa' jkun hemm likwidit\u00e0 suffi\u010bjenti g\u0127an-negozji ta' kull tip u biex tg\u0127in sabiex tin\u017camm l-attivit\u00e0 ekonomika matul u wara t-tifqig\u0127a tal-COVID-19.", "L-Istati Membri se jkunu jistg\u0127u jag\u0127tu sa EUR 800,000 lil kumpanija biex din tindirizza \u0127ti\u0121ijiet ur\u0121enti ta' likwidit\u00e0 jew jag\u0127tu self b'rati ta' interess favorevoli.", "10.", "Il-protezzjoni tan-negozji Ewropej imdg\u0127ajfa minn kompetituri barranin", "L-impatt ekonomiku tal-pandemija tal-coronavirus \u0127alliet \u0127afna kumpaniji Ewropej vulnerabbli g\u0127all-kompetituri barranin sussidjati.", "Biex jg\u0127in fil-protezzjoni tan-negozji, il-Parlament talab li jkun hemm kundizzjonijiet ekwi g\u0127an-negozji kollha, biex ji\u0121u evitati distorsjonijiet fis-suq uniku li jirri\u017cultaw minn kompetizzjoni in\u0121usta minn kumpaniji barranin.", "B'mod parallel, l-UE \u0127ar\u0121et linji gwida g\u0127all-Istati Membri dwar l-investiment dirett barrani, u \u0127e\u0121\u0121ithom je\u017caminaw bir-reqqa l-investimenti minn barra l-UE biex ji\u0121u evitati riskji g\u0127as-sigurt\u00e0 u l-ordni pubbliku tal-UE.", "Skopri 10 affarijiet li qed tag\u0127mel l-UE fil-\u0121lieda kontra l-coronavirus", "Aktar informazzjoni", "Ir-rispons tal-UE g\u0127at-tifqig\u0127a tal-coronavirus", "Il-Kummissjoni Ewropea: l-impjiegi u l-ekonomija matul il-pandemija tal-Coronavirus", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20200910STO86854/covid-19-l-meps-jinsistu-fuq-appogg-immirat-ghall-kultura", "date": "2020-10-17T09:57:00", "category": "European Union, European Parliament, press release, So\u010bjet\u00e0", "title": "", "text": ["L-Ewropa m'g\u0127andhiex tinjora r-rwol kru\u010bjali tal-kultura u g\u0127andha tg\u0127in lis-settur waqt il-kri\u017ci tal-COVID-19, qalu l-MEPs f'ri\u017coluzzjoni tas-17 ta' Settembru.", "Appo\u0121\u0121 immirat g\u0127all-kultura", "Bil-pandemija tal-COVID-19, is-swali ta\u010b-\u010binema, is-swali tal-kun\u010berti, il-festivals, il-mu\u017cewijiet, it-teatri u attivitajiet kulturali tal-massa o\u0127ra madwar l-UE kellhom jieqfu.", "G\u0127alkemm xi w\u0127ud mill-postijiet re\u0121g\u0127u fet\u0127u, il-mi\u017curi ta' sa\u0127\u0127a u sikurezza li g\u0127adhom qed jittie\u0127du ma j\u0127alluhomx joperaw b'kapa\u010bit\u00e0 s\u0127i\u0127a.", "Il-Parlament qed jitlob appo\u0121\u0121 dirett u rapidu g\u0127as-settur kulturali.", "F' ri\u017coluzzjoni approvata fis-17 ta' Settembru , wara dibattitu fil-plenarja fl-10 ta' Lulju , l-MEPs isostnu li l-g\u0127ajnuna finanzjarja g\u0127andha ti\u0121i kemm mill-ba\u0121its nazzjonali kif ukoll mill-fondi tal-UE.", "L-MEPs huma m\u0127assba dwar il-fatt li fil- pjan ta' rkupru Next Generation EU ma \u0121ie allokat l-ebda ammont spe\u010bifiku li s-setturi u l-industriji kulturali u kreattivi jistg\u0127u jibbenefikaw minnu direttament.", "G\u0127alhekk qed jitolbu lill-Kummissjoni u lill-Istati Membri jallokawlhom mill-inqas 2% tal- Fa\u010bilit\u00e0 g\u0127all-Irkupru u r-Re\u017ciljenza biex jirkupraw, skont il-\u0127ti\u0121ijiet spe\u010bifi\u010bi tag\u0127hom.", "L-MEPs enfasizzaw ukoll ir-rwol kru\u010bjali tal-programm Ewropa Kreattiva u qed jitolbu li l-fondi tieg\u0127u jirduppjaw.", "F'\u0120unju, il-Kumitat g\u0127all-Kultura u l-Edukazzjoni tal-Parlament ikkritika t-tnaqqis propost fil-programmi edukattivi u kulturali fil-proposta ba\u0121itarja l-\u0121dida tal-Kummissjoni Ewropea.", "Barra minn hekk, il-Parlament qed jitlob lill-Kummissjoni tesplora modi \u0121odda biex jittaffa l-impatt tal-kri\u017ci fuq dan is-settur.", "Il-kultura fl-Ewropa", "Il-kultura mhijiex biss importanti fil-\u0127ajja ta' kuljum, i\u017cda hija parti integrali mill-ekonomija.", "Skont il-Eurostat, is-setturi kulturali u kreattivi Ewropej (CCSs) fl-2019 \u0127addmu 7.4 miljun persuna fis-27 Stat Membru tal-UE , li huwa ekwivalenti g\u0127al 3.7% tal-impjiegi kollha.", "Il-kultura tixpruna t-turi\u017cmu wkoll, billi \u0127afna minna jag\u0127\u017clu destinazzjoni partikolari g\u0127all-vaganzi min\u0127abba l-wirt kulturali jew l-avvenimenti li toffri.", "Min\u0127abba n-natura spe\u010bjali tieg\u0127u, is-settur kulturali u kreattiv huwa partikolarment vulnerabbli fi \u017cminijiet ta' kri\u017ci: huwa mag\u0127mul prin\u010bipalment minn intrapri\u017ci \u017cg\u0127ar u medji u minn persuni li ja\u0127dmu g\u0127al rashom, u l-introjtu tag\u0127hom ji\u0121i minn sussidji pubbli\u010bi, sponsors privati, d\u0127ul mill-udjenzi u drittijiet tal-awtur.", "Tul il-kri\u017ci tal-coronavirus, l-MEPs talbu li s-settur kulturali jing\u0127ata appo\u0121\u0121 .", "Aktar informazzjoni", "Kumitat g\u0127all-Kultura u l-Edukazzjoni tal-Parlament", "Kummissjoni Ewropea \u2013 Appo\u0121\u0121 g\u0127as-setturi kulturali u kreattivi b'risposta g\u0127all-coronavirus", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201106IPR91014/compromise-on-long-term-eu-budget-ep-obtains-EU16-billion-more-for-key-programmes", "date": "2020-11-10T17:07:00", "category": "European Union, European Parliament, press release, Stqarrija", "title": "", "text": ["I\u010b-\u010bittadini se jibbenefikaw minn \u017cidiet kbar g\u0127all-programmi ewlenin tal-UE b\u0127al Sa\u0127\u0127a, Orizzont (Ri\u010berka), Erasmus+", "Pjan direzzjonali legalment vinkolanti g\u0127all-introduzzjoni ta' sorsi \u0121odda ta' d\u0127ul tal-UE miftiehem", "Imsa\u0127\u0127a\u0127 ir-rwol tal-Parlament fl-iskrutinju tal-finanzjament g\u0127all-irkupru", "Dispo\u017cizzjonijiet aktar b'sa\u0127\u0127ithom g\u0127all-bijodiversit\u00e0 u l-ugwaljanza bejn is-sessi", "In-negozjaturi tal-ba\u0121it tal-PE u l-Presidenza tal-Kunsill la\u0127qu kompromess li jwitti t-triq g\u0127al ftehim dwar il-finanzjament futur tal-UE.", "Nhar it-Tlieta, wara 10 \u0121img\u0127at ta' negozjati intensi, in-negozjaturi tal-ba\u0121it tal-Parlament qablu mal-Presidenza tal-Kunsill dwar il-punti prin\u010bipali g\u0127al ftehim dwar il-Qafas Finanzjarju Pluriennali li jmiss (QFP 2021\u20132027) u Ri\u017corsi Proprji \u0121odda.", "Il-kompromess je\u0127tie\u0121 li ji\u0121i approvat mi\u017c-\u017cew\u0121 istituzzjonijiet.", "Il-Parlament kiseb EUR 16-il biljun aktar minn dak fil-pakkett maqbul mill-Kapijiet ta' Stat u ta' Gvern fis-summit tag\u0127hom f'Lulju.", "EUR 15-il biljun se jmorru biex jsa\u0127\u0127u l-programmi ewlenin biex jipprote\u0121u li\u010b-\u010bittadini mill-pandemija attwali tal-COVID-19, jipprovdu opportunitajiet lill-\u0121enerazzjoni li jmiss, u jippre\u017cervaw il-valuri Ewropej.", "EUR 1 biljun se j\u017cid il-flessibbiltajiet disponibbli biex ji\u0121u indirizzati l-\u0127ti\u0121ijiet u l-kri\u017cijiet futuri.", "Il-prijorit\u00e0 ewlenija tal-Parlament kienet li ji\u017cgura \u017cidiet g\u0127all-programmi ewlenin li kienu f'riskju li ji\u0121u sottofinanzjati skont il-ftehim tal-Kunsill Ewropew minn Lulju 2020, biex b'hekk ji\u0121u ipperikolati l-impenji u l-prijoritajiet tal-UE, b'mod partikolari l-Patt Ekolo\u0121iku u l-A\u0121enda Di\u0121itali.", "Il-fondi addizzjonali se jin\u0121abru prin\u010bipalment minn ammonti li jikkorrispondu g\u0127al multi tal-kompetizzjoni (li l-kumpaniji jridu j\u0127allsu meta ma jikkonformawx mar-regoli tal-UE), f'konformit\u00e0 mat-talba li l-Parlament ilu jag\u0127mel biex flus i\u0121\u0121enerat mill-Unjoni jibqa' fil-ba\u0121it tal-UE.", "Bis-sa\u0127\u0127a ta' dan il-kompromess, f'termini reali, il-Parlament Ewropew, fost affarijiet o\u0127ra, jittripplika l-pakkett g\u0127all-EU4Health, ji\u017cgura l-ekwivalent ta' sena addizzjonali ta' finanzjament g\u0127al Erasmus+ u ji\u017cgura li l-finanzjament tar-ri\u010berka jkompli ji\u017cdied.", "Ri\u017corsi Proprji \u0121odda", "In-negozjaturi qablu mal-prin\u010bipju, li l-ispejje\u017c ta' terminu medju sa twil g\u0127all-\u0127las lura tad-dejn mill-fond ta' rkupru la g\u0127andhom ji\u0121u askapitu ta' programmi ta' investiment stabbiliti fil-QFP, u lanqas ma jirri\u017cultaw f'kontribuzzjonijiet \u0127afna og\u0127la bba\u017cati fuq il-GNI mill-Istati Membri.", "G\u0127alhekk, in-negozjaturi tal-PE fasslu pjan direzzjonali g\u0127all-introduzzjoni ta' Ri\u017corsi Proprji \u0121odda matul is-seba' snin li \u0121ejjin.", "Dan il-pjan direzzjonali huwa inkorporat fil-\"Ftehim Interistituzzjonali\", test legalment vinkolanti.", "Minbarra l-kontribuzzjoni bba\u017cata fuq il-plastik mill-2021, il-pjan direzzjonali jinkludi Ri\u017cors Proprju bba\u017cata fuq l-ETS (Skema g\u0127all-Iskambju ta' Kwoti tal-Emissjonijiet) (mill-2023, possibbilment marbuta ma' mekkani\u017cmu ta' a\u0121\u0121ustament tal-karbonju fil-fruntiera), imposta di\u0121itali (mill-2023), u Ri\u017cors Proprju bba\u017cat fuq taxxa fuq it-tran\u017cazzjonijiet finanzjarji (FTT) kif ukoll kontribuzzjoni finanzjarja marbuta mas-settur korporattiv jew ba\u017ci komuni \u0121dida g\u0127at-taxxa korporattiva (mill-2026).", "Verifika ta' kif jintefqu l-fondi tal-UE tal-\u0120enerazzjoni li Jmiss: tis\u0127i\u0127 tal-iskrutinju ba\u0121itarju", "Rigward in-nefqa tal-fondi tal-programm \u0120enerazzjoni li Jmiss UE, il-Parlament \u017cgura li t-tliet istituzzjonijiet se jiltaqg\u0127u regolarment biex jivvalutaw l-implimentazzjoni tal-flus disponibbli fuq il-ba\u017ci legali tal-Artikolu 122.", "In-nefqa se tintefaq b'mod trasparenti u l-Parlament, flimkien mal-Kunsill, se jikkontrolla kwalunkwe devjazzjoni mill-pjanijiet miftiehma pre\u010bedentement.", "L-istrument ta'rkupru (\u0120enerazzjoni li Jmiss UE) huwa bba\u017cat fuq artikolu tat-trattat tal-UE (Art.", "122 TFUE) li ma jipprevedi l-ebda rwol g\u0127all-Parlament Ewropew.", "In-negozjaturi tal-PE kisbu wkoll pro\u010bedura \u0121dida, li tistabbilixxi \"djalogu kostruttiv\" bejn il-Parlament u l-Kunsill abba\u017ci ta' valutazzjoni mill-Kummissjoni, sabiex jintla\u0127aq qbil dwar l-implikazzjonijiet ba\u0121itarji ta' kwalunkwe att legali \u0121did propost abba\u017ci tal-Artikolu 122.", "Kwistjonijiet orizzontali : il-miri tal-bijodiversit\u00e0, l-ugwaljanza bejn is-sessi u l-opportunitajiet indaqs", "Ser ji\u0121u implimentati metodolo\u0121iji mtejba ta' tra\u010b\u010bar tal-klima u tal-bijodiversit\u00e0 sabiex ji\u0121i \u017cgurat li mill-inqas 30 % tal-ammont totali tal-ba\u0121it tal-Unjoni u l-infiq ta' \u0120enerazzjoni li Jmiss UE ser jappo\u0121\u0121aw l-objettivi tal-klima, u biex jinkiseb 7.5 % tal-infiq annwali ddedikat g\u0127all-objettivi tal-bijodiversit\u00e0 mill-2024 u 10 % mill-2026 'il quddiem.", "Prijorit\u00e0 orizzontali o\u0127ra fil-QFP se tkun il-promozzjoni tal-ugwaljanza bejn is-sessi u l-integrazzjoni, akkumpanjata minn valutazzjoni bir-reqqa tal-impatt fuq l-ugwaljanza bejn is-sessi u monitora\u0121\u0121 tal-programmi.", "It-tim tan-negozjaturi tal-PE g\u0127all-ba\u0121it fit-tul li jmiss tal-UE u r-riforma tar-Ri\u017corsi Proprji", "Johan Van Overtveldt (ECR, BE), President tal-Kumitat g\u0127all-Ba\u0121its", "Margarida Marques (S&D, PT), korelatur tal-QFP", "Segwihom fuq Twitter: https: //twitter.com/i/lists/1205126942384676866?s=20", "Kwotazzjonijiet", "Sib id-dikjarazzjonijiet tan-negozjaturi tal-Parlament hawnhekk", "Informazzjoni ta' sfond", "Dan il-qafas ta' ftehim mil\u0127uq bejn it-tim tan-negozjaturi tal-PE u l-Presidenza tal-Kunsill g\u0127ad irid ji\u0121i approvat mill-Kunsill, mill-President tal-Parlament u mill-mexxejja tal-gruppi, u se jkun so\u0121\u0121ett g\u0127al votazzjonijiet fil-Kumitat g\u0127all-Ba\u0121its u fil-plenarja.", "Kuntatti:", "Informazzjoni ta' kuntatt:", "Numru tat-telefown: (+32) 2 28 40924 (BXL)", "Numru tat-telefown: (+33) 3 881 73780 (STR)", "Numru tal-mobile: (+32) 498 98 13 45", "G\u0127al aktar informazzjoni", "Kumitat g\u0127all-Ba\u0121its", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20201001STO88311/l-istat-tad-dritt-mekkanizmu-gdid-biex-jipprotegi-l-bagit-u-l-valuri-tal-ue", "date": "2021-01-04T11:46:00", "category": "European Union, European Parliament, press release, Ekonomija", "title": "", "text": ["L-UE qed t\u0127ejji regoli li jag\u0127mluha possibbli li jitwaqqfu l-pagamenti mill-ba\u0121it tal-UE lill-Istati Membri li ma jirrispettawx l-istat tad-dritt.", "Fil-5 ta' Novembru 2020 in-negozjaturi tal-Parlament la\u0127qu ftehim provi\u017corju mal-Presidenza tal-Kunsill dwar le\u0121i\u017clazzjoni li tistabbilixxi mekkani\u017cmu li jkun jippermetti s-sospensjoni ta' pagamenti ba\u0121itarji lil Stat Membru jekk dan jikser l-istat tad-dritt.", "Id-de\u010bi\u017cjoni dwar is-sospensjoni trid tittie\u0127ed mill-Kunsill li ja\u0121ixxi b'ma\u0121\u0121oranza kwalifikata dwar il-proposta tal-Kummissjoni.", "L-Ewroparlamentari wissew li l-valuri Ewropej jinsabu fil-periklu u li l-fondi tal-UE mill- ba\u0121it fit-tul u mill- pjan ta' rkupru ma g\u0127andhomx jitqieg\u0127du f'idejn dawk li ja\u0127dmu kontra d-demokrazija u d-drittijiet fundamentali fl-Ewropa.", "F'rapport adottat fis-7 ta' Ottubru , l-Ewroparlamentari appellaw g\u0127at-tis\u0127i\u0127 tal-istat tad-dritt fl-Ewropa kollha permezz ta' mekkani\u017cmu \u0121did u sanzjonijiet effettivi fir-rigward ta' Stati Membri li jkunu qed jiksru l-istat tad-dritt.", "Huma insistew ukoll li l-istituzzjonijiet tal-UE g\u0127andhom jaqblu dwar regoli \u010bari li jorbtu l-g\u0127oti ta' fondi tal-UE lil Stat Membru mar-rispett tal-istat tad-dritt.", "L-istat tad-dritt huwa stabbilit fl- Artikolu 2 tat-Trattat dwar l-Unjoni Ewropea b\u0127ala wie\u0127ed mill-valuri li fuqhom hija bba\u017cata l-UE.", "Dan ifisser li l-gvernijiet g\u0127andhom ikunu marbuta bil-li\u0121i, li m'g\u0127andhomx jie\u0127du de\u010bi\u017cjonijiet arbitrarji u li \u010b-\u010bittadini g\u0127andhom ikunu jistg\u0127u jikkontestaw l-azzjonijiet tag\u0127hom fi qrati indipendenti.", "L-istat tad-dritt i\u0127addan ukoll il-\u0121lieda kontra l-korruzzjoni, li b'mod in\u0121ust tiffavorixxi xi w\u0127ud askapitu ta' o\u0127rajn, u jipprote\u0121i l-libert\u00e0 tal-midja, biex b'hekk ji\u017cgura li l-pubbliku jkun infurmat kif xieraq dwar l-azzjonijiet tal-gvern.", "L-istat tad-dritt inissel t\u0127assib b'mod mifrux fost l-Ewropej.", "Fi st\u0127arri\u0121 tal-Ewrobarometru tal-2019 , mill-inqas 85% tal-parte\u010bipanti mill-UE kollha qiesu li kull wie\u0127ed mill-aspetti differenti tal-istat tad-dritt huwa essenzjali jew importanti.", "Skont st\u0127arri\u0121 ie\u0127or, ta' Ottubru 2020, 77% tal-Ewropej jaqblu mal-idea li l-Unjoni g\u0127andha tag\u0127ti fondi biss lil dawk l-Istati Membri li l-gvern nazzjonali tag\u0127hom jimplimenta l-istat tad-dritt u l-prin\u010bipji demokrati\u010bi.", "Mekkani\u017cmi li l-UE di\u0121\u00e0 g\u0127andha g\u0127all-protezzjoni tal-istat tad-dritt", "L-UE g\u0127andha g\u0127odod e\u017cistenti g\u0127ad-dispo\u017cizzjoni tag\u0127ha biex tipprote\u0121i l-istat tad-dritt.", "Fit-30 ta' Settembru, il-Kummissjoni Ewropea ppubblikat l-ewwel rapport annwali dwar l-istat tad-dritt li jimmonitorja kemm l-i\u017cviluppi po\u017cittivi kif ukoll dawk negattivi, relatati mal-istat tad-dritt fl-Istati Membri kollha.", "Ilha timmonitorja lir-Rumanija u lill-Bulgarija minn mindu dawn il-pajji\u017ci saru membri tal-UE fl-2007.", "Hemm ukoll djalogu dwar l-istat tad-dritt fil-Kunsill u l-Presidenza \u0120ermani\u017ca attwali qed tippjana li f'Novembru jkollha diskussjonijiet spe\u010bifi\u010bi g\u0127all-pajji\u017ci, u li dawn jibdew b'\u0127ames pajji\u017ci tal-UE.", "Jekk il-Kummissjoni ta\u0127seb li Stat Membru jkun qed jikser id-dritt tal-UE, hija tista' tibda pro\u010beduri ta' ksur li jistg\u0127u jwasslu g\u0127al sanzjonijiet finanzjarji determinati mill-Qorti tal-\u0120ustizzja tal-Unjoni Ewropea.", "Pro\u010bedura o\u0127ra, skont l- Artikolu 7 tat-Trattat dwar l-Unjoni Ewropea , tippermetti lill-Kunsill jifformula rakkomandazzjonijiet jew jidde\u010biedi b'unanimit\u00e0 dwar sanzjonijiet fil-konfront ta' Stat Membru, inklu\u017ca s-sospensjoni tad-drittijiet ta' ade\u017cjoni.", "L-argument favur aktar mi\u017curi", "l-Ewroparlamentari argumentaw li l-g\u0127odod e\u017cistenti mhumiex bi\u017c\u017cejjed.", "Filwaqt li fil-Kunsill g\u0127addejjin seduti ta' smig\u0127, skont l-Artikolu 7, fir-rigward tal-Polonja u tal-Ungerija, il-Parlament esprima d-dispja\u010bir tieg\u0127u dwar in-nuqqas ta' progress sinifikanti min-na\u0127a ta\u017c-\u017cew\u0121 Stati Membri fl-indirizzar tal-kwistjonijiet.", "Waqt dibattitu fil-plenarja tal-5 ta' Ottubru, l-Ewroparlamentari laqg\u0127u po\u017cittivament ir-rapport annwali dwar l-istat tad-dritt li nediet il-Kummissjoni, i\u017cda appellaw g\u0127al aktar azzjoni g\u0127all-infurzar.", "\"Il-monitora\u0121\u0121 wa\u0127du mhux se j\u0121ib lura l-indipendenza \u0121udizzjarja fil-Polonja, u lanqas mhu se jsalva lil Index media [mezz tax-xandir] fl-Ungerija,\" dan qalu Michal \u0160ime\u010dka (Renew Europe, is-Slovakkja).", "Is-Sur \u0160ime\u010dka fassal rapport , adottat fis-7 ta' Ottubru, li jitlob li jkun hemm mekkani\u017cmu li jikkonsolida l-istrumenti e\u017cistenti u jistabbilixxi \u010aiklu Annwali ta' Monitora\u0121\u0121, b'rakkomandazzjonijiet, kalendarji u objettivi spe\u010bifi\u010bi g\u0127all-pajji\u017c g\u0127all-implimentazzjoni.", "I\u010b-\u010biklu g\u0127andu jservi b\u0127ala l-ba\u017ci g\u0127all-attivazzjoni tal-Artikolu 7 jew g\u0127as-sospensjoni l-fondi ba\u0121itarji g\u0127al Stat Membru.", "Il-protezzjoni tal-interessi finanzjarji tal-UE", "Il-korruzzjoni jew qrati li ma jkunux indipendenti jistg\u0127u jfissru li ma jkun hemm l-ebda protezzjoni kontra l-u\u017cu \u0127a\u017cin tal-flus tal-UE allokati lil Stat Membru.", "Il-Kummissjoni ressqet proposta le\u0121i\u017clattiva fl-2018 li g\u0127andha l-g\u0127an li tiddefendi l-interessi finanzjarji tal-UE, jekk jinstabu nuqqasijiet fl-istat tad-dritt.", "Il-Parlament adotta l-po\u017cizzjoni tieg\u0127u dwar il-proposta fil-bidu tal-2019.", "Il-fajl huwa marbut mal-e\u017citu tan-negozjati dwar il- ba\u0121it fit-tul tal-UE u l-Parlament insista li ftehim dwar il-ba\u0121it tal-2021-2027 huwa possibbli biss jekk isir progress suffi\u010bjenti f'din il-le\u0121i\u017clazzjoni.", "F'Lulju 2020, il-mexxejja tal-UE qablu li jintrodu\u010bu l-kundizzjonalit\u00e0 marbuta mar-rispett tal-istat tad-dritt, ji\u0121ifieri li jag\u0127mlu l-g\u0127oti tal-fondi tal-UE lil Stat Membru subordinat g\u0127ar-rispett tieg\u0127u g\u0127all-istat tad-dritt.", "Fil-bidu tal-\u0127arifa, il-Presidenza \u0120ermani\u017ca tal-Kunsill ressqet proposta ta' kompromess, li l-Ewroparlamentari kkritikaw b\u0127ala insuffi\u010bjenti matul dibattitu plenarju tal-5 ta' Ottubru.", "\"Mekkani\u017cmu li qatt ma jista' ji\u0121i attivat fil-prattika min\u0127abba \"backdoors\" jew pro\u010bessi inde\u010bi\u017civi jservi biss l-interessi ta' dawk li jixtiequ li ma jittie\u0127du l-ebda mi\u017curi,\" qal Petri Sarvamaa (PPE, il-Finlandja).", "Ftehim mal-Kunsill", "L-Ewroparlamentari bdew negozjati mal-Kunsill f'Ottubru.", "Il-korapporteurs tal-Parlament dwar il-fajl huma Petri Sarvamaa u Eider Gardiazabal Rubial (S&D, Spanja).", "Intla\u0127aq ftehim fil-5 ta' Novembru.", "In-negozjaturi tal-Parlament kisbu kamp ta' applikazzjoni wiesa' tal-le\u0121i\u017clazzjoni filwaqt li \u017cguraw li din ma tapplikax biss g\u0127al ka\u017cijiet ta' korruzzjoni u frodi, i\u017cda se tkopri wkoll ksur ta' valuri fundamentali b\u0127al-libert\u00e0, id-demokrazija, l-ugwaljanza, u r-rispett g\u0127ad-drittijiet tal-bniedem inklu\u017ci d-drittijiet tal-minoranzi.", "It-test maqbul jipprote\u0121i wkoll lill-benefi\u010bjarji finali tal-fondi b\u0127all-istudenti, il-bdiewa jew l-NGOs.", "Huma se jkunu jistg\u0127u jitolbu l-ammonti dovuti lilhom ming\u0127and il-Kummissjoni.", "\"G\u0127alina kien kru\u010bjali li l-benefi\u010bjarji finali ma ji\u0121ux ikkastigati g\u0127all-g\u0127emil \u0127a\u017cin tal-gvernijiet tag\u0127hom u li jkomplu jir\u010bievu fondi li \u0121ew imwieg\u0127da lilhom,\" qalet Eider Gardiazabal Rubial .", "Aktar informazzjoni", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201002IPR88432/parliament-demands-a-legally-binding-effective-mechanism-to-protect-eu-values", "date": "2020-10-07T14:57:00", "category": "European Union, European Parliament, press release, Stqarrija", "title": "", "text": ["Il-MPE jistennew l-Kummissjoni twie\u0121ew g\u0127all-proposta komprensiva tag\u0127hom g\u0127al mekkani\u017cmu annwali ta' monitora\u0121\u0121 pan-UE \u00a9AdobeStock_Sergign", "Ri\u017coluzzjoni biex ji\u0121u protetti d-demokrazija, l-istat tad-dritt u d-drittijiet fundamentali fl-Istati Membri kollha", "L-UE \"g\u0127adha strutturalment mhux mg\u0127ammra tajjeb\" biex tindirizza r-rigressjonijiet fir-rigward tal-valuri fundaturi tag\u0127ha", "Il-proposta tal-Parlament g\u0127andha aspetti preventivi u korrettivi", "Je\u0127tie\u0121 rakkomandazzjonijiet annwali spe\u010bifi\u010bi g\u0127al kull pajji\u017c li jistg\u0127u jag\u0127tu bidu g\u0127all-mekkani\u017cmu ta' protezzjoni tal-valuri tal-UE, pro\u010bedimenti ta' ksur u kundizzjonalita ba\u0121itarja.", "F'ri\u017coluzzjoni adottata nhar l-Erbg\u0127a b'521 vot favur, 152 vot kontra u 21 astensjoni, il-Parlament Ewropew qed iressaq il-proposta tieg\u0127u g\u0127al mekkani\u017cmu tal-UE li jipprote\u0121i u jsa\u0127\u0127a\u0127 id-demokrazija, l-istat tad-dritt u d-drittijiet fundamentali.", "Il-\u0127tie\u0121a g\u0127al mekkani\u017cmu effettiv", "It-test itenni t-t\u0127assib tal-MPE dwar \"i\u017c-\u017cieda u t-tis\u0127i\u0127 tat-tendenzi awtokrati\u010bi u illiberali\", li qed ikomplu jaggravaw min\u0127abba l-pandemija tal-COVID-19\", kif ukoll \"il-korruzzjoni, id-di\u017cinformazzjoni u l-manipulazzjoni tal-Istat\", f'diversi pajji\u017ci tal-UE.", "Huwa jg\u0127id ukoll li l-UE m'g\u0127andhiex l-g\u0127odod me\u0127tie\u0121a biex tindirizza \"kri\u017ci bla pre\u010bedent u li qed taggrava tal-valuri fundamentali tag\u0127ha\", filwaqt li jiddispja\u010bih dwar in-nuqqas ta' \u0127ila tal-Kunsill biex jag\u0127mel progress sinifikanti fil- pro\u010beduri tal-Artikolu 7 li g\u0127addejjin b\u0127alissa u jinnota li dan \"qed jippermetti diver\u0121enza kontinwa\".", "Biex ji\u0121u protetti b'mod effettiv l-ordinament \u0121uridiku tal-Unjoni Ewropea, id-drittijiet fundamentali ta\u010b-\u010bittadini tag\u0127ha u l-kredibilit\u00e0 internazzjonali tag\u0127ha mid-deterjorazzjoni tal- valuri tal-Artikolu 2 , il-MPE jipproponu g\u0127odda bba\u017cata fuq l-evidenza li tkun tapplika b'mod ugwali, o\u0121\u0121ettiv u \u0121ust g\u0127all-Istati Membri kollha, filwaqt li tirrispetta l-prin\u010bipji ta' sussidjarjet\u00e0 u proporzjonalit\u00e0.", "Ftehim interistituzzjonali g\u0127al \"\u010aiklu ta' Monitora\u0121\u0121 Annwali dwar il-valuri tal-Unjoni\"", "I\u010b-\"\u010aiklu ta' Monitora\u0121\u0121 Annwali\" \u0121did irid jinkludi aspetti preventivi u korrettivi ibba\u017cati fuq rakkomandazzjonijiet spe\u010bifi\u010bi g\u0127all-pajji\u017ci, bi skedi ta' \u017cmien u miri marbuta ma' mi\u017curi konkreti, inklu\u017ci l-Pro\u010beduri tal-Artikolu 7, pro\u010bedimenti ta' ksur u l-kondizzjonalit\u00e0 ba\u0121itarja (ladarba tid\u0127ol fis-se\u0127\u0127).", "Il-proposta tal-Parlament se tikkonsolida u tissostitwixxi l-mekkani\u017cmi e\u017cistenti, b\u0127ar- Rapport ri\u010benti tal-Istat tad-Dritt fil-KE .", "Kwotazzjoni", "\"Il-proposta tag\u0127na tissostitwixxi u tikkomplementa diversi g\u0127odod li ma kienux effettivi b'\u010aiklu ta' Monitora\u0121\u0121 Annwali uniku.", "In-nuqqas biex ji\u0121u indirizzati problemi serji identifikati f'dan il-kuntest jista' jwassal g\u0127al mi\u017curi korrettivi spe\u010bifi\u010bi, li jistg\u0127u jkunu aktar effi\u010bjenti mill-qafas kurrenti inkoerenti li g\u0127andna, spe\u010bjalment ladarba jkun hemm il-kondizzjonalit\u00e0 ba\u0121itarja.", "Il-konklu\u017cjoni ta' ftehim interistituzzjonali jibg\u0127at sinjal qawwi li l-UE qed tie\u0127u bis-serjet\u00e0 l-protezzjoni tas-sisien kostituzzjonali tag\u0127ha\", qal ir-rapporteur Michal \u0160ime\u010dka (Renew, SK) .", "Il-passi li jmiss", "Il-MPE issa qed jistennew li l-Kummissjoni tressaq proposta abba\u017ci ta' din ir-ri\u017coluzzjoni.", "L-isfond", "Il-Parlament talab sa mill-2016 li jkun hemm mekkani\u017cmu permanenti biex jipprote\u0121i d-demokrazija u l-istat tad-dritt.", "Il-Parlament insista sa mill-2018 li tali g\u0127odda \u0121dida trid tintrabat mal-protezzjoni tal-ba\u0121it tal-Unjoni Ewropea meta Stat Membru, b'mod konsistenti ma jirrispettax l-istat tad-dritt.", "Il-MPE irriferew ukoll g\u0127as- Semestru Ewropew b\u0127ala ri\u017corsa utli li jistg\u0127u ju\u017caw.", "Kuntatti:", "Informazzjoni ta' kuntatt:", "Numru tat-telefown: (+32) 2 28 32357 (BXL)", "Numru tat-telefown: (+33) 3 881 74651 (STR)", "Numru tal-mobile: (+32) 470 96 47 35", "Informazzjoni ta' kuntatt:", "Numru tat-telefown: (+32) 2 28 31324 (BXL)", "Numru tat-telefown: (+33) 3 881 73661 (STR)", "Numru tal-mobile: (+32) 498 98 39 85", "G\u0127al aktar informazzjoni", "Kumitat g\u0127al-Libertajiet \u010aivili, il-\u0120ustizzja u l-Intern", "Re\u0121istrazzjoni video tad-dibattitu (05.10.2020)", "Fajl dwar il-pro\u010bedura", "T\u0127assib dwar l-istat tad-dritt fl-Istati Membri: kif tista' ta\u0121ixxi l-UE (infografika)", "Il-mekkani\u017cmu Ewropew tal-istat tad-dritt - skeda informattiva", "Il-briefing tas-servizzi ta' ri\u010berka tal-PE: \"Il-valur mi\u017cjud Ewropew ta' mekkani\u017cmu tal-UE g\u0127ad-demokrazija, l-istat tad-dritt u d-drittijiet fundamentali - valutazzjoni preliminari\" (30.09.2020)", "Il-briefing tas-servizzi ta' ri\u010berka tal-PE: \"Il-protezzjoni tal-istat tad-dritt fl-UE: Mekkani\u017cmi e\u017cistenti u titjib possibbli\" (06.11.2019)", "Ritratti, videos u audio ming\u0127ajr \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20201015STO89416/sustainable-forestry-parliament-s-work-to-fight-deforestation", "date": "2020-11-06T14:56:00", "category": "European Union, European Parliament, press release, So\u010bjet\u00e0, So\u010bjet\u00e0, So\u010bjet\u00e0", "title": "", "text": ["Il-protezzjoni u l-\u0121estjoni sostenibbli tal-foresti huma kru\u010bjali fil-\u0121lieda kontra t-tibdil fil-klima.", "Skopri x'qed jipproponi l-Parlament Ewropew.", "Il-Parlament ivvota fuq \u017cew\u0121 rapporti li jappellaw lill-Kummissjoni Ewropea biex tag\u0127mel aktar biex tippromwovi l-\u0121estjoni sostenibbli tal-foresti fl-UE u biex tipprote\u0121i l-foresti barra mill-pajji\u017c billi tne\u0127\u0127i l-prodotti li jikkontribwixxu g\u0127ad-deforestazzjoni mill-ktajjen tal-provvista tal-UE.", "Dan se\u0127\u0127 qabel il-pre\u017centazzjoni tal-istrate\u0121ija tal-Kummissjoni g\u0127all-foresti mistennija fil-bidu tal-2021.", "Ir-rapporti jenfasizzaw li l-\u0121estjoni sostenibbli tal-foresti u t-tnaqqis tad-deforestazzjoni huma marbuta mal-kisba tal-objettivi fil- Patt Ekolo\u0121iku Ewropew , l- Istrate\u0121ija mill-G\u0127alqa sal-Platt u l- Istrate\u0121ija g\u0127all-Bijodiversit\u00e0.", "G\u0127aliex huma importanti l-foresti?", "Il-foresti g\u0127andhom valur so\u010bjali, ekonomiku u ambjentali sinifikanti.", "Dawn jirrappre\u017centaw 30% tal-kopertura tal-art, u 80% tal-bijodiversit\u00e0 tinsab fil-foresti.", "Il-foresti b'sa\u0127\u0127ithom huma wkoll kru\u010bjali g\u0127all-\u0121lieda kontra t-tibdil fil-klima globali , min\u0127abba li jaqbdu d-dijossidu tal-karbonju mill-atmosfera.", "Il-foresti tal-UE jassorbu kull sena l-ekwivalenti ta' 8.9% tal-emissjonijiet kollha tal-gassijiet b'effett ta' serra fl-UE .", "B\u0127ala bjar tal-karbonju, dawn huma importanti biex jintla\u0127qu l-g\u0127anijiet tal-UE tan-newtralit\u00e0 tal-karbonju.", "G\u0127alhekk, huwa importanti li huma u l-komunitajiet li jiddependu fuqhom ji\u0121u protetti mid-deforestazzjoni.", "X'inhuma l-kaw\u017ci tad-deforestazzjoni?", "Id-deforestazzjoni sse\u0127\u0127 b'rata allarmanti madwar id-dinja, li twassal g\u0127ar-rilaxx ta' gassijiet b'effett ta' serra u t-telf tal-bijodiversit\u00e0.", "Huwa stmat li aktar minn nofs il-foresti tropikali madwar id-dinja nqerdu mis-snin 60 'l hawn.", "Hemm rabta \u010bara bejn id-deforestazzjoni u d-domanda internazzjonali g\u0127al komoditajiet ta' riskju g\u0127all-foresti (FRCs) li huma dawk li l-estrazzjoni jew il-produzzjoni tag\u0127hom tikkontribwixxi g\u0127ad-deforestazzjoni u d-degradazzjoni globali.", "L-UE hija importatur sostanzjali tal-FRCs b\u0127all-prodotti agrikoli, u g\u0127alhekk permezz tal-azzjonijiet tal-politika kummer\u010bjali tag\u0127ha tista' tg\u0127in biex jin\u017cammu l-foresti globali.", "Il-qtug\u0127 illegali tas-si\u0121ar jaggrava l-problema u minkejja l-le\u0121i\u017clazzjoni tal-UE b\u0127all- Infurzar tal-Li\u0121i, Tmexxija u Kummer\u010b fis-Settur Forestali (FLEGT) , dan g\u0127adu kaw\u017ca ewlenija tad-deforestazzjoni fl-UE u madwar id-dinja.", "It-tibdil fil-klima u t-telf tal-bijodiversit\u00e0 jwasslu g\u0127al nixfiet, g\u0127arg\u0127ar u nirien aktar intensi li jwasslu g\u0127al aktar deforestazzjoni u b'hekk jaggravaw it-tibdil fil-klima.", "L-iskala tan-nirien fil-foresti tal-Ama\u017conja tal-2019 enfasizzat li hemm b\u017conn ta' rispons internazzjonali biex ji\u0121u indirizzati n-nirien fil-foresti b\u0127ala kaw\u017ca tad-deforestazzjoni.", "X'inhuma s-soluzzjonijiet g\u0127ad-deforestazzjoni?", "Il-\u0121estjoni sostenibbli tal-foresti tibbilan\u010bja l-impatti ekonomi\u010bi u so\u010bjali tal-forestrija mal-g\u0127anijiet ambjentali biex tittejjeb is-sa\u0127\u0127a tal-foresti u ti\u017cdied l-adattabbilt\u00e0 tag\u0127hom g\u0127all-kundizzjonijiet klimati\u010bi li qed jinbidlu.", "Il-foresti jirrappre\u017centaw settur ekonomiku ekolo\u0121iku promettenti, bil-potenzjal li jin\u0127olqu bejn 10 u 16-il miljun impjieg sostenibbli madwar id-dinja.", "L-u\u017cu ta' satelliti g\u0127al detezzjoni ta' twissija bikrija ta' di\u017castri naturali b\u0127an-nixfa u n-nirien fil-foresti jista' jg\u0127in biex jitnaqqsu r-riskji u titjieb ir-re\u017ciljenza tal-foresti.", "Kif tista' l-UE tappo\u0121\u0121a l-forestrija sostenibbli u tipprote\u0121i l-foresti?", "Fl-UE, aktar minn 60% tal-foresti produttivi huma di\u0121\u00e0 \u010b\u010bertifikati b\u0127ala \u0121estiti b'mod sostenibbli u l-industrija tal-forestrija tappo\u0121\u0121a 500,000 persuna direttament u 2.6 miljun indirettament, inklu\u017c XX f'[YOUR COUNTRY].", "Il-Parlament jirrikonoxxi li l-\u0121estjoni sostenibbli tal-foresti tista' tg\u0127in biex jittaffa t-tibdil fil-klima filwaqt li tappo\u0121\u0121a settur ekonomiku kru\u010bjali u qed jitlob li jkun hemm aktar finanzjament mill-Politika Agrikola Komuni (PAK) disponibbli g\u0127al forestrija sostenibbli fl-UE.", "Il-Parlament qed jitlob li jittejbu l-mi\u017curi kontra l-qtug\u0127 illegali tas-si\u0121ar g\u0127all-injam u g\u0127al aktar kontrolli fil-fruntieri tal-UE g\u0127al injam u prodotti li \u0121ew prodotti b'mod mhux sostenibbli li jikkontribwixxu g\u0127at-telf tal-foresti.", "Il-membri jridu wkoll ji\u017cguraw li l-impatt tal-ftehimiet kummer\u010bjali fuq l-istat tal-foresti, il-bijodiversit\u00e0 u d-drittijiet tal-bniedem ji\u0121i evalwat b'mod sistematiku.", "Il-membri appellaw g\u0127all-promozzjoni globali tal-forestrija sostenibbli u biex is-satelliti tal-UE (Copernicus u Galileo) jintu\u017caw biex jg\u0127inu fil-monitora\u0121\u0121 tad-deforestazzjoni u n-nirien fil-foresti f'pajji\u017ci terzi.", "Huma jappellaw ukoll g\u0127al finanzjament xieraq g\u0127ar-ri\u010berka u l-innovazzjoni biex il-foresti jsiru aktar re\u017cistenti g\u0127all-klima.", "Il-Parlament irid miri vinkolanti g\u0127all-protezzjoni u r-restawr tal-ekosistemi tal-foresti, spe\u010bjalment il-foresti primarji (dawk li ma kinux so\u0121\u0121etti g\u0127al impatti kbar fuq il-bniedem fl-istorja re\u010benti).", "Aktar informazzjoni", "Strate\u0121ija futura tal-UE g\u0127all-Foresti: L-i\u017cgurar ta' \u0121estjoni ta' kwalit\u00e0 g\u0127olja tal-foresti u l-imsa\u0121ar tal-UE", "Il-Patt Ekolo\u0121iku: mi\u017curi biex tissa\u0127\u0127a\u0127 il-\u0121lieda kontra d-deforestazzjoni globali", "Rapport tal-A\u0121enzija Ewropea g\u0127all-Ambjent dwar it-tran\u017cizzjoni g\u0127al Ewropa sostenibbli", "Il-briefing tal-EPRS: L-Unjoni Ewropea u l-Foresti", "Tren le\u0121i\u017clattiv: Strate\u0121ija \u0121dida tal-UE g\u0127all-Foresti", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201109IPR91117/green-deal-how-meps-wish-to-channel-eu-investment-to-sustainable-activities", "date": "2020-11-13T15:56:00", "category": "European Union, European Parliament, press release, Stqarrija", "title": "", "text": ["Il-MPE jridu tran\u017cizzjoni lejn attivitajiet ekonomi\u010bi sostenibbli li jsa\u0127\u0127u l-kompetittivita jo\u0127olqu impjiegi ta' kwalita \u00a9EP2020", "L-Istati Membri kollha g\u0127andhom ikunu aktar ekolo\u0121ikament u ekonomikament kompetittivi", "Il-prin\u010bipju \"tag\u0127milx \u0127sara sinifikanti\" g\u0127andu jkun il-gwida ta' kif isiru l-investimenti", "L-investimenti pubbli\u010bi u privati g\u0127andhom ikunu komplementari g\u0127al xulxin biex titnaqqas id-diskrepanza fl-investiment ekolo\u0121iku", "Il-Parlament stabbilixxa proposti dwar l-a\u0127jar mod ta' finanzjament tat-Tran\u017cizzjoni Ekolo\u0121ika lejn attivitajiet ekonomi\u010bi, sostenibbli u newtrali g\u0127all-karbonju fil-votazzjoni tal-\u0120img\u0127a.", "F'ri\u017coluzzjoni mhux vinkolanti dwar il-Pjan ta' Investiment g\u0127al Ewropa Sostenibbli (SEIP) u l-finanzjament tal-Patt Ekolo\u0121iku, li \u0121iet adottata b'471 vot favur, 134 kontra, u 83 astensjoni, il-MPE enfasizzaw li wie\u0127ed mill-g\u0127anijiet tas-SEIP g\u0127andu jkun li ji\u017cgura bidla minn attivitajiet ekonomi\u010bi mhux sostenibbli g\u0127al dawk sostenibbli.", "Huma jinsistu li t-tran\u017cizzjoni ekolo\u0121ika g\u0127andha tiffoka fuq it-tnaqqis ta' differenzi e\u017cistenti u potenzjalment aggravati bejn l-Istati Membri, tag\u0127ti spinta lill-kompetittivit\u00e0 u tirri\u017culta f'impjiegi sostenibbli u ta' kwalit\u00e0 g\u0127olja.", "Il-prin\u010bipji ta' investiment", "Il-MPE ftehmu li l-investimenti pubbli\u010bi g\u0127andhom jirrispettaw il-prin\u010bipju \"tag\u0127milx \u0127sara sinifikanti\" li japplika kemm g\u0127all-objettivi so\u010bjali kif ukoll ambjentali.", "Huma biss il-programmi nazzjonali u re\u0121jonali bl-og\u0127la potenzjal li jiksbu dawn l-g\u0127anijiet li g\u0127andhom jir\u010bievu investiment pubbliku.", "G\u0127al dan il-g\u0127an, huma jinsistu fuq indikaturi ta' sostenibbilt\u00e0 armonizzati u metodolo\u0121ija g\u0127all-kejl tal-impatt.", "Il-kriterji stabbiliti mir- Regolament dwar it-Tassonomija g\u0127andhom ji\u0121u kkunsidrati wkoll biex ikun stabbilit jekk investiment jissodisfax il-kriterji ta' tran\u017cizzjoni ekolo\u0121ika.", "Barra minn hekk, il-pjanijiet nazzjonali ta' rkupru g\u0127andhom ikunu allinjati mal-Pjanijiet Nazzjonali dwar l-Ener\u0121ija u l-Klima (NECPs).", "Il-MPE jilqg\u0127u l-fatt li l- Pjan ta' rkupru g\u0127all-Ewropa mill-COVID-19 u l-pjanijiet nazzjonali sussegwenti ta' rkupru u ta' re\u017ciljenza tfasslu biex ipo\u0121\u0121u lill-UE fit-triq lejn in-newtralit\u00e0 klimatika sal-2050, kif stabbilit fil-li\u0121i tal-UE dwar il-klima, inklu\u017ci l-miri intermedji g\u0127all-2030 u l-i\u017cgurar ta' tran\u017cizzjoni lejn ekonomija \u010birkulari u newtrali g\u0127all-klima.", "Huma jappellaw biex gradwalment jitne\u0127\u0127ew l-investimenti pubbli\u010bi u privati f'attivitajiet ekonomi\u010bi li huma ta' \u0127sara g\u0127all-ambjent u li jni\u0121\u0121su, meta jsiru disponibbli alternattivi li huma ekonomikament fattibbli.", "Fl-istess waqt, il-MPE jirrispettaw id-dritt tal-Istati Membri li jag\u0127\u017clu t-ta\u0127lita ener\u0121etika tag\u0127hom u jis\u0127qu li t-tran\u017cizzjoni lejn in-newtralit\u00e0 klimatika g\u0127andha tippreserva kundizzjonijiet ekwi g\u0127all-kumpaniji tal-UE u ti\u017cgura li jibqg\u0127u kompetittivi, b'mod partikolari fil-ka\u017c tal-kompetizzjoni in\u0121usta minn pajji\u017ci terzi.", "Il-finanzjament tal-Pjan ta' Investiment g\u0127al Ewropa Sostenibbli (SEIP)", "Il-MPE jistaqsu jekk is-SEIP huwiex se jippermetti li triljun Ewro ji\u0121u mobilizzati sal-2030, fid-dawl tal-previ\u017cjoni ekonomika negattiva min\u0127abba l-kri\u017ci tal-COVID-19, u jridu jkunu jafu kif il-ba\u0121it fit-tul tal-Unjoni Ewropea (MFF) jista' jikkontribwixxi biex jintla\u0127qu l-miri tas-SEIP.", "Huma m\u0127assba li jista' jkun hemm diskrepanza fl-investiment ekolo\u0121iku fl-a\u0127\u0127ar tal-perjodu tal-MFF li jmiss u jsej\u0127u g\u0127al pjanijiet biex din id-diskrepanza titnaqqas permezz ta' investimenti kemm privati kif ukoll pubbli\u010bi.", "Fl-istess waqt, il-MPE jsej\u0127u lill-Kummissjoni biex ti\u017cgura li l-QFP il-\u0121did ma jappo\u0121\u0121ax attivitajiet li jkunu ta' dannu g\u0127all-ambjent fit-terminu twil.", "Huma jenfasizzaw li l-investimenti pubbli\u010bi u privati g\u0127andhom ikunu komplementari g\u0127al xulxin u li s-settur privat m'g\u0127andux ikun esklu\u017c.", "Il-MPE jilqg\u0127u d- de\u010bi\u017cjoni tal-Bank Ewropew tal-Investiment (BEI) li jiddedika 50% tal-operat tieg\u0127u g\u0127all-azzjoni klimatika u s-sostenibbilt\u00e0 ambjentali mill-2025 'il quddiem.", "Huma jissu\u0121\u0121erixxu li jintu\u017ca appro\u010b\u010b minn isfel g\u0127al fuq u li l-BEI g\u0127andu jippromwovi djalogu bejn is-setturi pubbli\u010bi u privati, u jikkoordina ma' partijiet ikkon\u010bernati varji.", "Kuntatti:", "Informazzjoni ta' kuntatt:", "Numru tat-telefown: (+32) 2 28 32787 (BXL)", "Numru tat-telefown: (+33) 3 881 76725 (STR)", "Numru tal-mobile: (+32) 498 98 32 80", "Informazzjoni ta' kuntatt:", "Numru tat-telefown: (+32) 2 28 40924 (BXL)", "Numru tat-telefown: (+33) 3 881 73780 (STR)", "Numru tal-mobile: (+32) 498 98 13 45", "G\u0127al aktar informazzjoni", "Tappi fil-pro\u010bedura", "Kumitat g\u0127all-Ba\u0121its", "Kumitat g\u0127all-Affarijiet Ekonomi\u010bi u Monetarji", "Re\u0121istrazzjoni tal-vidjo tad-dibattitu", "Il-briefing tas-servizzi ta' ri\u010berka tal-PE: Pjan ta' Investiment g\u0127al Ewropa Sostenibbli", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20180328STO00751/l-immaniggjar-tal-iskart-fl-ue-infografika-b-fatti-u-cifri", "date": "2020-12-08T21:16:00", "category": "European Union, European Parliament, press release, So\u010bjet\u00e0", "title": "", "text": ["Ara l-infografika tag\u0127na u aqra biex issir taf kif l-Ewropej jimmani\u0121\u0121jaw l-iskart muni\u010bipali tag\u0127hom, li huwa \u0121\u0121enerat l-aktar mid-djar.", "G\u0127alkemm l-iskart muni\u010bipali jammonta g\u0127al inqas minn 10 % tal-aktar minn 2.5 biljun tunnellata ta' skart i\u0121\u0121enerat fl-UE kull sena, huwa vi\u017cibbli u kumpless \u0127afna fin-natura tieg\u0127u.", "Fl-2018, l-UE stabbiliet objettivi ambizzju\u017ci \u0121odda dwar ir-ri\u010bikla\u0121\u0121, l-iskart mill-imballa\u0121\u0121 u l-landfills.", "L-g\u0127an ta' dawn ir-regoli l-\u0121odda huwa li jippromwovu l-bidla lejn mudell aktar sostenibbli mag\u0127ruf b\u0127ala l-ekonomija \u010birkolari .", "F'Marzu 2020, il-Kummissjoni Ewropea \u0127abbret Pjan ta' azzjoni g\u0127al ekonomija \u010birkolari li g\u0127andu l-g\u0127an li jnaqqas l-iskart permezz ta' \u0121estjoni a\u0127jar tar-ri\u017corsi.", "Il-Parlament g\u0127andu jivvota dwar rapport fuq inizjattiva proprja dwar il-pjan ta' azzjoni fil-bidu tal-2021.", "Infografika dwar is-sehem ta' skart skont is-settur fl-UE", "Il-\u0121enerazzjoni tal-iskart fl-Ewropa", "Mill-2005 sal-2018, l-ammont medju ta' skart muni\u010bipali kif imkejjel per capita naqas fl-UE.", "Madankollu, ix-xejriet jistg\u0127u jvarjaw skont il-pajji\u017c.", "Pere\u017cempju, filwaqt li l-iskart muni\u010bipali per capita \u017cdied fid-Danimarka, fil-\u0120ermanja, fil-Gre\u010bja, f'Malta u fi\u010b-\u010aekja, dan naqas fil-Bulgarija, fi Spanja, fl-Ungerija, fir-Rumanija u fin-Netherlands.", "F'termini assoluti, l-iskart muni\u010bipali g\u0127al kull persuna kien l-og\u0127la fid-Danimarka, f'Malta, f'\u010aipru u fil-\u0120ermanja, filwaqt li kien l-aktar wie\u0127ed baxx fl-Ungerija, fi\u010b-\u010aekja, fil-Polonja u fir-Rumanija.", "Ix-xejra hi li stati aktar sinjuri jipprodu\u010bu aktar skart per capita.", "It-turi\u017cmu kkontribwixxa wkoll g\u0127ar-rati og\u0127la f'\u010aipru u f'Malta.", "Infografika dwar l-objettivi tal-UE g\u0127all-iskart muni\u010bipali fl-Istati Membri kif ukoll is-sitwazzjoni attwali", "Immani\u0121\u0121jar tal-iskart", "Sabiex nie\u0127du \u0127sieb l-ambjent, je\u0127tie\u0121 li l-iskart ji\u0121i evitat jew ji\u0121i ttrattat biex jitnaqqas l-impatt tieg\u0127u.", "L-UE trid tippromwovi kemm jista' jkun il-prevenzjoni tal-iskart u l-u\u017cu mill-\u0121did tal-prodotti.", "Jekk dan ma jkunx possibbli, tippreferi r-ri\u010bikla\u0121\u0121 (inklu\u017c l-ikkompostar), segwit mill-u\u017cu tal-iskart biex ti\u0121i \u0121\u0121enerata l-ener\u0121ija.", "L-g\u0127a\u017cla li tag\u0127mel l-aktar \u0127sara lill-ambjent u lis-sa\u0127\u0127a tan-nies hija sempli\u010bement ir-rimi tal-iskart, pere\u017cempju fil-landfills, g\u0127alkemm hija wkoll wa\u0127da mill-ir\u0127as possibbiltajiet.", "Skont statistika tal-2017 , 46 % tal-iskart muni\u010bipali kollu fl-UE huwa ri\u010biklat jew kompostat .", "Madankollu, il-prattiki ta' mmani\u0121\u0121jar tal-iskart ivarjaw \u0127afna bejn il-pajji\u017ci tal-UE u ftit pajji\u017ci mhux \u0127a\u017cin g\u0127adhom qed jarmu ammonti kbar ta' skart muni\u010bipali fil-landfills.", "Ir-rimi fil-landfills huwa kwa\u017ci ine\u017cistenti f'pajji\u017ci b\u0127all-Bel\u0121ju, in-Netherlands, id-Danimarka, l-I\u017cvezja, il-\u0120ermanja, l-Awstrija u l-Finlandja.", "F'dawn il-pajji\u017ci, l-in\u010binerazzjoni g\u0127andha rwol importanti flimkien mar-ri\u010bikla\u0121\u0121.", "Il-\u0120ermanja u l-Awstrija huma wkoll il-pajji\u017ci li jirri\u010biklaw l-aktar fl-UE.", "Il-prattika tar-rimi fil-landfills g\u0127adha popolari fil-partijiet tal-Lvant u tan-Nofsinhar tal-Ewropa.", "G\u0127axar pajji\u017ci jarmu fil-landfills nofs jew aktar minn nofs l-iskart muni\u010bipali tag\u0127hom.", "F'Malta, \u010aipru u l-Gre\u010bja dan l-ammont huwa aktar minn 80 %; fil-Kroazja, ir-Rumanija, il-Bulgarija u s-Slovakkja l-ammont huwa aktar minn 60 %; filwaqt li huwa nofs jew aktar minn nofs anki fi Spanja u l-Portugall.", "Pajji\u017ci o\u0127ra ju\u017caw ukoll l-in\u010binerazzjoni u jibag\u0127tu terz jew inqas mill-iskart tag\u0127hom fil-landfills: il-Litwanja, il-Latvja, l-Irlanda, l-Italja, Franza, l-Estonja, is-Slovenja u l-Lussemburgu.", "Minbarra l-Latvja u l-Estonja, dawn il-pajji\u017ci rri\u010biklaw ukoll aktar minn 40 % tal-iskart domestiku.", "Bejn l-2006 u l-2017, ir-rimi fil-landfills naqas sostanzjalment fis-Slovenja (69 punt per\u010bentwali), fil-Litwanja (65 punt per\u010bentwali), fil-Latvja (64 punt per\u010bentwali), fl-Estonja (60 punt per\u010bentwali) u fil-Finlandja (57 punt per\u010bentwali).", "Aktar informazzjoni", "Video dwar l-ekonomija \u010birkolari", "Tg\u0127arrif dwar l-ekonomija \u010birkolari (Marzu 2018)", "Infografika interattiva dwar l-ekonomija \u010birkolari", "L-immani\u0121\u0121jar tal-iskart muni\u010bipali fil-pajji\u017ci Ewropej", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20201008STO88810/ghaliex-l-ue-trid-tirregola-l-ekonomija-tal-pjattaformi", "date": "2020-11-10T18:53:00", "category": "European Union, European Parliament, press release, Ekonomija", "title": "", "text": ["L-ekonomija tal-pjattaformi \u0121\u0121ib mag\u0127ha benefi\u010b\u010bji i\u017cda wkoll riskji.", "Aqra dwar liema kwistjonijiet l-UE trid issolvi b'regoli \u0121odda u s-soluzzjonijiet proposti mill-MEPs.", "L-a\u0127\u0127ar 20 sena kienu kkaratterizzati mill-i\u017cvilupp bla pre\u010bedent tad-dinja online \u2013 i\u017c-\u017cieda ta' teknolo\u0121iji u kumpaniji \u0121odda, kif ukoll modi \u0121odda ta' xog\u0127ol, xiri, prenotazzjonijiet ta' akkomodazzjoni jew sa\u0127ansitra ordnijiet tal-ikel u tat-trasport.", "Id- Direttiva dwar il-Kummer\u010b Elettroniku , il- pedament tas-suq uniku di\u0121itali , \u0121iet adottata fl-2000, meta pjattaformi b\u0127al Amazon, Google u Booking.com kienu g\u0127adhom kemm bdew, u Facebook, Airbnb u Instagram lanqas biss kienu je\u017cistu.", "Il-le\u0121i\u017clazzjoni tal-UE te\u0127tie\u0121 li tla\u0127\u0127aq mal-i\u017cviluppi online u din hija r-ra\u0121uni g\u0127aliex l-UE qed ta\u0127dem fuq qafas le\u0121i\u017clattiv \u0121did imsejja\u0127 l-Att dwar is-Servizzi Di\u0121itali (DSA) , li se jistabbilixxi linji gwida g\u0127ax-xenarju online l-\u0121did, inklu\u017ci l-pjattaformi online, biex ji\u0121i \u017cgurat ambjent di\u0121itali a\u0127jar u aktar sikur g\u0127all-utenti u l-kumpaniji fl-UE kollha.", "L-importanza ekonomika tal-ekonomija tal-pjattaformi", "Wie\u0127ed mill-aktar \u017cviluppi sinifikanti f'dawn l-a\u0127\u0127ar 20 sena huwa \u017c-\u017cieda fil- pjattaformi online .", "Dawn jinkludu swieq online, midja so\u010bjali, app stores, siti tal-internet li jqabblu l-prezzijiet, kif ukoll magni tat-tiftix, u huwa diffi\u010bli li wie\u0127ed jimma\u0121ina l-\u0127ajja ming\u0127ajrhom.", "Il-pjattaformi \u0121abu benefi\u010b\u010bji sinifikanti g\u0127all-konsumaturi u fet\u0127u opportunitajiet \u0121odda g\u0127an-negozji u n-negozjanti Ewropej billi ffa\u010bilitaw il-kummer\u010b transfruntier fl-UE u lil hinn minnha.", "Skont il-Kummissjoni Ewropea, miljun negozju tal-UE di\u0121\u00e0 qed ibig\u0127u prodotti u servizzi permezz ta' pjattaformi online, u aktar minn 50% tal-intrapri\u017ci \u017cg\u0127ar u medji li jbig\u0127u permezz tas-swieq online jbig\u0127u fuq livell transfruntier.", "Kwistjonijiet ta' pjattaformi online li l-UE trid tirregola", "Opportunitajiet \u0121odda j\u0121ibu mag\u0127hom riskji \u0121odda.", "Il-konsumaturi Ewropej \u0121ew esposti g\u0127al firxiet \u0121odda ta' prodotti, attivitajiet u kontenut illegali, filwaqt li negozji online \u0121odda jsibuha diffi\u010bli biex jid\u0127lu f'suq iddominat minn pjattaformi kbar.", "Il-konnessjonijiet ta' bosta negozji ma' \u0127afna konsumaturi permezz tas-servizzi tag\u0127hom u l-a\u010b\u010bess tag\u0127hom g\u0127al ammonti kbar ta' data jpo\u0121\u0121i l-pjattaformi l-kbar f'po\u017cizzjoni li jistg\u0127u jikkontrollaw u jistabbilixxu standards g\u0127al oqsma importanti tal-ekonomija di\u0121itali.", "L-UE trid ter\u0121a' tie\u0127u l-inizjattiva biex issawwar dawk l-oqsma fil-livell tal-UE u tistabbilixxi standards g\u0127all-bqija tad-dinja.", "L-MEPs kif iridu jindirizzaw dawn il-problemi?", "L-MEPs spjegaw il-prijoritajiet tag\u0127hom dwar x'inhu li l-Att dwar is-Servizzi Di\u0121itali g\u0127andu jinkludi biex itejjeb il-funzjonament tas-Suq Uniku:", "G\u0127andu japplika g\u0127all-kumpaniji tal-UE u g\u0127al kumpaniji stabbiliti f'postijiet o\u0127ra li jbig\u0127u lill-konsumaturi Ewropej, u g\u0127andu japplika g\u0127as-servizzi di\u0121itali kollha, mhux biss g\u0127all-pjattaformi online.", "Il-konsumaturi g\u0127andhom ikunu daqstant sikuri meta jixtru online daqs meta jixtru minn \u0127wienet \"tradizzjonali\" \u2013 dak li huwa illegali offline g\u0127andu jitqies illegali online u l-pjattaformi g\u0127andhom i\u017cidu l-isforzi tag\u0127hom biex jindirizzaw in-negozjanti li jbig\u0127u prodotti foloz jew mhux sikuri.", "L-introduzzjoni ta' regola \"kun af il-klijent kummer\u010bjali tieg\u0127ek\" tirrikjedi li l-pjattaformi ji\u010b\u010bekkjaw u jwaqqfu kumpaniji frodulenti li ju\u017caw is-servizzi tag\u0127hom biex ibig\u0127u prodotti mhux sikuri jew ixerrdu d-di\u017cinformazzjoni.", "Il-konsumaturi g\u0127andu jkollhom id-dritt li ji\u0121u infurmati jekk servizz ikun qed ju\u017ca l-intelli\u0121enza artifi\u010bjali u jing\u0127ataw aktar kontroll u d-dritt li ma jipparte\u010bipawx, filwaqt li r-reklamar immirat g\u0127andu ji\u0121i rregolat a\u0127jar.", "Id-DSA g\u0127andu jag\u0127milha aktar fa\u010bli g\u0127al kumpaniji \u0121odda biex jid\u0127lu fis-suq billi jindirizza s-sitwazzjoni antikompetittiva ma\u0127luqa minn atturi di\u0121itali kbar li attwalment jistabbilixxu r-regoli g\u0127all-utenti u l-kompetituri tag\u0127hom; ir-regoli ex ante proposti (ji\u0121ifieri regoli li japplikaw wara li ji\u0121i adottat ir-regolament) iwaqqfu lill-pjattaformi l-kbar milli ja\u0121ixxu b\u0127ala \"gwardjani\" g\u0127all-a\u010b\u010bess g\u0127as-suq.", "Ir-regoli g\u0127andhom jipprovdu \u010barezza u gwida dwar kif il-kontenut online illegali u ta' \u0127sara g\u0127andu ji\u0121i indirizzat.", "Sfond u passi li jmiss", "F'Jannar, il-Kummissjoni Ewropea \u0127abbret pjanijiet biex tressaq l-Att dwar is-Servizzi Di\u0121itali l-\u0121did fir-raba' kwart ta' din is-sena, biex to\u0127loq \"Ewropa Lesta g\u0127all-Era Di\u0121itali\" .", "Tliet kumitati parlamentari ( g\u0127as-Suq Intern u l-\u0126arsien tal-Konsumatur , g\u0127all-Affarijiet Legali u g\u0127al-Libertajiet \u010aivili ) \u0127ejjew rapporti b'rakkomandazzjonijiet g\u0127all-Kummissjoni Ewropea dwar aspetti differenti tad-DSA.", "It-testi miftiehma \u0121ew adottati mill-Parlament fis-sessjoni plenarja tieg\u0127u tad-19 sat-22 ta' Ottubru.", "Aktar informazzjoni", "Tren le\u0121i\u017clattiv: Att dwar is-Servizzi Di\u0121itali", "Konferenza stampa minn Alex AGIUS SALIBA, rapporteur dwar \"L-Att dwar is-Servizzi Di\u0121itali: ri\u017cultat tal-votazzjoni tal-Kumitat g\u0127as-Suq Intern u l-\u0126arsien tal-Konsumatur\"", "Stqarrija g\u0127all-istampa: Is-Servizzi Di\u0121itali: il-\u0121estjoni ta' kontenut ta' \u0127sara filwaqt li ti\u0121i protetta l-libert\u00e0 tal-espressjoni", "Kummissjoni Ewropea: Regoli \u0121odda tal-UE dwar il-kummer\u010b elettroniku", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201002IPR88431/ligi-ue-dwar-il-klima-miri-ta-tnaqqis-tal-emissjonijiet-2030-ta-60", "date": "2020-10-08T09:00:00", "category": "European Union, European Parliament, press release, Stqarrija", "title": "", "text": ["Il-Parlament irid li kull Stat Membru tal-UE jsir newtrali f'termini ta' emissjonijiet tal-karbonju sal-2050. \u00a9Adobe Stock", "Ba\u0121it g\u0127all-gassijiet serra biex ikun \u017cgurat li l-UE til\u0127aq il-miri ta' Pari\u0121i", "Korp xjentifiku indipendenti mwaqqaf biex jimmonitorja l-progress", "Is-sussidji kollha g\u0127all-fjuwils fossili, kemm diretti kif ukoll indiretti, g\u0127andhom ji\u0121u eliminati gradwalment, l-aktar tard sal-2025", "L-Istati Membri jridu jsiru newtrali g\u0127all-klima sal-2050, jg\u0127id il-PE f'vot dwar li\u0121i dwar il-klima, u jitlob miri ambizzju\u017ci tal-emissjonijiet 2030 u 2040.", "Nhar l-Erbg\u0127a, il-Parlament adotta l-mandat ta' negozjar tieg\u0127u dwar il-li\u0121i dwar il-klima tal-UE", "b'392 vot favur, 161 vot kontra, u 142 astensjonijiet.", "Il-li\u0121i l-\u0121dida g\u0127andha l-mira li tittrasforma l-weg\u0127diet politi\u010bi li l-UE ssir newtrali g\u0127all-klima sal-2050 f'obbligu vinkolanti u biex i\u010b-\u010bittadini u n-negozji Ewropej jing\u0127ataw i\u010b-\u010bertezza legali u l-prevedibbilt\u00e0 li je\u0127tie\u0121u biex jippjanaw g\u0127at-trasformazzjoni.", "Il-MPE jinsistu li kemm l-UE kif ukoll l-Istati Membri kollha individwalment iridu jsiru newtrali g\u0127all-klima sal-2050 u li wara dan, l-UE tikseb \"emissjonijiet negattivi\".", "Biex jintla\u0127aq dan, huma jitolbu wkoll li jing\u0127ata finanzjament suffi\u010bjenti.", "Il-MPE sa\u0127qu li sal-31 ta' Mejju 2023, il-Kummissjoni trid tipproponi, permezz tal-pro\u010bedura ordinarja dwar te\u0127id ta' de\u010bi\u017cjonijiet, trajettorja f'livell tal-UE dwar kif tinkiseb in-newtralit\u00e0 karbonika sal-2050.", "Hija trid tikkunsidra wkoll it-total tal-bqija tal-emissjonijiet ta' gassijiet serra (GHG) tal-UE sal-2050 biex ti\u0121i llimitata \u017c-\u017cieda fit-temperatura skont il-Ftehim ta' Pari\u0121i.", "It-trajettorja tkun riveduta wara kull rendikont fuq livell globali.", "Il-MPE jridu wkoll iwaqqfu Kunsill Ewropew dwar it-Tibdil fil-Klima (ECCC) b\u0127ala korp xjentifiku indipendenti biex jivvaluta jekk il-politika hijiex konsistenti u biex jimmonitorja l-progress.", "Mira g\u0127all-2030 aktar ambizzju\u017ca", "Il-miri g\u0127at-tnaqqis tal-emissjonijiet kurrenti tal-UE g\u0127all-2030 huma ta' 40% ikkomparat mal-1990.", "Il-Kummissjoni re\u010bentement ipproponiet \u017cieda ta' din il-mira g\u0127al \"mill-inqas 55%\" fil- proposta emendata g\u0127al li\u0121i dwar il-klima tal-UE .", "Il-MPE llum \u017ciedu l-mira aktar, fejn talbu g\u0127al tnaqqis ta' 60% fl-2030, filwaqt li \u017ciedu li l-miri nazzjonali g\u0127andhom ji\u017cdiedu b'mod kosteffi\u010bjenti u \u0121ust.", "Huma jridu wkoll mira interim g\u0127all-2040, li g\u0127andha ti\u0121i proposta mill-Kummissjoni wara valutazzjoni tal-impatt, biex ikun \u017cgurat li l-UE qieg\u0127da fit-triq it-tajba biex til\u0127aq il-mira tag\u0127ha g\u0127all-2050.", "Fl-a\u0127\u0127ar nett, il-MPE jsostnu li l-UE u l-Istati Membri jridu jeliminaw gradwalment ukoll is-sussidji kollha g\u0127all-fjuwils fossili, kemm diretti kif ukoll indiretti, l-aktar tard sal-31 ta' Di\u010bembru 2025, filwaqt li jis\u0127qu fuq il-\u0127tie\u0121a li jitkomplew l-isforzi fil-\u0121lieda kontra l-faqar ener\u0121etiku.", "Kwotazzjoni", "Wara l-votazzjoni, ir-rapporteur tal-Parlament Jytte Guteland (S&D, l-I\u017cvezja) qalet: \"L-adozzjoni tar-rapport tibg\u0127at messa\u0121\u0121 \u010bar lill-Kummissjoni u lill-Kunsill, fid-dawl tan-negozjati li \u0121ejjin.", "A\u0127na nistennew li l-Istati Membri kollha jiksbu n-newtralit\u00e0 klimatika l-aktar tard sal-2050 u ne\u0127tie\u0121u miri interim b'sa\u0127\u0127ithom fl-2030 u fl-2040 biex l-UE tikseb dan.", "Jien sodisfatta wkoll bl-inklu\u017cjoni ta' ba\u0121it g\u0127all-gassijiet serra, li jistabbilixxi l-bqija tal-kwantit\u00e0 totali ta' emissjonijiet li jistg\u0127u ji\u0121u rilaxxati sal-2050, ming\u0127ajr ma jkunu pperikolati l-impenji tal-UE ta\u0127t il-Ftehim ta' Pari\u0121i.\"", "Il-passi li jmiss", "Il-Parlament issa huwa lest biex jibda negozjati mal-Istati Membri wara li l-Kunsill ikun la\u0127aq ftehim fuq po\u017cizzjoni komuni.", "L-isfond", "Wara d-de\u010bi\u017cjoni tal-Kunsill Ewropew (2019) li tappo\u0121\u0121a l-mira tan-newtralit\u00e0 klimatika sal-2050, il-Kummissjoni f'Marzu 2020 ipproponiet il- li\u0121i dwar il-klima tal-UE li tintrodu\u010bi rekwi\u017cit legali li l-UE ssir newtrali g\u0127all-klima sal-2050.", "Il-Parlament kellu rwol importanti fejn g\u0127amel pressjoni biex tidda\u0127\u0127al le\u0121i\u017clazzjoni aktar ambizzju\u017ca tal-UE dwar il-klima u ddikjara emer\u0121enza klimatika fit-28 ta' Novembru 2019.", "Kuntatti:", "Informazzjoni ta' kuntatt:", "Numru tat-telefown: (+32) 2 28 42976 (BXL)", "Numru tat-telefown: (+33) 3 881 72033 (STR)", "Numru tal-mobile: (+32) 470 88 09 87", "G\u0127al aktar informazzjoni", "Tappi fil-pro\u010bedura", "Kumitat g\u0127all-Ambjent, is-Sa\u0127\u0127a Pubblika u s-Sikurezza ta' l-Ikel", "Stqarrija g\u0127all-istampa tal-PE: \"Il-li\u0121i dwar il-klima tal-UE: Il-MPE jridu j\u017cidu l-miri g\u0127at-tnaqqis tal-emissjonijiet g\u0127al 60% sal-2030\" (11.09.2020)", "Abbozz ta' rapport dwar il-Li\u0121i Ewropea dwar il-Klima", "Konferenza Stampa mas-Sa Jytte Guteland (S&D, SWE) 7 ta' Ottubru 10.00", "Il-briefing tas-servizzi ta' ri\u010berka tal-PE: Il-Li\u0121i Ewropea dwar il-Klima", "Ri\u010berka tal-PE: It-tibdil fil-klima u l-azzjoni dwar il-klima", "Stqarrija g\u0127all-istampa: \"Skont i\u010b-\u010bittadini, it-tibdil fil-klima g\u0127andu jkun l-ewwel prijorit\u00e0 tal-Parlament\" (29.11.2019)", "Ritratti, videos u audio ming\u0127ajr \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20201113STO91593/tranzizzjoni-lejn-politika-agrikola-gdida-tal-ue", "date": "2020-12-23T10:10:00", "category": "European Union, European Parliament, press release", "title": "", "text": ["Id-dewmien fin-negozjar tar-riformi tal-politika agrikola tal-UE mhux se jaffettwa d-d\u0127ul tal-bdiewa.", "Matul il-plenarja, il-Parlament approva proposta li ti\u017cgura tran\u017cizzjoni bla xkiel.", "Il-le\u0121i\u017clazzjoni e\u017cistenti dwar il-Politika Agrikola Komuni (PAK) se ti\u0121i sostitwita b'qafas \u0121did g\u0127all-perjodu 2021-2027 i\u017cda d-dewmien fin-negozjati l-\u0121odda tal-PAK ifisser li huwa me\u0127tie\u0121 perjodu tran\u017citorju biex ji\u0121i \u017cgurat li l-bdiewa ma jitilfux d-d\u0127ul tag\u0127hom u li l-produzzjoni agrikola fl-UE tkun garantita.", "Il-Politika Agrikola Komuni, li tnediet fl-1962, g\u0127andha l-g\u0127an li ttejjeb il-produttivit\u00e0 agrikola, tippromwovi l-i\u017cvilupp rurali u tindirizza l-isfidi ambjentali u klimati\u010bi, kif ukoll ti\u017cgura li l-bdiewa jkollhom introjtu tajjeb.", "Il-Politika Agrikola Komuni, li tnediet fl-1962, g\u0127andha l-g\u0127an li ttejjeb il-produttivit\u00e0 agrikola, tippromwovi l-i\u017cvilupp rurali u tindirizza l-isfidi ambjentali u klimati\u010bi, kif ukoll ti\u017cgura li l-bdiewa jkollhom introjtu tajjeb.", "Dawn l-g\u0127anijiet jinkisbu permezz ta':", "Appo\u0121\u0121 g\u0127ad-d\u0127ul permezz ta' pagamenti diretti biex ti\u0121i \u017cgurata l-istabbilt\u00e0 tad-d\u0127ul g\u0127all-bdiewa;", "Benefi\u010b\u010bji g\u0127al biedja li ma tag\u0127milx \u0127sara lill-ambjent u li tie\u0127u \u0127sieb il-paj\u017ca\u0121\u0121;", "Mi\u017curi tas-suq li jg\u0127inu biex ji\u0121u indirizzati t-tnaqqis fid-domanda u l-provvista \u017cejda;", "Mi\u017curi tal-i\u017cvilupp rurali biex ji\u0121u indirizzati sfidi spe\u010bifi\u010bi fi\u017c-\u017coni rurali.", "G\u0127alkemm il-bi\u010b\u010ba l-kbira ta' dawn id-dispo\u017cizzjonijiet mhumiex limitati fi\u017c-\u017cmien, je\u0127tie\u0121u finanzjament mill-ba\u0121it fit-tul tal-UE.", "L-infiq tal-PAK jammonta g\u0127al madwar 34.5% tal-ba\u0121it tal-UE g\u0127all-2020 .", "Il-po\u017cizzjoni tal-Parlament", "Il-Parlament irid li din il-le\u0121i\u017clazzjoni tag\u0127ti prevedibbilt\u00e0, stabbilt\u00e0 u kontinwit\u00e0 finanzjarja lill-bdiewa, spe\u010bjalment fid-dawl tal- pandemija tal-COVID-19, li kellha impatt sinifikanti fuq is-settur agroalimentari .", "Re\u010bentement, il-Membri tal-PE qablu dwar il-po\u017cizzjoni ta' negozjar tag\u0127hom fin-negozjati dwar ir-riforma tal-PAK g\u0127all-2021\u20132027, li tinkludi appo\u0121\u0121 lill-bdiewa b'azjendi agrikoli \u017cg\u0127ar u lill-bdiewa \u017cg\u0127a\u017cag\u0127, appo\u0121\u0121 lill-bdiewa fi kri\u017cijiet u l-promozzjoni ta' prattiki favur il-klima .", "Informazzjoni addizzjonali", "Briefing tal-PE: Dispo\u017cizzjonijiet tran\u017citorji g\u0127all-PAK g\u0127all-perjodu ta' wara l-2020", "Briefing tal-EPRS: Appo\u0121\u0121 lill-bdiewa tal-UE g\u0127all-kri\u017ci tal-coronavirus", "Il-Kummissjoni Ewropea: il-Politika Agrikola Komuni", "Il-Kummissjoni Ewropea: Il-Politika Agrikola Komuni wara l-2020", "Il-bini ta' sistema tal-ikel sostenibbli: l-istrate\u0121ija tal-UE", "L-Istrate\u0121ija mill-G\u0127alqa sal-Platt u l-Istrate\u0121ija g\u0127all-Bijodiversit\u00e0: In\u017cidu l-livell ta' ambizzjoni tal-Ewropa", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20200918STO87404/artificial-intelligence-threats-and-opportunities", "date": "2020-10-17T10:08:00", "category": "European Union, European Parliament, press release, Ekonomija", "title": "", "text": ["L-intelli\u0121enza artifi\u010bjali (IA) taffettwalna dejjem aktar \u0127ajjitna.", "Tg\u0127allem dwar l-opportunitajiet u r-riskji g\u0127as-sigurt\u00e0, id-demokrazija, in-negozji u l-impjiegi.", "It-tkabbir u l-\u0121id tal-Ewropa huma marbuta mill-qrib ma' kif se tag\u0127mel u\u017cu mid-data u mit-teknolo\u0121iji konnessi.", "L-IA tista' tag\u0127mel differenza kbira f'\u0127ajjitna \u2013 g\u0127all-a\u0127jar jew g\u0127all-ag\u0127ar, u l-Parlament Ewropew stabbilixxa kumitat biex je\u017camina l-impatt tat-teknolo\u0121ija.", "Dawn huma xi opportunitajiet u riskji ewlenin marbuta mal-applikazzjonijiet futuri tal-IA.", "Aqra aktar dwar x'inhi l-intelli\u0121enza artifi\u010bjali u dwar kif din tintu\u017ca", "142 \u017cettabyte", "Il-volum ta' data prodotta fid-dinja huwa mistenni li jikber minn 33 zettabyte fl-2018 g\u0127al 175 fl-2025 (1 zettabyte hija elf biljun gigabytes).", "Aqsam din il-kwotazzjoni ma' \u0127addie\u0127or:", "Il-vanta\u0121\u0121i tal-IA", "Il-pajji\u017ci tal-UE di\u0121\u00e0 huma b'sa\u0127\u0127ithom fl-industrija di\u0121itali u fl-applikazzjonijiet minn negozju g\u0127al negozju.", "B'infrastruttura di\u0121itali ta' kwalit\u00e0 g\u0127olja u qafas regolatorju li jipprote\u0121i l-privatezza u l-libert\u00e0 tal-espressjoni, l-UE tista' ssir mexxejja globali fl-ekonomija tad-data u l-applikazzjonijiet tag\u0127ha .", "Il-benefi\u010b\u010bji tal-IA g\u0127a\u010b-\u010bittadini", "L-IA tista' tg\u0127in biex i\u010b-\u010bittadini jing\u0127ataw kura tas-sa\u0127\u0127a mtejba, karozzi u sistemi o\u0127ra tat-trasport aktar sikuri, u prodotti u servizzi mfassla apposta, or\u0127os u li jdumu aktar.", "L-IA tista' tiffa\u010bilita wkoll l-a\u010b\u010bess g\u0127all-informazzjoni, l-edukazzjoni u t-ta\u0127ri\u0121 \u2013 dan spe\u010bjalment sar prominenti bil-\u0127tie\u0121a tat-tag\u0127lim mill-bog\u0127od waqt il-pandemija tal-COVID-19 .", "L-IA tista' wkoll tag\u0127mel il-post tax-xog\u0127ol aktar sikur peress li r-robots jistg\u0127u jintu\u017caw g\u0127al partijiet perikolu\u017ci tal-impjiegi, u tifta\u0127 po\u017cizzjonijiet \u0121odda ta' impjieg hekk kif l-industriji xprunati mill-IA jikbru u jinbidlu.", "Opportunitajiet tal-intelli\u0121enza artifi\u010bjali g\u0127an-negozji", "G\u0127an-negozji , l-IA tista' tippermetti l-i\u017cvilupp ta' \u0121enerazzjoni \u0121dida ta' prodotti u servizzi, inklu\u017c f'setturi fejn il-kumpaniji Ewropej di\u0121\u00e0 g\u0127andhom po\u017cizzjonijiet b'sa\u0127\u0127ithom: l-ekonomija \u0127adra u \u010birkolari, il-makkinarju, il-biedja, il-kura tas-sa\u0127\u0127a, il-moda, it-turi\u017cmu.", "Hi tista' tippermetti mog\u0127dijiet ta' bejg\u0127 aktar fa\u010bli u ottimizzati, ittejjeb il-manutenzjoni tal-magni, i\u017c\u017cid il-produzzjoni u l-kwalit\u00e0 tal-produzzjoni, ittejjeb is-servizz tal-konsumatur, u tiffranka l-ener\u0121ija.", "I\u017c-\u017cieda stmata fil-produttivit\u00e0 tax-xog\u0127ol, relatata mal-IA, sal-2035 (Grupp ta' Riflessjoni tal-PE ,2020).", "Aqsam din il-kwotazzjoni ma' \u0127addie\u0127or:", "Opportunitajiet tal-IA fis-servizzi pubbli\u010bi", "L-IA u\u017cata fis- servizzi pubbli\u010bi tista' tnaqqas l-ispejje\u017c u toffri possibbiltajiet \u0121odda fit-trasport pubbliku, l-edukazzjoni, u l-\u0121estjoni tal-ener\u0121ija u tal-iskart u ttejjeb is-sostenibbilt\u00e0 tal-prodotti.", "G\u0127alhekk, l-IA tista' tikkontribwixxi biex jintla\u0127qu l-g\u0127anijiet tal- Patt Ekolo\u0121iku tal-UE .", "Stima ta' kemm l-IA tista' tg\u0127in biex jitnaqqsu l-emissjonijiet globali tal-gassijiet serra sal-2030 (Grupp ta' Riflessjoni tal-PE, 2020)", "Aqsam din il-kwotazzjoni ma' \u0127addie\u0127or:", "It-tis\u0127i\u0127 tad-demokrazija", "L-iskrutinju bba\u017cat fuq id-data, il-prevenzjoni tad- di\u017cinformazzjoni u l-attakki \u010biberneti\u010bi u li ji\u0121u \u017cgurat l-a\u010b\u010bess g\u0127al informazzjoni ta' kwalit\u00e0 jistg\u0127u jikkontribwixxu biex tissa\u0127\u0127a\u0127 id-demokrazija .", "Jista' jappo\u0121\u0121a wkoll id-diversit\u00e0 u l-ftu\u0127, pere\u017cempju billi jtaffi l-possibbilt\u00e0 ta' pre\u0121udizzju fid-de\u010bi\u017cjonijiet dwar ir-rekluta\u0121\u0121 u minflok ju\u017ca data analitika.", "L-IA, is-sigurt\u00e0 u s-sikurezza", "L-IA hija prevista li tintu\u017ca aktar fil-prevenzjoni tal-kriminalit\u00e0 u fis-sistema tal-\u0121ustizzja kriminali , peress li settijiet massivi ta' data jistg\u0127u ji\u0121u ppro\u010bessati aktar malajr, ir-riskji tal-\u0127arba ta' pri\u0121unieri vvalutati b'mod aktar pre\u010bi\u017c, filwaqt li l-kriminalit\u00e0 jew sa\u0127ansitra l-attakki terroristi\u010bi jkunu jistg\u0127u ji\u0121u previsti u evitati.", "L-IA di\u0121\u00e0 tintu\u017ca minn pjattaformi online biex jidentifikaw u jirrea\u0121ixxu g\u0127al im\u0121iba online illegali u mhux xierqa.", "Fil- militar , l-IA tista' tintu\u017ca g\u0127al strate\u0121iji ta' difi\u017ca u attakki fil-hacking u l-phishing jew biex ji\u0121u mmirati sistemi ewlenin fil-gwerra \u010bibernetika, filwaqt li l-vanta\u0121\u0121 ewlieni ta' sistemi ta' armamenti awtonomi huwa l-potenzjal ta' involviment f'kunflitt armat b'riskju mnaqqas ta' \u0127sara fi\u017cika.", "Ir-riskji u l-isfidi tal-IA", "Id-dipendenza dejjem akbar fuq is-sistemi tal-IA to\u0127loq ukoll riskji potenzjali.", "Nuqqas ta' u\u017cu u u\u017cu \u017cejjed tal-IA", "In-nuqqas ta' u\u017cu tal-IA huwa meqjus b\u0127ala riskju kbir: l-opportunitajiet mitlufa fl-u\u017cu tal-IA g\u0127all-UE jistg\u0127u jfissru implimentazzjoni fqira tal-programmi ewlenin, b\u0127all-Patt Ekolo\u0121iku tal-UE, it-telf ta' vanta\u0121\u0121 kompetittiv fil-konfront ta' re\u0121juni o\u0127ra, sta\u0121nar ekonomiku u possibbiltajiet anqas favorevoli g\u0127a\u010b-\u010bittadini.", "In-nuqqas ta' u\u017cu jista' jirri\u017culta min-nuqqas ta' fidu\u010bja tal-pubbliku u tan-negozji fl-IA, minn infrastruttura fqira, nuqqas ta' inizjattiva, investimenti baxxi, jew, peress li t-tag\u0127lim awtomatiku tal-IA huwa dipendenti fuq id-data, minn swieq di\u0121itali frammentati.", "L-u\u017cu e\u010b\u010bessiv jista' wkoll ikun problematiku: l-investiment f'applikazzjonijiet tal-IA li jirri\u017cultaw li ma jkunux utli jew li l-applikazzjoni tal-IA g\u0127al kompiti li g\u0127alihom mhijiex adatta, pere\u017cempju l-u\u017cu tag\u0127ha biex tispjega kwistjonijiet so\u010bjetali kumplessi.", "Ir-responsabbilt\u00e0: Min g\u0127andu jie\u0127u t-tort g\u0127all-\u0127sara kkaw\u017cata mill-IA?", "Sfida importanti hija li ji\u0121i ddeterminat min hu responsabbli g\u0127all-\u0127sara kkaw\u017cata minn apparat jew servizz im\u0127addem bl-IA: f'in\u010bident li jinvolvi karozza awtonoma, id-danni g\u0127andhom ikunu koperti mis-sid, mill-manifattur tal-karozza jew mill-programmatur?", "Jekk il-produttur ikun assolutament \u0127ieles mir-responsabbilt\u00e0, jista' ma jkun hemm l-ebda in\u010bentiv biex ji\u0121i pprovdut prodott jew servizz tajjeb, u dan jista' jag\u0127mel \u0127sara lill-fidu\u010bja tan-nies fit-teknolo\u0121ija; i\u017cda r-regolamenti jistg\u0127u jkunu stretti wisq u jo\u0127onqu l-innovazzjoni.", "Ir-riskji tal-IA g\u0127ad-drittijiet fundamentali u d-demokrazija", "Ir-ri\u017cultati li tipprodu\u010bi l-IA jiddependu fuq kif tkun imfassla u fuq liema data tu\u017ca.", "Kemm id-disinn kif ukoll id-data jistg\u0127u jkunu pre\u0121udikati intenzjonalment jew b'mod mhux intenzjonat.", "Pere\u017cempju, xi aspetti importanti ta' kwistjoni jistg\u0127u ma ji\u0121ux ipprogrammati fl-algoritmu jew jistg\u0127u ji\u0121u pprogrammati biex jirriflettu u jirreplikaw pre\u0121udizzji strutturali.", "Barra minn hekk, l-u\u017cu tan-numri biex jirrappre\u017centaw realt\u00e0 so\u010bjali kumplessa jista' jwassal biex l-IA tidher fattwali u pre\u010bi\u017ca meta fil-fatt ma tkunx (\"mathwashing\").", "Jekk ma tkunx ipprogrammata kif suppost, l-IA tista' twassal g\u0127al de\u010bi\u017cjonijiet, fir-rigward ta' offerta ta' xog\u0127ol jew ta' tke\u010b\u010bija, meta ji\u0121i offrut self, jew sa\u0127ansitra fi pro\u010bedimenti kriminali, li jkunu influwenzati mill-etni\u010bit\u00e0, mill-\u0121eneru jew mill-et\u00e0.", "L-IA jista' jkollha impatt serju fuq id-dritt g\u0127all-privatezza u l-protezzjoni tad-data.", "Tista' tintu\u017ca pere\u017cempju f'tag\u0127mir ta' rikonoxximent tal-wi\u010b\u010b jew g\u0127al tra\u010b\u010bar u tfassil ta' profili online ta' individwi.", "Barra minn hekk, l-IA tippermetti l-amalgamazzjoni ta' bi\u010b\u010biet ta' informazzjoni li persuna tkun tat f'data \u0121dida, li tista' twassal g\u0127al ri\u017cultati li l-persuna ma tkunx qed tistenna.", "Tista' wkoll tkun ta' theddida g\u0127ad-demokrazija; L-IA di\u0121\u00e0 \u0121iet akku\u017cata li \u0127olqot b\u017cie\u017caq ta' eku (echo chambers) online ibba\u017cati fuq l-im\u0121iba online pre\u010bedenti ta' persuna, li turi biss kontenut li jkun jog\u0127\u0121ob lill-persuna, minflok to\u0127loq ambjent g\u0127al dibattitu pubbliku pluralistiku, a\u010b\u010bessibbli b'mod ugwali u inklu\u017civ.", "Tista' tintu\u017ca wkoll biex to\u0127loq vidjows, awdjos u imma\u0121nijiet foloz i\u017cda estremament realisti\u010bi, mag\u0127rufa b\u0127ala deepfakes, li jistg\u0127u jippre\u017centaw riskji finanzjarji, jag\u0127mlu \u0127sara lir-reputazzjoni, u jisfidaw it-te\u0127id tad-de\u010bi\u017cjonijiet.", "Dan kollu jista' jwassal g\u0127al separazzjoni u polarizzazzjoni fl-isfera pubblika u jimmanipula l-elezzjonijiet.", "L-IA jista' jkollha rwol ukoll biex tag\u0127mel \u0127sara lil-libert\u00e0 tal-g\u0127aqda u tal-protesta peress li tista' ssegwi u tag\u0127ti profil lil individwi marbuta ma' \u010berti twemmin jew azzjonijiet.", "L-impatt tal-IA fuq l-impjiegi", "L-u\u017cu tal-IA fuq il-post tax-xog\u0127ol huwa mistenni li jirri\u017culta fl-eliminazzjoni ta' g\u0127add kbir ta' impjiegi.", "G\u0127alkemm l-IA hija mistennija wkoll li to\u0127loq u tag\u0127mel impjiegi a\u0127jar, l-edukazzjoni u t-ta\u0127ri\u0121 se jkollhom rwol kru\u010bjali biex jipprevjenu l-qg\u0127ad fit-tul u ji\u017cguraw forza tax-xog\u0127ol b'\u0127iliet.", "tal-impjiegi fil-pajji\u017ci tal-OECD huma awtomatizzabbli \u0127afna u 32 % o\u0127ra jistg\u0127u jiffa\u010b\u010bjaw bidliet sostanzjali (stima, Grupp ta' Riflessjoni tal-PE, 2020).", "Aqsam din il-kwotazzjoni ma' \u0127addie\u0127or:", "Kompetizzjoni", "L-akkumulu tal-informazzjoni jista' jwassal ukoll g\u0127al distorsjoni tal-kompetizzjoni peress li l-atturi bl-aktar informazzjoni jistg\u0127u jiksbu vanta\u0121\u0121 u jeliminaw b'mod effettiv lill-kompetituri.", "Riskji ta' sikurezza u sigurt\u00e0", "Applikazzjonijiet tal-IA li huma f'kuntatt fi\u017ciku mal-bnedmin jew integrati fil-\u0121isem tal-bniedem jistg\u0127u jo\u0127olqu riskji g\u0127as-sikurezza peress li jistg\u0127u jkunu ddisinjati, u\u017cati \u0127a\u017cin jew hacked.", "L-u\u017cu mhux regolat tajjeb tal-IA fl-armamenti jista' jwassal g\u0127at-telf tal-kontroll tal-bniedem fuq l-armamenti perikolu\u017ci.", "L-isfidi g\u0127at-trasparenza", "L-i\u017cbilan\u010bi fl-a\u010b\u010bess g\u0127all-informazzjoni jistg\u0127u ji\u0121u sfruttati.", "Pere\u017cempju, abba\u017ci tal-im\u0121iba online ta' persuna jew ta' data o\u0127ra u ming\u0127ajr l-g\u0127arfien tag\u0127ha, bejjieg\u0127 online jista' ju\u017ca l-IA biex ibassar kemm hija lesta li t\u0127allas, jew kampanja politika tista' tadatta l-messa\u0121\u0121 tag\u0127ha.", "Kwistjoni o\u0127ra ta' trasparenza hija li xi kultant jista' ma jkunx \u010bar g\u0127an-nies jekk humiex qed jintera\u0121ixxu ma' IA jew ma' persuna.", "Aktar informazzjoni", "EPRS: L-intelli\u0121enza artifi\u010bjali: Kif ta\u0127dem, g\u0127aliex hija importanti, u x'nistg\u0127u nag\u0127mlu dwarha?", "Think Tank tal-PE: Opportunitajiet tal-Intelli\u0121enza Artifi\u010bjali", "EPRS: L-ante portas tal-Intelli\u0121enza Artifi\u010bjali: Legali & riflessjonijiet eti\u010bi", "Kummissjoni Ewropea: White Paper dwar l-Intelli\u0121enza Artifi\u010bjali: appro\u010b\u010b Ewropew g\u0127all-e\u010b\u010bellenza u l-fidu\u010bja", "Studju tal-Kunsill tal-Ewropa: Algoritmi u d-Drittijiet tal-Bniedem", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201213IPR93805/ue-renju-unit-il-mpe-favur-qbil-izda-jilqghu-t-thejjijiet-ghal-ebda-ftehim", "date": "2020-12-18T12:14:00", "category": "European Union, European Parliament, press release, Stqarrija", "title": "", "text": ["\"Irridu bilan\u010b bejn id-drittijiet u l-obbligi, u r-re\u010bipro\u010bit\u00e0.", "Xejn aktar, xejn inqas \", qal Michel Barnier fid-dibattitu tal-\u0120img\u0127a", "Il-Parlament jittama li jintla\u0127aq ftehim dwar ir-relazzjoni futura bejn l-UE u r-Renju Unit, i\u017cda je\u0127tie\u0121 i\u017c-\u017cmien g\u0127all-iskrutinju, enfasizzaw il-MPE f'dibattitu l-\u0120img\u0127a.", "Matul id-dibattitu mal-Vi\u010bi President tal-Kummissjoni Maro\u0161 \u0160ef\u010dovi\u010d u n-negozjatur ewlieni tal-UE Michel Barnier, kwa\u017ci l-kelliema kollha enfasizzaw li l-Parlament jippreferi jiffirma ftehim mar-Renju Unit, i\u017cda mhux akkost li jipperikola l-integrit\u00e0 tas-suq uniku.", "Huma laqg\u0127u l-vot li jmiss tal-\u0120img\u0127a dwar mi\u017curi ta' kontin\u0121enza bi t\u0127ejjija g\u0127al xenarju possibbli ta' ebda ftehim.", "Il-kelliema enfasizzaw li l-ftehim propost mill-UE huwa ming\u0127ajr pre\u010bedent fil-kamp ta' applikazzjoni tieg\u0127u ki ukoll fl-offerta ta' ebda tariffa u kwota, i\u017cda bi skambju r-Renju Unit je\u0127tie\u0121 li jirrispetta r-regoli tal-kompetizzjoni \u0121usta.", "Huma fakkru li l-iskadenza qasira wisq g\u0127an-negozjar ta' tali ftehim ming\u0127ajr pre\u010bedent \u0121iet stabbilita mir-Renju Unit.", "B\u0127alma g\u0127amel il-kap negozjatur tal-UE Michel Barnier, il-MPE qalu li l-flotta tas-sajd tal-UE je\u0127tie\u0121 li ting\u0127ata a\u010b\u010bess bla xkiel g\u0127all-ilmijiet tar-Renju Unit.", "Diversi MPE laqg\u0127u l-issi\u0121illar il-\u0126amis ta' ftehim li jiggarantixxi, fost l-o\u0127rajn, id-drittijiet ta\u010b-\u010bittadini u l-pa\u010bi fil-g\u017cira tal-Irlanda.", "Huma tennew ukoll li, jekk jintla\u0127aq qbil wara l-iskadenza tal-20 ta' Di\u010bembru stabbilita mill-mexxejja tal-gruppi politi\u010bi nhar il-\u0126amis, il-Parlament mhux se jkun jista' jiskrutinizza bir-reqqa l-ftehim u jidde\u010biedi dwar l-approvazzjoni tieg\u0127u biex jid\u0127ol fis-se\u0127\u0127 fl-1 ta' Jannar 2021.", "Tista' ter\u0121a' ssegwi d-dibattitu hawnhekk .", "Biex tisma' l-kontribuzzjonijiet individwali, ikklikkja l-isem tal-kelliem.", "Maro\u0161 \u0160ef\u010dovi\u010d , Commission Vice-President", "Kuntatti:", "Informazzjoni ta' kuntatt:", "Numru tat-telefown: (+32) 2 28 43383 (BXL)", "Numru tat-telefown: (+33) 3 881 64123 (STR)", "Numru tal-mobile: (+32) 498 98 44 85", "Informazzjoni ta' kuntatt:", "Numru tat-telefown: (+32) 2 28 42373 (BXL)", "Numru tat-telefown: (+33) 3 881 73839 (STR)", "Numru tal-mobile: (+32) 470 88 08 77", "Informazzjoni ta' kuntatt:", "Numru tat-telefown: (+32) 2 28 31834 (BXL)", "Numru tat-telefown: (+33) 3 881 72420 (STR)", "Numru tal-mobile: (+32) 470 88 29 42", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201211IPR93619/il-pe-jadotta-patt-li-jtejjeb-l-ilma-tal-vit-u-jnaqqas-l-iskart-tal-plastik", "date": "2020-12-15T11:43:00", "category": "European Union, European Parliament, press release, Stqarrija", "title": "", "text": ["Konsum aktar baxx tal-ilma tal-flixkun jista' jg\u0127in lill-familji tal-UE jiffrankaw aktar minn EUR 600 miljun fis-sena", "\"Right2Water\" saret l-ewwel Inizjattiva ta\u010b-\u010aittadini Ewropej li g\u0127addiet b\u0127ala li\u0121i", "Il-livell limitu g\u0127al \u010berti kontaminanti se jsir aktar strett", "Id-Direttiva dwar l-Ilma tax-Xorb approvata mill-Parlament se tag\u0127ti a\u010b\u010bess a\u0127jar g\u0127al ilma tal-vit ta' kwalit\u00e0 g\u0127olja, inklu\u017c g\u0127all-gruppi vulnerabbli.", "Nhar it-Tlieta, il-Parlament approva l-ftehim mal-Istati Membri fuq id-direttiva l-\u0121dida dwar l-ilma tax-xorb.", "Ir-regoli l-\u0121odda huma mfassla biex joffru ilma tal-vit ta' kwalit\u00e0 g\u0127olja madwar l-UE.", "Din hija r-reazzjoni g\u0127at-talbiet ta' aktar minn 1.8 miljun Ewropew li ffirmaw l-ewwel Inizjattiva ta\u010b-\u010aittadini Ewropej li qatt irnexxiet, \" Right2Water \", b'appo\u0121\u0121 g\u0127at-titjib tal-a\u010b\u010bess g\u0127al ilma tax-xorb sikur g\u0127all-Ewropej kollha.", "G\u0127al dan il-g\u0127an, l-Istati Membri g\u0127andhom ji\u017cguraw l-g\u0127oti ta' ilma b'xejn fil-binjiet pubbli\u010bi u g\u0127andhom jinkora\u0121\u0121ixxu lir-ristoranti, lill-canteens u lis-servizzi tal-catering biex il-klijenti jing\u0127ataw ilma b'xejn jew bi \u0127las \u017cg\u0127ir \u0127afna g\u0127as-servizz.", "L-Istati Membri g\u0127andhom ukoll jie\u0127du mi\u017curi biex itejbu l-a\u010b\u010bess g\u0127all-ilma g\u0127all-gruppi vulnerabbli, b\u0127ar-rifu\u0121jati, il-komunitajiet nomadi, il-persuni ming\u0127ajr dar u l-kulturi minoritarji b\u0127ar-Rom u t-Travellers.", "Il-monitora\u0121\u0121 u t-titjib tal-kwalit\u00e0 tal-ilma tal-vit", "Biex jag\u0127tu opportunit\u00e0 u jinkora\u0121\u0121ixxu lin-nies jixorbu l-ilma tal-vit minflok l-ilma tal-flixkun, il-kwalit\u00e0 tal-ilma tal-vit se tittejjeb billi ji\u0121u imposti livelli limitu aktar stretti g\u0127al \u010berti sustanzi ni\u0121\u0121iesa, inklu\u017c i\u010b-\u010bomb.", "Sal-bidu tal-2022, il-Kummissjoni se tfassal u tissorvelja lista ta' sustanzi jew komposti li huma ta' t\u0127assib pubbliku jew xjentifiku g\u0127as-sa\u0127\u0127a.", "Dawn se jinkludu prodotti farma\u010bewti\u010bi, komposti li jfixklu s-sistema endokrinali u l-mikroplasti\u010bi.", "Il-Kummissjoni se tistabbilixxi wkoll listi Ewropej li jindikaw liema sustanzi huma awtorizzati biex ji\u0121u f'kuntatt mal-ilma tax-xorb.", "L-Istati Membri g\u0127andhom ji\u017cguraw li l-mi\u017curi li ttie\u0127du biex ji\u0121u implimentati l-istandards il-\u0121odda jkunu bba\u017cati fuq il-prin\u010bipju ta' prekawzjoni u li ta\u0127t l-ebda \u010birkostanza ma jwasslu g\u0127ad-deterjorazzjoni tal-kwalit\u00e0 pre\u017centi tal-ilma tax-xorb.", "Kwotazzjoni", "\"G\u0127oxrin sena wara li da\u0127let l-ewwel Direttiva dwar l-Ilma tax-Xorb, wasal i\u017c-\u017cmien biex ji\u0121i a\u0121\u0121ornat u jsir aktar strett il-livell limitu g\u0127al \u010berti kontaminanti, b\u0127a\u010b-\u010bomb.", "G\u0127all-Parlament Ewropew, kien ta' importanza kbira li d-direttiva l-\u0121dida tag\u0127mel l-ilma tax-xorb aktar sikur u li tqis is-sustanzi ni\u0121\u0121iesa li qed jitfa\u010b\u010baw b\u0127alissa.", "G\u0127alhekk nilqa' d-dispo\u017cizzjonijiet tad-direttiva dwar il-mikroplasti\u010bi u s-sustanzi li jfixklu s-sistema endokrinali b\u0127all-bisfenol A\", qal il-MPE ewlieni Christophe Hansen (PPE, LU).", "Il-passi li jmiss", "Id-direttiva se tid\u0127ol fis-se\u0127\u0127 12-il jum wara l-pubblikazzjoni tag\u0127ha fil-\u0120urnal Uffi\u010bjali tal-UE.", "Fi \u017cmien sentejn minn meta tg\u0127addi il-li\u0121i, l-Istati Membri g\u0127andhom jag\u0127mlu t-tibdil me\u0127tie\u0121 biex jikkonformaw mad-direttiva.", "L-isfond", "Skont il-Kummissjoni Ewropea, konsum aktar baxx tal-ilma tal-flixkun jista' jg\u0127in lill-familji tal-UE jiffrankaw aktar minn EUR 600 miljun fis-sena .", "Jekk il-fidu\u010bja fl-ilma tal-vit titjieb, i\u010b-\u010bittadini jistg\u0127u ukoll jikkontribwixxu biex jitnaqqas l-iskart tal-plastik mill-ilma tal-flixkun, biex jitnaqqas ukoll l-iskart fil-ba\u0127ar.", "Il-fliexken tal-plastik huma wie\u0127ed mill-aktar o\u0121\u0121etti tal-plastik li jintu\u017caw darba biss li komunement jinsabu fil-bajjiet Ewropej.", "Kuntatti:", "Informazzjoni ta' kuntatt:", "Numru tat-telefown: (+32) 2 28 42976 (BXL)", "Numru tat-telefown: (+33) 3 881 72033 (STR)", "Numru tal-mobile: (+32) 470 88 09 87", "G\u0127al aktar informazzjoni", "Tappi fil-pro\u010bedura (2017/0332(COD))", "Tappi fil-pro\u010bedura (2020/2613(RSP))", "Kumitat g\u0127all-Ambjent, is-Sa\u0127\u0127a Pubblika u s-Sikurezza ta' l-Ikel", "It-test adottat se jkun disponibbli hawnhekk (15.12.2020)", "Ritratti, videos u audio ming\u0127ajr \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201211IPR93620/ir-regjuni-tal-ue-jinghataw-eur-47-5-biljun-aktar-minhabba-l-covid-19", "date": "2020-12-16T08:48:00", "category": "European Union, European Parliament, press release, Stqarrija", "title": "", "text": ["Il-fondi REACT-EU huma previsti g\u0127as-setturi u l-\u0127addiema l-aktar milquta mil-lockdown min\u0127abba l-pandemija - European Union 2020 - EP", "Il-fondi se jg\u0127inu pro\u0121etti mill-1 ta' Frar 2020 sal-a\u0127\u0127ar tal-2023", "Ir-ri\u017corsi ta' REACT-EU se jsiru disponibbli permezz tal-Fondi Strutturali tal-UE", "Attenzjoni qawwija se ting\u0127ata lil dawk li ntlaqtu l-aktar mill-kri\u017ci", "Il-MPE approvaw g\u0127ajnuna addizzjonali g\u0127ar-re\u0121juni tal-UE biex jirrispondu g\u0127all-pandemija tal-COVID-19 u l-konsegwenzi tag\u0127ha fuq il-kura tas-sa\u0127\u0127a u s-so\u010bjet\u00e0.", "Il-Parlament approva l-pakkett REACT-EU, pakkett ta' EUR 47.5 biljun biex jg\u0127in itaffi l-effetti immedjati tal-kri\u017ci tal-COVID-19 fir-re\u0121juni tal-UE.", "L-inizjattiva \u0121iet adottata b'654 vot favur, 23 kontra u 17-il astensjoni.", "L-g\u0127ajnuna se tkun disponibbli permezz tal-Fondi Strutturali tal-UE, b'EUR 37.5 biljun assenjati g\u0127all-2021 u EUR 10 biljun g\u0127all-2022.", "L-operazzjonijiet koperti mir-REACT-EU se jkunu eli\u0121ibbli g\u0127all-finanzjament mill-1 ta' Frar 2020, b'mod retroattiv.", "Ir-ri\u017corsi jistg\u0127u jintefqu sal-a\u0127\u0127ar tal-2023.", "Il-pajji\u017ci tal-UE se jkunu jistg\u0127u jallokaw parti mill-flus lill-Fond So\u010bjali Ewropew, lill-Fond g\u0127al G\u0127ajnuna Ewropea g\u0127all-Persuni l-Aktar fil-B\u017conn (FEAD), lill-Inizjattiva favur l-Impjieg ta\u017c-\u017bg\u0127a\u017cag\u0127, kif ukoll programmi transfruntiera (Interreg).", "L-investimenti se jiffukaw fuq is-setturi li \u0121ew l-aktar affettwati mir-riperkussjonijiet ekonomi\u010bi tal-pandemija.", "Dettalji dwar il-ftehim politiku li la\u0127qu l-le\u0121i\u017claturi tal-UE fit-18 ta' Novembru huma disponibbli hawn .", "L-isfond", "REACT-EU hija proposta tal-Kummissjoni Ewropea li tindirizza l-impatt ekonomiku u so\u010bjali tal-pandemija tal-COVID-19, fil-forma ta' emenda g\u0127ar- Regolament dwar Dispo\u017cizzjonijiet Komuni , li jirregola l-perjodu ta' programmazzjoni 2014-2020 g\u0127all-politika ta' koe\u017cjoni.", "Din issegwi \u017cew\u0121 proposti pre\u010bedenti relatati mal-politika ta' koe\u017cjoni: l- Inizjattiva ta' Investiment fir-Rispons g\u0127all-Coronavirus (CRII) u l- Inizjattiva ta' Investiment fir-Rispons g\u0127all-Coronavirus Plus (CRII+), li t-tnejn li huma biddlu r-regoli g\u0127all-infiq re\u0121jonali biex jiffa\u010bilitaw l-irkupru.", "Ir-ri\u017corsi g\u0127ar-REACT-EU se ji\u0121u min-Next Generation EU, l- Istrument tal-Unjoni Ewropea g\u0127all-Irkupru .", "Kuntatti:", "Informazzjoni ta' kuntatt:", "Numru tat-telefown: (+32) 2 28 32198 (BXL)", "G\u0127al aktar informazzjoni", "Tappi fil-pro\u010bedura", "Kumitat g\u0127all-I\u017cvilupp Re\u0121jonali", "Stqarrija g\u0127all-istampa wara l-ftehim politiku (18.11.2020)", "L-allokazzjonijiet ta\u0127t REACT-EU g\u0127all-2021 g\u0127al kull Stat Membru (il-Kummissjoni Ewropea)", "I\u010b-\u010aentru Multimedjali tal-PE: ritratti, videos u audio ming\u0127ajr \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20201119STO92006/il-parlament-irid-itemm-il-problema-ta-persuni-minghajr-dar-fl-ue", "date": "2020-12-10T14:23:00", "category": "European Union, European Parliament, press release, So\u010bjet\u00e0", "title": "", "text": ["Il-Parlament Ewropew irid itemm il-problema ta' persuni ming\u0127ajr dar fl-UE sal-2030.", "Skopri x'mi\u017curi qieg\u0127ed jitlob.", "F' ri\u017coluzzjoni adottata fl-24 ta' Novembru , il-Membri tal-PE jappellaw lill-UE u lill-Istati Membri tag\u0127ha biex itemmu l-problema ta' persuni ming\u0127ajr dar sal-2030.", "Huma jippromwovu qafas tal-UE ta' strate\u0121iji nazzjonali u jappellaw lill-Istati Membri biex jiddekriminalizzaw il-problema ta' persuni ming\u0127ajr dar u jkomplu jimmobilizzaw il-finanzjament biex ti\u0121i indirizzata l-problema.", "G\u0127aliex il-problema ta' persuni ming\u0127ajr dar hija kwistjoni importanti", "Id-dritt g\u0127al abitazzjoni huwa dritt fundamentali tal-bniedem, i\u017cda madankollu, kull lejl, aktar minn 700 000 persuna fl-Ewropa jorqdu barra, \u017cieda ta' 70 % fl-a\u0127\u0127ar 10 snin.", "Il-kri\u017ci tal-COVID-19 tpo\u0121\u0121i lill-persuni ming\u0127ajr dar f'riskju addizzjonali, peress li huma jsofru b'mod sproporzjonat minn kundizzjonijiet ta' sa\u0127\u0127a \u0127a\u017cina u nuqqas ta' a\u010b\u010bess g\u0127all-i\u0121jene u l-kura tas-sa\u0127\u0127a.", "Bit-telf tal-impjiegi u r-re\u010bessjoni ekonomika attwali, ir-rati ta' persuni ming\u0127ajr dar jistg\u0127u ji\u017cdiedu.", "Il-persuni ming\u0127ajr dar spiss ikunu fil-mira ta' reati ta' mibeg\u0127da u vjolenza, inklu\u017ca stigmatizzazzjoni so\u010bjali.", "Il-profili tal-popolazzjoni Ewropea ming\u0127ajr dar qed jinbidlu, b'aktar u aktar tfal, migranti, minoranzi, nisa u familji fit-toroq.", "Soluzzjonijiet tal-Parlament g\u0127all-problema ta' persuni ming\u0127ajr dar", "Il-Parlament jistieden lill-pajji\u017ci tal-UE biex:", "jipprovdu a\u010b\u010bess ugwali g\u0127al servizzi pubbli\u010bi b\u0127all-kura tas-sa\u0127\u0127a, l-edukazzjoni u s-servizzi so\u010bjali", "jappo\u0121\u0121aw l-integrazzjoni tal-persuni ming\u0127ajr dar fis-suq tax-xog\u0127ol permezz ta' programmi ta' impjieg, ta\u0127ri\u0121 u skemi mfassla apposta", "jipprovdu a\u010b\u010bess kostanti g\u0127al postijiet ta' kenn ta' emer\u0121enza b\u0127ala l-a\u0127\u0127ar soluzzjoni (flimkien ma' mi\u017curi ta' prevenzjoni u appo\u0121\u0121)", "ja\u0127dmu fuq definizzjoni komuni, \u0121bir a\u0127jar ta' data u indikaturi koerenti biex tkun tista' ti\u0121i vvalutata u tinftiehem a\u0127jar il-firxa tal-problema", "Barra minn hekk, il-Parlament jistieden lill-Istati Membri tal-UE jadottaw il-prin\u010bipju \"l-ewwel l-akkomodazzjoni\" (Housing First), li di\u0121\u00e0 \u0121ie introdott b'su\u010b\u010bess minn diversi pajji\u017ci.", "G\u0127all-kuntrarju ta' appro\u010b\u010bi aktar \"tradizzjonali\", il-mudell \"l-ewwel l-akkomodazzjoni\" jipprova j\u010baqlaq lill-persuni ming\u0127ajr dar f'akkomodazzjoni permanenti malajr kemm jista' jkun qabel ma jindirizza kwistjonijiet o\u0127ra.", "In-nuqqas ta' akkomodazzjoni affordabbli hija problema li qed tikber", "Minkejja differenzi sostanzjali bejn il-pajji\u017ci tal-UE, in-nuqqas ta' akkomodazzjoni affordabbli huwa problema li qed tikber, u fil-fatt insibu li l-prezzijiet tad-djar g\u0127olew b'5,2 % fl-EU-27 fit-tieni kwart tal-2020 meta mqabbla mal-istess kwart tal-2019.", "Din hija problema g\u0127as-sidien bi d\u0127ul baxx jew g\u0127all-kerrejja: Fl-2018, kwa\u017ci 38 % tal-unitajiet domesti\u010bi f'riskju ta' faqar nefqu aktar minn 40 % tal-introjtu disponibbli tag\u0127hom fuq l-akkomodazzjoni, meta mqabbel ma' 10,2 % tal-popolazzjoni \u0121enerali tal-UE.", "Il-Parlament qed ja\u0127dem ukoll fuq proposti g\u0127al akkomodazzjoni de\u010benti u affordabbli u swieq tal-akkomodazzjoni inklu\u017civi", "Aktar informazzjoni", "Passi pro\u010bedurali", "Kumitat g\u0127all-Petizzjonijiet", "Stqarrija g\u0127all-istampa tal-President: Sassoli: Everyone has a duty of solidarity, even institutions (Kul\u0127add g\u0127andu dmir ta' solidarjet\u00e0, anke l-istituzzjonijiet) (24/04/2020)", "Matul il-kri\u017ci tal-COVID-19 il-Parlament Ewropew ipprovda kenn lil 100 mara ming\u0127ajr dar fil-bini tal-PE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20190117STO23721/patt-gdid-ghall-konsumaturi", "date": "2020-12-08T19:45:00", "category": "European Union, European Parliament, press release, Ekonomija, Ekonomija, Ekonomija", "title": "", "text": ["Peress li d-domanda g\u0127ax-xiri online transfruntier fl-UE qed tikber, l-MEPs qed ja\u0127dmu biex ji\u017cguraw li l-Ewropej jing\u0127ataw standard g\u0127oli ta' protezzjoni irrispettivament minn fejn jixtru.", "Fis-17 ta' April 2019, il-Membri tal-PE approvaw regoli \u0121odda biex itejbu t-trasparenza tal-klassifikazzjoni fis-swieq online u biex jindirizzaw il-kwalit\u00e0 dupli\u010bi tal-prodotti.", "L-MEPs iridu jsa\u0127\u0127u l-protezzjoni tal-konsumatur bl-introduzzjoni tar-rimedju kollettiv u bl-impo\u017cizzjoni ta' pieni aktar disswa\u017civi fuq il-kumpaniji li jikkonformawx.", "Il-le\u0121i\u017clazzjoni tkopri wkoll xenarji \u0121odda fejn attwalment ma te\u017cisti l-ebda li\u0121i tal-UE, spe\u010bjalment fl-ambjent online kif ukoll rigward il-kwalit\u00e0 dupli\u010bi tal-prodotti .", "Protezzjoni aktar b'sa\u0127\u0127itha meta tixtri online", "Meta jixtru minn suq online, il-konsumaturi se jkollhom ji\u0121u infurmati b'mod \u010bar dwar min qed ibig\u0127 il-prodott jew is-servizz u jekk il-bejjieg\u0127 huwiex professjonist jew konsumatur ie\u0127or.", "G\u0127andu jkun \u010bar mill-bidu nett ta' min hi r-responsabbilt\u00e0 u liema li\u0121ijiet japplikaw.", "Dan l-hekk imsejja\u0127 Patt \u0120did g\u0127all-Konsumaturi se ji\u017cgura wkoll aktar trasparenza fir-ri\u017cultati tat-tiftix online.", "L-utenti ji\u0121u mg\u0127arrfa dwar jekk il-klassifikazzjoni g\u0127olja tal-prodotti jew tas-servizzi fir-ri\u017cultati tat-tiftix tkunx min\u0127abba reklamar bi \u0127las.", "Id-drittijiet tal-konsumatur se jissa\u0127\u0127u wkoll fil-qasam tas-servizzi di\u0121itali \"bla \u0127las\", kuntratti li g\u0127alihom ma jsirx \u0127las i\u017cda li jippermettu lin-negozjanti ju\u017caw id-data personali tal-konsumaturi.", "Bl-istess mod kif il-konsumaturi jistg\u0127u jikkan\u010bellaw il-kuntratti online g\u0127al servizzi di\u0121itali bi \u0127las fi \u017cmien \u0121imag\u0127tejn, hekk ukoll se jkunu jistg\u0127u jikkan\u010bellaw kuntratti abba\u017ci tal-u\u017cu tad-data personali.", "Dan tipikament ikun japplika g\u0127as-servizzi ta' cloud storage, g\u0127all-media so\u010bjali jew g\u0127all-kontijiet tal-email.", "Filwaqt li s-swieq online tejbu l-g\u0127a\u017cla u baxxew il-prezzijiet g\u0127all-konsumaturi, aktar u aktar bejjieg\u0127a, spe\u010bjalment minn pajji\u017ci mhux tal-UE, qed joffru prodotti mhux sikuri jew illegali.", "F' ri\u017coluzzjoni adottata f'Novembru 2020 , il-Parlament talab li jsiru aktar mi\u017curi biex ji\u0121i \u017cgurat li l-prodotti kollha mibjug\u0127a fl-UE jkunu sikuri \u2013 irrispettivament minn jekk jinbig\u0127ux online jew offline jew \u0121ewx manifatturati fl-UE jew barra minnha \u2013 inklu\u017ci l-prodotti li jkun fihom teknolo\u0121iji \u0121odda, b\u0127all-IA.", "Huwa g\u0127alhekk li l-Membri tal-PE jridu sorveljanza tas-suq aktar effettiva, skrutinju a\u0127jar tas-swieq online u aktar responsabbilt\u00e0 g\u0127alihom u li jobbligawhom japplikaw l-istess regoli g\u0127all-bejg\u0127 ta' prodotti fl-UE, irrispettivament minn fejn tkun ibba\u017cata l-kumpanija.", "Aktar: ara ftit kif il-Parlament tejjeb il-\u0127ajja di\u0121itali tieg\u0127ek u ne\u0127\u0127a l-ostakli g\u0127ax-xiri online .", "Rimedju kollettiv fil-pajji\u017ci kollha tal-UE", "Ir-regoli li jippermettu lill-gruppi ta' konsumaturi li jkun sarilhom dannu min\u0127abba prattiki illegali jvaraw azzjonijiet kollettivi u jitolbu kumpens se japplikaw fil-pajji\u017ci kollha tal-UE.", "Sabiex jintalab kumpens, tibdil jew tiswija fuq skala kbira, se jkun possibbli li ti\u0121i organizzata azzjoni rappre\u017centattiva wa\u0127da f'isem konsumaturi minn diversi pajji\u017ci tal-UE.", "Id-dritt li jintalab kumpens finanzjarju jew li l-kuntratti ji\u0121u tterminati f'ka\u017c ta' prattiki kummer\u010bjali in\u0121usti se ji\u0121i armonizzat fl-Unjoni kollha.", "Pieni aktar disswa\u017civi", "L-awtoritajiet tal-konsumatur tal-UE mhux dejjem ikunu mg\u0127ammra sew biex jissanzjonaw prattiki li jo\u0127olqu \"sitwazzjonijiet ta' dannu fuq skala kbira\" li jaffettwaw lil g\u0127add kbir ta' konsumaturi fl-UE kollha, u l-livell ta' pieni jvarja u spiss ikun baxx wisq biex ikollu effett ta' deterrent.", "Biex isolvu din is-sitwazzjoni, l-awtoritajiet nazzjonali tal-konsumatur jing\u0127ataw is-setg\u0127a li jimponu pieni effika\u010bi, proporzjonati u disswa\u017civi b'mod koordinat.", "Indirizzar determinat tal-prodotti ta' kwalit\u00e0 dupli\u010bi", "Il-le\u0121i\u017clazzjoni se tindirizza wkoll il-kwistjoni tal-prodotti ta' kwalit\u00e0 dupli\u010bi, ji\u0121ifieri prodotti li ji\u0121u kkummer\u010bjalizzati bl-istess isem i\u017cda li jvarjaw f'dak li jirrigwarda l-kompo\u017cizzjoni jew il-karatteristi\u010bi.", "Il-konsumaturi jing\u0127ataw x'jifhmu li jkunu qed jixtru l-istess prodott meta fil-fatt ma jkunux.", "Peress li studji wrew evidenza ta' prattiki b\u0127al dawn fl-industrija tal-ikel, l-MPE iridu li l-kwistjoni tal-kwalit\u00e0 dupli\u010bi ti\u017cdied mal-lista s-sewda tal-prattiki kummer\u010bjali in\u0121usti.", "Aktar: MPE jindirizzaw prattiki alimentari in\u0121usti .", "Il-passi li jmiss", "Il-Kunsill approva r-regoli fit-8 ta' Novembru 2019 u l-pajji\u017ci tal-UE huma mitluba japplikaw il-mi\u017curi mit-28 ta' Mejju 2022.", "Sabiex ji\u0121i rregolat a\u0127jar ix-xenarju tas-servizzi di\u0121itali li qed ji\u017cviluppa b'mod rapidu, inklu\u017ci l-pjattaformi u s-swieq online , il-Kummissjoni Ewropea \u0127abbret li sa tmiem l-2020 se tipproponi Att \u0121did dwar is-Servizzi Di\u0121itali.", "Il-Parlament adotta r-rakkomandazzjonijiet tieg\u0127u fl-20 ta' Ottubru 2020, inklu\u017ci mi\u017curi biex ji\u0121u indirizzati l-kummer\u010bjanti di\u017conesti jew frawdolenti li jbig\u0127u prodotti foloz, illegali jew mhux sikuri online.", "Fajl tal-pro\u010bedura", "Tg\u0127arrif: Modernizzazzjoni tar-regoli tal-UE dwar il-protezzjoni tal-konsumatur", "Aktar informazzjoni dwar il-le\u0121i\u017clazzjoni", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201211IPR93621/il-parlament-japprova-l-bagit-tal-ue-ta-seba-snin-2021-2027", "date": "2020-12-16T18:19:00", "category": "European Union, European Parliament, press release, Stqarrija", "title": "", "text": ["Il-vot jissi\u0121illa l-ftehim tal-Kunsill Ewropew", "Il-MPE nnegozjaw \u017cidiet kbar g\u0127al programmi ewlenin tal-UE b\u0127al Sa\u0127\u0127a, Orizzont (Ri\u010berka), Erasmus + g\u0127all-benefi\u010b\u010bju ta\u010b-\u010bittadini tal-UE", "Pjan direzzjonali legalment vinkolanti li jintrodu\u010bi sorsi \u0121odda ta' d\u0127ul tal-UE", "Rwol tal-Parlament fl-iskrutinju tal-finanzjament ta' rkupru msa\u0127\u0127a\u0127", "Dispo\u017cizzjonijiet aktar b'sa\u0127\u0127ithom g\u0127all-bijodiversit\u00e0 u l-ugwaljanza bejn is-sessi", "Il-Parlament japprova l-ba\u0121it tal-UE ta' seba' snin 2021\u20132027\u00a9AFP_Kenzo TRIBOUILLARD", "Il-Parlament ta l-approvazzjoni tieg\u0127u l-Erbg\u0127a g\u0127all-Qafas Finanzjarju Pluriennali (QFP) li jmiss sabiex l-appo\u0121\u0121 tal-UE jkun jista' jasal g\u0127and i\u010b-\u010bittadini mill-bidu tas-sena d-die\u0127la.", "It-test maqbul mal-Kunsill fl-10 ta' Novembru dwar il-ba\u0121it fit-tul tal-UE g\u0127all-2021\u20132027 \u0121ie approvat b'548 vot favur, 81 kontra u 66 astensjoni.", "It-test maqbul mal-Kunsill dwar il-Ftehim Interistituzzjonali (IIA) \u0121ie approvat b'550 vot favur, 72 kontra u 73 astensjoni.", "EUR 15 biljun f'\u017cidiet g\u0127all-programmi ewlenin tal-UE", "Din i\u017c-\u017cieda hija r-ri\u017cultat tal-isforzi ta' negozjar tal-Parlament biex ting\u0127ata spinta lill- 10 programm ewlieni ewlenin tal-UE matul is-seba' snin li \u0121ejjin biex i\u010b-\u010bittadini ji\u0121u protetti a\u0127jar mill-pandemija tal-COVID-19, ji\u0121u pprovduti opportunitajiet lill-\u0121enerazzjoni li jmiss, u ji\u0121u ppreservati l-valuri Ewropej.", "Bis-sa\u0127\u0127a ta' dan il-kompromess, f'termini reali, il-Parlament Ewropew jittripplika l-pakkett g\u0127all-EU4Health, ji\u017cgura l-ekwivalenti ta' sena addizzjonali ta' finanzjament g\u0127al Erasmus + u ji\u017cgura li l-finanzjament g\u0127ar-ri\u010berka jkompli ji\u017cdied.", "Se jinkisbu EUR 11 biljun prin\u010bipalment minn ammonti li jikkorrispondu g\u0127al multi tal-kompetizzjoni (li l-kumpaniji jridu j\u0127allsu meta ma jikkonformawx mar-regoli tal-UE), f'konformit\u00e0 mat-talba li ilu jag\u0127mel il-Parlament li l-flus i\u0121\u0121enerati mill-Unjoni Ewropea g\u0127andhom jibqg\u0127u fil-ba\u0121it tal-UE.", "Dawn il-EUR 11-il biljun se j\u017cidu gradwalment il-limitu massimu globali tal-QFP (stabbilit g\u0127al EUR 1,074.3 biljun fi prezzijiet tal-2018) g\u0127al EUR 1,085.3 biljun.", "EUR 4 biljuni se ji\u0121u ffinanzjati minn riallokazzjonijiet u mar\u0121nijiet fi \u0127dan il-QFP.", "Barra minn hekk, EUR 1 biljun se jitwarrab biex ji\u0121u indirizzati kwalunkwe \u0127ti\u0121ijiet u kri\u017cijiet futuri.", "Dan il-flus jista' wkoll imur lejn il-programmi ewlenin.", "Ri\u017corsi Proprji \u0121odda", "In-negozjaturi qablu mal-prin\u010bipju li l-ispejje\u017c fuq terminu medju sa twil tal-\u0127las lura tad-dejn mill-fond ta' rkupru la g\u0127andhom ji\u0121u askapitu ta' programmi ta' investiment stabbiliti sew fil-QFP, u lanqas ma jirri\u017cultaw f'kontribuzzjonijiet \u0127afna og\u0127la bba\u017cati fuq l-ING mill-Istati Membri.", "G\u0127alhekk, in-negozjaturi tal-PE fasslu pjan direzzjonali biex jintrodu\u010bu Ri\u017corsi Proprji \u0121odda biex jikkontribwixxu g\u0127all-ba\u0121it tal-UE matul is-seba' snin li \u0121ejjin.", "Dan il-pjan direzzjonali huwa parti mill- \"Ftehim Interistituzzjonali\" , test legalment vinkolanti.", "Minbarra l-kontribut li sar mill-2021, ibba\u017cat fuq kemm pajji\u017c g\u0127andu plastik mhux ri\u010biklat, il-pjan direzzjonali jinkludi Ri\u017corsa Proprja bba\u017cata fuq l-ETS (Skema g\u0127all-Iskambju ta' Kwoti tal-Emissjonijiet) mill-2023, possibbilment marbuta ma' mekkani\u017cmu ta' a\u0121\u0121ustament tal-karbonju fil-fruntiera.", "Huwa jinkludi wkoll imposta di\u0121itali (mill-2023), u Ri\u017corsa Proprja bba\u017cata fuq it-Taxxa fuq it-Tran\u017cazzjonijiet Finanzjarji kif ukoll kontribuzzjoni finanzjarja li s-settur korporattiv irid jag\u0127mel jew ba\u017ci komuni \u0121dida g\u0127at-taxxa korporattiva (mill-2026).", "Il-Parlament se j\u017comm g\u0127ajnejh fuq kif jintefqu l-fondi tal-UE tal-\u0120enerazzjoni li Jmiss", "Rigward l-infiq tal-fondi tal-UE tal-\u0120enerazzjoni li Jmiss, il-Parlament \u017cgura laqg\u0127at regolari bejn it-tliet istituzzjonijiet biex jivvaluta l-implimentazzjoni tal-fondi disponibbli fuq il-ba\u017ci legali tal-Artikolu 122.", "Dawn il-fondi e\u010b\u010bezzjonali, ipprovduti barra mill-ba\u0121it regolari biex l-ekonomija li ntlaqtet \u0127a\u017cin \u0127afna mill-pandemija ti\u0121i mg\u0127ejjuna, se jintefqu b'mod trasparenti.", "Il-Parlament, flimkien mal-Kunsill, se ji\u010b\u010bekkja kwalunkwe devjazzjoni mill-pjanijiet maqbula pre\u010bedentement.", "L-istrument ta' rkupru (Next Generation EU) huwa bba\u017cat fuq artikolu tat-trattat tal-UE (Art.", "122 TFUE) li ma jipprevedi l-ebda rwol g\u0127all-Parlament Ewropew.", "In-negozjaturi tal-PE g\u0127alhekk insistew u kisbu pro\u010bedura \u0121dida, li waqqfet \"djalogu kostruttiv\" bejn il-Parlament u l-Kunsill.Ladarba l-Kummissjoni tkun ivvalutat l-implikazzjonijiet ba\u0121itarji ta' kwalunkwe att legali \u0121did propost abba\u017ci tal-Artikolu 122, jibda d-djalogu bejn il-Parlament u l-Kunsill.", "Kwistjonijiet orizzontali : il-bijodiversit\u00e0, l-ugwaljanza bejn is-sessi u l-opportunitajiet indaqs", "Se jkun hemm tra\u010b\u010bar imtejjeb biex ji\u0121i \u017cgurat li mill-inqas 30 % tal-ammont totali tal-ba\u0121it tal-Unjoni Ewropea u n-nefqiet tal-UE tal-\u0120enerazzjoni li Jmiss se jappo\u0121\u0121aw l-objettivi tal-protezzjoni tal-klima, u li 7.5 % tal-infiq annwali se jkun iddedikat g\u0127all-objettivi tal-bijodiversit\u00e0 mill-2024 u 10 % mill-2026 'l quddiem.", "L-ugwaljanza bejn is-sessi u l-integrazzjoni tal-ugwaljanza bejn is-sessi issa se jing\u0127ataw prijorit\u00e0 fil-QFP, permezz ta' valutazzjoni bir-reqqa tal-impatt fuq l-ugwaljanza bejn is-sessi u monitora\u0121\u0121 tal-programmi.", "It-tim tan-negozjati tal-PE g\u0127all-ba\u0121it fit-tul li jmiss tal-UE u r-riforma tar-Ri\u017corsi Proprji", "Johan Van Overtveldt (ECR, BE), President tal-Kumitat g\u0127all-Ba\u0121its", "Margarida Marques (S & D, PT), korelatur tal-QFP", "Segwihom fuq Twitter: https://twitter.com/i/lists/1205126942384676866", "Kwotazzjonijiet", "Sib id-dikjarazzjonijiet tan-negozjaturi tal-Parlament hawnhekk", "Il-passi li jmiss", "Il-Kunsill tal-UE jrid japprova formalment ir-regolament dwar il-QFP u l-Ftehim Interistituzzjonali, li warajhom ji\u0121u ppubblikati fil-\u0120urnal Uffi\u010bjali u jid\u0127lu fis-se\u0127\u0127 mill-1 ta' Jannar.", "Kuntatti:", "Informazzjoni ta' kuntatt:", "Numru tat-telefown: (+32) 2 28 40924 (BXL)", "Numru tat-telefown: (+33) 3 881 73780 (STR)", "Numru tal-mobile: (+32) 498 98 13 45", "G\u0127al aktar informazzjoni", "Kumitat g\u0127all-Ba\u0121its", "Il-membri tal-PE jiddibattu r-ri\u017cultati tas-summit tal-UE dwar il-ba\u0121it fit-tul, l-istat tad-dritt, il-klima", "Stqarrija g\u0127all-istampa:\"Il-Parlament japprova l- 'kundizzjonalit\u00e0 tal-istat tad-dritt' g\u0127all-a\u010b\u010bess g\u0127all-fondi tal-UE\"", "Fajl tal-pro\u010bedura (ir-Regolament QFP)", "Fajl tal-pro\u010bedura (IIA)", "Tg\u0127arrif ta' sfond tal-PE dwar il-ftehim politiku dwar il-Qafas Finanzjarju Pluriennali (QFP) 2021\u20132027, l-istrument ta' rkupru tal-UE tal-\u0121enerazzjoni li jmiss (NGEU) u ri\u017corsi proprji \u0121odda", "Dikjarazzjoni spjegattiva dettaljata dwar il-ftehim politiku dwar il-QFP u r-Ri\u017corsi Proprji", "Skeda informattiva \u2014 Patt tajjeb g\u0127a\u010b-\u010bittadini", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20200630STO82384/regoli-godda-li-jippermettu-azzjoni-kollettiva-tal-konsumaturi-tal-ue", "date": "2020-12-10T14:36:00", "category": "European Union, European Parliament, press release", "title": "", "text": ["Regoli \u0121odda dwar ir-rimedju kollettiv se jippermettu li l-konsumaturi tal-UE jing\u0127aqdu flimkien biex ji\u0121\u0121ieldu ka\u017cijiet domesti\u010bi u transfruntiera ta' prattiki illegali.", "Ir-regoli ji\u017cguraw ukoll il-protezzjoni minn kaw\u017ci abbu\u017civi permezz tal-prin\u010bipju ta' \"min jitlef i\u0127allas\".", "Id-dinja aktar globalizzata u di\u0121italizzata \u017ciedet ir-riskju li g\u0127add kbir ta' konsumaturi j\u0121arrbu dannu mill-istess prattiki illegali.", "B\u0127alissa, il-konsumaturi jistg\u0127u jing\u0127aqdu biss jekk ikunu qed ji\u0121\u0121ieldu g\u0127ad-drittijiet tag\u0127hom fi ftit Stati Membri tal-UE u dan huwa prattikament impossibbli f'ka\u017cijiet li jinvolvu aktar minn pajji\u017c wie\u0127ed.", "Regoli \u0121odda dwar ir-rimedju kollettiv se jag\u0127tu lill-konsumaturi, fl-Istati Membri kollha, id-dritt li ji\u0121\u0121ieldu flimkien ka\u017cijiet li jinvolvu dannu tal-massa, i\u017cda jintrodu\u010bu wkoll salvagwardji biex jipprevjenu l-abbu\u017c mill-pro\u010bedura.", "Wara li fl-a\u0127\u0127ar ta' \u0120unju ntla\u0127aq qbil bejn in-negozjaturi tal-Parlament u tal-Kunsill, il-Parlament approva l-ftehim fl-24 ta' Novembru .", "Kif se ta\u0127dem", "Entitajiet kwalifikati, ma\u0127tura mill-pajji\u017ci tal-UE, se jkunu jistg\u0127u jirrappre\u017centaw gruppi ta' konsumaturi f'ka\u017cijiet kollettivi.", "Ir-rimedju kollettiv se jkun possibbli fil-pajji\u017ci kollha tal-UE: tal-anqas irid ikun hemm mekkani\u017cmu wie\u0127ed ta' azzjoni rappre\u017centattiva fl-Istati Membri kollha, li jippermetti li l-organizzazzjonijiet jirrappre\u017centaw li\u010b-\u010bittadini, bis-setg\u0127a li jfittxu sanzjonijiet u kumpens g\u0127ad-dannu kkaw\u017cat.", "Dawn je\u0127tie\u0121 li jissodisfaw kriterji spe\u010bifi\u010bi ta' eli\u0121ibbilt\u00e0: g\u0127al azzjoni rappre\u017centattiva transfruntiera, il-kriterji huma stabbiliti fir-regoli l-\u0121odda, filwaqt li g\u0127al pro\u010beduri domesti\u010bi l-kriterji huma stabbiliti fil-li\u0121i nazzjonali", "Il-parti telliefa t\u0127allas l-ispejje\u017c tal-pro\u010bedimenti (\"il-prin\u010bipju ta' min jitlef i\u0127allas\"), li g\u0127andu l-g\u0127an li jipprote\u0121i lin-negozji minn kaw\u017ci bla ba\u017ci", "Minbarra l-li\u0121i \u0121enerali tal-konsumatur, se tkun permessa azzjoni kollettiva f'ka\u017cijiet li jinvolvu ksur kummer\u010bjali f'oqsma b\u0127all-protezzjoni tad-data, is-servizzi finanzjarji, l-ivvja\u0121\u0121ar u t-turi\u017cmu, l-ener\u0121ija, it-telekomunikazzjonijiet, l-ambjent u s-sa\u0127\u0127a, kif ukoll id-drittijiet tal-passi\u0121\u0121ieri tal-ajru u tal-ferrovija.", "Il-Kummissjoni Ewropea g\u0127andha tikkunsidra li to\u0127loq Ombudsman Ewropew g\u0127ar-rimedju kollettiv, biex jittratta azzjonijiet kollettivi transfruntiera fil-livell tal-UE.", "Il-passi li jmiss", "Il-pajji\u017ci tal-UE g\u0127andhom sentejn biex jittrasponu d-direttiva fil-li\u0121i nazzjonali, u sitt xhur o\u0127ra biex jibdew japplikaw id-dispo\u017cizzjonijiet tag\u0127ha.", "Aktar informazzjoni", "Stqarrija g\u0127all-istampa: Regoli \u0121odda se jippermettu lill-konsumaturi tal-UE jiddefendu d-drittijiet tag\u0127hom b'mod kollettiv.", "Fajl tal-pro\u010bedura", "Studju tal-EPRS: Azzjonijiet rappre\u017centattivi g\u0127all-protezzjoni tal-interessi kollettivi tal-konsumaturi (2019)", "Stqarrija g\u0127all-istampa tal-KE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201120IPR92116/il-konsumaturi-tal-ue-ser-ikunu-jistghu-jiddefendu-drittijiethom-b-mod-kollettiv", "date": "2020-11-24T09:43:00", "category": "European Union, European Parliament, press release, Stqarrija", "title": "", "text": ["I\u010b-\u010bittadini Ewropej ser ikunu protetti a\u0127jar kontra l-ksur tal-li\u0121i tal-UE minn kumpaniji tal-UE \u00a9AdobeStock_engel.ac", "Biex il-konsumaturi ji\u0121u protetti a\u0127jar mid-\"dannu tal-massa\" domestiku u transfruntier", "Salvagwardji kontra kaw\u017ci abbu\u017civi billi jintu\u017ca l-prin\u010bipju ta' \"min jitlef i\u0127allas\"", "Organizzazzjonijiet tal-konsumaturi de\u017cinjati biex jift\u0127u l-kaw\u017ci f'isem il-konsumaturi", "Il-Parlament illum approva li\u0121i \u0121dida li se tippermetti gruppi ta' konsumaturi jing\u0127aqdu u jift\u0127u azzjoni kollettiva fl-UE.", "Ir-regoli l-\u0121odda jintrodu\u010bu mudell armonizzat g\u0127all-azzjoni rappre\u017centattiva fl-Istati Membri kollha li jiggarantixxi li l-konsumaturi jkunu protetti sew mid-dannu tal-massa, filwaqt li ji\u017cgura salvagwardji xierqa biex ji\u0121u evitati kaw\u017ci abbu\u017civi.", "L-Istati Membri kollha jrid ikollhom almenu mekkani\u017cmu pro\u010bedurali wie\u0127ed effettiv li jippermetti lil entitajiet kwalifikati (e\u017c. organizzazzjonijiet tal-konsumaturi jew korpi pubbli\u010bi) jressqu kaw\u017ci l-qorti bl-iskop ta' mandat (ta' inibizzjoni jew projbizzjoni) jew rimedju (kumpens).", "Din il-le\u0121i\u017clazzjoni g\u0127andha l-g\u0127an li ttejjeb il-funzjonament tas-suq intern billi twaqqaf il-prattiki illegali u tiffa\u010bilita l-a\u010b\u010bess g\u0127all-\u0121ustizzja g\u0127all-konsumaturi.", "Aktar drittijiet g\u0127all-konsumaturi u salvagwardji g\u0127an-negozjanti", "Il-mudell Ewropew ta' azzjoni kollettiva se jippermetti li jkunu biss entitajiet kwalifikati, b\u0127all-organizzazzjonijiet tal-konsumaturi, li jkunu jistg\u0127u jirrappre\u017centaw gruppi ta' konsumaturi u jressqu kaw\u017ci l-qorti, minflok uffi\u010b\u010bji legali.", "Sabiex jitressqu l-qorti azzjonijiet transfruntiera, entitajiet kwalifikati se jkollhom jikkonformaw mal-istess kriterji fl-UE kollha.", "Huma se jkollhom i\u0121ibu prova li g\u0127andhom \u010berta livell ta' stabbilt\u00e0 u jkunu jistg\u0127u juru l-attivit\u00e0 pubblika tag\u0127hom, u li huma organizzazzjonijiet ming\u0127ajr skop ta' qlig\u0127.", "G\u0127al azzjonijiet interni, l-entitajiet se jkollhom jissodisfaw il-kriterji stabbiliti fil-li\u0121ijiet nazzjonali.", "Ir-regoli jintrodu\u010bu wkoll salvagwardji qawwija kontra kaw\u017ci abbu\u017civi bl-u\u017cu tal-prin\u010bipju ta' \"min jitlef i\u0127allas\", li ji\u017cgura li l-parti li titlef t\u0127allas l-ispejje\u017c tal-pro\u010bedimenti tal-parti li tirba\u0127.", "Biex ji\u0121i evitat li azzjonijiet rappre\u017centattivi ji\u0121u u\u017cati \u0127a\u017cin, id-danni punittivi wkoll iridu ji\u0121u evitati.", "Entitajiet kwalifikati g\u0127andhom ukoll jistabbilixxu pro\u010beduri biex ji\u0121u evitati kunflitti ta' interessi u influwenza esterna, ji\u0121ifieri jekk ikunu finanzjati minn parti terza.", "L-azzjonijiet kollettivi jistg\u0127u jitressqu kontra negozjanti jekk ikunu allegatament kisru l-li\u0121i tal-UE f'firxa wiesg\u0127a ta' oqsma b\u0127all-protezzjoni tad-data, l-ivvja\u0121\u0121ar u t-turi\u017cmu, is-servizzi finanzjarji, l-ener\u0121ija u t-telekomunikazzjoni.", "Fl-a\u0127\u0127ar nett, id-direttiva tkopri wkoll il-ksur li jkun waqaf qabel mal-azzjoni rappre\u017centattiva titressaq jew tintemm, peress li l-prattika jaf xorta jkollha ti\u0121i projbita biex ji\u0121i evitat li ter\u0121a' ti\u0121ri.", "Il-passi li jmiss", "Id-direttiva se tid\u0127ol fis-se\u0127\u0127 20 jum wara dak tal-pubblikazzjoni tag\u0127ha fil-\u0120urnal Uffi\u010bjali tal-UE.", "L-Istati Membri mbag\u0127ad se jkollhom 24 xahar biex jittrasponu d-direttiva fil-li\u0121ijiet nazzjonali tag\u0127hom u sitt xhur o\u0127ra biex japplikawha.", "Ir-regoli l-\u0121odda se japplikaw g\u0127all-azzjonijiet rappre\u017centattivi li jitressqu fid-data ta' applikazzjoni tag\u0127ha jew warajha.", "L-isfond", "Id-Direttiva dwar l-Azzjoni Rappre\u017centattiva, li \u0121iet ippre\u017centata f'April 2018 mill-Kummissjoni Ewropea, intla\u0127aq qbil fuqha min-negozjaturi tal-PE u l-Ministri tal-UE f'\u0120unju 2020.", "L-abbozz, li huwa parti mill- Patt \u0120did g\u0127all-Konsumaturi , sar b'reazzjoni g\u0127as-serje ta' skandli re\u010benti relatati ma' ksur tad-drittijiet tal-konsumaturi minn kumpaniji multinazzjonali.", "F'g\u0127add ta' Stati Membri, il-konsumaturi \u0121a jistg\u0127u jift\u0127u azzjonijiet kollettivi fil-qrati, i\u017cda issa din l-g\u0127a\u017cla se tkun disponibbli fil-pajji\u017ci kollha tal-UE.", "Kuntatti:", "Informazzjoni ta' kuntatt:", "Numru tat-telefown: (+32) 2 28 42626 (BXL)", "Numru tat-telefown: (+33) 3 881 73774 (STR)", "Numru tal-mobile: (+32) 470 88 10 60", "G\u0127al aktar informazzjoni", "Tappi fil-pro\u010bedura (2018/0089(COD))", "Il-po\u017cizzjoni tal-Kunsill fl-ewwel qari (06/11/2020)", "Stqarrija g\u0127all-istampa dwar votazzjoni fil-plenarja (26.03.2019)", "Ritratti, videos u audio ming\u0127ajr \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201113IPR91602/ic-cittadini-jridu-l-ue-jkollha-aktar-setghat-biex-tiggieled-il-pandemija", "date": "2020-11-25T17:26:00", "category": "European Union, European Parliament, press release, Stqarrija", "title": "", "text": ["\u017bew\u0121 terzi ta\u010b-\u010bittadini tal-UE qed jitolbu li l-UE jkollha aktar kompetenzi u ba\u0121it b'mezzi suffi\u010bjenti biex jindirizza l-kri\u017ci.", "Il-Parlament Ewropew illum qed jirrilaxxa r- ri\u017cultati s\u0127a\u0127 tat-tielet st\u0127arri\u0121 tieg\u0127u din is-sena fejn staqsa li\u010b-\u010bittadini Ewropej il-fehmiet tag\u0127hom dwar il-kri\u017ci tal-coronavirus u l-attitudnijiet tag\u0127hom lejn l-Unjoni Ewropea.", "G\u0127alkemm 50% tal-Ewropej ji\u010b\u010bitaw 'l-in\u010bertezza' b\u0127ala l-istat emozzjonali ewlieni li j\u0127ossuhom fih, hekk kif l-impatt ekonomiku tal-pandemija qed jin\u0127ass, iktar nies g\u0127andhom imma\u0121ni po\u017cittiva tal-UE issa milli fir-Rebbieg\u0127a.", "F'Malta l-in\u010bertezza hija wkoll is-sentiment dominanti, g\u0127al 44%, u g\u0127alkemm l-imma\u0121ni po\u017cittiva tal-UE ni\u017clet \u017cew\u0121 punti, hija ugwali g\u0127all-medja tal-UE.", "B'numru dejjem ji\u017cdied ta' \u010bittadini tal-UE li j\u0127ossuhom in\u010berti dwar il-futur tag\u0127hom, \u017cew\u0121 terzi ta' dawk li wie\u0121bu (66%) jaqblu li l-UE g\u0127andu jkollha aktar kompetenzi biex tittratta l-pandemija.", "Fost dawn, il-ma\u0121\u0121oranza kbira tal-Maltin taqbel (87%).", "Barra minn hekk, ma\u0121\u0121oranza ta' dawk li wie\u0121bu (54%) ja\u0127sbu li l-UE g\u0127andu jkollha mezzi finanzjarji akbar biex tindirizza l-konsegwenzi tal-pandemija.", "F'Malta, l-opinjoni pubblika hija iktar qawwija favur dan, u telg\u0127at b'seba' punti g\u0127al 69%.", "Madankollu, g\u0127a\u010b-\u010bittadini tal-UE huwa importanti \u0127afna li l-fondi tal-UE jmorru biss g\u0127all-Istati Membri b'sistema \u0121udizzjarja li tiffunzjona u b'rispett robust tal-valuri demokrati\u010bi komuni Ewropej.", "Aktar minn tliet kwarti ta' dawk li wie\u0121bu (77%) - u 79% tal-Maltin - jaqblu li l-UE g\u0127andha tipprovdi biss fondi lill-Istati Membri bil-kundizzjoni li l-gvern tag\u0127hom jimplimenta l-istat tad-dritt u l-prin\u010bipji demokrati\u010bi .", "Is-sa\u0127\u0127a pubblika g\u0127andha tkun l-ewwel l- prijorit\u00e0 fl-infiq g\u0127al 54%, segwita mill-irkupru ekonomiku u opportunitajiet \u0121odda g\u0127an-negozji (42%), it-tibdil fil-klima u l-protezzjoni ambjentali (37%), kif ukoll l-impjiegi u l-affarijiet so\u010bjali (35%).", "Malta, bi 58%, hija s-seba' fost it-18-il Stat Membru fejn dawk li wie\u0121bu jqisu s-sa\u0127\u0127a pubblika b\u0127ala l-og\u0127la prijorit\u00e0 fl-infiq fejn jid\u0127ol il-ba\u0121it tal-UE, u l-Maltin huma l-inqas inklinati (b'25%) li jiffavorixxu li l-infiq g\u0127andu jiffoka fuq l-irkupru ekonomiku u opportunitajiet g\u0127an-negozji, segwiti mil-Lussemburgi\u017ci b'29%.", "Il-proporzjon ta' Maltin li ja\u0127sbu li l-impjiegi u l-affarijiet so\u010bjali g\u0127andhom ikunu prijorit\u00e0 fl-infiq \u017cdied b'6 pp mit-tieni mew\u0121a ta' dan l-ist\u0127arri\u0121 f'Lulju.", "L-attitudnijiet lejn l-UE saru aktar po\u017cittivi meta mqabbla mal-ewwel st\u0127arri\u0121 f'April u Mejju ta'din is-sena.", "Il-proporzjon ta' dawk li wie\u0121bu li g\u0127andhom imma\u0121ni po\u017cittiva tal-UE \u017cdied b'mod kostanti, minn 31% biss f'April 2020 g\u0127al 41% fl-ist\u0127arri\u0121 pre\u017centi.", "Madankollu, ma\u0121\u0121oranza ta' dawk li wie\u0121bu g\u0127adhom mhux sodisfatti bis- solidarjet\u00e0 , jew in-nuqqas tag\u0127ha, bejn l-Istati Membri tal-UE.", "Dan mhux il-ka\u017c f'Malta, fejn il-ma\u0121\u0121oranza tal-Maltin (52%), flimkien ma' ma\u0121\u0121oranza t'Irlandi\u017ci, Litwani u Portugi\u017ci, huma sodisfatti bis-solidarjet\u00e0 fost l-Istati Membri fil-\u0121lieda kontra l-coronavirus.", "Madwar nofs dawk li wie\u0121bu (49%) jg\u0127idu li huma sodisfatti bil-mi\u017curi li \u0127a l-gvern nazzjonali tag\u0127hom s'issa kontra l-pandemija tal-coronavirus, filwaqt li proporzjon simili (48%) mhumiex sodisfatti.", "L-attitudnijiet saru aktar negattivi mill-a\u0127\u0127ar mew\u0121a tal-ist\u0127arri\u0121, bi tnaqqis fis-sodisfazzjon bil- mi\u017curi tal-gvernijiet .", "F'Malta, fejn bi 62% s-sodisfazzjon huwa 'l fuq mill-medja tal-Unjoni, dan ukoll naqas, kif naqas f'25 minn 27 Stat Membru, bl-uni\u010bi e\u010b\u010bezzjonijiet ikunu l-I\u017cvezja u l-Italja.", "Madwar l-UE, aktar minn terz ta' dawk li wie\u0121bu (39%) jg\u0127idu li l-pandemija tal-COVID-19 di\u0121\u00e0 kellha impatt fuq id-d\u0127ul personali tag\u0127hom - din i\u010b-\u010bifra hija og\u0127la f'Malta (43%).", "27% o\u0127ra - u 23% tal-Maltin - qed jistennew impatt b\u0127al dan fuq il-finanzi tag\u0127hom fil-futur.", "B'mod \u0121enerali, i\u017c-\u017cg\u0127a\u017cag\u0127 u l-familji bit-tfal jidhru li huma l-ag\u0127ar milquta mill-kri\u017ci: 64% ta\u010b-\u010bittadini bejn is-16 u l-34 sena esperjenzaw xi forma ta' diffikultajiet finanzjarji, 27% ta' dawk li wie\u0121bu li g\u0127andhom it-tfal u\u017caw dak li kellhom im\u0121emma aktar kmieni milli kien ippjanat.", "F'\u0127ames Stati Membri (\u010aipru, il-Gre\u010bja, Spanja, ir-Rumanija u l-Bulgarija) aktar minn nofs dawk li wie\u0121bu jg\u0127idu li l-pandemija di\u0121\u00e0 affetwat id-d\u0127ul personali tag\u0127hom.", "Nota lill-Edituri", "Mill-bidu tal-pandemija, il-Parlament Ewropew ikkummissjona tliet studji ta' st\u0127arri\u0121 iddedikati g\u0127all-kejl tal-opinjoni pubblika Ewropea fi \u017cminijiet ta' COVID-19.", "L-a\u0127\u0127ar st\u0127arri\u0121 sar onlajn (u permezz tat-telefown f'Malta) minn Kantar bejn il-25 ta' Settembru u s-7 t'Ottubru 2020, fost 24,812 parte\u010bipant fis-27 Stat Membru tal-UE kollha.", "L-ist\u0127arri\u0121 kien limitat g\u0127al dawk li g\u0127andhom bejn is-16 u l-64 sena (16-54 fil-Bulgarija, i\u010b-\u010aekja, il-Kroazja, il-Gre\u010bja, l-Ungerija, il-Polonja, il-Portugall, ir-Rumanija, is-Slovenja u s-Slovakkja).", "Kwoti li jikkon\u010bernaw is-sess, l-et\u00e0 u r-re\u0121jun fil-livell nazzjonali ji\u017cguraw li l-ist\u0127arri\u0121 huwa rappre\u017centattiv.", "Ir-ri\u017cultati totali tal-UE g\u0127andhom pi\u017c skont id-daqs tal-popolazzjoni ta' kull pajji\u017c mist\u0127arre\u0121.", "Ri\u017cultati tal-ist\u0127arri\u0121", "Kuntatti:", "Informazzjoni ta' kuntatt:", "Numru tat-telefown: (+32) 2 28 42077 (BXL)", "Numru tat-telefown: (+33) 3 881 74167 (STR)", "Numru tal-mobile: (+32) 470 89 16 63", "Informazzjoni ta' kuntatt:", "Numru tat-telefown: (+356) 23 425 314", "Numru tat-telefown: (+33) 3 881 53014 (STR)", "Numru tal-mobile: (+356) 992 671 89", "Uffi\u010bjal tal-istampa", "Informazzjoni ta' kuntatt:", "Numru tat-telefown: (+32) 2 28 44264 (BXL)", "Numru tat-telefown: (+33) 3 881 74076 (STR)", "Numru tal-mobile: (+32) 498 98 14 02", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/bidliet-fil-kummissjoni-ewropea-2020", "date": "2020-10-07T15:36:00", "category": "European Union, European Parliament, press release", "title": "", "text": ["Aqsam din il-pa\u0121na ma' \u0127addie\u0127or:", "Live: Is-smig\u0127 ma' Mairead McGuiness - 2 ta' Ottubru, bejn id-9.00 u 12.00", "Live: Is-smig\u0127 ma' Valdis Dombrovskis - 2 ta' Ottubru, bejn is-13.00 u l-16.00", "Artikli dwar l-elezzjoni tal-Kummissjoni fl-2019", "Il-Kummissjoni (Artiklu 17, Trattat dwar l-UE", "Sostituzzjoni tal-Kummissarji: Artikolu 246 dwar il-Funzjonament tal-Unjoni", "Elezzjoni tal-Kummissjoni: Regola 125 tar-Regoli ta' Pro\u010bedura tal-PE", "Linji gwida g\u0127all-approvazzjoni tal-Kummissjoni: Anness VII tar-Regoli ta' Pro\u010bedura tal-PE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/priorities/premju-sakharov-2020/20201210STO93502/l-oppozizzjoni-bjelorussa-tircievi-l-premju-sakharov-2020", "date": "2020-12-17T10:24:00", "category": "European Union, European Parliament, press release", "title": "", "text": ["Il-President tal-PE David Sassoli ppre\u017centa l-Premju lil Sviatlana Tsikhanouskaya u Veranika Tsapkala fi Brussell fis-16 ta' Di\u010bembru.", "Huma r\u010bevew il-Premju Sakharov 2020 g\u0127al-Libert\u00e0 tal-\u0126sieb f'isem l-oppo\u017cizzjoni demokratika fil-Bjelorussja, irrappre\u017centata mill-Kunsill ta' Koordinazzjoni, inizjattiva ta' nisa kura\u0121\u0121u\u017ci u persona\u0121\u0121i politi\u010bi u tas-so\u010bjet\u00e0 \u010bivili.", "Matul i\u010b-\u010berimonja, li saret b'mod e\u010b\u010bezzjonali fi Brussell, il-President Sassoli qal:\"Id-dinja kollha hija konxja ta' x'qed ji\u0121ri f'pajji\u017ckom.", "Naraw il-kura\u0121\u0121 tag\u0127kom.", "Naraw it-tbatija tag\u0127kom.", "Naraw l-abbu\u017ci li lanqas tista' tlissinhom.", "Naraw il-qtil.", "L-aspirazzjoni u d-determinazzjoni tag\u0127kom li tg\u0127ixu f'pajji\u017c demokratiku huma ta' ispirazzjoni.\"", "Meta a\u010b\u010bettat il-premju, il-kandidat prin\u010bipali tal-oppo\u017cizzjoni Sviatlana Tsikhanouskaya qalet: \"Kull wie\u0127ed u wa\u0127da mill-Belarussi li jie\u0127du sehem fil-protesta pa\u010bifika kontra l-vjolenza u n-nuqqas ta' li\u0121ijiet\u2026 huma eroj.", "Kull wie\u0127ed minnhom huwa e\u017cempju ta' kura\u0121\u0121, kumpassjoni u dinjit\u00e0.\"", "\"Il-Bjelorussi ilhom jimmar\u010bjaw kull \u0121img\u0127a mill-elezzjoni tad-9 ta' Awwissu 'l hawn.", "Huma jimmar\u010bjaw g\u0127all-futur tag\u0127hom u g\u0127all-futur ta' dawk li ma jistg\u0127ux ikunu hemmhekk.", "Huma jimmar\u010bjaw favur il-libert\u00e0 u d-dinjit\u00e0 tal-Bjelorussja, tal-Ewropej, tieg\u0127ek u tag\u0127na.", "Ming\u0127ajr il-Bjelorussja \u0127ielsa, l-Ewropa lanqas mhi \u0127ielsa g\u0127al kollox.", "Din is-sena g\u0127andi xewqa wa\u0127da biss.", "Irrid lil kull Bjelorussu li issa jinsab il-\u0127abs jew li kien im\u0121ieg\u0127el jg\u0127ix fl-e\u017cilju ikun jista' jirritorna lura d-dar.\"", "Ser ikun hemm Facebook live ma' Veranika Tsapkala u Sviatlana Tsikhanouskaya Facebook live ma' Veranika Tsapkala u Sviatlana Tsikhanouskaya fis-14.15 CET.", "Dwar ir-rebbie\u0127", "Ir-rebbie\u0127 intg\u0127a\u017cel mill-mexxejja politi\u010bi tal-Parlament fit-22 ta' Ottubru 2020 .", "L-oppo\u017cizzjoni demokratika fil-Bjelorussja hija rappre\u017centata mill-Kunsill ta' Koordinazzjoni, l-inizjattiva tan-nisa kura\u0121\u0121u\u017ci (il-kandidat ewlieni tal-oppo\u017cizzjoni Sviatlana Tsikhanouskaya, il-Lawreat Nobel Svetlana Alexievich, il-mu\u017ci\u010bista u l-attivista politika Maryia Kalesnikava, u l-attivisti politi\u010bi Volha Kavalkova u Veranika Tsapkala), kif ukoll diversi persona\u0121\u0121i politi\u010bi u tas-so\u010bjet\u00e0 \u010bivili.", "F'ri\u017coluzzjoni adottata f' Settembru 2020 , il-Parlament Ewropew ikkundanna lill-awtoritajiet Bjelorussi g\u0127ar-repressjoni vjolenti tag\u0127hom ta' protesti pa\u010bifi\u010bi.", "Il-Parlament qed jorganizza missjoni fil-Bjelorussja ta' \u0121bir ta' informazzjoni bejn it-18 u l-21 ta' Di\u010bembru biex jiddetermina x'aktar appo\u0121\u0121 g\u0127andu jing\u0127ata lill-oppo\u017cizzjoni demokratika, f'konformit\u00e0 ma' ri\u017coluzzjoni li \u0121iet adottata fis-26 ta' Novembru 2020 .", "I\u010b-\u010berimonja tal-premjazzjoni", "Il-premju jikkonsisti f'\u010bertifikat u EUR 50,000.", "Il-finalisti", "L-attivisti ambjentali ta' Guapinol Porfirio Sorto Cedillo, Jos\u00e9 Avelino Cedillo, Orbin Na\u00fan Hern\u00e1ndez, Kevin Alejandro Romero, Arnold Javier Aleman, Ever Alexander Cedillo, Daniel Marquez u Jerem\u00edas Mart\u00ednez D\u00edaz, u Berta C\u00e1ceres mill-\u0126onduras, u Monsinjur Najeeb Michael, l-Ar\u010bisqof ta' Mosul, kienu l-finalisti l-o\u0127ra ta' din is-sena.", "Skopri aktar dwar il-finalisti l-o\u0127ra.", "Aktar dwar il-Premju Sakharov", "Il-premju Sakharov g\u0127al-Libert\u00e0 tal-\u0126sieb, imsemmi hekk f'unur il-fi\u017ciku u dissident politiku Sovjetiku Andrei Sakharov, ilu jing\u0127ata kull sena mill-1988 lil individwi u organizzazzjonijiet li jiddefendu d-drittijiet tal-bniedem u l-libertajiet fundamentali.", "Is-sena l-o\u0127ra, il-premju ng\u0127ata lil Ilham Tohti , ekonomista Ujgur li qed ji\u0121\u0121ieled g\u0127ad-drittijiet tal-minoranza Ujgura fi\u010b-\u010aina.", "Skopri aktar dwar il-Premju Sakharov fl-infografika tag\u0127na.", "Sit tal-Premju Sakharov", "Rebbie\u0127a", "Artikli dwar il-Premju Sakharov 2019", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/premju-sakharov-2020/20200917STO87301/il-premju-sakharov-2020-il-persuni-nominati", "date": "2020-11-10T18:44:00", "category": "European Union, European Parliament, press release", "title": "", "text": ["Skopri dwar il-persuni nominati din is-sena g\u0127all-Premju Sakharov g\u0127al-Libert\u00e0 tal-\u0126sieb tal-Parlament Ewropew.", "Jewher Ilham tir\u010bievi l-Premju Sakharov 2019 f'isem missierha Ilham Tohti,", "Il-Parlament jag\u0127ti l-Premju Sakharov kull sena biex jonora lil individwi u organizzazzjonijiet e\u010b\u010bezzjonali li jiddefendu d-drittijiet tal-bniedem u l-libertajiet fundamentali.", "Fl-2019 il-Premju ng\u0127ata lil Ilham Tohti , ekonomista Uyghur li ji\u0121\u0121ieled g\u0127ad-drittijiet tal-minoranza Uyghur ta\u010b-\u010aina.", "In-nomini g\u0127all-Premju Sakharov jistg\u0127u jsiru mill-gruppi politi\u010bi u/jew minn gruppi mag\u0127mula minn tal-anqas 40 Membru tal-PE.", "Il-gruppi politi\u010bi ppre\u017centaw in-nomini ta' din is-sena f'laqg\u0127a kon\u0121unta tal-Kumitat g\u0127all-Affarijiet Barranin, tal-Kumitat g\u0127all-I\u017cvilupp u tas-Sottokumitat g\u0127ad-Drittijiet tal-Bniedem fi Brussell fit-28 ta' Settembru 2020 .", "In-nomini g\u0127all-Premju Sakharov g\u0127al-Libert\u00e0 tal-\u0126sieb 2020 huma:", "Nominat minn", "L-oppo\u017cizzjoni demokratika fil-Belarussja, irrappre\u017centata mill-Kunsill ta' Koordinazzjoni, li hija inizjattiva ta' nisa qalbiena u persona\u0121\u0121i politi\u010bi u tas-so\u010bjet\u00e0 \u010bivili", "Il-Monsinjur Najeeb-Moussa Michaeel,", "Ar\u010bisqof ta' Mosul, l-Iraq", "L-attivisti ta' Guapinol u Berta C\u00e1ceres fil-Honduras", "L-oppo\u017cizzjoni demokratika fil-Belarussja, irrappre\u017centata minn Sviatlana Tsikhanouskaya", "Malin Bj\u00f6rk, Terry Reintke, Marc Angel, Rasmus Andresen u 39 MPE ie\u0127or", "L- oppo\u017cizzjoni demokratika fil-Belarussja hija rrappre\u017centata mill- Kunsill ta' Koordinazzjoni , li hija inizjattiva ta' nisa qalbiena \u2013 il-kandidata ewlenija tal-oppo\u017cizzjoni Sviatlana Tsikhanouskaya ; ir-Rebbie\u0127a tal-Premju Nobel Svetlana Alexievich ; il-mu\u017ci\u010bista u attivista politika Maryia Kalesnikava ; u l-attivisti politi\u010bi Volha Kavalkova u Veranika Tsapkala , kif ukoll persona\u0121\u0121i politi\u010bi u tas- so\u010bjet\u00e0 \u010bivili \u2013 il-video blogger u pri\u0121unier politiku Siarhei Tsikhanouski ; Ales Bialiatski , fundatur ta\u010b-\u010aentru tad-Drittijiet tal-Bniedem \"Viasna\"; Siarhei Dyleuski ; Stsiapan Putsila , fundatur tal-kanal fuq Telegram NEXTA u Mikola Statkevich , pri\u0121unier politiku u kandidat presidenzjali fl-elezzjoni tal-2010.", "Sviatlana Tsikhanouskaya hija g\u0127alliema, attivista tad-drittijiet tal-bniedem u figura politika li wara l-arrest tar-ra\u0121el tag\u0127ha pparte\u010bipat fl-elezzjoni presidenzjali Belarussa tal-2020 b\u0127ala l-kandidata ewlenija tal-oppo\u017cizzjoni.", "Alexander Lukashenko \u0121ie ddikjarat uffi\u010bjalment ir-rebbie\u0127 f'taqtig\u0127a mimlija b'allegazzjonijiet ta' frodi elettorali mifruxa, u Tsikhanouskaya, wara li talbet li l-voti jing\u0127addu mill-\u0121did, kellha ta\u0127rab lejn il-Litwanja min\u0127abba bi\u017ca' li tintefa' l-\u0127abs.", "Bi twe\u0121iba g\u0127all-allegazzjonijiet ta' frodi elettorali, qamu protesti pa\u010bifi\u010bi kbar madwar il-pajji\u017c u dawn \u0121ew imra\u017c\u017cna mir-re\u0121im bi vjolenza ming\u0127ajr pre\u010bedent.", "Sadanittant, \u0121ie stabbilit Kunsill ta' Koordinazzjoni biex jirrappre\u017centa n-nazzjon \u010biviku tal-Belarussja u biex jiffa\u010bilita t-trasferiment pa\u010bifiku tal-poter.", "\"In-nies tal-Belarussja jist\u0127oqqilhom il-Premju Sakharov, min\u0127abba li l-Belarussi tal-\u0121enerazzjonijiet kollha qamu kontra d-dittatorjat ta' Lukashenko\" (\u2026) Il-vjolenza mhux se twaqqaf lill-poplu Belarussu fit-talbiet tieg\u0127u g\u0127al elezzjonijiet \u0127ielsa u bidla demokratika,\" qalet il-Membru Latvjana tal-PPE Sandra Kalniete.", "Il-Membru Netherlandi\u017ca tal-S&D Kati Piri esprimiet li \"din in-nomina tag\u0127ti prova tal-appo\u0121\u0121 qawwi g\u0127at-talba u l-aspirazzjonijiet le\u0121ittimi tal-poplu Belarussu g\u0127al elezzjonijiet \u0121odda, \u0127ielsa u \u0121usti, g\u0127all-governanza demokratika, g\u0127ad-drittijiet fundamentali u g\u0127at-tmiem tar-repressjoni awtoritarja fil-kontinent Ewropew\".", "Urmas Paet, Membru Estonjan g\u0127al Renew Europe, \u017cied jg\u0127id li \"l-oppo\u017cizzjoni demokratika Belarussa hija kun\u010bett inevitabbilment wiesa' u li din il-kandidatura tippre\u017centa vi\u017cjoni komprensiva li tirrifletti r-realt\u00e0 ta' oppo\u017cizzjoni diversa u tappo\u0121\u0121a b'mod \u010bar il-kura\u0121\u0121 u l-qlubija tas-so\u010bjet\u00e0 \u010bivili tag\u0127ha\".", "Il-Membru Pollakk tal-grupp ECR, Anna Fotyga, spjegat ir-ra\u0121unament wara d-de\u010bi\u017cjoni tal-partit tag\u0127ha li jappo\u0121\u0121a n-nomina tal-oppo\u017cizzjoni demokratika fil-Belarussja, kif irrappre\u017centata minn Sviatlana Tsikhanouska, \"F'dawn is-snin kollha, u minkejja l-qasmiet politi\u010bi, a\u0127na appo\u0121\u0121ajna, fil-Parlament Ewropew, is-so\u010bjet\u00e0 demokratika u l-oppo\u017cizzjoni demokratika tal-Belarussja.", "Kienet l-g\u0127a\u017cla tag\u0127hom (\u2026) li jag\u0127\u017clu lil Sviatlana Tsikhanouskaya b\u0127ala l-mexxejja u r-rappre\u017centanta tag\u0127hom tal-oppo\u017cizzjoni demokratika\".", "Meta l-Istat I\u017clamiku da\u0127al Mosul f'Awwissu 2014, il- Monsinjur Najeeb Moussa Michaeel, Ar\u010bisqof ta' Mosul \u017cgura l-evakwazzjoni tal-Insara, tas-Sirjaki u tal-Kaldej lejn il-Kurdistan tal-Iraq u ssalvagwardja aktar minn 800 manuskritt storiku li jmorru lura mis-seklu 13 sas-seklu 19.", "Aktar tard, dawn il-manuskritti \u0121ew di\u0121italizzati u esibiti fi Franza u fl-Italja.", "Mill-1990 huwa kkontribwixxa g\u0127as-salvagwardja ta' 8,000 manuskritt ie\u0127or u 35,000 dokument mill-Knisja Orjentali.", "Il-Membru Fran\u010bi\u017c tal-grupp ID, Nicolas Bay qal li \"din hija opportunit\u00e0 reali biex dan il-premju jing\u0127ata lil persuna kura\u0121\u0121u\u017ca, u difensur li ma' qata' qalbu qatt tal-Kristjani f'dik l-art, biex ji\u0121i rikonoxxut u enfasizzat l-isforz ta' dan il-qassis li rre\u017cista l-barbari\u017cmu u salva dawk il-manuskritti mill-Iraq\".", "L- attivisti ambjentali ta' Guapinol , Porfirio Sorto Cedillo, Jos\u00e9 Avelino Cedillo, Orbin Na\u00fan Hern\u00e1ndez, Kevin Alejandro Romero, Arnold Javier Aleman, Ever Alexander Cedillo, Daniel Marquez and Jerem\u00edas Mart\u00ednez D\u00edaz, huma membri tal-Kumitat Muni\u010bipali g\u0127ad-Difi\u017ca tal-Beni Komuni u Pubbli\u010bi ta' Tocoa.", "Huma \u0121ew mitfug\u0127in il-\u0127abs g\u0127as-sehem tag\u0127hom f'kamp ta' protesta pa\u010bifika kontra kumpanija tal-minjieri, li l-attivitajiet tag\u0127ha wasslu g\u0127all-kontaminazzjoni tax-xmajjar Guapinol u San Pedro.", "Filwaqt li \u0127absin o\u0127ra \u0121ew me\u0127lusa, id-difensuri ta' Guapinol g\u0127adhom detenuti u l-prosekuzzjoni ma ppre\u017centat l-ebda evidenza solida biex ti\u0121\u0121ustifika din id-detenzjoni mtawla.", "Berta C\u00e1ceres , li \u0121iet assassinata f'Marzu 2016, kienet ekolo\u0121ista kura\u0121\u0121u\u017ca u attivista prominenti tad-drittijiet tal-art mill-komunit\u00e0 indi\u0121ena ta' Lenka fil-Honduras.", "Hija kienet kofundatri\u010bi tal-Kunsill tal-Popli Indi\u0121eni tal-Honduras (COPINH).", "Matul aktar minn g\u0127oxrin sena, hija \u0121\u0121ieldet kontra l-\u0127tif tal-art, il-qtug\u0127 illegali tas-si\u0121ar u l-megapro\u0121etti.", "Fl-2015 hija ng\u0127atat il-Premju Ambjentali Goldman.", "Tilly Metz, Membru Lussemburgi\u017c mill-grupp Verts/ALE, iddeskriviet i\u017c-\u017cminijiet diffi\u010bli li l-attivisti tad-drittijiet tal-bniedem qed ikollhom fil-Honduras.", "\"Dawn huma \u017cew\u0121 ka\u017cijiet simboli\u010bi li juru l-in\u0121ustizzja u l-impunit\u00e0 fil-Honduras\u2026 Il-Honduras g\u0127andu l-og\u0127la rata ta' qtil per capita, li tag\u0127mlu l-aktar pajji\u017c perikolu\u017c fid-dinja g\u0127ad-difensuri tal-art u tal-ambjent\".", "L-attivisti Pollakki tal-LGBTI Jakub Gawron , Paulina Pajak , Pawe\u0142 Preneta u Kamil Maczuga fl-2019 waqqfu s-sit elettroniku Atlas of Hate, li jimmappja u jimmonitorja l-\u0127afna muni\u010bipalitajiet Pollakki lokali li kienu adottaw, irrifjutaw jew kellhom pendenti \"ri\u017coluzzjonijiet kontra l-LGBTI\" filwaqt li xerrdu informazzjoni lill-attivisti, lill-midja u lill-politi\u010bi.", "Illum il-\u0121urnata, aktar minn 100 muni\u010bipalit\u00e0 jew awtorit\u00e0 lokali fil-Polonja ddikjaraw lilhom infushom \"\u017coni ming\u0127ajr LGBTI\" jew adottaw l-hekk imsej\u0127a \"Karti Re\u0121jonali dwar il-Valuri tal-Familja\".", "Fl-2020, Gawron, Pajak u Preneta \u0121ew im\u0127arrka minn \u0127amsa minn dawk il-muni\u010bipalitajiet lokali, talli g\u0127amlu \u0127sara lir-reputazzjoni tag\u0127hom u ntalbu jag\u0127tu apolo\u0121ija pubblika u kumpens ekonomiku lil \"organizzazzjonijiet favur il-familja\" fil-\u0127ames re\u0121juni.", "(\u2026) Il-Membru \u017bvedi\u017ca Malin Bj\u00f6rk (GUE/NGL) qalet li \"din in-nomina hija dwar l-istampa s\u0127i\u0127a; ir-rispett tal-istat tad-dritt, id-demokrazija, id-drittijiet fundamentali, li huma e\u017cattament dak li g\u0127andu jikkon\u010berna dan il-premju.", "Dawn l-attivisti issa qed ji\u0121u m\u0127arrka fil-qorti pre\u010bi\u017cament g\u0127all-azzjoni tag\u0127hom biex jag\u0127mlu vi\u017cibbli d-diskriminazzjoni li qed jiffa\u010b\u010bjaw il-persuni LGBTI\".", "Kalendarju tal-pro\u010bess", "It-22 ta' Ottubru. ir-rebbie\u0127 jit\u0127abbar mill-President tal-Parlament u mill-mexxejja tal-gruppi politi\u010bi", "Is-16 ta' Di\u010bembru I\u010b-\u010berimonja tal-g\u0127oti tal-Premju Sakharov fi Strasburgu", "Il-passi li jmiss", "Abba\u017ci tan-nomini uffi\u010bjali, il-Kumitat g\u0127all-Affarijiet Barranin u l-Kumitat g\u0127all-I\u017cvilupp jivvutaw biex jaslu g\u0127al tliet finalisti.", "Wara, il-Konferenza tal-Presidenti \u2013 komposta mill-President tal-Parlament Ewropew u mill-mexxejja tal-gruppi politi\u010bi \u2013 tag\u0127\u017cel ir-rebbie\u0127 jew ir-rebbie\u0127a.", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/premju-sakharov-2020/introduction", "date": "2021-01-04T16:04:00", "category": "European Union, European Parliament, press release", "title": "", "text": ["Il-Parlament Ewropew jonora d-difensuri tad-drittijiet tal-bniedem", "L-oppo\u017cizzjoni demokratika fil-Belarussja hija r-rebbie\u0127a tal-Premju Sakharov tal-Parlament tal-2020 g\u0127al-libert\u00e0 tal-\u0127sieb.", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/priorities/bidliet-fil-kummissjoni-ewropea-2020/20201002IPR88430/il-mpe-japprovaw-il-bidliet-fil-kummissjoni-ewropea", "date": "2020-10-07T14:33:00", "category": "European Union, European Parliament, press release, Stqarrija", "title": "", "text": ["Mairead McGuinness, il-Kummissarju l-\u0121dida u l-Kummissarju Valdis Dombrovskis, li ser i\u017cid il-kummer\u010b mal-portafoll attwali tieg\u0127u", "Nhar l-Erbg\u0127a, il-Parlament approva l-\u0127atra ta' Mairead McGuinness b\u0127ala Kummissarju u l-bidla tal-portafoll tal-Vi\u010bi President E\u017cekuttiv Valdis Dombrovskis.", "L-attwali Vi\u010bi President tal-Parlament Ewropew, Mairead McGuinness (Irlanda) se tkun il-Kummissarju responsabbli g\u0127as-Servizzi Finanzjarji, l-Istabbilt\u00e0 Finanzjarja u s-Swieq Kapitali.", "Il-\u0127atra tag\u0127ha \u0121iet approvata b'515 favur, 110 kontra u 70 astensjoni.", "Il-bidla tal-portafoll g\u0127all-Vi\u010bi-President E\u017cekuttiv tal-Kummissjoni Valdis Dombrovskis (Latvja) \u0121iet approvata b'583 favur, 75 kontra u 37 astensjoni.", "Issa huwa jinsab responsabbli g\u0127all-Kummer\u010b.", "Ir-reshuffle fil-Kummissjoni Ewropea saret wara li l-Kummissarju g\u0127all-Kummer\u010b Phil Hogan irre\u017cenja fl-a\u0127\u0127ar ta' Awwissu.", "I\u017c-\u017cew\u0121 kandidati kellhom jg\u0127addu minn sessjonijiet ta' smig\u0127 pubbliku li damu g\u0127addejjin tliet sig\u0127at fil-Parlament Ewropew fit-2 ta' Ottubru biex il-MPE jkunu jistg\u0127u jevalwaw il-kompetenzi tag\u0127hom fir-rigward tal-portafolli rispettivi tag\u0127hom.", "G\u0127al aktar informazzjoni", "Tappi fil-pro\u010bedura (2020/2807(RSP))", "Tappi fil-pro\u010bedura (2020/0803(NLE))", "Kumitat g\u0127all-Kummer\u010b Internazzjonali", "Kumitat g\u0127all-Affarijiet Ekonomi\u010bi u Monetarji", "Il-pa\u0121na web tal-Parlament Ewropew bid-dokumenti kollha relatati mas-smig\u0127", "Kuntatti:", "Informazzjoni ta' kuntatt:", "Numru tat-telefown: (+32) 2 28 32266 (BXL)", "Numru tat-telefown: (+33) 3 881 72336 (STR)", "Numru tal-mobile: (+32) 498 98 33 22", "Informazzjoni ta' kuntatt:", "Numru tat-telefown: (+32) 2 28 44264 (BXL)", "Numru tat-telefown: (+33) 3 881 74076 (STR)", "Numru tal-mobile: (+32) 498 98 14 02", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/bidliet-fil-kummissjoni-ewropea-2020/introduction", "date": "2020-10-07T15:36:00", "category": "European Union, European Parliament, press release", "title": "", "text": ["Il-Parlament qed jorganizza smig\u0127 biex jivvaluta lil Mairead McGuiness, proposta biex issir Kummissarju, u lil Valdis Dombrovskis, li g\u0127andu jie\u0127u l-portafoll tal-kummer\u010b", "Wara r-ri\u017cenja tal-Kummissarju g\u0127all-kummer\u010b, Phil Hogan, Mairead McGuiness (Irlanda) \u0121iet propsta b\u0127ala l-Kummissarju l-\u0121dida g\u0127as-servizzi finanzjarji, l-istabbilita finanzjarja u l-Unjoni tas-Swieq Kapitali, filwaqt li l-Vi\u010bi President E\u017cekuttiv tal-Kummissjoni, Valdis Dombrovskis (Latvja), ing\u0127ata l-portafoll tal-kummer\u010b.", "Il-MPE ser i\u017commu s-smig\u0127 fit-2 ta' Ottubru biex jevalwaw il-kandidati u huma mistennija jivvutaw fil-plenarja fis-7 ta' Ottubru.", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/society/20180404STO00910/infografika-kalendarju-tan-negozjati-dwar-it-tibdil-fil-klima", "date": "2021-01-04T17:42:00", "category": "European Union, European Parliament, press release", "title": "", "text": ["Ara l-infografika tag\u0127na li tinkludi kalendarju li jelenka l-istadji importanti u l-inizjattivi ewlenin fil-\u0121lieda globali kontra t-tibdil fil-klima.", "Ibda mis-Summit dwar id-Dinja sal-Ftehim ta' Pari\u0121i u skopri l-aktar avvenimenti importanti fl-istorja tan-negozjati dwar it-tibdil fil-klima f'ordni kronolo\u0121ika.", "L-UE kienet protagonista ewlenija fit-ta\u0127ditiet immexxija min-Nazzjonijiet Uniti u fl-2015 intrabtet li tnaqqas l-emissjonijiet tal-gassijiet serra fl-UE b'mill-inqas 40 % ta\u0127t il-livelli tal-1990 sal-2030.", "G\u0127al aktar informazzjoni", "\u0126arsa \u0121enerali lejn l-artikli dwar il-\u0121lieda tal-Parlament kontra t-tibdil fil-klima", "Infografika: emissjonijiet ta' gassijiet serra skont il-pajji\u017c u s-settur fl-UE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20200918STO87405/ghaliex-il-parlament-qed-jitlob-ghal-setghat-godda-tal-ue-li-jzidu-d-dhul", "date": "2020-10-21T09:29:00", "category": "European Union, European Parliament, press release, Ekonomija", "title": "", "text": ["Il-PE jappella g\u0127al sorsi ta' d\u0127ul \u0121odda biex l-UE tinvesti fil-futur tal-Ewropa u tappo\u0121\u0121a l-irkupru mill-COVID-19 ming\u0127ajr ma jintefa' pi\u017c ta' aktar taxxi fuq i\u010b-\u010bittadini.", "Skopri aktar.", "Bin-negozjati li g\u0127addejjin dwar il- ba\u0121it tal-UE g\u0127all-2021-2027 kif ukoll l- istrument ta' rkupru tal-Covid-19 ta' EUR 750 biljun , wie\u0127ed mill-punti ewlenin huwa l-kwistjoni tar-ri\u017corsi proprji.", "Aqra aktar: spjegazzjoni tal-ba\u0121it fit-tul tal-UE", "X'inhuma r-ri\u017corsi proprji?", "Il-pajji\u017ci tal-Unjoni jikkontribwixxu g\u0127al ba\u0121it tal-Unjoni komuni sabiex jintla\u0127qu objettivi komuni.", "G\u0127all-kuntrarju tal-ba\u0121its nazzjonali, il-ba\u0121it tal-UE huwa ba\u0121it ta' investiment u mhuwiex permess li jkollu defi\u010bit.", "It- Trattati tal-UE jistipulaw li l-ba\u0121it tal-Unjoni \"g\u0127andu jkun iffinanzjat kollu kemm hu mir-ri\u017corsi proprji\".", "Dawn is- sorsi ta' d\u0127ul huma determinati mill-Kunsill, li ja\u0121ixxi unanimament wara li jkun ikkonsulta l-Parlament, u jridu ji\u0121u ratifikati wkoll minn kull pajji\u017c tal-UE.", "Is-sistema attwali tar-ri\u017corsi proprji baqg\u0127et fil-bi\u010b\u010ba l-kbira l-istess g\u0127al tliet de\u010bennji, u l-Parlament ilu jitlob li din ti\u0121i riveduta.", "X'ri\u017corsi proprji je\u017cistu b\u0127alissa?", "Peress li l-ba\u0121it tal-UE dejjem irid ikun f'bilan\u010b, id-d\u0127ul annwali jrid ikopri kompletament in-nefqa annwali.", "G\u0127all-perjodu ba\u0121itarju attwali (2014-2020), l-ammont kumplessiv tar-ri\u017corsi proprji ma jistax jaqbe\u017c 1.23 % tal-introjtu nazzjonali gross tal-Unjoni.", "Id-d\u0127ul tal-UE b\u0127alissa jikkonsisti f'dan li \u0121ej:", "Ri\u017corsi proprji tradizzjonali (prin\u010bipalment dazji doganali, li qabel kienu jinkludu wkoll imposti fuq iz-zokkor; ammontaw g\u0127al 13 % tad-d\u0127ul tar-ri\u017corsi proprji fl-2018)", "Ri\u017corsa proprja bba\u017cata fuq il-VAT (trasferiment ta' per\u010bentwal tal-istima tal-VAT mi\u0121bura mill-pajji\u017ci tal-UE; ammontat g\u0127al 11 % tad-d\u0127ul fl-2018)", "Ri\u017corsi proprji bba\u017cati fuq l-ING (il-pajji\u017ci tal-UE jittrasferixxu sehem mid-d\u0127ul nazzjonali gross annwali tag\u0127hom; ammontaw g\u0127al 66 % tad-d\u0127ul tar-ri\u017corsi proprji fl-2018)", "D\u0127ul ie\u0127or (multi lil kumpaniji li jiksru l-li\u0121i tal-kompetizzjoni tal-UE, kontribuzzjonijiet ta' pajji\u017ci mhux tal-UE g\u0127al \u010berti programmi tal-UE u taxxi fuq is-salarji tal-persunal; ammontaw g\u0127al 10 % tat-total tas-sorsi ta' d\u0127ul tal-UE fl-2018).", "Xi pajji\u017ci tal-UE (l-Awstrija, id-Danimarka, il-\u0120ermanja, in-Netherlands u l-I\u017cvezja) b\u0127alissa qed jibbenefikaw minn rifu\u017cjonijiet fuq il-kontribuzzjonijiet tag\u0127hom g\u0127all-ba\u0121it tal-UE.", "Il-Parlament kif qed jipproponi li ji\u0121u riformati r-ri\u017corsi proprji tal-UE?", "Il-Parlament ilu \u017cmien twil tal-fehma li s-sistema tad-d\u0127ul tal-UE hija opaka, in\u0121usta u te\u0127tie\u0121 riforma, sabiex tkun tista' tindirizza l-isfidi attwali u tikseb ri\u017cultati sinifikanti g\u0127all-Ewropej .", "Biex titnaqqas id-dipendenza fuq il-kontribuzzjonijiet ibba\u017cati fuq l-ING u l-VAT mill-Istati Membri, il-Parlament qed jitlob li ji\u0121u introdotti sorsi ta' d\u0127ul \u0121enwini \u0121odda marbuta mal-politiki u l-objettivi tal-UE.", "L-iskeda ta' \u017cmien proposta mill-Parlament g\u0127all-introduzzjoni ta' sorsi \u0121odda ta' d\u0127ul hija:", "l-1 ta' Jannar 2021: kontribuzzjoni nazzjonali \u0121dida ibba\u017cata fuq l-iskart mill-imballa\u0121\u0121 tal-plastik mhux ri\u010biklat (jin\u010bentiva l-u\u017cu mnaqqas ta' plastiks li jintu\u017caw darba biss, i\u0127e\u0121\u0121e\u0121 ir-ri\u010bikla\u0121\u0121 u jag\u0127ti spinta lill-ekonomija \u010birkolari)", "l-1 ta' Jannar 2021: ri\u017corsa proprja bba\u017cata fuq id-d\u0127ul mill- Iskema tal-ETS (d\u0127ul mis-sistema li tirrestrin\u0121i l-volum ta' gassijiet li jistg\u0127u ji\u0121u emessi mill-industrija li tu\u017ca \u0127afna ener\u0121ija, il-produtturi tal-ener\u0121ija u l-linji tal-ajru)", "l-1 ta' Jannar 2023: ri\u017corsi proprji bba\u017cati fuq it- tassazzjoni tas-servizzi di\u0121itali (l-i\u017cgurar ta' tassazzjoni \u0121usta tal-ekonomija di\u0121itali)", "l-1 ta' Jannar 2023: ri\u017corsa proprja abba\u017ci ta' mekkani\u017cmu ta' a\u0121\u0121ustament tal-karbonju fil-fruntiera (prezz tal-karbonju fuq l-importazzjoni ta' o\u0121\u0121etti minn barra l-UE biex ji\u0121u \u017cgurati kundizzjonijiet ekwi fil-\u0121lieda kontra t-tibdil fil-klima)", "l-1 ta' Jannar 2024: ri\u017corsa proprja bba\u017cata fuq taxxa fuq it-tran\u017cazzjonijiet finanzjarji (l-i\u017cgurar li s-settur finanzjarju j\u0127allas is-sehem \u0121ust tieg\u0127u mit-taxxi)", "l-1 ta' Jannar 2026: ri\u017corsa proprja marbuta mal-ba\u017ci komuni konsolidata g\u0127at-taxxa korporattiva (sehem mill-profitti taxxabbli tal-kumpaniji kif ikkalkulati skont sett uniku ta' regoli fl-UE).", "Il-Membri tal-PE jinsistu wkoll fuq l-abolizzjoni tar-ribassi kollha.", "X'benefi\u010b\u010bji \u0121\u0121ib mag\u0127ha r-riforma tar-ri\u017corsi proprji?", "Dawn is-sorsi \u0121odda ta' d\u0127ul se jkopru d-dejn kon\u0121unt li \u0127adu l-pajji\u017ci tal-UE biex jiffinanzjaw il-fond g\u0127all-irkupru tal-Covid-19.", "Ming\u0127ajr ri\u017corsi proprji \u0121odda, il-flus ta' rkupru mislufa jkollhom jit\u0127allsu lura permezz ta' aktar tnaqqis g\u0127all- programmi tal-UE u/jew kontribuzzjonijiet og\u0127la bba\u017cati fuq l-ING mill-pajji\u017ci tal-UE.", "Il-Parlament irid ji\u017cgura li l-pi\u017c ma jkunx fuq il-kontribwenti i\u017cda fuq il-\u0121ganti tat-teknolo\u0121ija, dawk li jevitaw it-taxxa, ni\u0121\u0121iesa barranin kbar u o\u0127rajn li attwalment ma j\u0127allsux is-sehem \u0121ust tag\u0127hom.", "Ir-ri\u017corsi proprji proposti ji\u017cguraw ukoll li l-prijoritajiet tal-UE \u2013 b\u0127all- Patt Ekolo\u0121iku u t-trasformazzjoni di\u0121itali \u2013 ji\u0121u riflessi a\u0127jar fil-finanzjament tal-ba\u0121it tag\u0127ha.", "Barra minn hekk, huma jappo\u0121\u0121aw il-funzjonament tas-suq uniku u jnaqqsu d-dipendenza fuq il-kontribuzzjonijiet nazzjonali bba\u017cati fuq l-ING.", "Kif ji\u0121u de\u010bi\u017ci s-sorsi ta' d\u0127ul tal-UE?", "Wara konsultazzjoni mal-Parlament, is-sistema tar-ri\u017corsi proprji tal-UE ti\u0121i adottata b'unanimit\u00e0 fil-Kunsill u trid ti\u0121i ratifikata mill-pajji\u017ci kollha tal-UE.", "Il-Parlament approva l-po\u017cizzjoni tieg\u0127u dwar ir-ri\u017corsi proprji permezz ta' votazzjoni fis-16 ta' Settembru 2020 .", "In-negozjati bejn il-Parlament u l-Kunsill dwar il-ba\u0121it 2021-2027 bdew fl-a\u0127\u0127ar ta' Awwissu .", "Il-Parlament mhux se jag\u0127ti l-approvazzjoni tieg\u0127u g\u0127all-ba\u0121it il-\u0121did tal-UE jekk ma jkunx hemm ftehim dwar ir-riforma tas-sorsi ta' d\u0127ul tal-UE.", "Il-Membri tal-PE jinsistu li l-ewwel ri\u017corsi proprji \u0121odda jid\u0127lu fis-se\u0127\u0127 mill-1 ta' Jannar 2021 u ji\u0121u kkomplementati minn hemm' il quddiem b'kalendarju vinkolanti.", "Il-po\u017cizzjoni tal-Parlament dwar is-sorsi ta' d\u0127ul tal-UE", "Ri\u017coluzzjoni dwar il-QFP il-\u0121did, ir-ri\u017corsi proprji u l-pjan ta' rkupru (15 ta' Mejju 2020)", "Ri\u017coluzzjoni wara s-summit tal-UE tas-17-21 ta' Lulju (23 ta' Lulju 2020)", "Ri\u017coluzzjoni dwar is-sistema tar-ri\u017corsi proprji tal-Unjoni Ewropea (16 ta' Settembru 2020)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20201001STO88312/regoli-godda-biex-jigi-facilitat-il-crowdfunding-fl-ue", "date": "2020-10-24T10:30:00", "category": "European Union, European Parliament, press release, Ekonomija", "title": "", "text": ["Regoli \u0121odda tal-UE se jippermettu lill-pjattaformi ta' crowdfunding Ewropej jipprovdu opportunitajiet \u0121odda g\u0127al negozji \u0121odda u g\u0127all-investituri.", "Fil-5 ta' Ottubru, il-Parlament Ewropew approva regoli \u0121odda li se jippermettu lill-pjattaformi ta' crowdfunding jipprovdu servizzi fa\u010bilment fis-suq uniku tal-UE.", "Dan se jwessa' l-\u0121abra ta' investituri potenzjali g\u0127al start-ups, innovaturi u kumpaniji \u017cg\u0127ar u jipprovdi lill-investituri b'g\u0127a\u017cla akbar ta' pro\u0121etti u protezzjoni a\u0127jar.", "Il-pjattaformi ta' crowdfunding li joperaw f'aktar minn pajji\u017c wie\u0127ed tal-UE se jkollhom jikkonformaw ma' \u0121abra wa\u0127da biss ta' regoli ba\u017ci\u010bi - ir-regolament il-\u0121did - minflok ma' regoli differenti f'kull pajji\u017c.", "Id- direttiva ta' akkumpanjament g\u0127andha l-g\u0127an li twessa' l-a\u010b\u010bess g\u0127all-finanzi g\u0127al kumpaniji \u017cg\u0127ar.", "Ir-regoli se japplikaw g\u0127all-fornituri ta' servizzi ta' crowdfunding Ewropej li ji\u0121bru sa EUR 5 miljun g\u0127al kull pro\u0121ett fis-sena.", "G\u0127aliex hija me\u0127tie\u0121a le\u0121i\u017clazzjoni tal-UE dwar il-crowdfunding?", "Ir-regoli nazzjonali e\u017cistenti dwar il-crowdfunding mhumiex uniformi u dan jissarraf f'in\u010bertezza legali u jiskora\u0121\u0121ixxi l-investiment fi pro\u0121etti f'pajji\u017c differenti u fornituri ta' servizzi ta' crowdfunding milli joffru servizzi transfruntiera.", "Dan g\u0127andu opportunitajiet limitati g\u0127all-kumpaniji li jistg\u0127u jibbenefikaw minn investimenti minn g\u0127add kbir ta' nies - spe\u010bjalment meta joperaw fi swieq i\u017cg\u0127ar.", "Filwaqt li r-rapport tal-Kummissjoni tal-2015 sab li fl-2013 u fl-2014, kienu g\u0127addejjin pro\u0121etti ta' crowdfunding f'kull Stat Membru (UE28), b'206,908 pro\u0121ett li \u0121abru total ta' EUR 2.3 biljun, hija nnutat li l-pro\u0121etti transfruntiera kienu jirrappre\u017centaw biss 8.5% tal-ammont mi\u0121bur fl-2013 u 7.3% fl-2014.", "Ir-regoli l-\u0121odda kif se jipprote\u0121u lill-investituri?", "Wie\u0127ed mir-riskji ewlenin tal-crowdfunding huwa li d-de\u010bi\u017cjonijiet tal-investituri spiss ma jkunux ibba\u017cati fuq data u jistg\u0127u ji\u0121u influwenzati mill-emozzjonijiet.", "Kumpaniji \u017cg\u0127ar li jfallu jew dewmien fil-kunsinna tal-merkanzija huma fost l-aktar problemi komuni li l-investituri ma jbassrux.", "Ir-regoli l-\u0121odda jirrikjedu li l-fornituri ta' servizzi ta' crowdfunding jag\u0127tu lill-klijenti informazzjoni \u010bara dwar ir-riskji finanzjarji potenzjali ta' kull pro\u0121ett.", "L-investituri g\u0127andhom jing\u0127ataw skeda bl-informazzjoni ewlenija dwar l-investiment g\u0127all-pro\u0121ett, im\u0127ejjija minn sid il-pro\u0121ett jew fil-livell tal-pjattaforma.", "X'inhu l-finanzjament kollettiv?", "Negozji \u0121odda u kumpaniji innovattivi spiss ikollhom diffikult\u00e0 biex ja\u010b\u010bedu g\u0127all-fondi permezz ta' mezzi tradizzjonali b\u0127al self mill-banek.", "Il-fornituri ta' servizzi ta' crowdfunding jippermettulhom jag\u0127mlu kuntatt ma' diversi investituri \u017cg\u0127ar u ji\u0121bru fondi ming\u0127andhom, normalment permezz ta' pjattaformi di\u0121itali.", "Il-passi li jmiss", "Ir-regoli l-\u0121odda g\u0127all-fornituri ta' servizzi ta' crowdfunding Ewropej se japplikaw fi \u017cmien sena mill-pubblikazzjoni f'Il-\u0120urnal Uffi\u010bjali tal-UE.", "Aktar informazzjoni", "Stqarrija g\u0127all-istampa: Votazzjoni finali dwar ir-regoli tal-UE g\u0127all-pjattaformi ta' crowdfunding", "Tren le\u0121i\u017clattiv: Fornituri ta' Servizzi ta' Crowdfunding Ewropej g\u0127an-Negozji", "Tren le\u0121i\u017clattiv: Crowdfunding: Emendi g\u0127all-kamp ta' applikazzjoni tad-direttiva dwar is-swieq fl-istrumenti finanzjarji (MIFID II)", "Il-Kummissjoni Ewropea: Introduzzjoni g\u0127all-crowdfunding", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20201022STO89919/l-indirizzar-determinat-tal-kontenut-dannuz-jew-illegali-online", "date": "2020-11-17T16:06:00", "category": "European Union, European Parliament, press release, Affarijiet tal-UE, Ekonomija, Ekonomija", "title": "", "text": ["Sir af kif il-Membri tal-Parlament Ewropew iridu li jindirizzaw il-kontenut dannu\u017c jew illegali online filwaqt li jipprote\u0121u l-libert\u00e0 tal-espressjoni.", "L-UE qed ta\u0127dem fuq Att dwar is-Servizzi Di\u0121itali biex, fil-livell tal-UE, issawwar l-ekonomija di\u0121itali li qed ti\u017cviluppa b'mod rapidu u tistabbilixxi standards g\u0127all-bqija tad-dinja.", "Wa\u0127da mill-kwistjonijiet fundamentali li l-Membri tal-Parlament Ewropew iridu jindirizzaw hija l-protezzjoni tal-utenti mill-kontenut dannu\u017c jew illegali.", "Kompli aqra biex issir taf x'jipproponi l-Parlament fi tliet rapporti li \u0121ew adottati fl-20 ta' Ottubru .", "Distinzjoni \u010bara bejn kontenut illegali u kontenut dannu\u017c", "Il-Parlament irid li ssir distinzjoni \u010bara bejn kontenut illegali u kontenut dannu\u017c .", "Xi tipi ta' kontenut, pere\u017cempju \u010b-\u010ba\u0127da tal-Olokawst, jistg\u0127u jkunu illegali f'xi Stati Membri, i\u017cda mhux f'o\u0127rajn.", "Il-kontenut dannu\u017c, b\u0127alma huma d-diskors ta' mibeg\u0127da u d-di\u017cinformazzjoni, mhux dejjem ikun illegali.", "Hija me\u0127tie\u0121a distinzjoni stretta, peress li \u017c-\u017cew\u0121 tipi ta' kontenut je\u0127tie\u0121u appro\u010b\u010bi differenti \u2013 il-kontenut illegali g\u0127andu jitne\u0127\u0127a, filwaqt li l-kontenut dannu\u017c jista' ji\u0121i meg\u0127lub b'modi o\u0127ra.", "It-tne\u0127\u0127ija tal-kontenut illegali filwaqt li ji\u0121u salvagwardjati d-drittijiet u l-libertajiet", "Il-Membri tal-Parlament Ewropew jg\u0127idu li l-azzjoni volontarja min-na\u0127a tal-pjattaformi mhijiex bi\u017c\u017cejjed.", "Huma jridu regoli \u010bari g\u0127all-UE kollha g\u0127all-moderazzjoni tal-kontenut, bl-applikazzjoni tal-hekk imsejja\u0127 mekkani\u017cmu ta' \"avvi\u017c u azzjoni\".", "Ir-regoli g\u0127andhom ji\u017cguraw li l-mekkani\u017cmu:", "huwa effettiv \u2013 l-utenti g\u0127andhom ikunu jistg\u0127u jinnotifikaw fa\u010bilment lill-intermedjarji online dwar kontenut online potenzjalment illegali sabiex ikunu jistg\u0127u jne\u0127\u0127uh malajr", "ma ji\u0121ix abbu\u017cat \u2013 f'ka\u017c li l-kontenut ji\u0121i mmarkat jew imne\u0127\u0127i, l-utenti affettwati g\u0127andhom ji\u0121u nnotifikati u jkollhom il-possibbilt\u00e0 li jappellaw id-de\u010bi\u017cjoni quddiem korp nazzjonali g\u0127as-soluzzjoni tat-tilwim", "jirrispetta d-drittijiet u l-libertajiet tal-utenti, b\u0127al-libert\u00e0 tal-espressjoni u tal-informazzjoni, sabiex l-intermedjarji online ine\u0127\u0127u l-kontenut illegali b'mod dili\u0121enti, proporzjonat u nondiskriminatorju u ma jne\u0127\u0127ux il-kontenut li mhuwiex illegali", "Il-Membri tal-Parlament Ewropew iridu li d-de\u010bi\u017cjoni finali dwar il-legalit\u00e0 tal-kontenut i\u0121\u0121enerat mill-utenti g\u0127andha tittie\u0127ed minn \u0121udikatura indipendenti u mhux minn entitajiet kummer\u010bjali privati;", "Minbarra li jitne\u0127\u0127a, fejn il-kontenut illegali online huwa kriminali, dan g\u0127andu jing\u0127ata segwitu mill-awtoritajiet tal-infurzar tal-li\u0121i u mill-\u0121udikatura.", "Il-Kummissjoni g\u0127andha tikkunsidra wkoll li tobbliga lill-pjattaformi online jirrappurtaw ir-reati serji lill-awtorit\u00e0 kompetenti.", "Modi kif ji\u0121i indirizzat il-kontenut dannu\u017c", "Biex ti\u0121i indirizzata l-problema tal-kontenut dannu\u017c b\u0127ad-diskors ta' mibeg\u0127da jew id-di\u017cinformazzjoni, il-Membri tal-Parlament Ewropew jipproponu, minn na\u0127a wa\u0127da, obbligi aktar stretti tat-trasparenza g\u0127all-pjattaformi u, min-na\u0127a l-o\u0127ra, it-tis\u0127i\u0127 tal-litteri\u017cmu medjatiku fost l-utenti.", "Il-Parlament innota li wa\u0127da mir-ra\u0121unijiet g\u0127ala d-di\u017cinformazzjoni tinfirex b'tant \u0127effa hija li l-mudelli tan-negozju ta' xi pjattaformi jiffavorixxu t-turija ta' kontenut sensazzjonali/li jista' ji\u0121i kklikkjat lill-utenti biex i\u017cidu l-profitti.", "Biex ji\u0121u indirizzati b'mod determinat l-effetti negattivi ta' din il-prattika, il-Membri jridu li jkun hemm trasparenza dwar il-politiki tal-monetizzazzjoni tal-pjattaformi online.", "Aktar g\u0127a\u017cla g\u0127all-utenti dwar dak li jaraw online", "Il-Membri tal-Parlament Ewropew iridu jag\u0127tu lill-utenti aktar kontroll fuq il-kontenut li huma jaraw u l-possibbilt\u00e0 li jag\u0127\u017clu li ma jipparte\u010bipaw xejn affattu fil-kurazija tal-kontenut.", "Huma qed jappellaw g\u0127al regolamentazzjoni aktar stretta tar-reklamar immirat favur reklamar kuntestwalizzat inqas intru\u017civ li jkun ibba\u017cat fuq dak li l-utent ikun qed i\u0127ares lejh f'mument partikolari, u mhux fuq l-storja tal-ibbraw\u017cjar.", "Barra minn hekk, huma jridu li l-Kummissjoni te\u017camina aktar g\u0127a\u017cliet g\u0127ar-regolamentazzjoni tar-reklamar immirat, inklu\u017ca projbizzjoni eventwali.", "Il-Kummissjoni mistennija to\u0127ro\u0121 bi proposta g\u0127all-Att dwar is-Servizz Di\u0121itali sa tmiem l-2020.", "Aktar informazzjoni", "Is-Servizzi Di\u0121itali: il-\u0121estjoni tal-kontenut dannu\u017c filwaqt li ti\u0121i protetta l-libert\u00e0 tal-espressjoni", "Testi adottati tat-tliet rapporti dwar l-Att dwar is-Servizzi Di\u0121itali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20201008STO88809/intervista-mal-president-tas-sottokumitat-ghat-taxxa", "date": "2020-11-17T18:25:00", "category": "European Union, European Parliament, press release", "title": "", "text": ["Il-Membru Netherlandi\u017c tal- S&D Paul Tang, President tas-Sottokumitat g\u0127all-Kwistjonijiet Fiskali tal-PE", "Paul Tang (S&D, in-Netherlands), li g\u0127adu kemm \u0121ie elett President tas-Sottokumitat g\u0127all-Kwistjonijiet Fiskali tal-PE qal li l-Kumitat se jsir i\u010b-\u010bentru Ewropew g\u0127ad-dibattiti fuq it-taxxa.", "Fuqhiex se jkun qed jiffoka l-kumitat il-\u0121did tal-Parlament g\u0127at-tassazzjoni, is-Sottokumitat FISC?", "Ninsabu fi stadju kritiku.", "B\u0127alissa l-gvernijiet qed jonfqu l-biljuni \u2013 u bir-ra\u0121un \u2013 biex isalvaw il-\u0127ajjiet u l-g\u0127ajxien.", "I\u017cda d-djun im\u0121arrba jridu jit\u0127allsu lura.", "Wara l-a\u0127\u0127ar kri\u017ci, g\u0127amilna l-i\u017cball doppju u imponejna awsterit\u00e0 u aktar taxxi fuq il-klassi medja.", "L-aktar nies sinjuri biss ma \u0121ewx affettwati.", "Din id-darba je\u0127tie\u0121 li tkun differenti.", "Jekk in\u0127arsu lejn modi kif nintaxxaw lil dawk li mhumiex qed i\u0127allsu s-sehem \u0121ust tag\u0127hom \u2013 l-aktar nies sinjuri u l-kumpaniji l-kbar \u2013 inkunu nistg\u0127u no\u0127or\u0121u minn din il-kri\u017ci b'mod ekwu u n\u017commu l-fidu\u010bja ta\u010b-\u010bittadini tag\u0127na.", "Il-kumpaniji l-kbar wa\u0127edhom jevitaw bejn \u20ac50 biljun u \u20ac190 biljun f'taxxa kull sena.", "Il-Kumitat FISC se ja\u0127dem biex ji\u0121\u0121ieled din l-in\u0121ustizzja fil-qalba tas-sistema ekonomika tag\u0127na.", "Se na\u0127dmu wkoll biex is-sistema fiskali tag\u0127na nag\u0127mluha forza g\u0127as-sostenibbilt\u00e0.", "Billi nu\u017caw it-taxxi biex min ini\u0121\u0121es i\u0127allas, nistg\u0127u nistimulaw l-innovazzjoni u nnaddfu l-ambjent tag\u0127na.", "Qabel, il-kumitati tat-taxxa fil-Parlament kienu kumitati ta' inkjesta, imwaqqfa biex jinvestigaw skandli topi\u010bi b\u0127al-Lux Leaks u l-Panama Papers.", "G\u0127aliex hemm b\u017conn li jkun hemm kumitat permanenti?", "Minn meta bdejt fil-Parlament Ewropew \u0127ames snin ilu, kellna kumitati tat-taxxa kwa\u017ci b'mod permanenti.", "I\u017cda wara li kienu jippubblikaw ir-rapport tag\u0127hom, kienu ji\u0121u xolti biex imbag\u0127ad jer\u0121g\u0127u jitwaqqfu hekk kif ifaqqas skandlu fiskali ie\u0127or.", "B'dan il-kumitat permanenti nistg\u0127u nkomplu l-\u0127idma siewja tal-kumitati pre\u010bedenti f'termini tal-\u0121bir ta' informazzjoni u tas-sensibilizzazzjoni tal-pubbliku, i\u017cda nistg\u0127u n\u0127arsu wkoll lejn x'se ji\u0121ri fit-tul.", "Pere\u017cempju, nistg\u0127u nimpenjaw ru\u0127na f'relazzjonijiet permanenti mal-parlamenti nazzjonali u ma' organizzazzjonijiet internazzjonali o\u0127ra.", "B'dan il-mod, il-Kumitat FISC tassew isir i\u010b-\u010bentru Ewropew g\u0127ad-diskussjoni fuq kwistjonijiet fiskali.", "L-UE m'g\u0127andhiex \u0127afna kompetenzi fil-qasam tat-taxxa.", "X'differenza jista' jag\u0127mel il-kumitat tieg\u0127ek?", "B\u0127alma wrew il-kumitati pre\u010bedenti dwar it-taxxa, \u0127afna minn dak li qed ji\u0121ri mhuwiex a\u010b\u010bettabbli ta\u0127t skrutinju.", "Jekk sempli\u010bement nag\u0127tu spinta lit-trasparenza u npo\u0121\u0121u l-fatti fil-miftu\u0127 biex jarahom kul\u0127add, inkomplu nag\u0127tu spinta lill-momentum li hemm g\u0127al bidla.", "I\u010b-\u010bittadini jesi\u0121u azzjoni, u dan il-kumitat se jkun il-vu\u010bi tag\u0127hom fl-arena Ewropea.", "F'dawn l-a\u0127\u0127ar snin, kien hemm \u0127afna rivelazzjonijiet u leaks dwar eva\u017cjoni fiskali, evitar tat-taxxa u \u0127asil tal-flus mad-dinja kollha.", "Kif ta\u0127seb li rrispondiet l-UE?", "Inevitabbilment, kien hemm differenzi fl-appro\u010b\u010b li \u0127adet l-UE fil-konfront tal-membri tag\u0127ha u l-mod kif imxiet ma' pajji\u017ci terzi.", "Il-lista ta' rifu\u0121ji fiskali f'pajji\u017ci terzi kienet utli biex issir pressjoni fuq rifu\u0121ji fiskali mag\u0127rufa sew.", "Din mhijiex xi sistema perfetta, b\u0127alma turi t-tne\u0127\u0127ija re\u010benti tal-g\u017cejjer Cayman mil-lista.", "I\u017cda hija bidu.", "Min-na\u0127a l-o\u0127ra, g\u0127all-pajji\u017ci tal-UE, il-pressjoni kellha ti\u0121i primarjament mill-Parlament Ewropew.", "F'Marzu 2019 tajna t-tikketta ta' rifu\u0121ju fiskali lil seba' pajji\u017ci tal-UE, inklu\u017c il-pajji\u017c tieg\u0127i stess: in-Netherlands.", "Dan in-\"naming and shaming\" g\u0127en \u0127afna biex ikun hemm bidla fil-konver\u017cazzjoni fin-Netherlands, u issa aktar u aktar \u010bittadini Netherlandi\u017ci b\u0127ali qed ja\u010b\u010bettaw li hemm b\u017conn ta' riformi ibsin.", "Seba' rifu\u0121ji fiskali tal-UE jiswew lill-gvernijiet ta' Stati Membri o\u0127ra aktar minn \u20ac40 biljun fis-sena!", "Ma nistg\u0127ux in\u0127allu li dan kollu jibqa' g\u0127addej u nemmen li, fil-kuntest tal-Fa\u010bilit\u00e0 g\u0127all-Irkupru u r-Re\u017ciljenza, il-pressjoni fuq dawn il-gvernijiet se tikber.", "Il-Kummissjoni g\u0127andha tkun ferm \u010bara: ir-rifu\u0121ji fiskali tal-UE g\u0127andhom jirriformaw is-sistema tat-taxxa tag\u0127hom, inkella l-pjanijiet g\u0127all-irkupru u r-re\u017ciljenza tag\u0127hom ma ji\u0121ux approvati.", "Aktar informazzjoni", "Sottokumitat g\u0127all-Kwistjonijiet Fiskali (FISC):", "Stqarrija g\u0127all-istampa", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20201119STO92005/kif-jista-jigi-promoss-il-konsum-sostenibbli", "date": "2020-12-10T14:41:00", "category": "European Union, European Parliament, press release, So\u010bjet\u00e0, So\u010bjet\u00e0", "title": "", "text": ["Il-Membri tal-PE qed jitolbu li jittie\u0127du mi\u017curi \u0121odda biex jippromwovu kultura ta' tiswija u u\u017cu mill-\u0121did u biex jappo\u0121\u0121jaw lin-negozji tal-o\u0121\u0121etti u\u017cati u s-sewwejja lokali.", "Nhar l-Erbg\u0127a 25 ta' Novembru, il-Membri tal-PE adottaw ri\u017coluzzjoni li tipproponi diversi passi konkreti g\u0127all-promozzjoni tal-konsum sostenibbli fis-suq uniku Ewropew, inklu\u017c id-\"dritt g\u0127at-tiswija\".", "Kwotazzjoni: \"Irridu ntemmu l-obsolexxenza prematura tal-prodotti billi npo\u0121\u0121uha fuq il-lista s-sewda ta' prattiki kummer\u010bjali \u017cleali u billi t-tul ta' \u017cmien tal-garanziji legali nag\u0127mluh proporzjonali g\u0127at-tul ta' \u0127ajja stmat tal-prodotti; nistabbilixxu dritt reali g\u0127at-tiswija; u niggarantixxu informazzjoni \u010bara u konsistenti dwar id-durabbilt\u00e0 tal-prodotti u l-kapa\u010bit\u00e0 li dawn jissewwew b'tikkettar obbligatorju\u2026 Fl-a\u0127\u0127ar nett, je\u0127tie\u0121 li nie\u0127du vanta\u0121\u0121 mit-teknolo\u0121iji l-\u0121odda biex in\u0127affu l-istabbiliment ta' ekonomija \u010birkolari.\"", "G\u0127aliex huwa importanti li n\u0127e\u0121\u0121u l-konsum sostenibbli?", "Ir-rapport dwar suq uniku aktar sostenibbli , abbozzat mill-Membru Fran\u010bi\u017c tal-\u0126odor/Alleanza \u0126ielsa Ewropea David Cormand , jinnota li fl-2019, l-Overshoot Day tal-UE, li huwa l-jum li fih l-impronta ekolo\u0121ika tal-kontinent taqbe\u017c il-kapa\u010bit\u00e0 tal-ekosistemi tal-pjaneta, kien l-10 ta' Mejju, li jfisser li jkunu me\u0127tie\u0121a 2,8 dinjiet biex ji\u0121u ssodisfati l-\u0127ti\u0121ijiet tag\u0127na kieku l-abitanti kollha tal-pjaneta jikkunsmaw daqs l-Ewropej.", "Ir-rapport jg\u0127id ukoll li s-sistema attwali ta' obsolexxenza ppjanata u n-nuqqas ta' a\u010b\u010bess g\u0127al spare parts, informazzjoni dwar garanziji u possibbiltajiet ta' tiswija \u0121\u0121ieg\u0127el lin-nies jixtru o\u0121\u0121etti \u0121odda minflok ma jsewwu li jkollhom.", "Madwar 59 % tal-konsumaturi ma jafux li l-perjodu minimu legali ta' garanzija fl-UE huwa ta' sentejn.", "Skopri aktar dwar l-importanza u l-benefi\u010b\u010bji tal-ekonomija \u010birkolari", "L-attitudnijiet tal-Ewropej lejn l-u\u017cu mill-\u0121did u t-tiswija f'\u010bifri", "Huwa wkoll \u010bar \u0127afna li te\u017cisti domanda pubblika g\u0127as-sostenibbilt\u00e0.", "Skont st\u0127arri\u0121 tal-Ewrobarometru, 77 % tal-Ewropej jippruvaw isewwu o\u0121\u0121etti qabel jixtru o\u0121\u0121etti \u0121odda u l-istudju dwar l-im\u0121iba tal-2018 tal-Kummissjoni jg\u0127id li l-konsumaturi g\u0127andhom tliet darbiet aktar \u010bans li jixtru prodott jekk dan ikun ittikkettat b\u0127ala durabbli u li jista' jissewwa.", "Madwar 79 % ta\u010b-\u010bittadini tal-UE jg\u0127idu li l-manifatturi tal-apparati di\u0121itali g\u0127andhom ikunu me\u0127tie\u0121a jiffa\u010bilitaw it-tiswija jew is-sostituzzjoni ta' parts individwali.", "I\u010b\u010bekkja l-fatti u \u010b-\u010bifri dwar il-\u0121estjoni tal-iskart tal-UE", "Il-Membri tal-PE kif iridu jiksbu konsum sostenibbli?", "Il-kwistjoni ewlenija fir-rapport hija sej\u0127a biex ji\u0121i stabbilit \" dritt g\u0127at-tiswija \u0121enwin.\"", "It-tiswijiet g\u0127andhom ikunu sempli\u010bi u affordabbli.", "Il-Membri tal-PE jridu li jkun hemm a\u010b\u010bess a\u0127jar g\u0127all-informazzjoni dwar it-tiswijiet, promozzjoni tat-tiswijiet fid-djar, appo\u0121\u0121 g\u0127al min isewwi b'mod indipendenti u fuq livell lokali u garanzija li ji\u0121u koperti t-tiswijiet tal-prodotti.", "Huma jridu wkoll isolvu l-kwistjoni tad-drittijiet tal-proprjet\u00e0 intellettwali li j\u0127allu d-dritt ta' tiswija biss g\u0127and id-disinjatur jew id-distributur.", "Barra minn hekk, qed jappellaw g\u0127al le\u0121i\u017clazzjoni dwar it-tikkettar biex ikunu indikati d-durabbilt\u00e0 ta' prodott u l-kapa\u010bit\u00e0 li prodott jissewwa.", "Il-Membri tal-PE jridu wkoll jippromwovu kultura ta' u\u017cu mill-\u0121did .", "Sabiex il-konsumaturi jkollhom fidu\u010bja fil-prodotti u\u017cati, je\u0127tie\u0121 li jkun hemm trasparenza kif ukoll garanziji li ji\u010b\u010bertifikaw il-kundizzjoni tal-prodotti.", "Il-Membri tal-PE huma favur mudelli tan-negozju bba\u017cati fuq il-kiri, i\u017cda jissu\u0121\u0121erixxu li dawn g\u0127andhom ji\u0121u e\u017caminati bir-reqqa biex ti\u0121i \u017cgurata l-vijabbilt\u00e0 fit-tul tag\u0127hom.", "Huma jissu\u0121\u0121erixxu li t- teknolo\u0121ija di\u0121itali tista' tintu\u017ca biex tippromwovi suq sostenibbli billi tistabbilixxi ba\u017ci tad-data komuni u passaport tal-prodott g\u0127al tra\u010b\u010bar a\u0127jar tal-prodotti u l-parts tag\u0127hom tul il-katina tal-valur kollha; li jkun hemm skambji ta' informazzjoni bejn il-produtturi u l-konsumaturi; u sorveljanza tas-suq aktar effettiva.", "Je\u0127tie\u0121 li jkun hemm anali\u017ci xierqa biex ji\u0121i ddeterminat jekk teknolo\u0121ija partikolari tkunx tirrispetta l-ambjent tul i\u010b-\u010biklu kollu ta' \u0127ajjitha, mill-estrazzjoni tal-materja prima u l-u\u017cu mill-\u0121did ta' materjal sekondarju sal-ippro\u010bessar tieg\u0127u fi tmiem il-\u0127ajja tieg\u0127u, inklu\u017ci l-manifattura, it-trasport u l-u\u017cu tieg\u0127u.", "Huma jinnotaw ukoll il-possibbilt\u00e0 ta' effett ta' \"rebound\", li jse\u0127\u0127 meta l-kisbiet fl-effi\u010bjenza jag\u0127mlu prodott jew servizz ir\u0127as, li jwassal g\u0127al \u017cieda fil-produzzjoni u l-konsum.", "Ir-rapporti jitolbu li l-istituzzjonijiet pubbli\u010bi, li jammontaw g\u0127al 16 % tal-PDG tal-UE, jag\u0127tu e\u017cempju billi fl-offerti pubbli\u010bi jag\u0127tu prijorit\u00e0 lil kumpaniji \u017cg\u0127ar, lokali u sostenibbli.", "Il-Membri tal-PE jridu wkoll li jkun hemm reklamar aktar responsabbli, inklu\u017ci regoli li jkopru l-estrazzjoni ta' data personali g\u0127al reklami ppersonalizzati u greenwashing, li jag\u0127tu l-impressjoni falza li prodott ikun aktar tajjeb mil-lat ambjentali milli fil-fatt hu.", "Aktar informazzjoni", "Fajl dwar il-pro\u010bedura", "Kumitat IMCO", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20201112STO91445/strategija-industrijali-gdida-tal-ue-xi-sfidi-ghandha-tindirizza", "date": "2021-01-05T15:30:00", "category": "European Union, European Parliament, press release", "title": "", "text": ["L-MEPs iridu li l-istrate\u0121ija industrijali futura tal-UE tg\u0127in lin-negozji jiffa\u010b\u010bjaw il-kri\u017ci tal-COVID-19 u t-tran\u017cizzjonijiet di\u0121itali u ambjentali.", "Skopri kif.", "L-intrapri\u017ci Ewropej intlaqtu \u0127a\u017cin mill- pandemija tal-COVID-19 , peress li \u0127afna kellhom jag\u0127lqu jew inaqqsu l-\u0127addiema tag\u0127hom filwaqt li jsibu modi \u0121odda biex ja\u0127dmu fil-kuntest ta' mi\u017curi restrittivi \u0121odda.", "Qabel ma tag\u0127mel it-tran\u017cizzjonijiet di\u0121itali u ekolo\u0121i\u010bi me\u0127tie\u0121a, l-industrija tal-UE te\u0127tie\u0121 tirkupra mill-pandemija.", "Waqt il-plenarja ta' Novembru, l-MEPs tennew it-talba tag\u0127hom lill-Kummissjoni biex tirrevedi l-proposta tag\u0127ha ta' Marzu 2020 dwar l- Istrate\u0121ija Industrijali l-\u0120dida .", "Huma jridu bidla fl-appro\u010b\u010b tal-UE biex ji\u0121u koperti l-\u0127ti\u0121ijiet li rri\u017cultaw mill-pandemija, billi jg\u0127inu lin-negozji jaffrontaw il-kri\u017ci u jiffa\u010b\u010bjaw it-tran\u017cizzjonijiet di\u0121itali u ambjentali.", "Kif il-Parlament jipprevedi x-xenarju tal-industrija tal-UE", "L-industrija tirrappre\u017centa aktar minn 20% tal-ekonomija tal-UE u timpjega madwar 35 miljun persuna, b'\u0127afna aktar miljuni ta' impjiegi marbuta mag\u0127ha, kemm fost il-pajji\u017ci tag\u0127ha u kemm lil hinn minnhom.", "Dan jammonta g\u0127al 80% tal-prodotti esportati.", "L-UE hija wkoll fornitur globali ewlieni u destinazzjoni minn ta' quddiem g\u0127all-investiment dirett barrani.", "Fil-kuntest tal-istrate\u0121ija industrijali l-\u0121dida, il-kumpaniji tal-UE g\u0127andhom jikkontribwixxu g\u0127all-miri tal-UE dwar in- newtralit\u00e0 klimatika \u2013 fl-ambitu tal-pjan direzzjonali dwar il- Patt Ekolo\u0121iku \u2013 g\u0127andhom jissa\u0127\u0127u l-kumpaniji tal-UE, b'mod partikolari l- intrapri\u017ci \u017cg\u0127ar u medji (SMEs), fit-tran\u017cizzjoni lejn ekonomija di\u0121itali u newtrali fl-u\u017cu tal-karbonju , u jin\u0127olqu impjiegi ta' kwalit\u00e0 g\u0127olja, ming\u0127ajr ma tkun imminata l-kompetittivit\u00e0 tal-UE.", "Skont l-MEPs, strate\u0121ija b\u0127al din g\u0127andu jkollha komponent doppju: fa\u017ci ta' rkupru g\u0127all-konsolidazzjoni tal-impjiegi, ir-riattivazzjoni tal-produzzjoni u l-adattament g\u0127all-perjodu ta' wara l-Covid, segwita mir-rikostruzzjoni u t-trasformazzjoni industrijali.", "Aqra dwar l-azzjonijiet ewlenin tal-UE biex tindirizza l-irkupru ekonomiku .", "L-SMEs jing\u0127ataw is-setg\u0127a g\u0127al tkabbir sostenibbli", "L-SMEs huma s-sinsla tal-ekonomija tal-UE, u jirrappre\u017centaw aktar minn 99% tan-negozji Ewropej kollha.", "L-istrate\u0121ija industrijali g\u0127andha tiffoka fuqhom, peress li \u0127afna minnhom, min\u0127abba mi\u017curi nazzjonali kontra l-coronavirus, sofrew djun u b'hekk il-kapa\u010bit\u00e0 ta' investiment tag\u0127hom naqset, li x'aktarx iwassal g\u0127al tkabbir fit-tul bil-mod.", "G\u0127ajnuna lill-industrija biex tirkupra mill-kri\u017ci so\u010bjoekonomika", "Il-Fond g\u0127all-Irkupru min\u0127abba l-Covid huwa parti mill-ewwel fa\u017ci b'reazzjoni g\u0127all-emer\u0121enza u g\u0127andu jitqassam skont il-livell ta' \u0127sara m\u0121arrba, l-isfidi ffa\u010b\u010bjati u l-ammont ta' appo\u0121\u0121 finanzjarju di\u0121\u00e0 r\u010bevut permezz ta' skemi ta' g\u0127ajnuna nazzjonali.", "G\u0127andha ting\u0127ata preferenza lill-kumpaniji orjentati lejn it-trasformazzjoni di\u0121itali u ambjentali u li jinvestu f' attivitajiet ambjentalment sostenibbli .", "Il-Parlament irid:", "li ji\u0121i \u017cgurat li t-tran\u017cizzjonijiet ekolo\u0121i\u010bi u di\u0121itali jkunu ekwi u so\u010bjalment \u0121usti, u ji\u0121u segwiti minn inizjattivi g\u0127at-titjib tal-\u0127iliet u t-ta\u0127ri\u0121 mill-\u0121did tal-\u0127addiema;", "valutazzjoni tal-impatt \u0121dida tal-ispejje\u017c u l-pi\u017cijiet potenzjali tat-tran\u017cizzjoni g\u0127all-kumpaniji Ewropej, inklu\u017ci l-SMEs;", "li ji\u0121i \u017cgurat li l-g\u0127ajnuna mill-Istat ipprovduta fil-fa\u017ci ta' emer\u0121enza ma twassalx g\u0127al distorsjonijiet permanenti fis-suq uniku;", "li l-industriji strate\u0121i\u010bi jin\u0121iebu lura fl-UE.", "Investiment f'intrapri\u017ci aktar ekolo\u0121i\u010bi, di\u0121itali u innovattivi", "Fit-tieni fa\u017ci tag\u0127ha, l-istrate\u0121ija industrijali g\u0127andha ti\u017cgura l-kompetittivit\u00e0, ir-re\u017ciljenza u s-sostenibbilt\u00e0 fit-tul, inklu\u017c:", "enfasi fuq l-aspetti so\u010bjali tal-bidla strutturali;", "ir-ri\u0121enerazzjoni tat-territorji li jiddependu mill- fjuwils fossili bl-u\u017cu tal- Fond g\u0127al Tran\u017cizzjoni \u0120usta , li huwa parti mill- pjan finanzjarju g\u0127all-klima tal-UE;", "li ji\u0121i \u017cgurat li s-sussidji tal-UE jmorru g\u0127al kumpaniji ambjentalment sostenibbli u t-tis\u0127i\u0127 tal-finanzjament sostenibbli g\u0127all-kumpaniji fil- pro\u010bess ta' dekarbonizzazzjoni ;", "l-u\u017cu tal- mekkani\u017cmu ta' A\u0121\u0121ustamenti tal-Karbonju fil-Fruntieri biex jg\u0127in fil-protezzjoni tal-manifatturi u l-impjiegi tal-UE minn kompetizzjoni internazzjonali in\u0121usta;", "li jkun hemm industrija farma\u010bewtika bba\u017cata fuq ir-ri\u010berka u pjan g\u0127all-mitigazzjoni tar-riskju ta' nuqqas ta' medi\u010bini ;", "utilizzazzjoni s\u0127i\u0127a tal- ekonomija \u010birkolari , bi prijoritizzazzjoni tal-prin\u010bipju \"l-Effi\u010bjenza Ener\u0121etika ti\u0121i l-Ewwel\", l-iffrankar tal-ener\u0121ija u t-teknolo\u0121iji tal- ener\u0121ija rinnovabbli ;", "l-u\u017cu tal- gass g\u0127al tran\u017cizzjoni lil hinn mill-fjuwils fossili u l- idro\u0121enu b\u0127ala teknolo\u0121ija rivoluzzjonarja potenzjali;", "l-investiment fl- intelli\u0121enza artifi\u010bjali u l-implimentazzjoni ta' suq uniku Ewropew di\u0121itali u tad-data, il-bini ta' sistema ta' tassazzjoni di\u0121itali a\u0127jar u l-i\u017cvilupp ta' standards Ewropej dwar i\u010b- \u010bibersigurt\u00e0 ;", "aktar investiment fir-R&\u017b;", "revi\u017cjoni tar- regoli tal-antitrust tal-UE biex ti\u0121i \u017cgurata l-kompetittivit\u00e0 globali.", "Skopri aktar dwar ir-rispons tal-UE g\u0127at-tibdil fil-klima .", "G\u0127al aktar informazzjoni", "PR (13.11.2020): Il-Patt Ekolo\u0121iku: Il-mod kif il-MPE jixtiequ li l-investiment tal-UE jintu\u017ca g\u0127al attivitajiet sostenibbli", "Fajl tal-pro\u010bedura: INI dwar l-Istrate\u0121ija Industrijali", "Pro\u010bess le\u0121i\u017clattiv g\u0127all-Istrate\u0121ija Industrijali \u0120dida g\u0127all-Ewropa (Tren Le\u0121i\u017clattiv)", "Skeda informattiva tal-PE dwar il-politika industrijali ta' qabel il-Kummissjoni Von der Leyen (qabel Novembru 2019)", "Studju tal-EPRS: politika industrijali [pre\u010bedenti] (\u0120unju 2019)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20201112STO91447/applika-ghall-premju-karlu-manju-ghaz-zghazagh-ewropej-2021", "date": "2021-01-05T12:07:00", "category": "European Union, European Parliament, press release", "title": "", "text": ["Applika g\u0127all-Premju Karlu Manju g\u0127a\u017c-\u017bg\u0127a\u017cag\u0127 Ewropej 2021!", "G\u0127andek bejn 16 u 30 sena u qed ta\u0127dem fuq pro\u0121ett b'dimensjoni Ewropea?", "Applika g\u0127all-Premju Karlu Manju g\u0127a\u017c-\u017bg\u0127a\u017cag\u0127 2021 u irba\u0127 fondi biex tkompli ti\u017cviluppa l-inizjattiva tieg\u0127ek!", "Il-Premju Karlu Manju g\u0127a\u017c-\u017bg\u0127a\u017cag\u0127 Ewropej jing\u0127ata kull sena mill-Parlament Ewropew u mill-Fondazzjoni tal-Premju Internazzjonali Karlu Manju ta' Aachen b\u0127ala rikonoxximent g\u0127al pro\u0121etti li jsiru mi\u017c-\u017cg\u0127a\u017cag\u0127 u li jkollhom dimensjoni Ewropea qawwija.", "L-applikazzjonijiet g\u0127all-2021 jibdew jintlaqg\u0127u fid-9 ta' Novembru u jibqg\u0127u miftu\u0127in sal-1 ta' Frar 2021.", "Il-premju", "It-tliet pro\u0121etti rebbie\u0127a se jintag\u0127\u017clu minn total ta' sebg\u0127a u g\u0127oxrin pro\u0121ett innominati minn \u0121uriji nazzjonali f'kull pajji\u017c tal-UE.", "L-ewwel premju huwa ta' EUR 7500, filwaqt li t-tieni u t-tielet premju huma ta' EUR 5000 u ta' EUR 2500 rispettivament.", "Jekk is-sitwazzjoni tippermetti dan, ir-rappre\u017centanti tas-27 pro\u0121ett rebbie\u0127 nazzjonali se ji\u0121u mistiedna f'Aachen, il-\u0120ermanja, f'Mejju 2021 fejn se ssir i\u010b-\u010berimonja tal-premjazzjoni.", "Ir-regoli", "Biex ikunu eli\u0121ibbli, il-pro\u0121etti jridu jissodisfaw il-kriterji li \u0121ejjin:", "jippromwovu l-komprensjoni Ewropea u internazzjonali;", "irawmu sens komuni ta' identit\u00e0 Ewropea u integrazzjoni;", "iservu ta' mudell g\u0127a\u017c-\u017cg\u0127a\u017cag\u0127 li jg\u0127ixu fl-Ewropa;", "joffru e\u017cempji pratti\u010bi ta' Ewropej li jg\u0127ixu flimkien b\u0127ala komunit\u00e0 wa\u0127da.", "Aqra aktar informazzjoni fuq is-sit web tal-Premju.", "G\u0127al aktar informazzjoni, ibg\u0127at email fuq: ECYP2021@EP.europa.eu .", "Il-Premju Karlu Manju g\u0127a\u017c-\u017bg\u0127a\u017cag\u0127 Ewropej 2020", "Min\u0127abba l-pandemija, i\u010b-\u010berimonja tal-premjazzjoni li kellha sse\u0127\u0127 f'Mejju 2020 ma setg\u0127etx issir.", "Il-\u0121uriji nazzjonali g\u0127a\u017clu r-rebbie\u0127a nazzjonali i\u017cda r-rebbie\u0127a Ewropej g\u0127adhom mhumiex mag\u0127rufa.", "Ir-rebbie\u0127a Ewropej jit\u0127abbru f'Aachen - g\u0127alhekk kemm ir-rebbie\u0127a tal-2020 kif ukoll dawk tal-2021 se jir\u010bievu l-premjijiet tag\u0127hom fl-2021.", "Fl- 2019 , il-premju ewlieni ng\u0127ata lil programm tar-radju g\u0127all-istudenti u l-professjonisti \u017cg\u0127a\u017cag\u0127 bl-isem \"Radiophonica IT\".", "It-tieni premju ng\u0127ata lill-pro\u0121ett Finlandi\u017c \"Your European Citizenship\", li permezz tieg\u0127u n-nies setg\u0127u jitg\u0127allmu dwar il-kulturi Ewropej u l-mod kif jittie\u0127du d-de\u010bi\u017cjonijiet fl-UE.", "It-tielet premju ng\u0127ata lill-organizzazzjoni Muslims Against Antisemitism mill-Awstrija.", "Aqra aktar dwar ir-rebbie\u0127a hawnhekk .", "Mill-midja so\u010bjali", "Ing\u0127aqad mad-diskussjoni fuq il-midja so\u010bjali permezz tal-hashtag #ECYP2021.", "Kalendarju", "Skadenza g\u0127all-applikazzjonijiet: l-1 ta' Frar 2021", "G\u0127a\u017cla tar-Rebbie\u0127a Nazzjonali: Sal-15 ta' Marzu 2021", "\u010aerimonja tal-Premjazzjoni Aachen: Il-11 ta' Mejju 2021", "G\u0127al aktar informazzjoni", "Formola ta' re\u0121istrazzjoni", "Is-CYP fuq Twitter", "Is-CYP fuq Instagram", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20201120IPR92118/il-parlament-irid-jaghti-d-dritt-ghat-tiswija-lill-konsumaturi-tal-ue", "date": "2020-11-25T17:05:00", "category": "European Union, European Parliament, press release, Stqarrija", "title": "", "text": ["Il-MPE jridu jappo\u0121aw kultura ta' u\u017cu mill-\u0121did, ta' tiswija u jag\u0127mlu l-konsumatur aktar konxju tal-impatt ambjentali tieg\u0127u", "Ikunu inkora\u0121\u0121iti g\u0127a\u017cliet sostenibbli tal-konsumaturi u tkun promossa kultura ta' u\u017cu mill-\u0121did", "Tittejjeb il-possibbilt\u00e0 ta' tiswija u jittawwal i\u010b-\u010biklu tal-\u0127ajja tal-prodotti", "Tintalab l-introduzzjoni ta' \u010bar\u0121er komuni biex jitnaqqas l-iskart elettroniku", "Huma me\u0127tie\u0121a bidliet sistemati\u010bi: mill-produzzjoni u l-akkwist pubbliku sar-reklamar u l-immani\u0121\u0121ar tal-iskart", "Il-Parlament irid jag\u0127ti spinta lis-sostenibbilt\u00e0 billi jippromwovi l-u\u017cu mill-\u0121did u t-tiswijiet u billi jindirizza l-prattiki attwali li jqassru \u010b-\u010biklu tal-\u0127ajja tal-prodotti.", "Ir-ri\u017coluzzjoni dwar Suq Uniku aktar sostenibbli, m\u0127ejji minn David Cormand (Verts/ALE, FR), \u0121iet adottata b'395 vot favur, 94 vot kontra u 207 astensjonijiet.", "Il-MPE jistiednu lill-Kummissjoni tag\u0127ti lill-konsumaturi d-\"dritt g\u0127at-tiswija\" billi tag\u0127mel it-tiswijiet aktar attraenti, sistemati\u010bi, u kosteffi\u010bjenti, sew jekk permezz tal-estensjoni ta' garanziji, l-g\u0127oti ta' garanziji g\u0127al partijiet mibdula, jew a\u010b\u010bess a\u0127jar g\u0127al informazzjoni dwar tiswija u manutenzjoni.", "Huma jinsistu wkoll fuq \u017cieda fl-appo\u0121\u0121 g\u0127as-swieq tal-o\u0121\u0121etti u\u017cati, isej\u0127u g\u0127al mi\u017curi li jindirizzaw prattiki li jqassru t-tul tal-\u0127ajja ta' prodott, u jappo\u0121\u0121aw il-produzzjoni sostenibbli.", "Il-MPE jtennu t- talba tag\u0127hom g\u0127al sistema ta' \u010bar\u0121ers komuni, biex jitnaqqas l-iskart elettroniku u jridu li l-prodotti jkollhom tikketti skont id-durabbilt\u00e0 tag\u0127hom (e\u017c. arlo\u0121\u0121 tal-u\u017cu u informazzjoni \u010bara dwar i\u010b-\u010biklu tal-\u0127ajja stmat ta' prodott).", "Jitne\u0127\u0127ew ostakli li jipprevjenu t-tiswija, il-bejg\u0127 mill-\u0121did, u l-u\u017cu mill-\u0121did", "Sabiex jinkora\u0121\u0121ixxu g\u0127a\u017cliet sostenibbli min-negozji u l-konsumaturi, il-MPE jinsistu fuq akkwist pubbliku aktar sostenibbli kif ukoll kummer\u010bjalizzazzjoni u reklamar responsabbli.", "Pere\u017cempju, meta fir-riklami jissemmew karatteristi\u010bi li jirrispettaw l-ambjent, g\u0127andhom ji\u0121u applikati kriterji komuni biex ikun \u0121ustifikat dak li jing\u0127ad \u2013 simili g\u0127all-kisba ta' \u010bertifikazzjonijiet tal-ekotikketta.", "Ir-ri\u017coluzzjoni sej\u0127et ukoll g\u0127at-tis\u0127i\u0127 tar-rwol tal-ekotikketta tal-UE sabiex din tintu\u017ca aktar mill-industrija u biex jitqajjem g\u0127arfien fost il-konsumaturi.", "Fl-a\u0127\u0127ar nett, it-test adottat jipproponi regoli \u0121odda g\u0127all-immani\u0121\u0121jar tal-iskart u t-tne\u0127\u0127ija ta' ostakli legali li jipprevjenu t-tiswija, il-bejg\u0127 mill-\u0121did u l-u\u017cu mill-\u0121did.", "Dan ikun ukoll ta' benefi\u010b\u010bju g\u0127as-suq tal-materja prima sekondarja.", "Skont st\u0127arri\u0121 tal-Ewrobarometru, 77% ta\u010b-\u010bittadini tal-UE jippreferu jsewwu l-apparati tag\u0127hom milli jissostitwuhom; 79% ja\u0127sbu li l-produtturi g\u0127andhom ikunu obbligati bil-li\u0121i li jiffa\u010bilitaw it-tiswija ta' apparati di\u0121itali jew is-sostituzzjoni tal-partijiet individwali tag\u0127hom.", "Kuntatti:", "Informazzjoni ta' kuntatt:", "Numru tat-telefown: (+32) 2 283 22 82 (BXL)", "Numru tal-mobile: (+32) 473 98 04 79", "G\u0127al aktar informazzjoni", "Re\u0121istrazzjoni video tad-dibattitu (23.11.2020)", "Kumitat g\u0127as-Suq Intern u l-\u0126arsien tal-Konsumatur", "Fajl dwar il-pro\u010bedura", "Stqarrija g\u0127all-istampa dwar votazzjoni fil-kumitat: \"Il-konsumaturi tal-UE g\u0127andhom igawdu mid-\"dritt g\u0127at-tiswija'\" (26.10.2020)", "Servizzi ta' ri\u010berka tal-PE: Konsum sostenibbli: Ng\u0127inu lill-konsumaturi jag\u0127mlu g\u0127a\u017cliet li jirrispettaw l-ambjent", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt", "date": "2021-02-12T10:10:00", "category": "European Union, European Parliament, press release, So\u010bjet\u00e0, So\u010bjet\u00e0, So\u010bjet\u00e0, Affarijiet tal-UE, Sigurt\u00e0, So\u010bjet\u00e0, Dinja, Affarijiet tal-UE, Affarijiet tal-UE, Sigurt\u00e0, Affarijiet tal-UE, So\u010bjet\u00e0, Ekonomija, Sigurt\u00e0, Affarijiet tal-UE", "title": "", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/press-room/20210114IPR95616/il-president-il-gdid-tal-istati-uniti-tama-ta-bidu-gdid", "date": "2021-01-20T15:38:00", "category": "European Union, European Parliament, press release, Stqarrija", "title": "", "text": ["Il-membri tal-PE ddiskutew l-a\u0127\u0127ar \u017cviluppi politi\u010bi fl-Istati Uniti mal-Presidenti tal-Kunsill Ewropew u tal-Kummissjoni.", "Il-MPE jilqg\u0127u l-inawgurazzjoni ta' Joe Biden b\u0127ala opportunit\u00e0 g\u0127all-Ewropa biex issa\u0127\u0127a\u0127 ir-rabtiet bejn l-UE u l-Istati Uniti u tindirizza sfidi u theddid komuni g\u0127as-sistema demokratika.", "Nhar l-Erbg\u0127a filg\u0127odu, il-MPE ddiskutew l-inawgurazzjoni ta' Joe Biden b\u0127ala l-President il-\u0121did tal-Istati Uniti u s-sitwazzjoni politika fl-Istati Uniti mal-President tal-Kunsill Ewropew Charles Michel u l-President tal-Kummissjoni Ewropea Ursula von der Leyen.", "Il-President tal-Kunsill Ewropew Charles Michel feta\u0127 id-dibattitu billi qal: \"Illum hija opportunit\u00e0 biex ner\u0121g\u0127u nag\u0127tu l-\u0127ajja lir-relazzjoni transatlantika tag\u0127na, li batiet \u0127afna f'dawn l-a\u0127\u0127ar erba' snin.", "Matul dan i\u017c-\u017cmien, id-dinja saret aktar kumplessa, inqas stabbli u inqas prevedibbli.", "Aktar minn qatt qabel, dan jirrikjedi li a\u0127na l-Ewropej nie\u0127du d-destin tag\u0127na b'mod sod f'idejna biex niddefendu l-interessi tag\u0127na u nippromwovu l-valuri tag\u0127na.", "Flimkien mal-Istati Uniti, irridu nkunu l-pedament g\u0127all-ordni internazzjonali bba\u017cat fuq ir-regoli, li na\u0127dmu g\u0127all-pa\u010bi, is-sigurt\u00e0, il-prosperit\u00e0, il-libert\u00e0, id-drittijiet tal-bniedem u l-ugwaljanza bejn is-sessi.\"", "Il-President tal-Kummissjoni Ursula von der Leyen kompliet: \"L-Ewropa issa g\u0127andha \u0127abib fil-White House u hija lesta g\u0127al bidu \u0121did mal-eqdem u l-aktar sie\u0127eb fdat tag\u0127ha.", "Irridu ninsistu g\u0127al bidla globali bba\u017cata fuq valuri komuni\", fuq id-demokrazija, it-tibdil fil-klima, it-trattament tal-pandemija, u d-di\u0121italizzazzjoni.", "B'referenza g\u0127all-assedju tal-Kapitol organizzat online kif ukoll g\u0127ad-diskors ta' mibeg\u0127da u t-tixrid tad-di\u017cinformazzjoni permezz tal-midja so\u010bjali, von der Leyen appellat g\u0127al kooperazzjoni mal-Istati Uniti biex tirregola l-\u0121ganti tat-teknolo\u0121ija.", "\"Il-poter politiku bla ra\u017can tal-\u0121ganti tal-internet g\u0127andu jitnaqqas hekk kif l-im\u0121iba tag\u0127hom g\u0127andha tkun iddettata mil-li\u0121ijiet minflok minn \"de\u010bi\u017cjonijiet arbitrarji me\u0127uda minn xi CEO ta' Silicon Valley\".", "Regolamentazzjoni tat-teknolo\u0121ija kbira, il-\u0121lieda kontra l-populi\u017cmu, l-indirizzar ta' sfidi komuni", "Manfred Weber (PPE, DE) enfasizza li \"llum hija \u0121urnata ta' tama.", "Erba' snin ta' qsim tas-so\u010bjet\u00e0 issa jinsabu warajna\".", "Huwa \u017cied jg\u0127id li m'a\u0127niex f'po\u017cizzjoni li noffru lezzjonijiet lill-Istati Uniti peress li l-Ewropa g\u0127andha l-istess problemi.", "\"Il-midja so\u010bjali tenfasizza po\u017cizzjonijiet estremisti.", "Il-big tech te\u0127tie\u0121 regoli \u010bari \u2014 je\u0127tie\u0121 li dawn jaqdu lis-so\u010bjet\u00e0\".", "Weber qal ukoll li huwa importanti wkoll li t-t\u0127assib tal-votanti ta' Trump jittie\u0127ed bis-serjet\u00e0.", "\"Il-protezzjoni tal-fruntieri mhiex estremi\u017cmu.", "Ejjew niddefendu l-valuri u l-istituzzjonijiet komuni tag\u0127na flimkien\", huwa ikkonkluda.", "\"L-injorar tal-pjaga tal-inugwaljanza huwa s-sors tal-ag\u0127ar taqlib f'dawn l-a\u0127\u0127ar snin, b\u0127all-Brexit u t-Trumpi\u017cmu\", qalet Iratxe Garc\u00eda P\u00e9rez (S&D, ES), filwaqt li nnotat li d-demokraziji kollha, anke dawk l-aktar b'sa\u0127\u0127ithom, huma vulnerabbli.", "Ix-xeni orribbli tal-attakk fuq il-Kapitol juru li \"g\u0127andna ni\u0121\u0121ieldu kontra d-di\u017cinformazzjoni\".", "Hija kkonkludiet li sfida komuni o\u0127ra bejn l-UE u l-Istati Uniti hija l-bini mill-\u0121did tas-sistema multilaterali, u l-i\u017cgurar li r-regoli u l-istituzzjonijiet demokrati\u010bi ji\u0121u rispettati.", "\"L-attakk fuq il-Kapitol g\u0127andu g\u0127eruq rikonoxxibbli\", qal Dacian Ciolos (Renew, RO).\"Il-populi\u017cmu, l-insegwiment ta' interessi individwalisti\u010bi waqt li jkunu f'kariga pubblika, il-polarizzazzjoni u l-gideb kbar huma mag\u0127mula u propagati mill-og\u0127la uffi\u010b\u010bju tal-pajji\u017c.", "L-ebda demokrazija fid-dinja hija immuni g\u0127al dawn il-perikli\", huwa qal.", "Illum hija \"opportunit\u00e0 li ma nistg\u0127ux nitilfu.", "Huwa \u017cied jg\u0127id li rridu nkunu lesti na\u0127dmu biex insawru mill-\u0121did is-s\u0127ubija tag\u0127na (\u2026) u nsibu vi\u017cjoni komuni dwar kif g\u0127andhom ji\u0121u indirizzati l-isfidi komuni \"b\u0127at-t\u0127affif tat-tensjonijiet kummer\u010bjali, il-\u0121lieda kontra t-tibdil fil-klima, u kif g\u0127andhom ji\u0121u ttrattati l-\u0121ganti di\u0121itali.", "Jerome Riviere (ID, FR) qal li l-attakk fuq it-tempju tad-demokrazija tal-Istati Uniti huwa inkon\u010bepibbli.", "Huwa kkundanna li kwa\u017ci l-midja so\u010bjali kollha mblukkat president elett demokratikament li kien g\u0127adu fil-kariga, bi ksur tal-prin\u010bipju demokratiku essenzjali tal-libert\u00e0 tal-espressjoni.", "Huwa qal li t-telfa ta' Donald Trump ma tbiddilx l-a\u0121enda politika tal-Istati Uniti, \"li g\u0127andha tiddomina lin-nies madwar id-dinja\".", "Ska Keller (Verts/ALE, DE) appellat biex ji\u0121u salvagwardjati l-libertajiet fundamentali u l-istat tad-dritt.", "L-attakk fuq il-Capitol Hill kien ir-ri\u017cultat dirett tal-inkora\u0121\u0121iment ta' Trump u \"erba' snin ta' gideb u disprezz g\u0127all-fatti\".", "\"L-Ewropa hija bla periklu mill-populi\u017cmu u d-demagogi, minn di\u017cinformazzjoni u attakki fuq l-istat tad-dritt?\", hija staqsiet, filwaqt li indikat il-kampanja tal-Brexit \"mimlija b'gideb sfa\u010b\u010bat u weg\u0127diet foloz\", \"in-nuqqas ta' rispett inkon\u010bepibbli min-na\u0127a tal-gvern Pollakk g\u0127as-sjieda tan-nisa ta' \u0121isimhom stess\", u \u017carmar sistemiku tal-istat tad-dritt fl-Ungerija minn Viktor Orban.", "Derk Jan Eppink (ECR, NL) wissa kontra s-silenzjar tad-dibattitu pubbliku mill-\u0121ganti tat-teknolo\u0121ija jew il-politi\u010bi, u ammetta li \"kumpaniji kbar tat-teknolo\u0121ija jabbu\u017caw mill-po\u017cizzjoni dominanti tag\u0127hom.", "Il-qawwa tag\u0127hom g\u0127andha titkisser\".", "I\u017cda filwaqt li d-demokrati\u010bi jistg\u0127u jkunu \"trawmatizzati wara erba' snin ta' Trump, [\u2026] dawk li ji\u0121u wara m'g\u0127andhomx jikkriminalizzaw id-dissens.", "It-tqajjim ta' mistoqsijiet inkonvenjenti huwa l-qofol tad-demokrazija,\" \u017cied jg\u0127id.", "Martin Schirdewan (ix-Xellug, DE) qal li erba' snin ta' Trump dg\u0127ajfu l-fidu\u010bja fid-demokrazija, li g\u0127andha ti\u0121i restawrata u msa\u0127\u0127a.", "Il-President il-\u0121did tal-Istati Uniti g\u0127andu wkoll jindika bidu \u0121did fir-relazzjoni transatlantika, huwa \u017cied jg\u0127id, u kompla li, g\u0127all-grupp tieg\u0127u, it-talbiet huma \u010bari: ritorn g\u0127all-multilaterali\u017cmu, politika komuni favur l-azzjoni klimatika, u \u0127idma flimkien g\u0127al ordni dinjija pa\u010bifika.", "Tista' tara d-dibattitu mill-\u0121did hawnhekk (20.01.2021)", "Ikklikkja fuq il-links biex tara d-dikjarazzjonijiet individwali mill-\u0121did.", "Charles MICHEL President tal-Kunsill Ewropew", "Ursula von der LEYEN , President tal-Kummissjoni Ewropea", "Dacian CIOLOvi\u017curi (Renew Europe, RO)", "Martin SCHIRDEWAN (Il-Grupp tax-Xellug, DE)", "Kuntatti:", "Informazzjoni ta' kuntatt:", "Numru tat-telefown: (+32) 2 28 31834 (BXL)", "Numru tat-telefown: (+33) 3 881 72420 (STR)", "Numru tal-mobile: (+32) 470 88 29 42", "Informazzjoni ta' kuntatt:", "Numru tat-telefown: (+32) 2 28 32547 (BXL)", "Numru tat-telefown: (+33) 3 881 74007 (STR)", "Numru tal-mobile: (+32) 470 96 08 19", "G\u0127al aktar informazzjoni", "Stqarrija g\u0127all-istampa:\"Relazzjonijiet bejn l-UE u l-Istati Uniti: Il-membri jiddeploraw il-vjolenza re\u010benti fuq Capitol Hill \"(07.01.2021)", "Stqarrija g\u0127all-istampa:\"Relazzjonijiet transatlanti\u010bi:wasal i\u017c-\u017cmien li titnieda mill-\u0121did il-kooperazzjoni tal-UE mal-Istati Uniti \"(03.12.2020)", "Id-delegazzjoni tal-Parlament Ewropew g\u0127ar-relazzjonijiet mal-Istati Uniti", "I\u010b-\u010aentru Multimedjalital-PE:ritratti, vidjo u materjal awdjo bla \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210114IPR95618/id-dritt-ta-skonnessjoni-ghandu-jkun-dritt-fundamentali-fl-ue-skont-il-mpe", "date": "2021-01-21T18:26:00", "category": "European Union, European Parliament, press release, Stqarrija", "title": "", "text": ["Il-kultura ta' \"dejjemm konnessi\" i\u0121\u0121ib mag\u0127ha riskji serji jg\u0127idu l-MPE \u00a9 Deagreez/Adobe Stock Il-kultura fejn a\u0127na \"dejjem konnessi\" twassal g\u0127al \u017cieda fir-riskju ta' depressjoni, ansjet\u00e0 u e\u017cawriment Il-li\u0121i tal-UE trid tiddefinixxi r-rekwi\u017citi minimi g\u0127ax-xog\u0127ol mid-dar", "M'g\u0127andux ikun hemm riperkussjonijiet g\u0127all-\u0127addiema li je\u017cer\u010bitaw id-\"dritt ta' skonnessjoni \"", "Il-Parlament jitlob li tin\u0127are\u0121 li\u0121i \u0121dida tal-UE li tati lill-\u0127addiema d-dritt ta' skonnessjoni di\u0121itali mix-xog\u0127ol ming\u0127ajr ma jsofru konsegwenzi negattivi.", "Fl-inizjattiva le\u0121i\u017clattiva tag\u0127hom li g\u0127addiet b'472 voti favur, 126 voti kontra u 83 astensjoni, il-MPE appellaw lill-Kummissjoni biex tipproponi li\u0121i li tippermetti lil dawk li ja\u0127dmu b'mod di\u0121itali jag\u0127mlu skonnessjoni barra mill-\u0127inijiet tax-xog\u0127ol.", "G\u0127andha wkoll tistabbilixxi rekwi\u017citi minimi g\u0127ax-xog\u0127ol mid-dar u ti\u010b\u010bara l-kundizzjonijiet u s-sig\u0127at tax-xog\u0127ol, kif ukoll il-\u0127inijiet ta' mistrie\u0127.", "Skont il-MPE, i\u017c-\u017cieda fir-ri\u017corsi di\u0121itali li qed jintu\u017caw g\u0127all-finijiet ta' xog\u0127ol wasslet g\u0127al kultura fejn ninsabu \"dejjem konnessi\", u dan g\u0127andu impatt negattiv fuq il-bilan\u010b bejn ix-xog\u0127ol u l-\u0127ajja privata tal-impjegati.", "Minkejja li l-\u0127idma mid-dar kienet essenzjali biex jit\u0127ares l-impjieg u n-negozju waqt il-kri\u017ci tal-COVID-19, it-ta\u0127lita ta' sig\u0127at tax-xog\u0127ol twal u esi\u0121enzi og\u0127la qed twassal ukoll g\u0127al aktar ka\u017cijiet ta' ansjet\u00e0, depressjoni, e\u017cawriment u problemi fi\u017ci\u010bi u mentali o\u0127ra.", "Il-MPE jqisu d-dritt ta' skonnessjoni b\u0127ala dritt fundamentali li jippermetti lill-\u0127addiema jieqfu milli jwettqu kompiti relatati max-xog\u0127ol \u2013 b\u0127al telefonati, imejls, u komunikazzjoni di\u0121itali o\u0127ra \u2013 barra mill-\u0127inijiet tax-xog\u0127ol.", "Dan jinkludi l-vaganzi u forom o\u0127ra ta' leave.", "L-Istati Membri huma m\u0127e\u0121\u0121a jie\u0127du l-mi\u017curi me\u0127tie\u0121a kollha biex jippermettu lill-\u0127addiema je\u017cer\u010bitaw dan id-dritt, inklu\u017c permezz ta' ftehimiet kollettivi bejn is-s\u0127ab so\u010bjali.", "Huma g\u0127andhom ji\u017cguraw li l-\u0127addiema ma jkunux so\u0121\u0121etti g\u0127al diskriminazzjoni, kritika, tke\u010b\u010bija jew azzjonijiet negattivi o\u0127ra minn dawk li jimpjegawhom.", "\"Ma nistg\u0127ux nabbandunaw miljuni ta' \u0127addiema Ewropej li huma e\u017cawriti mill-pressjoni biex ikunu dejjem' konessi u minn sig\u0127at twal wisq ta' xog\u0127ol.", "Issa huwa l-mument li nkunu qribhom u ntuhom dak li jist\u0127oqqilhom: id-dritt ta' skonnessjoni.", "Dan huwa vitali g\u0127as-sa\u0127\u0127a mentali u fi\u017cika tag\u0127na.", "Wasal i\u017c-\u017cmien li ji\u0121u a\u0121\u0121ornati d-drittijiet tal-\u0127addiema sabiex jikkorrispondu mar-realtajiet il-\u0121odda tal-era di\u0121itali,\" qal ir-rapporteur Alex Agius Saliba (S&D, MT) wara l-votazzjoni.", "Sa minn meta faqqg\u0127et il-pandemija tal-COVID-19, il-\u0127idma mid-dar \u017cdiedet bi kwa\u017ci 30%.", "Din i\u010b-\u010bifra mistennija tibqa' g\u0127olja jew anki ti\u017cdied.", "Ri\u010berka li saret mill-Eurofound turi li l-probabilit\u00e0 li persuni ja\u0127dmu aktar minn 48 sieg\u0127a fil-\u0121img\u0127a hija aktar mid-doppju g\u0127an-nies li ja\u0127dmu regolarment mid-dar, meta mqabbla ma' dawk li ja\u0127dmu mill-post tax-xog\u0127ol tag\u0127hom.", "Kwa\u017ci 30% ta' dawk li ja\u0127dmu mid-dar jirrapportaw li ja\u0127dmu fil-\u0127in liberu tag\u0127hom kuljum jew diversi drabi fil-\u0121img\u0127a, meta mqabbla ma' anqas minn 5% tal-\u0127addiema f'uffi\u010b\u010bju.", "Kuntatti:", "Informazzjoni ta' kuntatt:", "Numru tat-telefown: (+32) 2 2833542 (BXL)", "Numru tal-mobile: (+31) 6 1294 0913", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210204IPR97104/it-tilqim-kontra-l-covid-19-il-mpe-jappellaw-ghal-solidarjeta-globali-u-tal-ue", "date": "2021-02-10T14:35:00", "category": "European Union, European Parliament, press release, Stqarrija", "title": "", "text": ["Il-MPE jappellaw g\u0127al sforzi kontinwi tal-UE fil-\u0121lieda kontra l-pandemija u mi\u017curi ur\u0121enti biex ti\u017cdied il-produzzjoni tat-tilqim Il-MPE jg\u0127idu li l-UE trid tkompli bl-isforzi tag\u0127ha fil-\u0121lieda kontra l-pandemija u tie\u0127u mi\u017curi ur\u0121enti biex i\u017c\u017cid il-produzzjoni tat-tilqim biex tissodisfa l-aspettattivi ta\u010b-\u010bittadini.", "Fid-dibattitu fil-plenarja nhar l-Erbg\u0127a mal-Presidenza Portugi\u017ca u l-President tal-Kummissjoni Ursula von der Leyen, il-MPE kkummentaw dwar is-sitwazzjoni attwali tal-istrate\u0121ija tal-UE dwar it-tilqim kontra l-COVID-19.", "\u0126afna membri enfasizzaw li l-UE kienet \u0127adet id-de\u010bi\u017cjonijiet ewlenin it-tajba, spe\u010bjalment dwar l-appro\u010b\u010b kollettiv Ewropew g\u0127at-tilqim u dwar l-importanza li tat g]ad-drittijiet ta\u010b-\u010bittadini billi qieg]det is-sikurezza l-ewwel u infurzat ir-regoli tal-UE dwar ir-responsabbilt\u00e0 legali.", "Il-President von der Leyen iddefendiet l-g\u0127a\u017cla tal-UE li tordna t-tilqim b'mod kollettiv, il-\u0127tie\u0121a g\u0127al solidarjet\u00e0 globali u d-de\u010bi\u017cjoni li ma jsir l-ebda tnaqqis fis-sikurezza u l-effi\u010bjenza tat-tilqim.", "It-tag\u0127limiet g\u0127andhom jinsiltu minn \u017cbalji tal-passat, hija rrikonoxxiet, peress li \"g\u0127adna m'a\u0127niex fejn irridu nkunu fil-\u0121lieda kontra l-virus\".", "Is-soluzzjonijiet g\u0127all-\u0127ru\u0121 mill-kri\u017ci g\u0127andhom jinstabu fl-ispirtu ta' solidarjet\u00e0, bejn l-Istati Membri kif ukoll fil-livell globali, issottolinjaw il-MPE.", "L-UE g\u0127andha responsabbilt\u00e0 g\u0127all-bqija tad-dinja u trid ti\u017cgura li l-va\u010b\u010bini jitqassmu b'mod \u0121ust madwar id-dinja, huma \u017ciedu, u tennew li \"\u0127add ma huwa sikur sakemm kul\u0127add ikun sikur\".", "Il-membri rrikonoxxew li l-UE ssottovalutat l-isfidi tal-produzzjoni massiva tat-tilqim u li mi\u017curi konkreti biex ti\u017cdied il-produzzjoni issa jridu jittie\u0127du b\u0127ala kwistjoni ta' prijorit\u00e0 assoluta.", "\u0126afna MPE \u0127e\u0121\u0121ew lill-Kummissjoni biex tinforza kuntratti e\u017cistenti u fl-istess \u0127in tappo\u0121\u0121a lill-Istati Membri fl-istrate\u0121iji tag\u0127hom tal-provvista tat-tilqim.", "Sabiex tinbena l-fidu\u010bja ta\u010b-\u010bittadini fl-isforzi tat-tilqim u ti\u0121i evitata d-di\u017cinformazzjoni, l-UE trid \"tg\u0127id il-verit\u00e0\", xi MPE indikaw.", "F'dan ir-rigward, \u0127afna fakkru fil-\u0127tie\u0121a g\u0127at-trasparenza fir-rigward tal-kuntratti, kif ukoll g\u0127al data komprensiva u \u010bara dwar it-tnedija tat-tilqim fil-livell nazzjonali.", "Min\u0127abba l-ammonti kbar ta' flus pubbli\u010bi investiti, diversi MPE talbu wkoll g\u0127al skrutinju parlamentari akbar tal-implimentazzjoni tal-istrate\u0121ija dwar it-tilqim.", "Ara l-filmat tad-dibattitu hawnhekk .", "Ikklikkja fuq l-ismijiet hawn ta\u0127t g\u0127ad-dikjarazzjonijiet individwali .", "Ana Paula Zacarias , Presidenza Portugi\u017ca", "Ursula von der Leyen, President tal-Kummissjoni Ewropea (l-1 parti , it-2 parti , it-3 parti )", "Dacian CIOLOvi\u017curi (Renew Europe, RO)", "Fit-12 ta' Jannar 2021, il-MPE staqsew lill-Kummissjoni dwar l-a\u0127\u0127ar \u017cviluppi rigward it-tilqim kontra l-COVID-19.", "Fid-19 ta' Jannar sar dibattitu fil-plenarja li ffoka fuq l-istrate\u0121ija globali tal-UE g\u0127all-COVID-19, filwaqt li fl-istess \u0127in, l-Kummissjoni ppubblikat pjan ta' azzjoni a\u0121\u0121ornat biex issa\u0127\u0127a\u0127 il-\u0121lieda kontra l-pandemija.", "Matul id-dibattitu fil-plenarja f'Jannar , il-MPE esprimew appo\u0121\u0121 wiesa' g\u0127all-appro\u010b\u010b komuni tal-UE g\u0127all-\u0121lieda kontra l-pandemija u appellaw g\u0127al trasparenza s\u0127i\u0127a fir-rigward tal-kuntratti u l-u\u017cu tat-tilqim kontra l-COVID-19.", "Kuntatti:", "Informazzjoni ta' kuntatt:", "Numru tat-telefown: (+32) 2 28 46330 (BXL)", "Numru tat-telefown: (+33) 3 881 74903 (STR)", "Numru tal-mobile: (+32) 470 95 17 07", "G\u0127al aktar informazzjoni", "Filmat mid-dibattitu:Is-sitwazzjoni attwali tal-Istrate\u0121ija tal-UE dwar it-Tilqim kontra l-COVID-19 (10.02.2021)", "Ritratti, vidjo u materjal awdjo b'xejn relatati mal-istrate\u0121ija tal-UE dwar it-tilqim", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/l-inkluzjoni-socjali-u-s-sigurta/20210114STO95643/il-parlament-jitlob-azzjoni-biex-tissolva-l-krizi-tal-akkomodazzjoni", "date": "2021-02-12T10:10:00", "category": "European Union, European Parliament, press release", "title": "", "text": ["\u00a9AdobeStock_Mulderphoto Il-Parlament Ewropew qed jitlob lill-pajji\u017ci tal-UE jie\u0127du azzjoni dwar il-kri\u017ci tal-akkomodazzjoni biex ikun hemm djar g\u0127all-but ta' kul\u0127add u aktar investiment f'akkomodazzjoni de\u010benti.", "In-nuqqas ta' akkomodazzjoni bi prezz a\u010b\u010bessibbli qed isir problema dejjem akbar fl-UE; il-prezzijiet tal-proprjet\u00e0 u l-kirjiet qed ji\u017cdiedu l-\u0127in kollu meta mqabbla mal-introjtu tul is-snin.", "Fil-21 ta' Jannar il-Parlament adotta ri\u017coluzzjoni li fiha talab lill-Istati Membri jirrikonoxxu l-akkomodazzjoni adegwata b\u0127ala dritt fundamentali tal-bniedem infurzabbli permezz tal-le\u0121i\u017clazzjoni.", "Kul\u0127add g\u0127andu jkollu a\u010b\u010bess ugwali g\u0127al akkomodazzjoni de\u010benti u sana, b'konnessjoni ma' ilma tax-xorb ta' kwalit\u00e0 g\u0127olja , sanit\u00e0 adegwata, drena\u0121\u0121 u ener\u0121ija affidabbli, qalu l-MEPs.", "Il-kri\u017ci tal-akkomodazzjoni \u2013 problema g\u0127al kul\u0127add", "Is-sitwazzjoni marret g\u0127all-ag\u0127ar partikolarment g\u0127as-sidien bi d\u0127ul baxx u l-kerrejja privati, i\u017cda anke persuni b'introjtu medju qed jisfaw mg\u0127obbija \u017c\u017cejjed bl-ispejje\u017c tal-akkomodazzjoni u tal-manutenzjoni.", "\u0120enituri wa\u0127edhom, familji kbar u \u017cg\u0127a\u017cag\u0127 fl-ewwel impjieg \u2013 b'mod spe\u010bjali \u2013 g\u0127andhom introjtu baxx wisq biex jaffordjaw il-kirjiet tas-suq, u g\u0127oli wisq biex jag\u0127milhom eli\u0121ibbli g\u0127all-akkomodazzjoni so\u010bjali.", "It- tifqig\u0127a tal-coronavirus xe\u0127tet l-attenzjoni anke fuq il-problema tal-akkomodazzjoni, billi wisq nies qed ikollhom iqattg\u0127u l-lockdown fi djar bi standards baxxi.", "Fuq medda medja ta' \u017cmien, il-kri\u017ci mistennija tkompli \u017c\u017cid l-g\u0127add ta' persuni ming\u0127ajr dar.", "Xi tfisser akkomodazzjoni g\u0127all-but ta' kul\u0127add?", "\u2022\tIl-proporzjon bejn il-prezz tal-akkomodazzjoni u l-introjtu huwa l-aktar kriterju u\u017cat komunement biex titkejjel l-a\u010b\u010bessibbilt\u00e0 tal-prezzijiet.", "\u2022\tBejn l-2010 u l-2018, is-sehem tal-popolazzjoni li tonfoq aktar minn 40% tal-introjtu disponibbli tag\u0127ha fuq l-akkomodazzjoni kien ta' madwar 10% fl-EU-27.", "Je\u017cistu differenzi sostanzjali bejn pajji\u017c u ie\u0127or.", "X'inhuma l-kaw\u017ci tal-problema tal-akkomodazzjoni?", "It-trasformazzjoni tal-akkomodazzjoni f'assi finanzjarji jew komoditajiet hija wa\u0127da mill-fatturi ewlenin ta\u017c-\u017cieda fl-ispejje\u017c.", "In-nies jixtru proprjet\u00e0 o\u0127ra biex ji\u0121\u0121eneraw introjtu addizzjonali u jissupplimentaw il-pensjonijiet tag\u0127hom.", "L-investiment barrani jikkontribwixxi biex ji\u017cdiedu l-prezzijiet tal-proprjet\u00e0 lokalment, u pjattaformi b\u0127al Airbnb inaqqsu l-akkomodazzjoni disponibbli g\u0127an-nies tal-lokal, spe\u010bjalment fi\u010b-\u010bentri tal-bliet.", "Minbarra dan kollu, je\u017cistu differenzi sinifikanti bejn Stat Membru u ie\u0127or fir-rigward tal-politiki tag\u0127hom dwar l-akkomodazzjoni so\u010bjali.", "L-akkomodazzjoni fl-UE: fatti u \u010bifri", "f'dawn l-a\u0127\u0127ar tliet snin il-prezzijiet tad-djar fl-EU g\u0127olew b'medja ta' 5%", "\u2022\tl-infiq fuq l-akkomodazzjoni so\u010bjali (trasferimenti u kapital) mill-gvernijiet jirrappre\u017centa 0.66% biss tal-PDG Ewropew", "\u2022\takkomodazzjoni inadegwata tiswa lill-ekonomiji tal-UE \u20ac195 biljun fis-sena", "X'soluzzjonijiet qed jipproponi l-Parlament", "L-UE tista' tinfluwenza s-suq tal-akkomodazzjoni indirettament permezz tar-regoli dwar l-g\u0127ajnuna mill-Istat, il-li\u0121i fiskali u tal-kompetizzjoni u bl-adozzjoni ta' linji gwida u rakkomandazzjonijiet.", "Pere\u017cempju, bidliet fir-regoli dwar l-g\u0127ajnuna mill-Istat jistg\u0127u jag\u0127mluha aktar fa\u010bli g\u0127all-awtoritajiet pubbli\u010bi biex jappo\u0121\u0121jaw lill-gruppi kollha li l-\u0127ti\u0121ijiet tal-akkomodazzjoni tag\u0127hom ma jkunux jistg\u0127u ji\u0121u ssodisfati fa\u010bilment bil-kundizzjonijiet tas-suq.", "Fir-ri\u017coluzzjoni tag\u0127hom, l-MEPs", "- itennu l-appell tag\u0127hom g\u0127al mira fil-livell tal-UE biex sal-2030 ma jkunx hemm aktar persuni ming\u0127ajr dar ;", "- jitolbu lill-Kummissjoni u lill-pajji\u017ci tal-UE jag\u0127tu prijorit\u00e0 lit-tnaqqis fl-emissjonijiet u l-effi\u010bjenza fl-u\u017cu tal-ener\u0121ija permezz tar-rinnovazzjoni tal-akkomodazzjonijiet, bi qbil mal- Patt Ekolo\u0121iku ;", "- i\u0127e\u0121\u0121u lill-Istati Membri jikkollaboraw dwar il-finanzjament tal-investiment so\u010bjali mas-s\u0127ab so\u010bjali, is-so\u010bjet\u00e0 \u010bivili u s-settur privat;", "- jitolbu lill-Istati Membri jindirizzaw id-diskriminazzjoni fil-konfront ta' gruppi vulnerabbli fis-suq tal-akkomodazzjoni;", "- jitolbu lill-Kummissjoni biex, sa nofs l-2021, tressaq proposti le\u0121i\u017clattivi kontra t-trattament tad-djar b\u0127ala assi negozjabbli aktar milli dritt tal-bniedem;", "- i\u0127e\u0121\u0121u lill-Kummissjoni u lill-Istati Membri jinvestu aktar f'akkomodazzjoni so\u010bjali, pubblika, effi\u010bjenti fl-u\u017cu tal-ener\u0121ija, adegwata u affordabbli.", "Aktar dwar x'qed jag\u0127mel il-Parlament fil-qasam tal-politika so\u010bjali", "G\u0127al aktar informazzjoni", "Passi pro\u010bedurali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/security/20210121STO96105/ir-radikalizzazzjoni-fl-ue-x-inhi-kif-tista-tigi-evitata", "date": "2021-02-22T09:28:00", "category": "European Union, European Parliament, press release", "title": "", "text": ["Illustrazzjoni tar-radikalizzazzjoni online Ir-radikalizzazzjoni hija theddida transfruntiera li qed tikber.", "Imma x'inhi, x'inhuma l-kaw\u017ci u x'qed tag\u0127mel l-UE biex tevitaha?", "Ir-radikalizzazzjoni mhijiex fenomenu \u0121did , i\u017cda qed issir sfida dejjem akbar, peress li t-teknolo\u0121iji l-\u0121odda u \u017c-\u017cieda fil-polarizzazzjoni tas-so\u010bjet\u00e0 jag\u0127mluha theddida gravi fl-UE kollha.", "Skopri aktar dwar il-mi\u017curi tal-UE biex twaqqaf it-terrori\u017cmu", "X'inhi r-radikalizzazzjoni?", "Dawn l-a\u0127\u0127ar attentati terroristi\u010bi fl-Ewropa, bosta minnhom minn id \u010bittadini Ewropej, enfasizzaw it-theddida persistenti tar- radikalizzazzjoni \"endo\u0121ena\", li l-Kummissjoni tiddefinixxi b\u0127ala l-fenomenu ta' bnedmin li j\u0127addnu opinjonijiet, perspettivi u ideat li jistg\u0127u jwasslu g\u0127al atti ta' terrori\u017cmu.", "L-ideolo\u0121ija hija parti intrinsika tal-pro\u010bess ta' radikalizzazzjoni, u fil-qalba tag\u0127ha spiss hemm il-fundamentali\u017cmu reli\u0121ju\u017c.", "Madankollu, huwa rari li r-radikalizzazzjoni tkun imkebbsa mill-ideolo\u0121ija jew mir-reli\u0121jon biss.", "Sikwit tibda meta dak li jkun ikun iffrustrat b'\u0127ajtu, bis-so\u010bjet\u00e0 jew bil-politiki interni u barranin tal-gvern tieg\u0127u.", "Ma je\u017cisti l-ebda profil uniku ta' xi \u0127add li probabbli jsir involut fl-estremi\u017cmu, i\u017cda l-persuni li \u0121ejjin minn komunitajiet emar\u0121inati u li huma vittmi ta' diskriminazzjoni jew telfien tal-identit\u00e0 jipprovdu ba\u017ci fertili g\u0127ar-rekluta\u0121\u0121 ta' radikalisti.", "L-involviment tal-Ewropa tal-Punent fi\u017c-\u017coni ta' kunflitt, b\u0127all-Afganistan u s-Sirja, jitqies ukoll li g\u0127andu effett ta' radikalizzazzjoni, spe\u010bjalment fuq il-komunitajiet tal-migranti.", "Kif u fejn dak li jkun isir radikalizzat?", "Il-pro\u010bessi ta' radikalizzazzjoni jorbtu fuq in-networks so\u010bjali biex il-persuni jsiru parti minnhom u jibqg\u0127u kollegati ma' xulxin.", "In-networks fi\u017ci\u010bi u online joffru spazji li fihom il-persuni jistg\u0127u jsiru radikalizzati u aktar ma dawn l-ispazji jkunu mag\u0127luqa, aktar jistg\u0127u ja\u0127dmu b\u0127al kamra tal-eku fejn il-parte\u010bipanti jaffermaw ma' xulxin t-twemmin estrem tag\u0127hom ming\u0127ajr ma jkunu kkontestati.", "L-internet huwa wie\u0127ed mill-mezzi ewlenin g\u0127at-tixrid tal-fehmiet estremisti u g\u0127ar-rekluta\u0121\u0121 ta' persuni.", "Il-midja so\u010bjali amplifikat l-impatt tal-propaganda estremista kemm tal-lemin estrem kif ukoll ta' natura \u0121i\u0127adista billi offriet a\u010b\u010bess fa\u010bli g\u0127al pubbliku wiesa' fil-mira u tag\u0127ti l-possibbilt\u00e0 lill-organizzazzjonijiet terroristi\u010bi ju\u017caw in-\"narrowcasting\" (ji\u0121ifieri xandir ta' kontenut lil \u010birku ristrett) biex jimmiraw ir-rekluti jew irawmu \"armati ta' trolls\" biex isostnu l-propaganda tag\u0127hom.", "Skont ir-Rapport tas-Sitwazzjoni u t-Tendenzi tat-Terrori\u017cmu tal-UE 2020 , matul dawn l-a\u0127\u0127ar snin, l-applikazzjonijiet tal-messa\u0121\u0121i kriptati, b\u0127al WhatsApp jew Telegram, intu\u017caw \u0127afna g\u0127all-koordinament, g\u0127all-ippjanar tal-attakki u g\u0127at-t\u0127ejjija tal-kampanji.", "Huwa mag\u0127ruf ukoll li \u010berti organizzazzjonijiet estremisti ppuntaw il-mira tag\u0127hom fuq skejjel, universitajiet u postijiet ta' qima, b\u0127all-moskej.", "Il-\u0127abs ukoll jista' jservi ta' ba\u017ci fertili g\u0127ar-radikalizzazzjoni, min\u0127abba l-ambjent mag\u0127luq tieg\u0127u.", "Im\u010ba\u0127\u0127da min-networks so\u010bjali tag\u0127hom, huwa aktar probabbli minn bnadi o\u0127ra li l-\u0127absin jesploraw twemmin u g\u0127aqdiet \u0121odda u jsiru radikalizzati, filwaqt il-\u0127absijiet b'nuqqas ta' persunal spiss ma jirnexxilhomx jaqbdu l-attivitajiet estremisti.", "Il-\u0121lieda", "tal-UE g\u0127all-prevenzjoni tar-radikalizzazzjoni", "Avolja l-pajji\u017ci tal-UE huma dawk responsabbli biex tkun indirizzata r-radikalizzazzjoni, \u0121ew \u017cviluppati strumenti biex jg\u0127inu fil-livell tal-UE:", "in- Network ta' Sensibilizzazzjoni dwar ir-Radikalizzazzjoni huwa network ta' professjonisti tal-ewwel linja mill-Ewropa kollha, fosthom g\u0127alliema, uffi\u010bjali li jfasslu politiki u awtoritajiet tal-\u0127absijiet, li ja\u0127dmu ma' dawk li huma jew li jistg\u0127u jkunu vulnerabbli g\u0127ar-radikalizzazzjoni.", "l- Unit\u00e0 ta' Indikazzjoni ta' Kontenut fuq l-Internet , tg\u0127arbel il-web biex issib materjal terroristiku online u tirreferih lill-pjattaformi ospitanti.", "Mindu n\u0127olqot fl-2015, l-Unit\u00e0 identifikat aktar minn 130,000 kontenut u informat lill-kumpaniji tal-internet (fl-2019 aktar minn 25,000).", "f'Di\u010bembru 2020, il-Parlament Ewropew appo\u0121\u0121a l- Istrate\u0121ija tal-UE dwar l-Unjoni tas-Sigurt\u00e0 2020-2025 u l- A\u0121enda kontra t-Terrori\u017cmu l-\u0121dida , li timmira li tipprevjeni r-radikalizzazzjoni billi, pere\u017cempju, tipprovdi opportunitajiet g\u0127a\u017c-\u017cg\u0127a\u017cag\u0127 f'riskju u tg\u0127in fir-riabilitazzjoni tal-\u0127absin radikalizzati.", "fi tmiem l-2020 il-Parlament Ewropew u l-Kunsill la\u0127qu ftehim politiku dwar ir-regoli li jobbligaw lill-pjattaformi online jne\u0127\u0127u l-kontenut terroristiku fi \u017cmien sieg\u0127a .", "Appo\u0121\u0121at mill-Kumitat tal-Parlament g\u0127al-Libertajiet \u010aivili , il-ftehim g\u0127adu jrid ji\u0121i approvat formalment mill-Parlament u mill-Kunsill qabel ma jid\u0127ol fis-se\u0127\u0127.", "informazzjoni dwar it-terrori\u017cmu", "It-terrori\u017cmu fl-UE: attakki terroristi\u010bi, imwiet u arresti fl-2019", "It-terrori\u017cmu \u0121i\u0127adista fl-UE mill-2015", "Aktar informazzjoni", "Il-prevenzjoni tar-radikalizzazzjoni: Tren Le\u0121i\u017clattiv", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210128STO96607/l-ue-kif-tixtieq-tikseb-ekonomija-cirkolari-sal-2050", "date": "2021-02-22T17:09:00", "category": "European Union, European Parliament, press release", "title": "", "text": ["Ir-ri\u010bikla\u0121\u0121 huwa parti importanti mill-ekonomija \u010birkolari Skopri dwar il-pjan ta' azzjoni tal-UE g\u0127al ekonomija \u010birkolari u liema mi\u017curi addizzjonali jridu l-Membri tal-PE biex inaqqsu l-iskart u jag\u0127mlu l-prodotti aktar sostenibbli.", "Jekk se nibqg\u0127u nisfruttaw ir-ri\u017corsi kif qed nag\u0127mlu issa, sal-2050 se jkollna b\u017conn ir-ri\u017corsi ta' tliet dinjiet .", "Ri\u017corsi limitati u kwistjonijiet klimati\u010bi je\u0127tie\u0121u bidla minn so\u010bjet\u00e0 \"\u0127u-u\u017ca-armi\" g\u0127al ekonomija newtrali f'termini ta' emissjonijiet tal-karbonju, ambjentalment sostenibbli, ming\u0127ajr tossi\u010bit\u00e0 u kompletament \u010birkolari sal-2050.", "Il-kri\u017ci attwali enfasizzat dg\u0127ufijiet fil-ktajjen tar-ri\u017corsi u tal-valur, li jolqtu lill-SMEs u lill-industrija .", "Ekonomija \u010birkolari se tnaqqas l-emissjonijiet tas-CO2, waqt li tistimola t-tkabbir ekonomiku u to\u0127loq opportunitajiet ta' impjieg.", "Aqra aktar dwar id-definizzjoni u l-benefi\u010b\u010bji tal-ekonomija \u010birkolari", "Il-Pjan ta' Azzjoni tal-UE g\u0127al Ekonomija \u010airkolar", "F'konformit\u00e0 mal-g\u0127an tan-newtralit\u00e0 klimatika tal-UE g\u0127all-2050 skont il-Patt Ekolo\u0121iku , il-Kummissjoni Ewropea pproponiet Pjan ta' Azzjoni \u0121did g\u0127al Ekonomija \u010airkolari f'Marzu 2020, li jiffoka fuq il-prevenzjoni u l-immani\u0121\u0121jar tal-iskart u li g\u0127andu l-g\u0127an li jag\u0127ti spinta lit-tkabbir, il-kompetittivit\u00e0 u t-tmexxija globali tal-UE fil-qasam.", "Il-Parlament appo\u0121\u0121a l-pjan u talab li jkun hemm miri vinkolanti tal-2030 g\u0127all-u\u017cu u l-konsum tal-materjali matul is-sessjoni plenarja ta' Frar.", "Lejn prodotti sostenibbli", "Biex jinkiseb suq tal-UE ta' prodotti sostenibbli, newtrali g\u0127all-klima u effi\u010bjenti fir-ri\u017corsi , il-Kummissjoni tipproponi l-estensjoni tad-Direttiva dwar l-Ekodisinn g\u0127al prodotti mhux relatati mal-ener\u0121ija.", "Il-Membri tal-PE jridu li r-regoli l-\u0121odda jkunu fis-se\u0127\u0127 fl-2021.", "Il-Membri tal-PE jappo\u0121\u0121aw ukoll inizjattivi biex ji\u0121\u0121ieldu l-obsolexxenza ppjanata, itejbu d-durabbilt\u00e0 u r-riparabbilt\u00e0 tal-prodotti u jsa\u0127\u0127u d-drittijiet tal-konsumatur bid- \"dritt g\u0127at-tiswija\" .", "Huma jinsistu li l-konsumaturi g\u0127andhom id-dritt li jkunu infurmati kif suppost dwar l-impatt ambjentali tal-prodotti u s-servizzi li jixtru u talbu lill-Kummissjoni biex tag\u0127mel proposti g\u0127all-\u0121lieda kontra l-\"greenwashing\" .", "Nag\u0127mlu s-setturi kru\u010bjali \u010birkolari", "I\u010b-\u010birkolarit\u00e0 u s-sostenibbilt\u00e0 jridu ji\u0121u inkorporati fl-istadji kollha ta' katina tal-valur biex tinkiseb ekonomija kompletament \u010birkolari: mit-tfassil sal-produzzjoni u fl-istadji kollha sakemm il-prodott jasal g\u0127and il-konsumatur.", "Il-pjan ta' azzjoni tal-KE jistabbilixxi seba' oqsma ewlenin li huma essenzjali g\u0127all-kisba ta' ekonomija \u010birkolari: il-plastiks; it-tessuti; l-iskart-e; l-ikel, l-ilma u n-nutrijenti; l-imballa\u0121\u0121; il-batteriji u l-vetturi; u l-bini u l-kostruzzjoni.", "Il-plastiks", "Il-Membri tal-PE jappo\u0121\u0121aw l-Istrate\u0121ija Ewropea g\u0127all-Plastiks f'Ekonomija \u010airkolari , li telimina gradwalment l-u\u017cu tal-mikroplastiks .", "Aqra aktar dwar l-istrate\u0121ija tal-UE biex jinqata' l-iskart tal-plastik .", "It-tessuti ju\u017caw \u0127afna materja prima u ilma, b'inqas minn 1 % ji\u0121u rri\u010biklati.", "Il-Membri tal-PE jridu mi\u017curi \u0121odda kontra t-telf tal-mikrofibra u standards aktar stretti dwar l-u\u017cu tal-ilma.", "Skopri kif il-produzzjoni tat-tessuti u l-iskart jaffettwaw l-ambjent .", "L-elettronika u l-ICT (H3)", "L-iskart elettroniku u elettriku, jew l-iskart-e, huwa l-aktar fluss ta' skart li qed ji\u017cdied b'rata mg\u0127a\u0121\u0121la fl-UE u inqas minn 40 % minnu ji\u0121i rri\u010biklat .", "Il-Membri tal-PE jridu li l-UE tippromwovi \u0127ajja itwal tal-prodott permezz tal-possibbiltajiet ta' u\u017cu mill-\u0121did u ta' tiswija.", "Skopri xi fatti u \u010bifri dwar l-iskart-e .", "L-ikel, l-ilma u n-nutrijenti", "Huwa stmat li madwar 20 % tal-ikel kollu prodott jintilef jew jintrema fl-UE.", "Il-Membri tal-PE j\u0127e\u0121\u0121u biex l-iskart tal-ikel jitnaqqas bin-nofs sal-2030 ta\u0127t l-Istrate\u0121ija \"Mill-G\u0127alqa sal-Platt\" .", "L-imballa\u0121\u0121", "L-iskart mill-imballa\u0121\u0121 fl-Ewropa la\u0127aq livell rekord fl-2017.", "Regoli \u0121odda g\u0127andhom l-g\u0127an li ji\u017cguraw li l-imballa\u0121\u0121 kollu fis-suq tal-UE jkun ekonomikament riutilizzabbli jew ri\u010biklabbli sal-2030.", "Il-batteriji u l-vetturi", "Il-Membri tal-PE qed i\u0127arsu lejn proposti li jirrikjedu li l-produzzjoni u l-materjali tal- batteriji kollha fis-suq tal-UE jkollhom marka tal-karbonju baxxa u jirrispettaw id-drittijiet tal-bniedem, l-istandards so\u010bjali u ekolo\u0121i\u010bi.", "Il-bini u l-kostruzzjoni", "Il-kostruzzjoni tammonta g\u0127al aktar minn 35 % tal-iskart totali tal-UE .", "Il-Membri tal-PE jixtiequ li t-tul tal-\u0127ajja tal-bini ji\u017cdied, li jkun hemm miri ta' tnaqqis g\u0127all-impronta tal-karbonju tal-materjali u rekwi\u017citi minimi dwar l-effi\u010bjenza fl-u\u017cu tar-ri\u017corsi u l-ener\u0121ija.", "L-immani\u0121\u0121jar u l-vje\u0121\u0121i tal-iskart", "L-UE ti\u0121\u0121enera aktar minn 2.5 biljun tunnellata ta' skart fis-sena, prin\u010bipalment mid-djar.", "Il-Membri tal-PE j\u0127e\u0121\u0121u lill-pajji\u017ci tal-UE j\u017cidu r-ri\u010bikla\u0121\u0121 ta' kwalit\u00e0 g\u0127olja, jitbieg\u0127du mir-rimi fil-landfill u jimminimizzaw l-in\u010binerazzjoni.", "Skopri dwar l-istatistika dwar ir-rimi fil-landfill u r-ri\u010bikla\u0121\u0121 fl-UE .", "Aktar informazzjoni", "Rapport tal-Kumitat ENVI dwar l-ekonomija \u010birkolari", "Infografika tal-EPRS dwar l-ekonomija \u010birkolari", "Tren le\u0121i\u017clattiv", "Passi pro\u010bedurali", "Pa\u0121na tal-KE: ekonomija \u010birkolari", "EPRS (Ottubru 2020): L-impatti ambjentali tal-u\u017cu tal-plastiks u tal-mikroplastiks, tal-iskart u tat-tni\u0121\u0121is: Mi\u017curi tal-UE u nazzjonali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20210128STO96608/l-irkupru-mill-covid-19-kif-se-jahdem-l-istrument-ewlieni-tal-ue", "date": "2021-02-22T17:16:00", "category": "European Union, European Parliament, press release", "title": "", "text": ["Siluwett ta 'In\u0121inier u \u0127addiem jikkonformaw ma' sit ta 'kostruzzjoni ma' n\u017cul ix-xemx Il-Fa\u010bilit\u00e0 g\u0127all-Irkupru u r-Re\u017ciljenza ta' \u20ac672.5 biljun hija l-g\u0127odda ewlenija fil-pjan ta' rkupru tal-COVID-19 tal-UE biex tappo\u0121\u0121a r-riformi b'reazzjoni g\u0127all-kri\u017ci.", "Il-Membri tal-PE approvaw regoli li jistabbilixxu l-Fa\u010bilit\u00e0 g\u0127all-Irkupru u r-Re\u017ciljenza, il-programm emblematiku tal-UE fil-pjan ta' rkupru mill-COVID-19 ta' \u20ac750 biljun matul is-sessjoni plenarja ta' Frar.", "Il-Parlament u l-Kunsill la\u0127qu ftehim provi\u017corju dwar l-istrument f'Di\u010bembru 2020.", "Dan se joffri appo\u0121\u0121 fuq skala kbira lill-pajji\u017ci tal-UE g\u0127all-investimenti u r-riformi me\u0127tie\u0121a biex jittaffew il-konsegwenzi ekonomi\u010bi u so\u010bjali tal-pandemija u biex l-ekonomiji tal-UE jit\u0127ejjew g\u0127al futur di\u0121itali sostenibbli.", "G\u0127otjiet u self", "Il-flus se jkunu disponibbli b\u0127ala g\u0127otjiet u self.", "L-g\u0127otjiet se jammontaw g\u0127al \u20ac312.5 biljun fi prezzijiet tal-2018 (l-ammont reali se ji\u0121i a\u0121\u0121ustat 'il fuq biex titqies l-inflazzjoni).", "L-allokazzjoni tal-g\u0127otjiet fost il-pajji\u017ci se tkun ibba\u017cata fuq diversi kriterji: fil-fa\u017ci inizjali, sa tmiem l-2022, dawn se jinkludu l-popolazzjoni, il-PDG per capita u l-qg\u0127ad fl-2015-2019.", "Aktar tard, minflok se jitqies il-qg\u0127ad, se titqies il-prestazzjoni tal-ekonomija fl-2020 u l-2021.", "Il-Kummissjoni se jkollha tag\u0127mel impenji sa tmiem l-2023 g\u0127all-ammont s\u0127i\u0127 tal-g\u0127otjiet lill-pajji\u017ci tal-UE, u l-flus se jkollhom jit\u0127allsu sa tmiem l-2026.", "Is-self ser jing\u0127ata fuq talba tal-Istati Membri sa tmiem l-2023 sa total ta' \u20ac360 biljun fi prezzijiet tal-2018.", "Il-livell ta' self g\u0127al kull pajji\u017c se jkun limitat g\u0127al 6.8 % tal-prodott domestiku gross tal-pajji\u017c.", "Fejn se ji\u0121u investiti l-flus", "Fin-negozjati mal-Kunsill, il-Membri tal-PE insistew li l-pajji\u017ci g\u0127andhom ju\u017caw il-flus f'konformit\u00e0 mal-prijoritajiet tal-UE.", "\"Il-flus tal-UE g\u0127all-irkupru se jmorru g\u0127all-prijoritajiet tal-UE.", "L-irkupru tal-UE mhux se jkun strument finanzjarju g\u0127all-politiki nazzjonali u g\u0127all-a\u0121endi domesti\u010bi,\" qal Drago\u015f P\u00eeslaru (Renew Europe, ir-Rumanija), wie\u0127ed mill-korapporteurs tal-Parlament, wara t-t\u0127abbir tal-ftehim provi\u017corju mal-Kunsill.", "Korapporteur o\u0127ra, Eider Gardiazabal (S&D, Spanja), sa\u0127qet li filwaqt li l-fondi g\u0127andhom itaffu l-impatt so\u010bjali immedjat tal-kri\u017ci, huma g\u0127andhom ukoll jappo\u0121\u0121aw il-miri tal-UE fit-tul b\u0127at-tran\u017cizzjoni u d-di\u0121italizzazzjoni ekolo\u0121ika.", "\"Irridu n\u017commu f'mo\u0127\u0127na li dan huwa l-aktar programm ta' investiment importanti fis-snin li \u0121ejjin, u rridu na\u0127tfu l-opportunit\u00e0 [g\u0127ar-riforma],\" qalet.", "Ir-regoli jelenkaw sitt oqsma li l-Fa\u010bilit\u00e0 g\u0127all-Irkupru u r-Re\u017ciljenza se tappo\u0121\u0121a:", "it-tran\u017cizzjoni ekolo\u0121ika", "it-trasformazzjoni di\u0121itali", "it-tkabbir intelli\u0121enti, sostenibbli u inklu\u017civ", "il-koe\u017cjoni so\u010bjali u territorjali", "il-bini tar-re\u017ciljenza u t-t\u0127ejjija g\u0127all-kri\u017cijiet", "il-politiki g\u0127all-\u0121enerazzjoni li jmiss, inklu\u017ci l-edukazzjoni u l-\u0127iliet", "Il-pjanijiet nazzjonali g\u0127andhom jallokaw mill-inqas 37 % tal-ba\u0121it g\u0127all-klima u l-bijodiversit\u00e0 u 20 % aktar g\u0127all-azzjonijiet di\u0121itali.", "Ir-regoli jipprojbixxu l-finanzjament ta' mi\u017curi li jikkaw\u017caw \u0127sara sinifikanti lill-ambjent (l-hekk imsejja\u0127 il-prin\u010bipju \"la tag\u0127milx \u0127sara sinifikanti\").", "Kif se ta\u0127dem", "Sabiex jir\u010bievu appo\u0121\u0121, l-Istati Membri je\u0127ti\u0121ilhom i\u0127ejju pjanijiet ta' rkupru u re\u017ciljenza li jipproponu sett ta' riformi u pro\u0121etti ta' investiment pubbliku li jistg\u0127u ji\u0121u implimentati sal-2026.", "Dawn il-pjanijiet se ji\u0121u integrati fi\u010b-\u010biklu tas-Semestru Ewropew ta' koordinazzjoni ekonomika u g\u0127andhom ji\u0121u ppre\u017centati sat-30 ta' April.", "Il-Kummissjoni se tivvaluta l-pjanijiet u tag\u0127mel proposta lill-Kunsill dwar l-ammonti ta' g\u0127otjiet u self lil kull pajji\u017c u l-miri u l-istadji importanti li g\u0127andhom jintla\u0127qu.", "Il-Kunsill imbag\u0127ad irid jadotta l-pjanijiet.", "Il-mi\u017curi nazzjonali li ttie\u0127du b'rabta mal-kri\u017ci tal-COVID-19 minn Frar 2020 huma eli\u0121ibbli wkoll g\u0127all-appo\u0121\u0121.", "Il-pagamenti ser isiru ladarba l-istadji importanti u l-miri jintla\u0127qu mill-Istati Membri, i\u017cda l-pajji\u017ci jistg\u0127u jitolbu prefinanzjament sa 13 % tal-ammont totali, li ser jit\u0127allas ladarba l-pjan tag\u0127hom ji\u0121i adottat mill-Kunsill.", "L-Istati Membri ser jirrapportaw dwar il-progress miksub darbtejn fis-sena fil-qafas tas-Semestru Ewropew.", "Le\u0121ittimit\u00e0 demokratika", "Fin-negozjati, il-Parlament insista g\u0127al aktar trasparenza .", "Il-ftehim mal-Kunsill jipprevedi li l-Kummissjoni ser tibg\u0127at l-informazzjoni kollha dwar il-pjanijiet nazzjonali u l-proposti tag\u0127ha g\u0127ad-de\u010bi\u017cjonijiet tal-Kunsill simultanjament kemm lill-Parlament kif ukoll lill-Kunsill.", "Kull xahrejn, il-Kummissjoni tista' ti\u0121i mistiedna mill-kumitati parlamentari biex tiddiskuti l-istat tal-irkupru tal-UE u l-progress mill-Istati Membri lejn il-miri tag\u0127hom.", "Il-Kummissjoni hija me\u0127tie\u0121a wkoll t\u0127ejji rapporti annwali dwar l-implimentazzjoni tal-istrument u rapporti o\u0127ra ta' evalwazzjoni.", "Il-korapporteur tal-Parlament Siegfried Mure\u015fan (PPE, ir-Rumanija) laqa' l-involviment tal-Parlament fl-istadji kollha tal-pro\u010bess.", "\"Din hija a\u0127bar tajba\u2026 il-Fa\u010bilit\u00e0 g\u0127all-Irkupru u r-Re\u017ciljenza se jkollha le\u0121ittimit\u00e0 demokratika s\u0127i\u0127a,\" qal.", "Skopri x'qed tag\u0127mel l-UE biex tappo\u0121\u0121a l-irkupru ekonomiku .", "Aktar informazzjoni", "Fajl le\u0121i\u017clattiv", "Pa\u0121na web tal-Kummissjoni dwar il-Fa\u010bilit\u00e0 g\u0127all-Irkupru u r-Re\u017ciljenza", "Infografika mill-Kunsill", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20200323STO75619/l-azzjoni-tal-ue-ghall-vaccini-u-l-kura-tal-covid-19", "date": "2021-04-27T16:44:00", "category": "European Union, European Parliament, press release", "text": ["Hekk kif id-dinja qed tissielet biex tra\u017c\u017can il-pandemija tal-coronavirus, l-UE qed tappo\u0121\u0121ja l-isforzi biex ji\u0121u \u017cviluppati u u\u017cati l-va\u010b\u010bini.", "Fondi ta' ri\u010berka tal-UE g\u0127all-\u0121lieda kontra l-coronavirus L-UE \u0127ar\u0121et b' rispons ikkoordinat biex tg\u0127in tindirizza l-kri\u017ci attwali.", "Il-finanzjament ta' pro\u0121etti ta' ri\u010berka u innovazzjoni biex tinstab kura g\u0127all-COVID-19 huwa parti vitali ta' dak il-pjan.", "L-UE u l-Istati Membri tag\u0127ha qed jikkooperaw mill-qrib sabiex va\u010b\u010bini u medi\u010bini sikuri, effettivi u ta' kwalit\u00e0 g\u0127olja kontra t-tixrid tal-COVID\u201019 ikunu jistg\u0127u jitqieg\u0127du fis-suq malajr kemm jista' jkun, inklu\u017ci pro\u010beduri regolatorji a\u010b\u010bellerati.", "Il-Membri tal-PE fa\u0127\u0127ru l-isforzi tal-UE biex tappo\u0121\u0121a r-ri\u010berka u l- awtorizzazzjoni rapida ta' va\u010b\u010bini sikuri , i\u017cda ripetutament enfasizzaw il-\u0127tie\u0121a ta' solidarjet\u00e0 tal-UE u globali , aktar trasparenza fir-rigward tal-kuntratti tal-va\u010b\u010bini u l-konsenji tal-va\u010b\u010bini .", "Huma jiddiskutu regolarment ma' esperti kwistjonijiet b\u0127all- effika\u010bja tal-va\u010b\u010bini g\u0127all-varjanti \u0121odda tal-COVID .", "Ir-ri\u010berka u l-va\u010b\u010bini", "L-UE investiet \u0127afna fir-ri\u010berka mill-bidu tat-tifqig\u0127a: Mijiet ta' miljuni ta' euro \u0121ew mobilizzati fi pro\u0121etti ta' ri\u010berka dwar il-coronavirus permezz tal-programm Orizzont 2020 tal-UE.", "Ing\u0127ataw g\u0127otjiet lil pro\u0121etti li jvarjaw mid-dijanjostika, it-trattamenti, il-va\u010b\u010bini, l-epidemjolo\u0121ija u t-t\u0127ejjija u r-rispons g\u0127all-im\u0121iba u s-so\u010bjoekonomija, il-manifattura u t-teknolo\u0121iji medi\u010bi u di\u0121itali.", "B\u0127ala parti mill- Istrate\u0121ija tal-UE dwar il-Va\u010b\u010bini tal-COVID-19 tag\u0127ha, il-Kummissjoni Ewropea la\u0127qet ftehimiet ma' sitt kumpaniji farma\u010bewti\u010bi \u2013 AstraZeneca, Sanofi-GSK, Johnson & Johnson, BioNTech-Pfizer, CureVac and Moderna - li ppermettew lill-Istati Membri jixtru va\u010b\u010bini hekk kif dawn jing\u0127ataw l-awtorizzazzjoni g\u0127at-tqeg\u0127id fis-suq.", "Wara r-rakkomandazzjoni xjentifika po\u017cittiva mill-A\u0121enzija Ewropea g\u0127all-Medi\u010bini, il-Kummissjoni Ewropea s'issa tat erba' awtorizzazzjonijiet kondizzjonali g\u0127at-tqeg\u0127id fis-suq:", "lill-va\u010b\u010bin tal-BioNtech u Pfizer (fil-21 ta' Di\u010bembru 2020)", "lill-va\u010b\u010bin tal-Moderna (fis-6 ta' Jannar 2021)", "lill-va\u010b\u010bin tal-AstraZeneca (fid-29 ta' Jannar 2021)", "lill-va\u010b\u010bin ta' Johnson & Johnson (fil-11 ta' Marzu 2021)", "Dan witta t-triq biex il-pajji\u017ci tal-UE bdew it-tilqim fis-27 ta' Di\u010bembru.", "Il-Kummissjoni kienet \u0127ejjiet lista ta' passi importanti li l-Istati Membri g\u0127andhom jie\u0127du biex ikunu lesti jiddistribwixxu u ju\u017caw malajr il-va\u010b\u010bini, b\u0127ala parti minn mi\u017curi addizzjonali biex jg\u0127inu jra\u017c\u017cnu t-tixrid tal-virus u biex isalvaw il-\u0127ajjiet.", "Dawn jinkludu wkoll it-titjib tal-kondivi\u017cjoni tad-data fil-livell tal-UE u rakkomandazzjonijiet dwar strate\u0121iji ta' ttestjar aktar effettivi u rapidi kif ukoll il-mobilizzazzjoni ta' \u20ac100 miljun fil-qafas tal- Istrument g\u0127all-Appo\u0121\u0121 ta' Emer\u0121enza biex jinxtraw direttament testijiet rapidi tal-anti\u0121eni u biex dawn jing\u0127ataw lill-Istati Membri.", "Filwaqt li siltet tag\u0127limiet mill-kri\u017ci attwali, fil-25 ta' Novembru, il-Kummissjoni Ewropea ppre\u017centat strate\u0121ija farma\u010bewtika tal-UE \u0121dida biex l-UE ssir aktar re\u017ciljenti fil-futur.", "Fid-9 ta' Marzu l- Parlament Ewropew adotta l-programm il-\u0121did EU4Health g\u0127all-2021-2027 biex isa\u0127\u0127a\u0127 is-sistemi tas-sa\u0127\u0127a tal-Ewropa kontra kri\u017cijiet futuri.", "A\u0121enzija Ewropea g\u0127all-Medi\u010bini", "\u2022\tApplikazzjoni g\u0127al awtorizzazzjoni g\u0127at-tqeg\u0127id fis-suq: l-i\u017cviluppaturi tal-va\u010b\u010bini jissottomettu r-ri\u017cultati tal-ittestjar kollu lill-awtoritajiet regolatorji tal-medi\u010bini fl-Ewropa", "\u2022\tL-esperti mill-A\u0121enzija Ewropea g\u0127all-Medi\u010bini jwettqu evalwazzjoni xjentifika tal-va\u010b\u010bini", "\u2022\tBis-sa\u0127\u0127a tat-Task force g\u0127all-pandemija tal-a\u0121enzija, il-pajji\u017ci tal-UE u l-Kummissjoni jie\u0127du azzjoni regolatorja rapida u kkoordinata dwar l-i\u017cvilupp, is-sikurezza u l-monitora\u0121\u0121 tat-trattamenti u l-va\u010b\u010bini tal-COVID-19", "\u2022\tIl-Kummissjoni Ewropea tirrevedi l-opinjoni xjentifika tal-a\u0121enzija u tag\u0127ti awtorizzazzjoni g\u0127at-tqeg\u0127id fis-suq fl-UE kollha", "\u2022\tL-awtoritajiet nazzjonali jidde\u010biedu dwar l-introduzzjoni tal-va\u010b\u010bini approvati u dwar il-politiki tat-tilqim", "Ag\u0127ti \u0127arsa lejn il-kronolo\u0121ija tag\u0127na tal-azzjoni tal-UE kontra l-coronavirus fl-2021", "Programmi di\u0121\u00e0 fis-se\u0127\u0127", "\u0120ew immobilizzati wkoll g\u0127add ta' mekkani\u017cmi e\u017cistenti ta' finanzjament ta' ri\u010berka u emer\u0121enza biex jindirizzaw il-kri\u017cijiet tas-sa\u0127\u0127a pubblika.", "Dawn jinkludu, fost l-o\u0127rajn, Prepare , li huwa pro\u0121ett li jappo\u0121\u0121ja t-t\u0127ejjija ta' sptarijiet fl-Ewropa u li jtejjeb il-fehim tag\u0127hom tad-dinami\u010bi tat-tifqig\u0127a, u l- European Virus Archive , kollezzjoni virtwali ta' viruses li tipprovdi materjal g\u0127ar-ri\u010berkaturi biex tg\u0127inhom fid-dijanjosijiet.", "L-UE qed tappo\u0121\u0121ja wkoll lin-negozji \u0121odda u lill-impri\u017ci \u017cg\u0127ar fl-i\u017cvilupp ta' teknolo\u0121ija li tista' tkun ta' g\u0127ajnuna fl-indirizzar tat-tifqig\u0127a, inklu\u017c pro\u0121ett g\u0127al unitajiet spe\u010bjalizzati ta' i\u017colament bl-isem ta' EpiShuttle , u teknolo\u0121ija ta' filtrazzjoni tal-arja biex jitne\u0127\u0127ew il-parti\u010belli virali msej\u0127a m-Tap .", "Skopri x'qed tag\u0127mel l-UE biex tg\u0127in lill-Ewropa ter\u0121a' tqum fuq saqajha wara l-effetti ekonomi\u010bi devastanti li \u0121abet mag\u0127ha l-pandemija tal-COVID-19", "Aktar informazzjoni", "Kummissjoni Ewropea: ri\u010berka dwar il-coronavirus", "Ir-ri\u010berka u l-innovazzjoni tal-UE f'azzjoni kontra l-coronavirus", "Appo\u0121\u0121 g\u0127ar-ri\u010berka g\u0127al trattament, dijanjostika u va\u010b\u010bini", "I\u010b\u010bekkja l-progress le\u0121i\u017clattiv: strate\u0121ija farma\u010bewtika g\u0127all-Ewropa", "Stqarrija g\u0127all-istampa: Il-Parlament se jippermetti li l-va\u010b\u010bini kontra l-COVID-19 ji\u0121u \u017cviluppati aktar malajr (l-10 ta' Lulju 2020)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210311STO99736/il-mpe-it-turizmu-ghandu-jkun-aktar-sikur-u-aktar-sostenibbli-wara-l-covid", "date": "2021-04-27T16:55:00", "category": "European Union, European Parliament, press release", "text": ["F'rapport li se ssir votazzjoni dwaru fil-25 ta' Marzu, il-MPE jg\u0127idu li t-turi\u017cmu se jkollu b\u017conn l-g\u0127ajnuna biex isir aktar nadif, aktar sikur u aktar sostenibbli wara l-pandemija.", "It-turi\u017cmu u l-COVID-19 It-turi\u017cmu huwa wie\u0127ed mis-setturi l-aktar milquta mill-pandemija.", "Huwa jimpjega madwar 27 miljun ru\u0127 u jirrappre\u017centa madwar 10 % tal-PDG tal-UE.", "B\u0127alissa, sitt miljun impjieg jinsabu f'riskju.", "L-Ewropa, l-ewwel destinazzjoni turistika fid-dinja, laqg\u0127et 66 % inqas turisti internazzjonali fl-ewwel nofs tas-sena, u 97 % inqas fit-tieni nofs.", "Kompli aqra: Covid-19: Appo\u0121\u0121 tal-UE g\u0127all-industrija tat-turi\u017cmu", "Il-\u0127tie\u0121a g\u0127al strate\u0121ija \u0121dida g\u0127at-turi\u017cmu fl-Ewropa", "Il-MPE huma mistennija jitolbu strate\u0121ija Ewropea \u0121dida biex, wara l-pandemija, it-turi\u017cmu jsir aktar nadif, aktar sikur u aktar sostenibbli u jitqajjem lura fuq saqajh bl-inklu\u017cjoni ta' \u010bertifikat tal-va\u010b\u010binazzjoni komuni.", "\"Bis-sajf kwa\u017ci mag\u0127na, irridu nevitaw l-i\u017cbalji tal-passat u nistabbilixxu mi\u017curi tal-UE kkoordinati u uniformi, b\u0127al protokoll ta' testijiet qabel it-tluq, \u010bertifikat ta' va\u010b\u010binazzjoni u si\u0121ill sanitarju, biex ji\u0121i ffa\u010bilitat l-ivvja\u0121\u0121ar, ming\u0127ajr spejje\u017c g\u0127a\u010b-\u010bittadini.\" qalet l-awtur tar-rapport Cl\u00e1udia Monteiro de Aguiar (PPE, PT) .", "Assistenza finanzjarja", "Ir-rapport jg\u0127id li appo\u0121\u0121 finanzjarju kontinwu fuq perjodu qasir huwa essenzjali g\u0127as-sopravivenza tas-settur, filwaqt li j\u0127e\u0121\u0121e\u0121 lill-pajji\u017ci tal-UE jinkludu l-ivvja\u0121\u0121ar u t-turi\u017cmu fil-pjanijiet ta' rkupru tag\u0127hom tal-COVID.", "Jappella wkoll g\u0127al investiment pubbliku u privat fid-di\u0121italizzazzjoni u l-modernizzazzjoni \u0121enerali tas-settur u jg\u0127id li l-pajji\u017ci g\u0127andhom jikkunsidraw li temporanjament inaqqsu r-rati tal-VAT fuq is-servizzi tal-ivvja\u0121\u0121ar u tat-turi\u017cmu.", "\u010aertifikat tal-va\u010b\u010binazzjoni komuni", "Sabiex jer\u0121a' ji\u0121i stabbilit il-moviment liberu, ir-rapport jappella g\u0127al \u010bertifikat tal-va\u010b\u010binazzjoni komuni, li jista' jsir alternattiva g\u0127at-testijiet tal-PCR u r-rekwi\u017citi ta' kwarantina ladarba l-va\u010b\u010bini jkunu disponibbli g\u0127al kul\u0127add u jkun hemm bi\u017c\u017cejjed evidenza xjentifika li l-persuni mlaqqma ma jittra\u017cmettux il-virus.", "Skont ir-rapport, il-kwarantina g\u0127andha tibqa' l-istrument tal-a\u0127\u0127ar istanza.", "Fl-24 ta' Marzu, il-KE pproponiet \"\u010bertifikat a\u0127dar di\u0121itali\" f'konformit\u00e0 mas-su\u0121\u0121eriment fir-rapport.", "Nag\u0127mlu t-turi\u017cmu aktar sostenibbli", "Ir-rapport jg\u0127id li l-pandemija mexxiet il-preferenzi tal-konsumaturi lejn g\u0127a\u017cliet aktar ekolo\u0121i\u010bi li jqarrbuhom lejn in-natura.", "Huwa jappella g\u0127al pjan direzzjonali li ji\u017cviluppa forom aktar sostenibbli ta' turi\u017cmu biex titnaqqas l-impronta ambjentali tas-settur.", "Fost il-proposti l-o\u0127ra hemm:", "si\u0121ill ta' \u010bertifikazzjoni tal-i\u0121jene tal-UE, li ji\u010b\u010bertifika standards minimi g\u0127all-prevenzjoni u l-kontroll tal-virus COVID-19 biex jg\u0127in \u0127alli ter\u0121a' tinkiseb il-fidu\u010bja tal-konsumatur fit-turi\u017cmu u l-ivvja\u0121\u0121ar.", "a\u0121enzija \u0121dida tal-UE g\u0127at-turi\u017cmu.", "Kompli aqra: Il-Coronavirus: fatti dwar drittijietek b\u0127ala passi\u0121\u0121ier", "Aktar informazzjoni", "Passi pro\u010bedurali", "Komunikazzjoni tal-KE: It-turi\u017cmu u t-trasport fl-2020 u lil hinn", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/world/20210311STO99734/lejn-shubija-mgedda-bejn-l-afrika-u-l-ue", "date": "2021-04-27T17:04:00", "category": "European Union, European Parliament, press release", "text": ["L-Afrika u l-UE je\u0127tie\u0121 li jistabbilixxu s\u0127ubija \u0121dida bejn partijiet ugwali li tiffoka fuq il-\u0127ti\u0121ijiet tan-nies u li ta\u0121\u0121usta g\u0127all-b\u017connijiet tad-dinja wara l-COVID.", "Is-so\u010bjetajiet Akrikani u Ewropej qed jiffa\u010b\u010bjaw problemi komuni u jikkondividu l-istess sfidi, b\u0127all-pandemija tal-coronavirus u t-tibdil fil-klima.", "Dawn jo\u0127olqu l-\u0127tie\u0121a ta' kollaborazzjoni eqreb u aktar ekwa.", "Fil-25 ta' Marzu, il-membri tal-PE vvutaw dwar il-proposti tal-Parlament g\u0127al strate\u0121ija \u0121dida bejn l-UE u l-Afrika li tistabbilixxi l-pedament g\u0127al s\u0127ubija li tirrifletti l-interessi ta\u017c-\u017cew\u0121 na\u0127at u li tag\u0127ti lill-pajji\u017ci Afrikani l-mezzi biex jiksbu \u017cvilupp sostenibbli.", "Kun af aktar dwar ir-relazzjonijiet bejn l-UE u l-Afrika.", "Alt text (text under video): Il-Parlament Ewropew jemmen li l-isfidi li j\u0127abbtu wi\u010b\u010bhom mag\u0127hom l-UE u l-Afrika g\u0127andhom jin\u0127atfu b\u0127ala opportunitajiet.", "L-i\u017cvilupp tal-bniedem fil-qalba tal-istrate\u0121ija futura", "L-Afrika tospita l-aktar popolazzjoni \u017cag\u0127\u017cug\u0127a fid-dinja, u madwar miljun Afrikan jid\u0127lu fis-suq tax-xog\u0127ol kull xahar.", "Madankollu, aktar minn 390 miljun persuna qed jg\u0127ixu ta\u0127t il-linja tal-faqar, filwaqt li inqas minn 10 % ta' dawk bejn it-18 u l-24 sena huma rre\u0121istrati f'xi forma ta' edukazzjoni jew ta\u0127ri\u0121 postsekondarji.", "L-investiment fin-nies huwa g\u0127alhekk meqjus b\u0127ala pilastru ewlieni tal- Istrate\u0121ija UE-Afrika , im\u0127abbra mill-Kummissjoni f'Marzu, li l-prijoritajet tag\u0127ha huma l-\u0121lieda kontra l-inugwaljanza, i\u017c-\u017cg\u0127a\u017cag\u0127 u l-eman\u010bipazzjoni tan-nisa.", "L-awtri\u010bi tar-rapport tal-PE, Chrysoula Zacharopoulou (Renew Europe, Franza), tenfasizza l-\u0127tie\u0121a li ji\u0121i \u017cgurat a\u010b\u010bess g\u0127al edukazzjoni ta' kwalit\u00e0 u li \u017c-\u017cg\u0127a\u017cag\u0127, spe\u010bjalment in-nisa u l-bniet, jing\u0127ataw il-\u0127iliet me\u0127tie\u0121a biex ja\u010b\u010bessaw is-suq tax-xog\u0127ol.", "Il-kundizzjonijiet tax-xog\u0127ol de\u010benti huma meqjusa b\u0127ala kru\u010bjali biex ji\u0121u pprovduti prospetti g\u0127all-popolazzjoni li qed tikber b'rata mg\u0127a\u0121\u0121la.", "Dan jimxi id f'id ma' sistemi ta' protezzjoni so\u010bjali inklu\u017civi, ma' mi\u017curi kontra t-t\u0127addim tat-tfal u x-xog\u0127ol furzat u ma' tran\u017cizzjoni mill-ekonomija informali g\u0127al dik formali.", "Is-settur informali jirrappre\u017centa kwa\u017ci 86 % tal-impjiegi kollha fl-Afrika.", "L-istrate\u0121ija l-\u0121dida g\u0127andha ttejjeb ukoll il-kura tas-sa\u0127\u0127a u ssa\u0127\u0127a\u0127 is-sistemi tas-sa\u0127\u0127a nazzjonali, u tag\u0127milhom aktar re\u017ciljenti g\u0127al kri\u017cijiet futuri.", "Il-membri tal-PE jridu j\u017cidu l-kollaborazzjoni bejn l-UE u l-Afrika dwar ir-ri\u010berka u l-innovazzjoni fil-qasam tas-sa\u0127\u0127a biex ting\u0127ata spinta lill-produzzjoni lokali tat-tag\u0127mir u l-medi\u010bini.", "It-tnaqqis tad-dipendenza tal-Afrika fuq l-importazzjonijiet", "Ir-rapport jg\u0127id li r-relazzjoni bejn l-UE u l-Afrika \"g\u0127andha tmur lil hinn mir-relazzjoni bejn donatur u ri\u010bevitur\", filwaqt li jenfasizza l-importanza li ti\u0121i appo\u0121\u0121ata l-produzzjoni domestika tal-Afrika permezz ta' investiment sostenibbli.", "Huwa jipproponi wkoll li ting\u0127ata spinta lill-kummer\u010b intra-Afrikan permezz tal-\u0127olqien ta' \u017cona kontinentali ta' kummer\u010b \u0127ieles, investiment fl-infrastruttura tat-trasport u a\u010b\u010bess a\u0127jar g\u0127as-swieq globali.", "Is-s\u0127ubijiet pubbli\u010bi-privati u l-finanzjament ta' intrapri\u017ci \u017cg\u0127ar u medji huma meqjusa essenzjali, peress li l-SMEs jirrappre\u017centaw 95 % tan-negozji fl-Afrika u s-settur privat huwa mistenni li jkun de\u010bi\u017civ fl-irkupru ta' wara l-COVID.", "Il-Membri tal-PE iwissu li l-ftehimiet kollha g\u0127andhom ikunu kompatibbli mad-drittijiet tal-bniedem, l-istandards tax-xog\u0127ol u dawk ambjentali u f'konformit\u00e0 mal- G\u0127anijiet ta' \u017bvilupp Sostenibbli tan-NU .", "Ir-rapport jistieden ukoll lis-selliefa internazzjonali, b\u0127all-Fond Monetarju Internazzjonali u l-Bank Dinji, biex jag\u0127mlu aktar biex itaffu l-pi\u017cijiet tad-dejn tal-pajji\u017ci Afrikani, li \u0121ew aggravati mill-pandemija.", "S\u0127ab g\u0127al tran\u017cizzjoni ekolo\u0121ika u di\u0121itali", "L-Afrika g\u0127andha l-i\u010bken responsabbilt\u00e0 g\u0127at-tibdil fil-klima, i\u017cda qed tbati l-ag\u0127ar konsegwenzi tieg\u0127u: fl-2019, kwa\u017ci 16.6 miljun Afrikan \u0121ew affettwati minn avvenimenti estremi tat-temp, ji\u0121ifieri 195 % aktar milli fl-2018.", "Ir-rapport i\u0127e\u0121\u0121e\u0121 tran\u017cizzjoni lejn ekonomija nadifa u \u010birkolari permezz ta' investiment fit-trasport sostenibbli, fl-infrastruttura ekolo\u0121ika u fl-ener\u0121ija rinnovabbli.", "Huwa jenfasizza wkoll il-\u0127tie\u0121a li ji\u0121u protetti l-bijodiversit\u00e0 unika tal-Afrika u l-komunitajiet indi\u0121eni tag\u0127ha, kif ukoll li ji\u0121i \u017cgurat sfruttament \u0121ust u sostenibbli tal-materja prima, li tammonta g\u0127al 49 % tal-importazzjonijiet tal-UE mill-Afrika.", "Il-Membri tal-PE jg\u0127idu wkoll li s\u0127ubija dwar l-agrikoltura sostenibbli g\u0127andha tkun fi\u010b-\u010bentru tar-relazzjonijiet bejn l-UE u l-Afrika, sabiex ji\u0121u \u017cviluppati prattiki tal-biedja favur l-ambjent, tissa\u0127\u0127a\u0127 ir-re\u017ciljenza tal-bdiewa u ji\u0121u indirizzati l-fallimenti tas-sistema tal-ikel, aggravati mill-g\u0127eluq tal-fruntieri min\u0127abba l-kri\u017ci tal-COVID.", "It-trasformazzjoni di\u0121itali se jkollha rwol ewlieni fil-modernizzazzjoni tas-settur tal-biedja, i\u017cda wkoll fl-edukazzjoni, l-impjiegi, is-sa\u0127\u0127a u l-parte\u010bipazzjoni ta\u010b-\u010bittadini fit-te\u0127id ta' de\u010bi\u017cjonijiet politi\u010bi.", "Politika dwar il-migrazzjoni bba\u017cata fuq is-solidarjet\u00e0 u r-responsabbilt\u00e0 kondivi\u017ca", "Mill-2015 'l hawn, l-UE u l-pajji\u017ci Afrikani \u017cviluppaw appro\u010b\u010b kon\u0121unt g\u0127all-\u0121estjoni tal-flussi migratorji, li wassal g\u0127al tnaqqis fil-migrazzjoni irregolari u kooperazzjoni mtejba fil-\u0121lieda kontra l-fa\u010bilitazzjoni tal-immigrazzjoni illegali.", "Madankollu, g\u0127ad fadal sfidi sinifikanti.", "L-Afrika sub-Sa\u0127arjana tospita aktar minn kwart tar-rifu\u0121jati tad-dinja u l-qsim tal-Ba\u0127ar Mediterran qed ikompli jikkaw\u017ca telf ta' \u0127ajja u jitma' n-networks kriminali.", "Il-membri tal-PE jenfasizzaw li s-s\u0127ubija l-\u0121dida bejn l-UE u l-Afrika trid tpo\u0121\u0121i d-dinjit\u00e0 tar-rifu\u0121jati u l-migranti fil-qalba tag\u0127ha, filwaqt li tindirizza l-migrazzjoni b\u0127ala responsabbilt\u00e0 kondivi\u017ca bejn il-pajji\u017ci Ewropej ta' destinazzjoni u l-pajji\u017ci ta' ori\u0121ini Afrikani.", "Huma jenfasizzaw ukoll il-\u0127tie\u0121a li ji\u0121u indirizzati l-kaw\u017ci fundamentali tal-ispostament, ji\u0121u ggarantiti pro\u010beduri \u0121usti tal-asil u ti\u0121i stabbilita politika ta' migrazzjoni \u010birkolari li to\u0127loq opportunitajiet g\u0127al \u0127addiema tas-seng\u0127a u dawk bla seng\u0127a.", "Aktar informazzjoni", "L-Osservatorju Le\u0121i\u017clattiv: Strate\u0121ija \u0121dida UE-Afrika", "Stqarrija g\u0127all-istampa", "Tren le\u0121i\u017clattiv", "Is-s\u0127ubija Afrika-UE fuq is-sit web tal-Unjoni Afrikana", "Komunikazzjoni kon\u0121unta tal-Kummissjoni Ewropea dwar l-istrate\u0121ija UE-Afrika", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20210415STO02118/il-politika-tat-tassazzjoni", "date": "2021-05-05T14:56:00", "category": "European Union, European Parliament, press release", "text": ["Il-\u0121ustizzja fit-taxxa hija prijorit\u00e0 g\u0127all-Parlament Ewropew.", "Skopri kif hija trid tindirizza kwistjonijiet b\u0127all-evitar tat-taxxa, il-frodi tat-taxxa u aktar.", "Il-politika tat-tassazzjoni, u l-\u0121lieda kontra l-frodi tat-taxxa, saru su\u0121\u0121ett ja\u0127raq matul dawn l-a\u0127\u0127ar g\u0127axar snin min\u0127abba investigazzjonijiet \u0121urnalisti\u010bi b\u0127al-LuxLeaks, il-Panama Papers, il-Football Leaks, il-Bahamas Leaks u l-Paradise Papers, li \u017cvelaw kxif ta' informazzjoni u rifu\u0121ji fiskali .", "Dawn wasslu g\u0127al \u017cieda fin-nuqqas ta' kuntentizza dwar il-prattiki tat-taxxa dannu\u017ci partikolarment wara r-re\u010bessjoni u r-restrizzjonijiet ba\u0121itarji li rri\u017cultaw.", "It-taxxi mhux im\u0127allsa jirri\u017cultaw f'ba\u0121its i\u017cg\u0127ar kemm fil-livell nazzjonali kif ukoll fil-livell tal-UE.", "Sa mill-bidu tal-unjoni, il-politika tat-tassazzjoni baqg\u0127et marbuta mill-qrib mas-sovranit\u00e0 tal-Istati Membri, i\u017cda l-\u0121lieda kontra l-frodi tat-taxxa hija kondivi\u017ca bejn il-pajji\u017ci tal-UE u l-UE.", "It-tassazzjoni hija prijorit\u00e0 g\u0127all-Parlament Ewropew", "Minn Settembru 2020, il-Parlament kellu sottokumitat permanenti g\u0127all-Kwistjonijiet Fiskali (FISC).", "Il-FISC \u0121ie stabbilit biex jassisti lill-Kumitat ECON dwar it-tassazzjoni, u jittratta l-\u0121lieda kontra l-frodi tat-taxxa, l-eva\u017cjoni tat-taxxa u l-evitar tat-taxxa, kif ukoll it-trasparenza finanzjarja fit-tassazzjoni.", "Matul il-le\u0121i\u017clatura 2014-19, il-Parlament stabbilixxa kumitati spe\u010bjali temporanji: TAXE, TAX2 u TAX3 u l-kumitat ta' inkjesta PANA , li identifikaw g\u0127add ta' nuqqasijiet fid-dispo\u017cizzjonijiet tat-taxxa.", "Mi\u017curi tat-taxxa tal-UE", "Xi w\u0127ud mill-proposti le\u0121i\u017clattivi ewlenin f'dawn l-a\u0127\u0127ar snin rigward it-taxxa huma relatati mal-iskambju ta' informazzjoni permezz tad-Direttiva dwar il-Kooperazzjoni Amministrattiva (DAC) li \u0121iet emendata bosta drabi biex tipprovdi:", "skambju awtomatiku ta' informazzjoni b'rabta mal-kontijiet finanzjarji meta kontribwent ikun attiv f'pajji\u017c ie\u0127or li mhuwiex il-pajji\u017c ta' residenza", "skambju ta' de\u010bi\u017cjonijiet tat-taxxa bejn l-istati membri biex ji\u017cvelaw lil pajji\u017ci o\u0127ra tal-UE u lill-Kummissjoni Ewropea pere\u017cempju \"skemi ta' ppjanar tat-taxxa\" offruti lil kumpaniji spe\u010bifi\u010bi", "informazzjoni skont kull pajji\u017c ipprovduta minn intrapri\u017ci multinazzjonali kbar u kondivi\u017ca bejn il-pajji\u017ci tal-UE biex ji\u0121i evitat li kumpaniji multinazzjonali li huma attivi f'pajji\u017ci differenti jinvolvu ru\u0127hom fi prattiki ta' ppjanar aggressiv tat-taxxa li mhumiex disponibbli g\u0127al kumpaniji domesti\u010bi", "informazzjoni dwar il-\u0127asil tal-flus", "Proposti o\u0127ra huma relatati mat-tassazzjoni korporattiva u l-evitar tat-taxxa pere\u017cempju:", "Il-ba\u017ci komuni konsolidata g\u0127at-taxxa korporattiva (BKKTK), li tindirizza l-ostakli tat-taxxa li jirri\u017cultaw minn sistemi tat-taxxa nazzjonali differenti g\u0127all-kumpaniji li joperaw fis-suq intern sabiex ji\u0121u evitati r-riskji ta' tassazzjoni doppja jew ippjanar aggressiv tat-taxxa", "it-tassazzjoni korporattiva ta' pre\u017cenza di\u0121itali sinifikanti li tippermetti lill-Istati Membri jintaxxaw profitti mag\u0127mula fit-territorju tag\u0127hom, anki jekk kumpanija ma tkunx fi\u017cikament pre\u017centi hemmhekk", "sistema komuni g\u0127al taxxa fuq is-servizzi di\u0121itali , taxxa fuq id-d\u0127ul li jirri\u017culta pere\u017cempju mit-tra\u017cmissjoni ta' data mi\u0121bura dwar l-utenti fuq interfa\u010b\u010bi di\u0121itali", "Barra minn hekk, kien hemm \u0127afna proposti biex ji\u0121i a\u0121\u0121ornat il-qafas tal-VAT.", "Il-FISC b\u0127alissa qed ja\u0127dem fuq rapport dwar kif tin\u0127oloq ba\u017ci \u0121dida g\u0127all-intaxxar tal-profitti tal-kumpaniji di\u0121itali f'pajji\u017ci fejn joperaw, anke meta ma jkollhomx pre\u017cenza fi\u017cika fihom.", "Ir-rapport se jippre\u017centa l-fehmiet tal-Parlament qabel in-negozjati globali finali fl-OECD, li huma mistennija li ji\u0121u ffinalizzati f'nofs l-2021.", "Bl-istess mod, il-Kummissjoni mistennija tressaq proposta dwar imposta di\u0121itali fil-kuntest tar-riforma tas-sistema tar-ri\u017corsi proprji u l-finanzjament tal-irkupru ekonomiku wara l-pandemija tal-COVID-19 sa mhux aktar tard minn \u0120unju 2021.", "Dwar l-infografika L-infografika tag\u0127na turi d-d\u0127ul minn taxxi diretti u indiretti g\u0127al kull stat membru kif ukoll id-d\u0127ul mit-taxxa totali b\u0127ala per\u010bentwal tal-prodott domestiku gross.", "Dan tal-a\u0127\u0127ar huwa maqsum bejn it-taxxi fuq il-kapital, il-konsum u x-xog\u0127ol.", "Barra minn hekk, il-mappa tag\u0127na turi kemm il-pajji\u017ci huma sinjuri.", "G\u0127al aktar informazzjoni", "Il-pa\u0121na tal-Kummissjoni dwar it-tassazzjoni", "Tg\u0127arrif tal-EPRS: Il-\u0121lieda kontra l-frodi tat-taxxa", "Termini fiskali mag\u0127mula fa\u010bli", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20170629STO78630/l-azil-u-l-migrazzjoni-fl-ue-fatti-u-cifri", "date": "2021-05-05T14:59:00", "category": "European Union, European Parliament, press release", "text": ["Il-pandemija tal-COVID-19 kellha impatt ming\u0127ajr pre\u010bedent fuq il-flussi migratorji fl-UE.", "Ir-restrizzjonijiet fuq il-moviment li \u0121ew stabbiliti fid-dawl tal-pandemija tal-coronavirus naqqsu l-migrazzjoni, kemm dik legali kif ukoll illegali, peress li l-pajji\u017ci g\u0127alqu l-fruntieri, irrestrin\u0121ew ir-rotot g\u0127all-migrazzjoni legali u naqqsu l-programmi biex jilqg\u0127u lir-rifu\u0121jati.", "Madankollu, id-difetti fis-sistema tal-a\u017cil tal-UE li \u0121ew esposti mill-wasla ta' aktar minn miljun persuna li jfittxu a\u017cil u migranti fl-2015 g\u0127adhom pre\u017centi.", "Il-Parlament qed ja\u0127dem fuq proposti biex tin\u0127oloq politika Ewropea dwar l-a\u017cil aktar \u0121usta u aktar effika\u010bi.", "Hawnhekk tista' ssib id-data rilevanti kollha dwar il-migrazzjoni fl-Ewropa , min huma l-migranti, x'qed tag\u0127mel l-UE biex tittratta s-sitwazzjoni, u x'implikazzjonijiet finanzjarji kien hemm.", "Definizzjonijiet: Min hu rifu\u0121jat?", "Min hi persuna li tfittex a\u017cil?", "Il-persuni li jfittxu a\u017cil huma persuni li jag\u0127mlu talba formali g\u0127al a\u017cil f'pajji\u017c ie\u0127or g\u0127ax jib\u017cg\u0127u li \u0127ajjithom hija fil-periklu fil-pajji\u017c ta' ori\u0121ini tag\u0127hom.", "Ir-rifu\u0121jati huma persuni b'bi\u017ca' \u0121ustifikata ta' persekuzzjoni g\u0127al ra\u0121unijiet ta' razza, reli\u0121jon, nazzjonalit\u00e0, politika jew s\u0127ubija fi grupp so\u010bjali partikolari li \u0121ew a\u010b\u010bettati u rikonoxxuti b\u0127ala tali fil-pajji\u017c ospitanti tag\u0127hom.", "Fl-UE, id-Direttiva dwar Standards g\u0127all-Kwalifika tistabbilixxi l-linji gwida g\u0127all-g\u0127oti ta' protezzjoni internazzjonali lil dawk li je\u0127ti\u0121uha.", "B\u0127alissa persuni barra mill-UE jridu japplikaw g\u0127all-protezzjoni fl-ewwel pajji\u017c tal-UE li jid\u0127lu fih.", "It-tressiq ta' applikazzjoni jfisser li dawn isiru applikanti g\u0127al a\u017cil (jew persuni li jfittxu a\u017cil).", "Huma jir\u010bievu status ta' rifu\u0121jat jew forma o\u0127ra ta' protezzjoni internazzjonali biss ladarba tkun ittie\u0127det de\u010bi\u017cjoni po\u017cittiva mill-awtoritajiet nazzjonali.", "Skopri aktar dwar il-kaw\u017ci tal-migrazzjoni", "De\u010bi\u017cjonijiet dwar l-a\u017cil fl-UE", "Fl-ewwel 10 xhur tal-2020, kien hemm 390,000 applikazzjoni g\u0127al a\u017cil fl-UE, 33 % inqas meta mqabbel mal-istess perjodu tal-2019.", "Fl-2018, kien hemm 634,700, ferm inqas mill-miljun applikazzjoni rre\u0121istrata fl-2015 u l-2016.", "Fl-ewwel seba' xhur tal-2020 kien hemm tnaqqis partikolarment kbir fil-\u0120ermanja, fi Franza u fl-Italja.", "Kien hemm inqas applikazzjonijiet g\u0127all-ewwel darba mis-Sirja (135 000 inqas mill-medja g\u0127all-2018 u l-2019, tnaqqis ta' 52 %), l-Iraq (tnaqqis ta' 55 %) u n-Ni\u0121erja (tnaqqis ta' 58 %).", "Madankollu, in-numri \u017cdiedu fi Spanja u fir-Rumanija, parzjalment min\u0127abba \u017cieda fl-applikazzjonijiet minn pajji\u017ci tal-Amerika t'Isfel, inklu\u017c il-Kolombja (\u017cieda ta' 102 % fuq il-medja tas-sentejn pre\u010bedenti) u l-Per\u00f9 (76 % og\u0127la).", "L-aktar rata baxxa ta' qsim irregolari tal-fruntiera matul dawn l-a\u0127\u0127ar sitt snin L-A\u0121enzija Ewropea g\u0127all-Gwardja tal-Fruntiera u tal-Kosta ti\u0121bor data dwar qsim illegali tal-fruntieri esterni tal-UE rre\u0121istrata mill-awtoritajiet nazzjonali.", "Fl-2015 u l-2016 \u0121ew identifikati aktar minn 2.3 miljun ka\u017c ta' qsim illegali .", "L-g\u0127add totali ta' qsim illegali f'Jannar\u2013Novembru 2020 naqas g\u0127al 114,300, l-aktar livell baxx f'dawn l-a\u0127\u0127ar sitt snin u tnaqqis ta' 10 % meta mqabbel mal-istess perjodu fl-2019.", "Minkejja tnaqqis ta' 55 %, l-Afganistan jibqa' wie\u0127ed mill-pajji\u017ci ewlenin ta' ori\u0121ini ta' persuni misjuba li jaqsmu l-fruntieri b'mod irregolari, flimkien mas-Sirja, it-Tune\u017cija u l-Al\u0121erija.", "Il-qsim tal-Mediterran baqa' fatali, b'1,754 persuna rrappurtati mejta jew nieqsa fl-2020 meta mqabbla mal-2,095 persuna fl-2019.", "Il-wasliet irregolari permezz tar-Rotta tal-Mediterran \u010aentrali (lejn l-Italja u Malta) \u017cdiedu b'154 % f'Jannar\u2013Novembru 2020 meta mqabbel mal-istess perjodu fl-2019.", "Kien hemm aktar minn 34,100 wasla simili fl-2020, meta mqabbla ma' kwa\u017ci 11,500 fl-2019, bil-ma\u0121\u0121oranza tal-persuni jaslu f'Lampedusa.", "Il-wasliet fi Spanja, u b'mod partikolari fil-G\u017cejjer Kanarji, \u017cdiedu b'46 % (35,800) fl-2020 meta mqabbla mal-2019.", "\u0126afna wasliet \u0121odda jori\u0121inaw minn pajji\u017ci li jbatu minn tnaqqis fir-ritmu ekonomiku aktar milli minn kunflitt.", "Tnaqqis fir-rimessi globali x'aktarx li jikkontribwixxi wkoll g\u0127al din ix-xejra.", "Sakemm titra\u017c\u017can il-pandemija u l-irkupru ekonomiku jaqbad ir-ritmu, il-prospetti foqra ta' impjieg u ta' kura tas-sa\u0127\u0127a se jibqg\u0127u in\u010bentiv g\u0127an-nies biex ji\u0121u fl-UE.", "X'qed ja\u0127sbu l-Ewropej", "Il-migrazzjoni ilha prijorit\u00e0 tal-UE g\u0127al \u0127afna snin.", "Ittie\u0127du diversi mi\u017curi kemm g\u0127all-\u0121estjsoni tal-flussi tal-migrazzjoni kif ukoll g\u0127at-titjib tas-sistema tal-a\u017cil.", "Minkejja li l-ist\u0127arri\u0121 tal-Ewrobarometru ta' \u0120unju 2019 juri li l-migrazzjoni kienet il-\u0127ames l-akbar kwistjoni li influwenzat id-de\u010bi\u017cjonijiet tal-Ewropej fil-votazzjoni g\u0127all-elezzjonijiet tal-UE ta' dik is-sena,", "L-ist\u0127arri\u0121 tal-Parlometru 2020 irre\u0121istra tnaqqis fl-importanza.", "Hija meqjusa b\u0127ala l-qasam ewlieni ta' nuqqas ta' qbil bejn l-UE u l-gvernijiet nazzjonali minn kwa\u017ci nofs (47 %) ir-rispondenti.", "L-UE \u017ciedet b'mod sinifikanti l-finanzjament tag\u0127ha g\u0127all-politiki dwar il-migrazzjoni , l-a\u017cil u l-integrazzjoni wara \u017c-\u017cieda fl-influss ta' persuni li jfittxu a\u017cil fl-2015.", "EUR 22,7 biljun imorru g\u0127all-\u0121estjoni tal-migrazzjoni u tal-fruntieri fil-ba\u0121it fit-tul tal-UE g\u0127all-2021\u20132017, meta mqabbel ma' EUR 10 biljun g\u0127all-migrazzjoni u l-a\u017cil fl-2014\u20132020.", "Skopri aktar kif l-UE timmani\u0121\u0121ja l-migrazzjoni", "Rifu\u0121jati fid-dinja", "Madwar id-dinja, l-g\u0127add ta' persuni li qed ja\u0127arbu mill-persekuzzjoni, il-kunflitt u l-vjolenza la\u0127aq it-80 miljun persuna.", "Dan huwa ekwivalenti g\u0127al kwa\u017ci kull ra\u0121el, mara, tifel u tifla fil-\u0120ermanja li ji\u0121u sfurzati barra minn darhom.", "It-tfal jirrappre\u017centaw kwa\u017ci 40 % tal-popolazzjoni tar-rifu\u0121jati fid-dinja.", "Il-pajji\u017ci li jospitaw l-akbar numru ta' rifu\u0121jati huma t-Turkija, il-Kolombja, il-Pakistan, l-Uganda u l-\u0120ermanja.", "14 % biss tar-rifu\u0121jati fid-dinja huma ospitati minn pajji\u017ci \u017cviluppati.", "Ara l-infografika tag\u0127na g\u0127a\u010b-\u010bifri tal-Eurostat tal-2019 dwar l-applikazzjonijiet g\u0127al a\u017cil fl-UE kif ukoll i\u010b-\u010bifri tal-UNHCR dwar l-g\u0127add ta' rifu\u0121jati fil-pajji\u017ci tal-UE .", "Tg\u0127arrif", "A\u017cil u Migrazzjoni", "Il-kwistjoni tal-migrazzjoni", "Aktar fatti u \u010bifri dwar il-migrazzjoni fl-Ewropa", "Aqra aktar dwar il-kri\u017ci tal-migranti fl-Ewropa", "Ir-rispons tal-UE g\u0127all-kri\u017ci tal-migranti", "L-aktar a\u0127barijiet ri\u010benti tag\u0127na dwar il-kri\u017ci tal-migranti", "Aktar data: Statistika tal-Eurostat dwar l-asil", "Data dwar wasliet fir-re\u0121jun tal-Mediterran", "L-immigrazzjoni irregolari fl-UE: fatti u \u010bifri", "L-asil fl-UE: fatti u \u010bifri", "L-AMIF: il-fond tal-UE dedikat g\u0127all-kwistjonijiet ta' asil u migrazzjoni", "Aktar fatti u \u010bifri dwar il-migrazzjoni fl-Ewropa", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20210414STO02008/il-programm-life-aktar-appogg-tal-ue-ghall-azzjoni-dwar-il-klima", "date": "2021-05-05T15:06:00", "category": "European Union, European Parliament, press release", "text": ["L-UE qablet li tiffinanzja l-programm LIFE b'ba\u0121it ta' EUR 5,4 biljun.", "Ara l-filmat tag\u0127na biex issir taf kif il-fondi se jappo\u0121\u0121aw l-azzjoni klimatika.", "LIFE huwa l-uniku programm fil-livell tal-UE ddedikat biss g\u0127all-ambjent u l-klima u l-programm g\u0127all-2021-27 huwa l-aktar wie\u0127ed ambizzju\u017c s'issa.", "Se jkun hemm EUR 3,5 biljun g\u0127all-attivitajiet ambjentali u EUR 1,9 biljun g\u0127all-azzjoni dwar il-klima.", "Il-programm jifforma parti mill-pakkett Ekolo\u0121iku Ewropew propost mill-Kummissjoni Ewropea.", "Skopri aktar dwar ir-rispons tal-UE g\u0127at-tibdil fil-klima .", "Il-bini ta' ekonomija aktar nadifa u aktar \u010birkolari li tu\u017ca mill-\u0121did u tirri\u010bikla il-prodotti hija prijorit\u00e0 ewlenija tal-UE u l-programm LIFE li se jkollu rwol importanti x'jaqdi.", "Il-programm se jappo\u0121\u0121a it-tran\u017cizzjoni lejn ener\u0121ija nadifa u se ja\u0127dem flimkien ma' programmi o\u0127rajn lejn il-mira tal-UE li tikseb newtralit\u00e0 karbonika sal-2050.", "Huwa mmirat ukoll li jipprote\u0121i u jtejjeb il-kwalit\u00e0 tal-ambjent u li jwaqqaf u jre\u0121\u0121a' lura t-telfien tal-bijodiversit\u00e0.", "Il-programm LIFE jifforma parti mill-ba\u0121it fit-tul tal-UE u l-pjanijiet ta' rkupru, li huma impenjati li jonfqu 30 % fuq l-azzjoni dwar il-klima .", "Il-programmi l-o\u0127ra jinkludu l-Fond g\u0127al Tran\u017cizzjoni \u0120usta biex jg\u0127inu lir-re\u0121juni tal-UE biex jadattaw g\u0127all-ekonomija ekolo\u0121ika , l-InvestEU li se jg\u0127in biex ji\u0121u ffinanzjati pro\u0121etti dwar il-klima , u l-Orizzont Ewropa li se jiffinanzja r-ri\u010berka u l-innovazzjoni tal-UE fis-settur tal-klima .", "Aqra aktar dwar il-finanzjament tal-UE g\u0127all-klima:", "Il-Pjan ta' Investiment g\u0127all-Patt Ekolo\u0121iku Ewropew", "Spinta lill-finanzjament sostenibbli", "Aktar informazzjoni", "https://www.europarl.europa.eu/news/mt/press-room/20201002IPR88431/ligi-ue-dwar-il-klima-miri-ta-tnaqqis-tal-emissjonijiet-2030-ta-60", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20200304STO73957/il-covid-19-it-tishih-tal-kapacita-tar-rispons-tal-ue-ghall-emergenzi", "date": "2021-05-19T17:16:00", "category": "European Union, European Parliament, press release", "text": ["L-UE qed issa\u0127\u0127a\u0127 il-Mekkani\u017cmu tal-Protezzjoni \u010aivili tag\u0127ha biex tirrispondi b'mod effettiv g\u0127all-emer\u0121enzi, inklu\u017ci dawk medi\u010bi b\u0127all-pandemija tal-COVID-19.", "Il-fond jg\u0127in lill-pajji\u017ci tal-UE jirrispondu g\u0127all-emer\u0121enzi u d-di\u017castri.", "\u0120ie attivat biex jg\u0127in f'ka\u017c ta' terremoti, nirien, g\u0127arg\u0127ar u ji\u0121bor it-tag\u0127mir mediku me\u0127tie\u0121 biex ji\u0121\u0121ieled il-COVID-19. .", "Ara l-kronolo\u0121ija tal-mi\u017curi tal-UE biex ti\u0121\u0121ieled il-COVID-19 u l-impatt tag\u0127ha.", "Bil-g\u0127an li jimtlew il-lakuni \u017cvelati mill-pandemija, il-Mekkani\u017cmu tal-UE g\u0127all-Protezzjoni \u010aivili qed ji\u0121i m\u0121edded.", "F'vot fis-27 ta' April 2021, il-Parlament Ewropew ikkonferma l-qbil tieg\u0127u mal-Kunsill li ji\u017cgura \u20ac3,319 biljun g\u0127all-Mekkani\u017cmu tal-Protezzjoni \u010aivili mill-ba\u0121it fit-tul tal-2021-2027 u mill-Istrument ta' Rkupru tal-UE.", "Biex l-g\u0127ajnuna titqassam aktar malajr, il-Kummissjoni se tkun tista' takkwista r-ri\u017corsi b'mod dirett fl-ambitu tar-RescEU.", "Il-Parlament \u017cgura wkoll ri\u017corsi suffi\u010bjenti g\u0127all-prevenzjoni, it-t\u0127ejjija u r-rispons.", "Mekkani\u017cmu tad-difi\u017ca tal-UE biex ji\u0121u salvati l-\u0127ajjiet", "Mill-\u0127olqien tieg\u0127u fl-2001, il-Mekkani\u017cmu tal-UE g\u0127all-Protezzjoni \u010aivili, sistema kollaborattiva ta' g\u0127ajnuna re\u010biproka, \u0121ie attivat aktar minn 420 darba biex jirrispondi g\u0127ad-di\u017castri naturali u dawk ikkaw\u017cati mill-bniedem, kemm fl-UE kif ukoll barra minnha, b\u0127an-nirien tal-foresti, l-g\u0127arg\u0127ar, it-tni\u0121\u0121is tal-ba\u0127ar, it-terremoti, l-uragani, l-in\u010bidenti industrijali u emer\u0121enzi o\u0127rajn, inklu\u017ci l-kri\u017cijiet tas-sa\u0127\u0127a.", "Matul it-tifqig\u0127a attwali tal-coronavirus, il-Mekkani\u017cmu ntu\u017ca biex jg\u0127in lill-Istati Membri u lis-sistemi tas-sa\u0127\u0127a nazzjonali, billi jikkoordina t-twassil ta' provvisti medi\u010bi ta' emer\u0121enza u tag\u0127mir ta' protezzjoni personali fl-Ewropa u madwar id-dinja.", "G\u0127en ukoll fir-ripatrijazzjoni ta' aktar minn 90,000 \u010bittadin tal-UE lejn l-Ewropa minn madwar id-dinja kollha.", "Tis\u0127i\u0127 tal-kapa\u010bit\u00e0 ta' rispons ta' emer\u0121enza", "Meta pajji\u017c tal-UE ji\u0121i dahru mal-\u0127ajt min\u0127abba di\u017castru, jista' jitlob g\u0127ajnuna permezz tal-Mekkani\u017cmu.", "Il-Kummissjoni tikkoordina r-rispons u tkopri mill-inqas 75 % tal-ispejje\u017c tat-trasport u dawk operattivi.", "Fl-2019, l-UE \u017cviluppat ri\u017cerva Ewropea \u0121dida ta' kapa\u010bitajiet addizzjonali msej\u0127a RescEU biex tassisti b'mod dirett meta r-ri\u017corsi u\u017cati mill-Istati Membri ma jkunux bi\u017c\u017cejjed.", "F'nofs Marzu 2020, matul it-tifqig\u0127a tal-pandemija, il-\u0127\u017cin mediku \u0121ie inklu\u017c ukoll b\u0127ala parti minn RescEU biex jg\u0127in lill-pajji\u017ci li qed jiffa\u010b\u010bjaw nuqqas ta' tag\u0127mir.", "Ir-regoli appo\u0121\u0121jati mill-Parlament jippermettu lill-UE tkopri sa 100 % tal-fondi me\u0127tie\u0121a g\u0127all-u\u017cu tal-kapa\u010bit\u00e0 RescEU, li g\u0127andha ti\u0121i ospitata minn Stat Membru wie\u0127ed jew aktar.", "Mill-inqas EUR 1.4 biljun me\u0127tie\u0121a g\u0127all-\u0121estjoni tad-di\u017castri tal-UE", "G\u0127al aktar informazzjoni", "Fajl tal-pro\u010bedura", "X'qed tag\u0127mel g\u0127alija l-UE: il-Mekkani\u017cmu tal-UE g\u0127all-Protezzjoni \u010aivili", "Skeda informattiva tal-KE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210414STO02010/it-trasformazzjoni-digitali-importanza-beneficcji-u-politika-tal-ue", "date": "2021-05-19T17:27:00", "category": "European Union, European Parliament, press release", "text": ["Tg\u0127allem kif l-UE qed tg\u0127in fit-tiswir ta' trasformazzjoni di\u0121itali fl-Ewropa g\u0127all-benefi\u010b\u010bju ta\u010b-\u010bittadini, il-kumpaniji u l-ambjent.", "It-trasformazzjoni di\u0121itali hija fost l-og\u0127la prijoritajiet tal-UE .", "Il-Parlament Ewropew qed jg\u0127in biex jissawru l-politiki li se jsa\u0127\u0127u l-kapa\u010bitajiet tal-Ewropa f'teknolo\u0121iji di\u0121itali \u0121odda, jift\u0127u opportunitajiet \u0121odda g\u0127all-intrapri\u017ci u l-konsumaturi, jappo\u0121\u0121jaw it-tran\u017cizzjoni ekolo\u0121ika tal-UE u jiksbu n-newtralit\u00e0 mil-lat tal-klima sal-2050 , jappo\u0121\u0121jaw il-\u0127iliet di\u0121itali ta\u010b-\u010bittadini u t-ta\u0127ri\u0121 g\u0127all-\u0127addiema, u jg\u0127inu jiddi\u0121italizzaw is-servizzi pubbli\u010bi, filwaqt li ji\u017cguraw ir-rispett tad-drittijiet u l-valuri ba\u017ci\u010bi.", "F'April, il-Parlament ivvota fuq ir-rapport bit-titolu \"Insawru l-futur di\u0121itali tal-Ewropa\" , li jistieden lill-Kummissjoni biex tkompli tindirizza l-isfidi min\u0127abba t-tran\u017cizzjoni di\u0121itali, spe\u010bjalment biex tikseb vanta\u0121\u0121 minn opportunitajiet tas-suq uniku di\u0121itali u ttejjeb l-u\u017cu tal-IA.", "X'inhi t-trasformazzjoni di\u0121itali?", "It-trasformazzjoni di\u0121itali hija l-integrazzjoni tat-teknolo\u0121iji di\u0121itali minn kumpaniji u l-impatt tat-teknolo\u0121iji fuq is-so\u010bjet\u00e0.", "Il-pjattaformi di\u0121itali, l-Internet tal-O\u0121\u0121etti, il-cloud computing u l-intelli\u0121enza artifi\u010bjali huma fost it-teknolo\u0121iji li jaffettwaw \u2026", "\u2026 setturi mit-trasport sal-ener\u0121ija, l-agroalimentazzjoni, it-telekomunikazzjoni, is-servizzi finanzjarji, il-produzzjoni fil-fabbrika u l-kura tas-sa\u0127\u0127a, u t-trasformazzjoni ta' \u0127ajjet in-nies.", "It-teknolo\u0121iji jistg\u0127u jg\u0127inu biex jottimmizzaw il-produzzjoni, inaqqsu l-emissjonijiet u l-iskart, jag\u0127tu spinta lill-vanta\u0121\u0121i kompetittivi tal-kumpaniji u biex jitwasslu servizzi u prodotti \u0121odda g\u0127all-konsumaturi.", "Il-finanzjament tal-prijoritajiet di\u0121itali tal-UE", "L-aspett di\u0121itali jaqdi rwol essenzjali fil-politiki kollha tal-UE.", "Il-kri\u017ci tal-COVID-19 a\u010b\u010bentwat il-b\u017conn g\u0127al rispons i\u010b\u010bentrat fuq il-futur li jkun ta' benefi\u010b\u010bju g\u0127as-so\u010bjet\u00e0 u g\u0127all-kompetittivit\u00e0 fit-tul.", "Is-soluzzjonijiet di\u0121itali jippre\u017centaw opportunitajiet importanti u huma essenzjali biex ji\u0121i garantit l-irkupru tal-Ewropa u l-po\u017cizzjoni kompetittiva tag\u0127ha fl-ekonomija globali.", "Il-pjan tal-UE g\u0127all-irkupru ekonomiku jirrikjedi li l-Istati Membri jallokaw mill-anqas 20% tal-\u20ac672.5 biljun tal-Fa\u010bilit\u00e0 g\u0127all-Irkupru u r-Re\u017ciljenza g\u0127at-tran\u017cizzjoni di\u0121itali.", "Programmi ta' investiment b\u0127al Orizzont Ewropa, li huwa \u010b\u010bentrat fuq ir-ri\u010berka u l-innovazzjoni u l-Fa\u010bilit\u00e0 Nikkollegaw l-Ewropa , li hija \u010b\u010bentrata fuq l-infrastruttura, ukoll jallokaw ammonti sostanzjali g\u0127all-avvanzi di\u0121itali.", "Filwaqt li l-politika \u0121enerali tal-UE hija li tapprova miri di\u0121itali fil-programmi kollha, xi programmi ta' investiment u regoli \u0121odda huma mmirati spe\u010bifikatament biex jiksbuhom.", "Il-Programm Ewropa Di\u0121itali", "F'April, il-Parlament ivvota fil-plenarja dwar il-Programm Ewropa Di\u0121itali , l-ewwel strument finanzjarju tal-UE li hu ffokat b'mod spe\u010bifiku fuq it-twassil tat-teknolo\u0121ija lin-negozji u li\u010b-\u010bittadini.", "Huwa g\u0127andu l-g\u0127an li jinvesti fl-infrastruttura di\u0121itali sabiex it-teknolo\u0121iji strate\u0121i\u010bi jkunu jistg\u0127u jag\u0127tu spinta lill-kompetittivit\u00e0 tal-Ewropa, it-tran\u017cizzjoni ekolo\u0121ika u l-i\u017cgurar tas-sovranit\u00e0 teknolo\u0121ika.", "Se jinvesti \u20ac7.5 biljun f'\u0127ames oqsma: is-supercomputing (\u20ac2.2 biljun), l-IA (\u20ac2 biljun), i\u010b-\u010bibersigurt\u00e0 (\u20ac1.6 biljun), il-\u0127iliet di\u0121itali avvanzati (\u20ac577 miljun), u l-i\u017cgurar ta' u\u017cu wiesa' tat-teknolo\u0121iji di\u0121itali fl-ekonomija u s-so\u010bjet\u00e0 kollha (\u20ac1 biljun).", "Is-sikurezza online u l-ekonomija tal-pjattaformi", "Il-pjattaformi online huma parti importanti tal-ekonomija u ta' \u0127ajjet in-nies.", "Huma jippre\u017centaw opportunitajiet enormi b\u0127ala swieq, u huma kanali ta' komunikazzjoni importanti.", "Madankollu, hemm ukoll sfidi sinifikanti.", "L-UE qed ta\u0127dem fuq le\u0121i\u017clazzjoni \u0121dida dwar is-Servizzi Di\u0121itali , li g\u0127andha l-g\u0127an li trawwem il-kompetittivit\u00e0, l-innovazzjoni u t-tkabbir filwaqt li ssa\u0127\u0127a\u0127 is-sigurt\u00e0 online, tindirizza l-kontenut illegali , u ti\u017cgura l-protezzjoni tal-libert\u00e0 tal-espressjoni, il-libert\u00e0 tal-istampa u d-demokrazija .", "Aqra aktar dwar g\u0127aliex l-UE trid tirregola l-ekonomija tal-pjattaformi .", "Fost il-mi\u017curi li ji\u017cguraw is-sikurezza online, f'April, il-Parlament qed jivvota dwar regoli \u0121odda biex jipprevjeni t-tixrid ta' kontenut terroristiku online .", "Il-Membri tal-PE qed jikkunsidraw ukoll regoli dwar \u010bentru Ewropew \u0121did g\u0127a\u010b-\u010bibersigurt\u00e0 .", "L-Intelli\u0121enza Artifi\u010bjali u l-Istrate\u0121ija dwar id-Data", "L-IA tista' tkun ta' benefi\u010b\u010bju g\u0127all-persuni permezz ta' kura tas-sa\u0127\u0127a mtejba, karozzi aktar sikuri u servizzi mfassla apposta.", "Tista' ttejjeb il-pro\u010bessi ta' produzzjoni u \u0121\u0121ib vanta\u0121\u0121 kompetittiv g\u0127an-negozji Ewropej, inklu\u017c f'setturi fejn il-kumpaniji tal-UE di\u0121\u00e0 jokkupaw po\u017cizzjonijiet b'sa\u0127\u0127ithom: l-ekonomija ekolo\u0121ika u \u010birkolari, il-makkinarju, il-biedja, it-turi\u017cmu\u2026", "Sabiex ji\u0121i \u017cgurat li l-Ewropa tag\u0127mel l-a\u0127jar u\u017cu mill-possibbiltajiet tal-IA, il-Membri tal-PE enfasizzaw il-\u0127tie\u0121a g\u0127al le\u0121i\u017clazzjoni tal-IA \u010b\u010bentrata fuq il-bniedem, li g\u0127andha l-g\u0127an li tistabbilixxi qafas tal-IA li jkun affidabbli, timplimenta standards eti\u010bi, tappo\u0121\u0121ja l-impjiegi, tg\u0127in fil-bini ta' \"IA mag\u0127mula fl-Ewropa\" kompetittiva u tinfluwenza l-istandards globali.", "Il-Kummissjoni ppre\u017centat il-proposta tag\u0127ha g\u0127al regolament dwar l-IA fil-21 ta' April 2021.", "Aqra aktar dwar kif il-Membri tal-PE jridu jirregolaw l-IA .", "Is-su\u010b\u010bess tal-i\u017cvilupp tal-IA fl-Ewropa jiddependi \u0127afna fuq strate\u0121ija Ewropea tad-data ta' su\u010b\u010bess.", "Il-Parlament sa\u0127aq fuq il-potenzjal tad-data industrijali u pubblika g\u0127all-kumpaniji u r-ri\u010berkaturi tal-UE u appella g\u0127al spazji tad-data Ewropej, infrastruttura tal-big data u le\u0121i\u017clazzjoni li se jikkontribwixxu g\u0127all-affidabbilt\u00e0.", "Aktar dwar dak li l-Parlament irid g\u0127all-istrate\u0121ija Ewropea dwar id-data .", "Il-\u0127iliet di\u0121itali u l-edukazzjoni", "Il-pandemija wriet l-importanza tal-\u0127iliet di\u0121itali g\u0127ax-xog\u0127ol u l-interazzjonijiet, i\u017cda ssottolinjat ukoll id-distakk fil-\u0127iliet di\u0121itali u l-\u0127tie\u0121a li ti\u017cdied l-edukazzjoni di\u0121itali.", "Il-Parlament irid li l-a\u0121enda Ewropea g\u0127all-\u0127iliet ti\u017cgura li \u010b-\u010bittadini u n-negozji jkunu jistg\u0127u jie\u0127du vanta\u0121\u0121 s\u0127i\u0127 mill-avvanzi teknolo\u0121i\u010bi.", "\u010aifra widget: 42% ta\u010b-\u010bittadini tal-UE m'g\u0127andhomx \u0127iliet di\u0121itali ba\u017ci\u010bi.", "I\u010b\u010bekkja wkoll", "le\u0121i\u017clazzjoni biex jitnaqqas l-iskart elettroniku", "regoli \u0121odda biex ji\u0121i fa\u010bilitat il-crowdfunding fl-UE", "il-pro\u010beduri le\u0121i\u017clattivi di\u0121itali kollha li qed jit\u0127ejjew", "Aktar dwar il-politiki di\u0121itali tal-Ewropa", "Ewropa lesta g\u0127all-era di\u0121itali (Kummissjoni Ewropea)", "Il-Kumpass Di\u0121itali tal-Ewropa (proposta tal-KE)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20210422STO02652/orizzont-ewropa-kif-l-ue-tinvesti-fix-xjenza-infografika", "date": "2021-05-19T17:49:00", "category": "European Union, European Parliament, press release", "text": ["Il-programm ta' ri\u010berka tal-UE se jkompli jappo\u0121\u0121a l-avvanzi xjentifi\u010bi rivoluzzjonarji biex jag\u0127ti spinta lill-irkupru ta' wara l-COVID-19 Horizon Europe Orizzont Ewropa huwa programm g\u0127all-finanzjament tar-ri\u010berka u l-innovazzjoni b'ba\u0121it ta' aktar minn \u20ac95 biljun g\u0127all-perjodu 2021-2027.", "Fin-negozjati dwar il-ba\u0121it fit-tul tal-UE , il-Membri tal-PE \u017cguraw \u20ac4 biljun addizzjonali g\u0127all-programm.", "Ara x'inhu kopert mill-ba\u0121it fl-infografika tag\u0127na.", "L-g\u0127anijiet ewlenin huma t-tis\u0127i\u0127 tax-xjenza u t-teknolo\u0121ija, it-trawwim tal-kompetittivit\u00e0 industrijali u l-implimentazzjoni tal-g\u0127anijiet ta' \u017cvilupp sostenibbli fl-UE.", "Il-pandemija tal-COVID-19 uriet bi\u010b-\u010bar li r-ri\u010berka u l-innovazzjoni huma muturi tal-irkupru ekonomiku.", "Mijiet ta' miljuni ta' euro \u0121ew mobilizzati fi pro\u0121etti ta' ri\u010berka dwar il-coronavirus skont il-programm ta' finanzjament tal-UE pre\u010bedenti, Orizzont 2020.", "Il-programm il-\u0121did se jkompli jappo\u0121\u0121a r-ri\u010berka fis-sa\u0127\u0127a u jg\u0127in lis-sistemi tas-sa\u0127\u0127a tal-UE j\u0127ejju g\u0127all-kri\u017cijiet futuri .", "Il-programm ta' finanzjament tar-ri\u010berka l-\u0121did tal-UE se jiffinanzja t-tran\u017cizzjonijiet di\u0121itali u ekolo\u0121i\u010bi, b'mod spe\u010bifiku se jg\u0127in lill-industrija tiddekarbonizza, tnaqqas id-dipendenza fuq il-fjuwils fossili u ti\u017cgura li l-irkupru mill-COVID-19 jag\u0127ti prijorit\u00e0 lill-klima .", "Jinkludi wkoll allokazzjoni spe\u010bifika g\u0127all-industriji kreattivi u kulturali li \u0121ew devastati mill-pandemija.", "Il-programm ta' ri\u010berka se jiffoka fuq \u0127ames oqsma ta' prijorit\u00e0:", "A\u010b\u010bellerazzjoni tat-tran\u017cizzjoni lejn Ewropa m\u0127ejjija u re\u017ciljenti g\u0127at-tibdil fil-klima", "Kura tal-kan\u010ber", "\u0126olqien ta' 100 belt newtrali g\u0127all-klima sal-2030", "Ri\u0121enerazzjoni tal-o\u010beani u l-ilmijiet tag\u0127na", "\u017bgurar li 75 % tal-\u0127amrija tkun b'sa\u0127\u0127itha sal-2030", "infografika li tispjega Orizzont Ewropa", "Il-ba\u0121it ta' Orizzont Ewropa huwa mqassam f'erba' pilastri.", "L-ewwel jiffoka fuq l-appo\u0121\u0121 u t-tis\u0127i\u0127 tat-talent Ewropew tar-ri\u010berka u l-innovazzjoni.", "It-tieni pilastru ji\u017cgura finanzjament g\u0127ax-xjenza li jindirizza l-isfidi globali marbuta mal-\u0127ames oqsma ta' prijorit\u00e0.", "It-tielet pilastru jappo\u0121\u0121a l-imprenditorija mmexxija mir-ri\u010berka, filwaqt li r-raba' pilastru jiffinanzja n-networks ta' ri\u010berka u kollaborazzjoni.", "L-Istitut Ewropew tal-Innovazzjoni u t-Teknolo\u0121ija (EIT) u l- Kunsill Ewropew tal-Innovazzjoni (EIC), huma ffinanzjati permezz tal-programm Orizzont Ewropa.", "L-EIT jg\u0127in biex jitnaqqas id-distakk bejn ir-ri\u010berka u s-suq , u b'hekk jag\u0127mel l-Ewropa aktar innovattiva.", "L-EIC g\u0127andu l-g\u0127an li jappo\u0121\u0121a avvanzi teknolo\u0121i\u010bi u innovazzjonijiet rivoluzzjonarji bil-\u0127olqien ta' swieq \u0121odda u l-espansjoni internazzjonali.", "G\u0127al aktar informazzjoni", "Osservatorju le\u0121i\u017clattiv: Orizzont 2020 \u2013 programm qafas g\u0127ar-ri\u010berka u l-innovazzjoni 2021-2027", "Osservatorju le\u0121i\u017clattiv: Programm spe\u010bifiku li jimplimenta Orizzont 2020 \u2013 programm qafas g\u0127ar-ri\u010berka u l-innovazzjoni 2021-2027", "Osservatorju le\u0121i\u017clattiv: Istitut Ewropew tal-Innovazzjoni u t-Teknolo\u0121ija (EIT): a\u0121enda strate\u0121ika dwar l-innovazzjoni 2021-2027", "Osservatorju le\u0121i\u017clattiv: Istitut Ewropew tal-Innovazzjoni u t-Teknolo\u0121ija (EIT)", "Ri\u010berka: Il-Membri tal-PE jil\u0127qu ftehim mal-Kunsill dwar il-programm Orizzont Ewropa", "Tren le\u0121i\u017clattiv: Stabbiliment ta' Orizzont Ewropa \u2013 Il-Programm Qafas g\u0127ar-Ri\u010berka u l-Innovazzjoni 2021-2027", "Tren le\u0121i\u017clattiv: Orizzont Ewropa \u2013 Missjonijiet ta' Ri\u010berka u Innovazzjoni", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20201203STO93023/kif-se-jaffettwawk-ir-relazzjonijiet-il-godda-ue-renju-unit", "date": "2021-05-19T17:56:00", "category": "European Union, European Parliament, press release", "text": ["Ir-relazzjonijiet UE\u2013Renju Unit inbidlu wara l-Brexit.", "Ara xi jfisser g\u0127alik Ir-Renju Unit \u0127alla l-UE fil-31 ta' Jannar 2020.", "Kien hemm perjodu ta' tran\u017cizzjoni li matulu r-Renju Unit baqa' parti mis-Suq Uniku u mill-Unjoni Doganali sakemm saru n-negozjati dwar ir-relazzjonijiet futuri.", "Wara negozjati intensi, \u0121ie konklu\u017c ftehim dwar il-futur tar-relazzjonijiet UE\u2013Renju Unit fl-a\u0127\u0127ar ta' Di\u010bembru 2020 u \u0121iet approvat mill-Parlament fis-27 ta' April [hyperlink to press releases]", "G\u0127add ta' kwistjonijiet di\u0121\u00e0 kienu koperti mill- ftehim dwar il-\u0127ru\u0121 , li l-UE u r-Renju Unit qablu dwaru fi tmiem l-2019.", "Dan il-ftehim dwar kwistjonijiet relatati mas-separazzjoni jittratta l-protezzjoni tad-drittijiet ta\u010b-\u010bittadini tal-UE fir-Renju Unit u \u010b-\u010bittadini tar-Renju Unit li jg\u0127ixu f'partijiet o\u0127ra tal-UE, l-impenji finanzjarji me\u0127uda mir-Renju Unit b\u0127ala Stat Membru, kif ukoll kwistjonijiet dwar il-fruntieri, spe\u010bjalment dwar l-Irlanda.", "Ta\u0127dem u tg\u0127ix fir-Renju Unit jew fl-UE", "I\u010b-\u010bittadini tal-UE fir-Renju Unit jew i\u010b-\u010bittadini tar-Renju Unit fi Stat Membru tal-UE li kienu di\u0121\u00e0 qed jg\u0127ixu hemm qabel Jannar 2021 jistg\u0127u jkomplu jg\u0127ixu u ja\u0127dmu fejn qeg\u0127din b\u0127alissa dment li jkunu rre\u0121istraw u ng\u0127ataw permess ta' residenza mill-awtoritajiet nazzjonali tal-Istati Membri jew tar-Renju Unit.", "G\u0127a\u010b-\u010bittadini tar-Renju Unit li g\u0127adhom mhumiex jg\u0127ixu fl-UE, id-dritt li jg\u0127ixu u ja\u0127dmu fi kwalunkwe pajji\u017c tal-UE minbarra r-Repubblika Irlandi\u017ca (billi r-Renju Unit g\u0127andu ftehim separat mag\u0127hom) ma jing\u0127atalhomx awtomatikament u jista' jkun so\u0121\u0121ett g\u0127al restrizzjonijiet.", "Barra minn hekk, m'g\u0127adx g\u0127andhom il-kwalifiki tag\u0127hom rikonoxxuti awtomatikament fil-pajji\u017ci tal-UE, kif kien il-ka\u017c qabel.", "I\u010b-\u010bittadini tar-Renju Unit li jixtiequ j\u017curu jew jibqg\u0127u fl-UE g\u0127al aktar minn 90 jum g\u0127al kwalunkwe ra\u0121uni jridu jissodisfaw ir-rekwi\u017citi g\u0127ad-d\u0127ul u s-so\u0121\u0121orn g\u0127al persuni minn barra l-UE.", "Dan japplika anke g\u0127a\u010b-\u010bittadini tar-Renju Unit li g\u0127andhom dar o\u0127ra fl-UE.", "Persuni li mill-UE jkunu jixtiequ jmorru r-Renju Unit g\u0127al xog\u0127ol jew so\u0121\u0121orn fit-tul \u2013 ji\u0121ifieri g\u0127al aktar minn sitt xhur \u2013 ikunu jridu jissodisfaw il-kundizzjonijiet rilevanti stabbiliti mill-gvern tar-Renju Unit, fosthom fir-rigward ta' applikazzjoni g\u0127al vi\u017ca .", "Vja\u0121\u0121ar", "I\u010b-\u010bittadini tar-Renju Unit jistg\u0127u j\u017curu l-UE g\u0127al massimu ta' 90 jum fi kwalunkwe perjodu ta' 180 bla ma jkollhom b\u017conn vi\u017ca.", "Madankollu, i\u010b-\u010bittadini tar-Renju Unit ma jistg\u0127ux jibqg\u0127u ju\u017caw il-kontrolli tal-passaporti u l-korsiji doganali a\u010b\u010belerati tal-UE.", "Je\u0127tie\u0121 ukoll ikollhom biljett tar-ritorn u jkunu jistg\u0127u jag\u0127tu prova li g\u0127andhom bi\u017c\u017cejjed fondi g\u0127as-so\u0121\u0121orn tag\u0127hom.", "Barra minn hekk, irid ikun fadlilhom tal-anqas sitt xhur fuq il-passaport tag\u0127hom.", "I\u010b-\u010bittadini tal-UE jistg\u0127u j\u017curu r-Renju Unit g\u0127al massimu ta' sitt xhur bla ma jkollhom b\u017conn vi\u017ca.", "I\u010b-\u010bittadini tal-UE jkollhom juru passaport validu biex i\u017curu r-Renju Unit.", "Kura tas-sa\u0127\u0127a", "I\u010b-\u010bittadini tal-UE li jkunu qeg\u0127din temporanjament fir-Renju Unit jibqg\u0127u jibbenefikaw minn kura tas-sa\u0127\u0127a f'ka\u017c ta' emer\u0121enza abba\u017ci tal-Karta Ewropea tal-Assigurazzjoni tas-Sa\u0127\u0127a (EHIC).", "G\u0127al so\u0121\u0121orn ta' aktar minn sitt xhur, ikollhom i\u0127allsu soprataxxa g\u0127all-kura tas-sa\u0127\u0127a.", "Il-pensjonanti jkomplu jibbenefikaw mill-kura tas-sa\u0127\u0127a fejn jg\u0127ixu.", "Il-pajji\u017c li j\u0127allas g\u0127all-pensjoni tag\u0127hom jirrimbor\u017ca lill-pajji\u017c tar-residenza.", "Ir-Renju Unit idde\u010bieda li ma jibqax jipparte\u010bipa fil-programm popolari ta' skambju Erasmus+ u li jo\u0127loq programm ta' skambju tieg\u0127u.", "G\u0127alhekk l-istudenti tal-UE mhux se jkunu jistg\u0127u jipparte\u010bipaw aktar fi programmi ta' skambju mar-Renju Unit.", "Madankollu, persuni mill-Irlanda ta' Fuq jistg\u0127u jkomplu jie\u0127du sehem.", "Kummer\u010b: merkanzija u servizzi", "Bil-ftehim, il-prodotti skambjati bejn ir-Renju Unit u l-pajji\u017ci tal-UE mhumiex so\u0121\u0121etti g\u0127al tariffi jew kwoti.", "Madankollu, hemm pro\u010beduri \u0121odda g\u0127at-trasferiment ta' o\u0121\u0121etti lejn u mir-Renju Unit, b\u0127al kontrolli fil-fruntieri dwar ir-rispett tar-regoli tas-suq intern (pere\u017cempju standards sanitarji, so\u010bjali, ambjentali) jew regolamentazzjoni applikabbli min-na\u0127a tar-Renju Unit.", "Dan ifisser aktar burokrazija u spejje\u017c addizzjonali.", "Pere\u017cempju, il-prodotti kollha importati fl-UE huma so\u0121\u0121etti g\u0127al formalitajiet doganali u jridu jissodisfaw ukoll l-istandards kollha tal-UE, u g\u0127aldaqstant huma so\u0121\u0121etti g\u0127al verifiki u kontrolli regolatorji.", "Dan ma japplikax g\u0127al merkanzija ttrasportata bejn l-Irlanda ta' Fuq u l-UE.", "Rigward is-servizzi, il-kumpaniji tar-Renju Unit m'g\u0127adx g\u0127andhom id-dritt awtomatiku li joffru servizzi fl-UE kollha.", "Jekk jixtiequ jkomplu joperaw fl-UE, ikunu jridu jistabbilixxu ru\u0127hom hawnhekk.", "G\u0127al aktar informazzjoni", "Mistoqsijiet frekwenti: Ftehim bejn l-UE u r-Renju Unit", "Is-sit tar-Renju Unit dwar ir-regoli l-\u0121odda", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/ir-rispons-tal-ue-ghall-coronavirus/20210211STO97615/il-coronavirus-kronologija-tal-azzjoni-tal-ue-fl", "date": "2021-03-19T11:21:00", "category": "European Union, European Parliament, press release", "text": ["Ag\u0127ti \u0127arsa lejn il-kronolo\u0121ija tag\u0127na biex issir taf kif l-UE qed tindirizza l-impatt tal-pandemija tal-coronavirus fl-2021.", "Skopri x'azzjoni qed tie\u0127u l-UE fl-2021 g\u0127all-varar ta' va\u010b\u010bini u trattament, biex tag\u0127ti spinta lill-ekonomija, l-impjiegi, is-so\u010bjet\u00e0, l-ivvja\u0121\u0121ar u t-trasport u biex tg\u0127in lis-s\u0127ab tag\u0127ha madwar id-dinja fil-\u0121lieda kontra l-COVID-19.", "Tista' wkoll tag\u0127ti \u0127arsa lejn il-kronolo\u0121ija tal-coronavirus 2020 tag\u0127na.", "Il-kronolo\u0121ija tal-COVID-19 g\u0127all-2021", "Segwi l-avvenimenti tal-2021", "VA\u010a\u010aINI U T-TRATTAMENT", "IMPJIEGI U S-SO\u010aJET\u00c0", "IVVJA\u0120\u0120AR U T-TRASPORT", "Proposta g\u0127al \u010bertifikat tal-ivvja\u0121\u0121ar", "Biex tippermetti moviment aktar fa\u010bli matul il-pandemija, il-Kummissjoni qed tipproponi \"\u010aertifikat A\u0127dar Di\u0121itali\", li jipprovdi prova tal-va\u010b\u010binazzjoni, test negattiv jew irkupru mill-COVID-19.", "Il-Kummissjoni tipproponi \u010aertifikat A\u0127dar Di\u0121itali", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-MPE jistaqsu lill-esperti dwar il-varjanti tal-COVID-19", "Il-kumitat g\u0127as-sa\u0127\u0127a pubblika tal-Parlament iddiskuta l-mutazzjonijiet tal-coronavirus u l-effika\u010bja tal-va\u010b\u010bini e\u017cistenti ma' esperti mill-ECDC, l-EMA u d-WHO.", "Il-varjanti tal-COVID-19: is-sitwazzjoni attwali u l-impatt fuq il-va\u010b\u010binazzjoni fl-UE", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-va\u010b\u010bin Johnson & Johnson \u0121ie awtorizzat", "Il-va\u010b\u010bin kontra l-COVID-19, \u017cviluppat minn Johnson & Johnson, jing\u0127ata awtorizzazzjoni kondizzjonali g\u0127at-tqeg\u0127id fis-suq fl-UE.", "Dan huwa r-raba' va\u010b\u010bin awtorizzat, wara rakkomandazzjoni xjentifika po\u017cittiva mill-A\u0121enzija Ewropea g\u0127all-Medi\u010bini.", "Il-Kummissjoni Ewropea tawtorizza r-raba' va\u010b\u010bin sikur u effettiv kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Sa 4 miljun do\u017ca addizzjonali tal-va\u010b\u010bin BioNTech/Pfizer", "Il-pajji\u017ci tal-UE jistg\u0127u jixtru sa erba' miljun do\u017ca addizzjonali tal-va\u010b\u010bin BioNTech-Pfizer, li g\u0127andhom jaslu qabel l-a\u0127\u0127ar ta' Marzu.", "Id-do\u017ci ji\u017cdiedu mal-konsenji miftiehma.", "Offerta ta' erba' miljun do\u017ca addizzjonali tal-va\u010b\u010bin BioNTech-Pfizer", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-programm il-\u0121did tas-sa\u0127\u0127a \u0121ie approvat", "Il-MPE adottaw il-programm il-\u0121did \"l-UE g\u0127as-Sa\u0127\u0127a\" biex jg\u0127in lill-UE ssa\u0127\u0127a\u0127 is-sistemi tas-sa\u0127\u0127a u j\u0127ejjihom biex jindirizzaw a\u0127jar il-kri\u017cijiet futuri potenzjali.", "Theddidiet g\u0127as-sa\u0127\u0127a: Intejbu t-t\u0127ejjija u l-\u0121estjoni tal-kri\u017cijiet tal-UE", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-MPE jistaqsu lis-CEOs tal-kumpaniji farma\u010bewti\u010bi dwar il-konsenja tal-", "F'diskussjoni ma' kumpaniji farma\u010bewti\u010bi, il-MPE talbu \u010barezza u insistew fuq il-fatt li l-kuntratti ji\u0121u rrispettati.", "Il-MPE jiddiskutu modi kif tista' ti\u017cdied id-disponibbilt\u00e0 tal-va\u010b\u010bini mas-CEOs tal-kumpaniji farma\u010bewti\u010bi", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Sa 300 miljun do\u017ca addizzjonali tal-va\u010b\u010bin Moderna", "L-Istati Membri tal-UE jistg\u0127u jixtru 150 miljun do\u017ca addizzjonali tal-va\u010b\u010bin Moderna fl-2021 b'opzjoni g\u0127al 150 miljun do\u017ca addizzjonali fl-2022.", "Il-Kummissjoni tapprova t-tieni kuntratt ma' Moderna", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Pjan ta' t\u0127ejjija g\u0127all-varjanti l-\u0121odda tal-COVID-19", "Il-pjan tal-Inkubatur HERA tal-Kummissjoni g\u0127andu l-g\u0127an li ji\u017cgura \u017cvilupp, approvazzjoni u produzzjoni mg\u0127a\u0121\u0121la ta' va\u010b\u010bini g\u0127al varjanti \u0121odda tal-COVID-19.", "Inkubatur HERA: Nanti\u010bipaw flimkien it-theddida tal-varjanti tal-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-MPE jappellaw g\u0127al mi\u017curi ur\u0121enti biex ti\u017cdied il-produzzjoni tal-va\u010b\u010bini", "Waqt id-dibattitu plenarju, il-MPE qalu li l-UE je\u0127ti\u0121ilha tkompli bl-isforzi kkoordinati tag\u0127ha fil-\u0121lieda kontra l-pandemija tal-COVID-19 u tie\u0127u mi\u017curi ur\u0121enti biex ti\u017cdied il-produzzjoni tal-va\u010b\u010bini u jintla\u0127qu l-aspettattivi ta\u010b-\u010bittadini.", "It-tilqim kontra l-COVID-19: Il-MPE jappellaw g\u0127al solidarjet\u00e0 globali u tal-UE", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-fa\u010bilit\u00e0 g\u0127all-irkupru u r-re\u017ciljenza adottata", "Il-Parlament jadotta s-EUR 672.5 biljun tal-\"fa\u010bilit\u00e0 g\u0127all-irkupru u r-re\u017ciljenza\", il-programm emblematiku fil-pjan ta' rkupru tal-COVID-19, biex jappo\u0121\u0121ja lill-pajji\u017ci tal-UE \u0127alli jtaffu l-konsegwenzi ekonomi\u010bi u so\u010bjali tal-pandemija u j\u0127ejju l-ekonomiji tal-UE g\u0127al futur di\u0121itali sostenibbli.", "L-irkupru mill-COVID-19: kif se ja\u0127dem l-istrument ewlieni tal-UE", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Mi\u017curi ta' g\u0127ajnuna g\u0127all-avjazzjoni", "Il-Parlament jadotta ftehim mal-Istati Membri li jippermetti lil-linji tal-ajru ju\u017caw mill-inqas 50% tas-slots ippjanati g\u0127at-tlug\u0127 u l-in\u017cul tag\u0127hom g\u0127all-ista\u0121uni tas-sajf u tax-xitwa tal-2021, minflok it-80% me\u0127tie\u0121a qabel il-pandemija.", "Ir-regola \"tu\u017cah jew titilfu\" kienet di\u0121\u00e0 \u0121iet sospi\u017ca temporanjament f'Marzu 2020 biex ji\u0121i evitat li l-linji tal-ajru joperaw titjiriet vojta.", "Il-MPE jestendu l-mi\u017curi ta' g\u0127ajnuna g\u0127as-settur tat-trasport", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Trasparenza dwar il-provvisti tal-va\u010b\u010bini", "Il-kumitat g\u0127as-sa\u0127\u0127a pubblika tal-Parlament jappella g\u0127al data trasparenti dwar l-g\u0127add ta' do\u017ci ta' va\u010b\u010bini pprovduti u dwar l-iskedi tat-tilqim g\u0127al kull pajji\u017c fuq ba\u017ci ta' kull xahar, biex ti\u0121i evitata d-di\u017cinformazzjoni.", "Il-MPE j\u0127e\u0121\u0121u lill-pajji\u017ci tal-UE biex ikunu trasparenti dwar il-provvisti tal-va\u010b\u010bini tag\u0127hom kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Mekkani\u017cmu g\u0127all-esportazzjonijiet tal-va\u010b\u010bini kontra l-COVID-19", "Il-kumpaniji li mag\u0127hom l-UE kkonkludiet Ftehimiet ta' Xiri bil-Quddiem g\u0127andhom jinnotifikaw lill-awtoritajiet tal-Istati Membri dwar kwalunkwe pjan g\u0127all-esportazzjoni ta' va\u010b\u010bini prodotti fl-Unjoni Ewropea.", "Mekkani\u017cmu ta' trasparenza u ta' awtorizzazzjoni g\u0127all-esportazzjonijiet tal-va\u010b\u010bini kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-va\u010b\u010bin tal-AstraZeneca \u0121ie awtorizzat", "Il-va\u010b\u010bin kontra l-COVID-19 \u017cviluppat mill-AstraZeneca ng\u0127ata awtorizzazzjoni kundizzjonali g\u0127at-tqeg\u0127id fis-suq.", "Dan huwa t-tielet va\u010b\u010bin awtorizzat, wara rakkomandazzjoni xjentifika po\u017cittiva mill-EMA.", "Il-Kummissjoni Ewropea tawtorizza t-tielet va\u010b\u010bin sikur u effettiv kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Linji gwida dwar prova ta' tilqim", "Il-pajji\u017ci tal-UE jadottaw linji gwida dwar prova ta' tilqim li tista' tintu\u017ca jekk jidde\u010biedu li ju\u017caw \u010bertifikati tat-tilqim sabiex jag\u0127mluhom interoperabbli", "Linji gwida dwar prova ta' tilqim g\u0127al ra\u0121unijiet medi\u010bi", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Flessibbilt\u00e0 skont ir-regoli tal-g\u0127ajnuna mill-Istat", "Il-Kummissjoni tadotta mi\u017curi temporanji li jippermettu lill-pajji\u017ci tal-UE jipprovdu g\u0127otjiet, self u salvagwardji lill-kumpaniji biex jg\u0127inu fis-sostenn tal-ekonomija matul il-kri\u017ci.", "Il-Kummissjoni tadotta regoli li jippermettu lill-Istati Membri jsostnu aktar lill-ekonomija matul it-tifqig\u0127a tal-COVID-19", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "G\u0127ajnuna g\u0127al min hu l-aktar fil-b\u017conn", "Il-Parlament jadotta ftehim biex jag\u0127mel disponibbli ri\u017corsi addizzjonali fl-2021 u l-2022 biex jipprovdi ikel u assistenza ba\u017cika lill-persuni l-aktar fil-b\u017conn.", "Il-kri\u017ci tal-Corona: ni\u017cguraw g\u0127ajnuna u protezzjoni g\u0127al min hu l-aktar fil-b\u017conn", "Tag: IMPJIEGI U S-SO\u010aJET\u00c0", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Sej\u0127a g\u0127al aktar solidarjet\u00e0 u trasparenza", "Il-MPE talbu g\u0127al aktar unit\u00e0 u \u010barezza waqt dibattitu dwar il-varar tal-va\u010b\u010bini u l-istrate\u0121ija tal-va\u010b\u010bini tal-UE.", "It-tilqim kontra l-COVID-19: aktar solidarjet\u00e0 u trasparenza me\u0127tie\u0121a", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Sa 300 miljun do\u017ca addizzjonali tal-va\u010b\u010bin BioNTech/Pfizer", "L-Istati Membri tal-UE jistg\u0127u jixtru 200 miljun do\u017ca addizzjonali tal-va\u010b\u010bin kontra l-COVID-19 prodott minn BioNTech u Pfizer, bil-possibbilt\u00e0 li jakkwistaw 100 miljun do\u017ca o\u0127ra.", "Il-Kummissjoni tipproponi li jinxtraw do\u017ci addizzjonali tal-va\u010b\u010bin BioNTech-Pfizer", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-va\u010b\u010bin Moderna \u0121ie awtorizzat", "Il-va\u010b\u010bin kontra l-COVID-19, \u017cviluppat minn Moderna, jing\u0127ata awtorizzazzjoni kondizzjonali g\u0127at-tqeg\u0127id fis-suq fl-UE.", "Dan huwa t-tieni va\u010b\u010bin awtorizzat, wara rakkomandazzjoni xjentifika po\u017cittiva mill-EMA.", "Il-Kummissjoni Ewropea tawtorizza t-tieni va\u010b\u010bin sikur u effettiv kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210218STO98124/strategija-ewropea-ghad-data-x-iridu-l-membri-tal-pe", "date": "2021-03-19T09:39:00", "category": "European Union, European Parliament, press release", "text": ["Netwerk globali u skambju ta 'dejta fuq l-Ewropa Il-MPE jridu jsawru r-regoli tal-UE dwar il-qsim ta 'dejta mhux personali biex jag\u0127tu spinta lill-innovazzjoni u l-ekonomija filwaqt li jipprote\u0121u l-privatezza.", "Id-data tinsab fil-qalba tat-trasformazzjoni di\u0121itali tal-UE li qed taffettwa l-aspetti kollha tas-so\u010bjet\u00e0 u tal-ekonomija.", "Hija me\u0127tie\u0121a g\u0127all-i\u017cvilupp tal- intelli\u0121enza artifi\u010bjali, li hija prijorit\u00e0 tal-UE , u tippre\u017centa opportunitajiet kbar g\u0127all-innovazzjoni, l-irkupru wara l-kri\u017ci tal-COVID-19 u t-tkabbir, pere\u017cempju fit-teknolo\u0121iji ekolo\u0121i\u010bi u tas-sa\u0127\u0127a.", "Aqra aktar dwar l-opportunitajiet u l-isfidi tal-Big Data .", "Bi twe\u0121iba g\u0127all- Istrate\u0121ija Ewropea g\u0127ad-data tal-Kummissjoni, il-Kumitat ITRE appella g\u0127al le\u0121i\u017clazzjoni \u010b\u010bentrata fuq il-bniedem, ibba\u017cata fuq il-valuri Ewropej tal-privatezza u tat-trasparenza, li se tippermetti lill-kumpaniji u li\u010b-\u010bittadini Ewropej jibbenefikaw mill-potenzjal tad-data industrijali u pubblika fl-UE f'rapport adottat fl-24 ta' Frar 2021.", "Il-benefi\u010b\u010bji ta' ekonomija mmexxija mid-data tal-UE", "Il-Membri tal-PE nnutaw li l-kri\u017ci enfasizzat il-\u0127tie\u0121a g\u0127al le\u0121i\u017clazzjoni effi\u010bjenti dwar id-data li se tappo\u0121\u0121a r-ri\u010berka u l-innovazzjoni.", "Fl-UE di\u0121\u00e0 je\u017cistu kwantitajiet kbar ta' data ta' kwalit\u00e0, b'mod partikolari dik mhux personali - industrijali, pubblika u kummer\u010bjali - u l-potenzjal s\u0127i\u0127 tag\u0127hom g\u0127ad irid ji\u0121i esplorat.", "Fis-snin li \u0121ejjin, se ti\u0121i \u0121\u0121enerata \u0127afna aktar data.", "Il-Membri tal-PE jipprevedu li l-le\u0121i\u017clazzjoni dwar id-data se tg\u0127in biex ji\u0121i sfruttat dan il-potenzjal u twassal biex id-data tkun disponibbli g\u0127all-kumpaniji Ewropej, inklu\u017ci l-SMEs, u r-ri\u010berkaturi.", "L-iffa\u010bilitar tal-fluss tad-data bejn is-setturi u l-pajji\u017ci se jg\u0127in lin-negozji Ewropej ta' kull daqs biex jinnovaw u jirnexxu fl-UE u globalment, u se jg\u0127in biex l-UE ti\u0121i stabbilita b\u0127ala mexxejja fl-ekonomija mmexxija mid-data.", "Il-Kummissjoni tipprevedi li l-ekonomija mmexxija mid-data fl-UE tista' tikber g\u0127al EUR 829 biljun fl-2025 minn EUR 301 biljun fl-2018, bl-g\u0127add ta' professjonisti tad-data ji\u017cdied minn 5.7 miljuni g\u0127al 10.9 miljuni.", "Il-kompetituri globali tal-Ewropa, b\u0127all-Istati Uniti u \u010b-\u010aina, qed jinnovaw malajr u japplikaw il-modi tag\u0127hom ta' a\u010b\u010bess u ta' u\u017cu tad-data.", "Biex issir mexxejja fl-ekonomija mmexxija mid-data, l-UE g\u0127andha ssib mod Ewropew kif tisfrutta l-potenzjal u tistabbilixxi standards.", "Regoli g\u0127all-protezzjoni tal-privatezza, tat-trasparenza u tad-drittijiet fundamentali", "Il-Membri tal-PE qalu li r-regoli g\u0127andhom ikunu bba\u017cati fuq il-valuri tal-UE tal-privatezza, tat-trasparenza u tar-rispett g\u0127ad-drittijiet fundamentali.", "Il-kondivi\u017cjoni libera tad-data trid tkun limitata g\u0127al data mhux personali jew g\u0127al data anonimizzata b'mod irriversibbli.", "L-individwi jrid ikollhom kontroll totali tad-data tag\u0127hom u jkunu protetti mir-regoli tal-UE dwar il-protezzjoni tad-data, b'mod partikolari l-GDPR.", "Il-Membri tal-PE talbu lill-Kummissjoni u lill-Istati Membri biex ja\u0127dmu ma' pajji\u017ci o\u0127ra fuq standards globali li se jippromwovu l-valuri u l-prin\u010bipji tal-UE filwaqt li ji\u017cguraw li s-suq tal-Unjoni jibqa' kompetittiv.", "Spazji Ewropej tad-Data u infrastruttura tal-Big Data", "Filwaqt li talbu li l-fluss liberu tad-data jkun il-prin\u010bipju gwida, il-Membri tal-PE \u0127e\u0121\u0121ew lill-Kummissjoni u lill-Istati Membri jibnu spazji settorjali tad-data li jippermettu l-kondivi\u017cjoni tad-data filwaqt li jsegwu linji gwida, rekwi\u017citi legali u protokolli komuni.", "Fid-dawl tal-pandemija, il-Membri tal-PE nnutaw li g\u0127andha ting\u0127ata attenzjoni spe\u010bjali lill-Ispazju Komuni Ewropew tad-Data dwar is-Sa\u0127\u0127a.", "Peress li s-su\u010b\u010bess tal-istrate\u0121ija tad-data jiddependi \u0127afna fuq l-infrastruttura tat-teknolo\u0121ija tal-informazzjoni u tal-komunikazzjoni, il-Membri tal-PE talbu li jit\u0127affu l-i\u017cviluppi teknolo\u0121i\u010bi fl-UE b\u0127at-teknolo\u0121ija ta\u010b-\u010bibersigurt\u00e0, il-fibri otti\u010bi, il-5G, is-6G, u laqg\u0127u l-proposti biex jitmexxa 'l quddiem ir-rwol tal-Ewropa fis-superkompjuter u l-kompjuter kwantistiku.", "Huma wissew li d-distakk di\u0121itali bejn ir-re\u0121juni g\u0127andu ji\u0121i indirizzat biex ji\u0121u \u017cgurati possibbiltajiet indaqs, spe\u010bjalment fid-dawl tal-irkupru wara l-covid.", "L-impronta ambjentali tal-Big Data", "Filwaqt li d-data g\u0127andha l-potenzjal li tappo\u0121\u0121a t-teknolo\u0121iji ekolo\u0121i\u010bi kif ukoll l- g\u0127an tal-UE li ssir newtrali g\u0127all-klima sal-2050 , is-settur di\u0121itali huwa responsabbli g\u0127al aktar minn 2% tal-emissjonijiet globali ta' gassijiet b'effett ta' serra.", "Il-Membri tal-PE qalu li hi u tikber, trid tiffoka fuq it-tnaqqis tal-impronta tal-karbonju u t-tnaqqis tal-iskart elettroniku tag\u0127ha.", "Le\u0121i\u017clazzjoni tal-UE dwar il-kondivi\u017cjoni tad-data", "Il-Kummissjoni ppre\u017centat strate\u0121ija Ewropea g\u0127ad-data fi Frar 2020.", "L-istrate\u0121ija u l-White Paper dwar l-Intelli\u0121enza Artifi\u010bjali huma l-ewwel pilastri tal-istrate\u0121ija di\u0121itali tal-Kummissjoni.", "Aqra aktar dwar l-opportunitajiet tal-IA u dak li jrid il-Parlament .", "Il-Kumitat ITRE jistenna li r-rapport se jitqies fl-Att il-\u0121did dwar id-Data li l-Kummissjoni se tippre\u017centa fit-tieni nofs tal-2021.", "Il-Parlament qed ja\u0127dem ukoll fuq rapport dwar l- Att dwar il-Governanza tad-Data li l-Kummissjoni ppre\u017centat f'Di\u010bembru 2020 b\u0127ala parti mill-istrate\u0121ija g\u0127ad-data.", "Huwa g\u0127andu l-g\u0127an li j\u017cid id-disponibbilt\u00e0 tad-data u jsa\u0127\u0127a\u0127 il-fidu\u010bja fil-kondivi\u017cjoni tad-data u fl-intermedjarji.", "Il-Parlament se jivvota fuq ir-rapport tal-Kumitat ITRE fis-sessjoni plenarja ta' Marzu.", "Strate\u0121ija Ewropea g\u0127ad-data", "Rapport ITRE (Osservatorju Le\u0121i\u017clattiv)", "Komunikazzjoni tal-KE", "Tren Le\u0121i\u017clattiv", "Governanza Ewropea tad-data (Att dwar il-Governanza tad-Data)", "Rapport ITRE (Osservatorju Le\u0121i\u017clattiv)", "Tren Le\u0121i\u017clattiv", "Proposta tal-KE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/eu-s-long-term-budget/20210422IPR02604/il-mpe-jadottaw-il-programm-ta-ricerka-bla-precedent-orizzont-ewropa", "date": "2021-04-27T19:47:00", "category": "European Union, European Parliament, press release", "text": ["Il-programm, li jkopri l-perijodu 2021-2027, ser jg\u0127in l-SMEs innovattivi \u00a9AdobeStock/Boggy Ba\u0121it \u0121enerali ta' EUR 95.5 biljun, inklu\u017c EUR 5.4 biljun mill-pjan ta' rkupru tal-UE: Next GenerationEU Enfasi qawwija fuq is-sa\u0127\u0127a, id-di\u0121italizzazzjoni, u l-appo\u0121\u0121 g\u0127al SMEs innovattivi", "Programm applikat b'mod provi\u017corju sa mill-1 ta' Jannar 2021", "Il-programm se jg\u0127in lis-sistemi tas-sa\u0127\u0127a tal-UE jippreparaw g\u0127al pandemiji futuri, u biex l-industrija tag\u0127ha ma tibqax tiddependi fuq il-karbonju, tkun innovattiva u ssir di\u0121itali.", "Il-programm ta' ri\u010berka u ta' innovazzjoni 2021-2027 ji\u017cgura finanzjament fuq perjodu qasir u fit-tul g\u0127ar-ri\u010berka u l-innovazzjoni li tirrelata mal-isfidi globali inklu\u017ca l-\u0121lieda kontra t-tibdil fil-klima, id-di\u0121italizzazzjoni, u l-pandemija tal-COVID-19.", "Orizzont Ewropa jinkludi l-og\u0127la allokazzjoni tal-ba\u0121it tal-UE li qatt saret g\u0127ar-ri\u010berka relatata mas-settur di\u0121itali u g\u0127ad-di\u0121italizzazzjoni.", "Huwa se jipprovdi wkoll appo\u0121\u0121 g\u0127al SMEs innovattivi, infrastruttura Ewropea ta' ri\u010berka, u EUR 1 biljun addizzjonali miksub mill-PE g\u0127ar-ri\u010berka ba\u017cika, li d-distribuzzjoni tie\u0127u ser ikun f'idejn il-Kunsill Ewropew tar-Ri\u010berka.", "Il-programm kien di\u0121\u00e0 \u0121ie stabbilit b'mod provi\u017corju mill-Kummissjoni Ewropea mill-1 ta' Jannar 2021.", "Il-MPE taw l-approvazzjoni finali tag\u0127hom g\u0127all-ftehim mal-Kunsill dwar ir-Regolament Orizzont Ewropa u \u017ciedu dikjarazzjoni politika nhar it-Tlieta b'677 vot favur, 5 voti kontra u 17-il astensjoni.", "Huma adottaw il-ftehim mal-Kunsill dwar il-programm spe\u010bifiku Orizzont Ewropa b'661 vot favur, 5 voti kontra u 33 astensjoni.", "Orizzont Ewropa se jkollu ba\u0121it \u0121enerali ta' EUR 95.5 biljun, inklu\u017c EUR 5.4 biljun mill-pjan ta' rkupru tal-UE: Next GenerationEU, u investiment addizzjonali ta' EUR 4 biljun mill-Qafas Finanzjarju Pluriennali (QFP) tal-UE.", "Orizzont Ewropa jinkludi tliet pilastri:", "Il-pilastru tax-Xjenza E\u010b\u010bellenti se jappo\u0121\u0121a pro\u0121etti innovattivi tal-g\u0127arfien, iddefiniti u mmexxija mir-ri\u010berkaturi nfushom permezz tal-Kunsill Ewropew tar-Ri\u010berka (ERC).", "Dan jiffinanzja fellowships u skambji g\u0127ar-ri\u010berkaturi permezz tal-Azzjonijiet Marie Sk\u0142odowska-Curie, u se jinvesti f'infrastruttura ta' ri\u010berka.", "Il-pilastru tal-Isfidi Globali u tal-Kompetittivit\u00e0 Industrijali se jappo\u0121\u0121a direttament ir-ri\u010berka relatata mal-isfidi tas-so\u010bjet\u00e0, mal-kapa\u010bitajiet teknolo\u0121i\u010bi u industrijali, u se jiddetermina l-enfasi ta' missjonijiet ta' ri\u010berka madwar l-UE kollha.", "Dan jinkludi wkoll S\u0127ubiji Ewropej publiku-publiku u publiku-privat kif ukoll attivitajiet ta\u010b-\u010aentru Kon\u0121unt tar-Ri\u010berka (JRC), li jappo\u0121\u0121aw dawk li jfasslu l-politika tal-UE u nazzjonali b'evidenza xjentifika indipendenti u appo\u0121\u0121 tekniku.", "Il-pilastru tal-Ewropa Innovattiva g\u0127andu l-g\u0127an li l-Ewropa tkun minn ta' quddiem nett fl-innovazzjoni tal-\u0127olqien tas-suq permezz tal-Kunsill Ewropew tal-Innovazzjoni.", "Dan g\u0127andu wkoll l-g\u0127an li jrawwem l-integrazzjoni tan-negozju, ir-ri\u010berka, l-edukazzjoni g\u0127olja u l-intraprenditorija, billi jsa\u0127\u0127a\u0127 aktar l-Istitut Ewropew tal-Innovazzjoni u t-Teknolo\u0121ija (EIT).", "G\u0127al aktar informazzjoni", "Re\u0121istrazzjoni video tad-dibattitu (26.04.21)", "Tappi fil-pro\u010bedura (2018/0224(COD))", "Tappi fil-pro\u010bedura (2018/0225(CNS))", "Kumitat g\u0127all-Industrija, ir-Ri\u010berka u l-Ener\u0121ija", "It-Tren Le\u0121i\u017clattiv: Orizzont Ewropa", "Dokument ta' ri\u010berka tal-PE - L-istabbiliment u l-implimentazzjoni ta' Orizzont Ewropa", "Kuntatti:", "Informazzjoni ta' kuntatt:", "Numru tat-telefown: (+32) 2 28 40992 (BXL)", "Numru tat-telefown: (+33) 3 881 74151 (STR)", "Numru tal-mobile: (+32) 498 98 13 37", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210420IPR02414/konferenza-dwar-futur-tal-ue-it-thejjijiet-ikomplu", "date": "2021-04-23T12:53:00", "category": "European Union, European Parliament, press release", "text": ["Il-futur f'idejk - Semma' le\u0127nek fil-Konferenza dwar il-Futur tal-Ewropa \u00a9Petri Oeschger/Getty Images Wara t-tnedija tal-pjattaforma di\u0121itali, il-Bord E\u017cekuttiv ikompli jirfina l-arran\u0121amenti qabel l-avveniment ibridu inawgurali fit-9 ta' Mejju.", "Fit-tielet laqg\u0127a tag\u0127hom nhar il-\u0126amis (22 ta' April), il-Bord E\u017cekuttiv approva l-abbozz tal-programm tal-avveniment, li ser isir f'Jum l-Ewropa.", "Dan se jixxandar b'trasmissjoni diretta, u se jinkludi parte\u010bipazzjoni remota ta\u010b-\u010bittadini u interventi mill-Presidenti tat-tliet istituzzjonijiet tal-UE.", "Barra minn hekk, ir-rappre\u017centanti tal-Parlament Ewropew, tal-Kunsill u tal-Kummissjoni approvaw ukoll ir-Regoli ta' Pro\u010bedura tal-Konferenza rigward il-bordijiet ta\u010b-\u010bittadini Ewropej, u fir-rigward tal-Prin\u010bipji u l-Kamp ta' Applikazzjoni tal-Konferenza.", "Kull panel se jkun mag\u0127mul minn 200 \u010bittadin u se ji\u017cgura li ti\u0121i inklu\u017ca mill-inqas \u010bittadin wie\u0127ed mara u \u010bittadin wie\u0127ed maskili g\u0127al kull Stat Membru.", "I\u010b-\u010bittadini se jintg\u0127a\u017clu b'mod aleatorju biex jistabbilixxu panels li jkunu rappre\u017centattivi tad-diversit\u00e0 tal-UE, f'termini tal-ori\u0121ini \u0121eografika, is-sess, l-et\u00e0, l-isfond so\u010bjoekonomiku u l-livell ta' edukazzjoni.", "I\u017c-\u017cg\u0127a\u017cag\u0127 ta' bejn is-16 u l-25 sena se jiffurmaw terz ta' kull panel.", "Huma kellhom ukoll skambju ta' fehmiet dwar ir-regoli tal-Plenarja tal-Konferenza, bil-g\u0127an li jintla\u0127aq qbil fil-laqg\u0127a tag\u0127hom li jmiss.", "Il-Kopresident tal-Bord E\u017cekuttivtal-Parlament, Guy Verhofstadt, qal: \"Qed in\u0127ejju t-triq biex niksbu kemm jista' jkun interazzjoni bejn i\u017c-\u017cew\u0121 linji ta' tluq tal-Konferenza \u2014 il-pjattaforma u l-panels ta\u010b-\u010bittadini.", "Il-pass li jmiss huwa li ti\u0121i stabbilita l-Plenarja biex tirrifletti d-diversit\u00e0 tal-opinjoni li te\u017cisti fl-Ewropa u tilqa' l-ideat u s-su\u0121\u0121erimenti mi\u010b-\u010bittadini, li fuqhom jiddependi s-su\u010b\u010bess tal-Konferenza.\"", "Is-Segretarju tal-IstatPortugi\u017c g\u0127all-Affarijiet tal-UE, u l-Kopresident mill-Presidenza tal-Kunsill tal-UE, Ana Paula Zacarias , qalet: \"Il-livell ta' parte\u010bipazzjoni fil-pjattaforma di\u0121itali tal-Konferenza matul l-a\u0127\u0127ar jiem kien tassew impressjonanti.", "I\u010b-\u010bittadini qed iwie\u0121bu s-sej\u0127a tag\u0127na g\u0127all-parte\u010bipazzjoni u wasal i\u017c-\u017cmien li nag\u0127mlu pass ie\u0127or u li tibda l-Konferenza.\"", "Il-Vi\u010bi President tal-Kummissjoni g\u0127ad-Demokrazija u d-Demografija, u l-Kopresident, Dubravka \u0160uica , qalet: \" Din il-Konferenza hija kollha dwar l-involviment u l-g\u0127oti tas-setg\u0127a li\u010b-\u010bittadini.", "A\u0127na n\u017commuhom fuq quddiem nett fil-\u0127sieb kollu tag\u0127na dwar il-Konferenza.", "Kemm jekk huma favur l-Ewropa kif ukoll jekk huma xetti\u010bi, irridu nisimg\u0127u ming\u0127andhom, sabiex inkunu nistg\u0127u nirrispondu g\u0127at-t\u0127assib tag\u0127hom.\"", "Il-passi li jmiss", "Il-laqg\u0127a li jmiss tal-Bord E\u017cekuttiv hija skedata li ssir fit-9 ta' Mejju fi Strasburgu.", "Madankollu, jistg\u0127u ji\u0121u skedati laqg\u0127at addizzjonali fil-\u0121img\u0127at ta' qabel.", "Il-Bord E\u017cekuttiv huwa mag\u0127mul minn rappre\u017centanti mit-tliet istituzzjonijiet - il-Parlament Ewropew, il-Kunsill u l-Kummissjoni- fuq l-istess livell.", "Huwa jissorvelja l-\u0127idma, il-pro\u010bess u l-organizzazzjoni tal-Konferenza.", "Ir-rappre\u017centanti tal-COSAC jipparte\u010bipaw b\u0127ala osservaturi fil-laqg\u0127at kollha tal-Bord.", "Rappre\u017centanti mill-Kumitat tar-Re\u0121juni, il-Kumitat Ekonomiku u So\u010bjali Ewropew u l-imsie\u0127ba so\u010bjali huma mistiedna wkoll b\u0127ala osservaturi.", "Il-pjattaforma di\u0121itali hija kompletament interattiva: in-nies jistg\u0127u jinvolvu ru\u0127hom ma' xulxin u jiddiskutu l-proposti tag\u0127hom ma' \u010bittadini o\u0127ra mill-Istati Membri kollha, bl-24 lingwa uffi\u010bjali tal-UE.", "Persuni minn kull qasam tal-\u0127ajja u f'numri kbar kemm jista' jkun huma m\u0127e\u0121\u0121a jikkontribwixxu, permezz tal-pjattaforma, fit-tiswir tal-futur tag\u0127hom \u2014 kif ukoll biex jippromwovu l-pjattaforma fuq il-kanali tal-midja so\u010bjali, bil-hashtag #IlFuturTieghek.", "Kuntatti:", "Informazzjoni ta' kuntatt:", "Numru tat-telefown: (+32) 2 28 43000 (BXL)", "Numru tat-telefown: (+33) 3 881 74705 (STR)", "Numru tal-mobile: (+32) 496 59 94 76", "Informazzjoni ta' kuntatt:", "Numru tat-telefown: (+32) 2 28 32357 (BXL)", "Numru tat-telefown: (+33) 3 881 74651 (STR)", "Numru tal-mobile: (+32) 470 96 47 35", "Informazzjoni ta' kuntatt:", "Numru tat-telefown: (+32) 2 28 42531 (BXL)", "Numru tat-telefown: (+33) 3 881 64917 (STR)", "Numru tal-mobile: (+32) 498 98 34 51", "G\u0127al aktar informazzjoni", "Il-konferenza dwar il-Futur tal-Ewropa Conference on the Future of Europe (europa.eu)", "Kumitat g\u0127all-Affarijiet Kostituzzjonali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210429STO03106/il-gimgha-lux-tal-pubbliku-ara-l-films-u-vvota-ghalihom", "date": "2021-05-07T09:56:00", "category": "European Union, European Parliament, press release", "text": ["Il-poster tat-tliet finalisti tal-films tal-LUX Audience Award Another Round, Collective and Corpus Christi Skopri fejn tista' tara l-films nominati g\u0127all-Premju LUX tal-udjenza 2021 \u0121ewwa pajji\u017cek u kif tivvota g\u0127all-film favorit tieg\u0127ek.", "Il-film li anke reba\u0127 Oscar ta' Thomas Vintenberg Another Round , Collective ta' Alexander Nanau u Corpus Christi ta' Jan Komasa (nominati g\u0127all-Oscars fl-2021 u l-2020 rispettivament) huma t-tliet films finalisti g\u0127all-Premju LUX tal-Udjenza 2021 tal-Parlament Ewropew u tal-European Film Academy.", "Kif tista' tara l-films", "Tista' tara t-tliet films ming\u0127ajr \u0127las matul il-\u0120img\u0127a LUX tal-Pubbliku mill- 10 sas-16 ta' Mejju fuq l-internet, u sottotitolati bil-lingwa tieg\u0127ek.", "Segwi d-dibattitu live mat-tliet diretturi fuq FB, il-\u0120img\u0127a l-14 ta' Mejju fil-17.00 CET.", "Films li qed jikkompetu", "Another Round tad-direttur Dani\u017c Thomas Vinterberg (titlu ori\u0121inali Druk)", "Smajt bit-teorija ta' psikologu Norve\u0121i\u017c li ammont \u017cg\u0127ir ta' alko\u0127ol fid-demm jift\u0127ilna mo\u0127\u0127na, i\u017cid il-kreattivit\u00e0 u j\u017commna kuntenti?", "Erba' g\u0127alliema tal-iskola postsekondarja jesperimentaw din it-teorija, i\u017cda dik li g\u0127all-ewwel tidher li kienet kura g\u0127all-kri\u017ci tal-mezza et\u00e0, tispi\u010b\u010ba tmur \u017cmer\u010b.", "Il-film ta' Vinterberg mhuwiex biss dwar ix-xorb.", "G\u0127andu messa\u0121\u0121 aktar profond dwar kif ji\u0121u ffa\u010b\u010bjati l-\u0127afna tlajja u n\u017cul tal-\u0127ajja u kif inkunu onesti dwarhom.", "Another Round reba\u0127 l-Oscar g\u0127all-a\u0127jar film barrani fl-2021.", "Il-kumpanija ta' produzzjoni ta' Leonardo DiCaprio qed tippjana li ter\u0121a' ta\u0127dem dan il-film bl-Ingli\u017c", "Collective tad-direttur Rumen Alexander Nanau (titlu ori\u0121inali Colective)", "Dan id-dokumentarju mqanqal huwa msemmi g\u0127al nightclub f'Bucharest fejn nar tra\u0121iku qatel 27 \u017cag\u0127\u017cug\u0127 u \u017cag\u0127\u017cug\u0127a fl-2015 u \u0127alla 180 o\u0127ra midruba.", "Id-dokumentarju jsegwi tim ta' \u0121urnalisti li jinvestigaw g\u0127alfejn 37 vittma ta' \u0127ruq mietu fl-isptarijiet minkejja l-fatt li l-\u0121rie\u0127i tag\u0127hom ma kinux ta' theddida g\u0127all-\u0127ajja.", "Huma ji\u017cvelaw in-nepoti\u017cmu u l-korruzzjoni li jiswew il-\u0127ajjiet, i\u017cda juru wkoll li persuni kura\u0121\u0121u\u017ci u determinati jistg\u0127u jittrasformaw is-sistemi korrotti.", "Collective \u0121ie nominat g\u0127all-Oscar fil-kategoriji tal-a\u0127jar film barrani u tal-a\u0127jar dokumentarju ta' din is-sena.", "Corpus Christi tad-direttur Pollakk Jan Komasa (titlu ori\u0121inali Bo\u017ce Cia\u0142o)", "Il-film huwa bba\u017cat parzjalment fuq l-istorja reali ta' detenut \u017cag\u0127\u017cug\u0127 li jesperjenza trasformazzjoni spiritwali u li jrid isir qassis.", "Bi skerz tad-destin, huwa jispi\u010b\u010ba responsabbli ta' parro\u010b\u010ba f'ra\u0127al remot Pollakk.", "Hekk kif ti\u017cviluppa l-istorja, huwa jiffa\u010b\u010bja sigriet tra\u0121iku li qed jeqred lill-komunit\u00e0.", "Permezz tal-istorja ta' dan il-predikatur kari\u017cmatiku, Komasa jirrifletti dwar l-elementi li jsawru komunit\u00e0 u dak li jag\u0127milna suxxettibbli kemm g\u0127al mexxejja foloz kif ukoll g\u0127al dawk reali.", "Corpus Cristi \u0121ie nominat g\u0127all-Oscar fil-kategorija tal-a\u0127jar film barrani fl-2020.", "Dis-sena, ir-rebbie\u0127 se jintg\u0127a\u017cel mill-MPE u mill-udjenzi, kull grupp jammonta g\u0127al 50% tal-voti.", "Tista' tikklassifika kull film billi tag\u0127tih bejn stilla u \u0127ames stilel fuq www.luxaward.eu sat-23 ta' Mejju .", "Tista' tbiddel il-preferenza tieg\u0127ek, i\u017cda l-a\u0127\u0127ar vot tieg\u0127ek biss jg\u0127odd.", "Ivvota biex ikollok il-possibbilt\u00e0 tattendi \u010b-\u010beremonja li jmiss tal-Premju \u010ainematografiku Ewropew tal-Udjenza f'Di\u010bembru 2021.", "Informazzjoni dwar il-Premju LUX tal-Udjenza", "Il-Parlament Ewropew nieda l-Premju LUX fl-2007 bil-g\u0127an li jappo\u0121\u0121a l-produzzjoni u d-distribuzzjoni tal-films Ewropej, jistimula riflessjoni fuq kwistjonijiet politi\u010bi u so\u010bjali kurrenti u ji\u010b\u010belebra l-kultura Ewropea.", "Dis-sena, il-Parlament ing\u0127aqad mal- European Film Academy ,", "mal-Kummissjoni Ewropea u man-network ta' Europa Cinemas biex iwasslu l-premju bl-isem il-\u0121did, il-Premju LUX tal-Udjenza, lil udjenza usa'.", "It-tliet finalisti \u0121ew kollha sottotitolati bil-lingwi uffi\u010bjali tal-UE.", "Il-film rebbie\u0127 se ji\u0121i wkoll adattat g\u0127al dawk bi problemi tal-vista u tas-smig\u0127.", "Aktar informazzjoni", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210517IPR04109/il-parlament-ewropew-japprova-programm-erasmus-gdid-aktar-inkluziv", "date": "2021-05-19T07:59:00", "category": "European Union, European Parliament, press release", "text": ["Il-programm il-\u0121did Erasmus+ jinkludi fondi spe\u010bjali biex ikopri l-ispejje\u017c relatati mal-inklu\u017cjoni \u00a9Auremar/AdobeStock Finanzjament kwa\u017ci rdoppja meta mqabbel mal-edizzjoni pre\u010bedenti Erasmus+ issa miftu\u0127 g\u0127al studenti adulti Programm li se jkun aktar inklu\u017civ, ekolo\u0121iku u fa\u010bli g\u0127all-utenti", "It-Tlieta, il-MPE adottaw il-programm ERASMUS+ 2021-2027 - il-Programm ewlieni tal-UE g\u0127all-edukazzjoni, it-ta\u0127ri\u0121, i\u017c-\u017cg\u0127a\u017cag\u0127 u l-isport.", "Il-programm li wera li g\u0127andu rwol sinifikanti fit-trawwim tal-identit\u00e0 Ewropea, se jkollu finanzjament kwa\u017ci d-doppju g\u0127all-2021-2027 (aktar minn EUR 28 biljun minn sorsi differenti) meta mqabbel mas-seba' snin pre\u010bedenti (EUR 14.7 biljun).", "Il-MPE irnexxielhom ji\u017cguraw EUR 2,2 biljun addizzjonali fl-a\u0127\u0127ar stadji ta' negozjati mal-Kunsill.", "Fid-dibattitu fil-plenarja qabel l-approvazzjoni tal-programm, il-ma\u0121\u0121oranza tal-kelliema qalu li l-\u0127ajja ta\u017c-\u017cg\u0127a\u017cag\u0127 \u0121iet affettwata \u0127a\u017cin mill-COVID-19 u sa\u0127qu fuq l-importanza tal-programm Erasmus+, ikkunsidrat mi\u010b-\u010bittadini b\u0127ala l-aktar programm tal-UE li kien ta' benefi\u010b\u010bju g\u0127all-\u0121enerazzjonijiet futuri Ewropej, Tista' ssegwi d-dibattitu hawnhekk .", "Inklu\u017cjoni akbar", "L-Erasmus+ il-\u0121did se joffri aktar g\u0127odod u ri\u017corsi biex jappo\u0121\u0121a l-inklu\u017cjoni.", "Il-Kummissjoni u l-Istati Membri jridu jo\u0127or\u0121u bi pjanijiet ta' azzjoni biex itejbu l-a\u010b\u010bess g\u0127at-tag\u0127lim u l-mobilit\u00e0 g\u0127all-persuni li storikament kellhom inqas opportunitajiet biex jipparte\u010bipaw \u2013 persuni b'di\u017cabilit\u00e0, persuni li jg\u0127ixu fil-faqar, f'post imbieg\u0127ed, persuni bi sfond ta' migrazzjoni, u aktar.", "Dawk li m'g\u0127andhomx bi\u017c\u017cejjed mezzi biex ikopru l-ispejje\u017c inizjali biex jie\u0127du sehem fil-programm (b\u0127ax-xiri ta' biljett tal-ferrovija jew g\u0127all-prenotazzjoni ta' akkomodazzjoni) jistg\u0127u jir\u010bievu g\u0127otjiet addizzjonali, inklu\u017ci \u0127lasijiet bil-quddiem.", "Applikazzjonijiet ma jistg\u0127ux ji\u0121u rrifjutati g\u0127ax ikunu jinvolvu spejje\u017c og\u0127la jekk ikunu konnessi ma' mi\u017curi li ji\u017cguraw l-inklu\u017cjoni.", "Mobilit\u00e0 g\u0127al studenti adulti", "Imqabbel mal-Erasmus+ pre\u010bedenti, il-programm il-\u0121did se ji\u0121i esti\u017c biex jg\u0127in studenti f'edukazzjoni g\u0127all-adulti \u0127alli jistudjaw sa sitt xhur f'pajji\u017c differenti tal-UE.", "Huwa se jg\u0127in lil nies ta' kull et\u00e0 u minn kull ambjent jiksbu \u0127iliet \u0121odda tax-xog\u0127ol u l-\u0127ajja, u jg\u0127inhom jadattaw a\u0127jar g\u0127all-bidliet mi\u0121juba mit-tran\u017cizzjonijiet futuri, ekolo\u0121i\u010bi u di\u0121itali, kif ukoll mill-pandemija tal-COVID-19.", "A\u010b\u010bess simplifikat g\u0127al Erasmus+ \"aktar ekolo\u0121iku\"", "L-Erasmus+ il-\u0121did se jkun aktar sempli\u010bi u aktar fa\u010bli g\u0127all-applikanti, b'sistemi tal-IT aktar fa\u010bli g\u0127all-utenti u b'inqas burokrazija.", "Se joffri skema ta' finanzjament spe\u010bjali ta' \"s\u0127ubijiet fuq skala \u017cg\u0127ira \"lill-organizzazzjonijiet ta' daqs \u017cg\u0127ir, b\u0127all-asso\u010bjazzjonijiet ta\u017c-\u017cg\u0127a\u017cag\u0127 u l-klabbs tal-isport.", "Il-programm se jqis ukoll il-kontribut tieg\u0127u g\u0127all-kisba tal-miri ta' nefqa tal-UE fuq il-klima u jnaqqas l-impronta ambjentali tieg\u0127u, pere\u017cempju billi jin\u010bentiva mezzi ta' trasport g\u0127all-parte\u010bipanti li ma jag\u0127mlux \u0127sara lill-klima.", "Mudelli innovattivi ta' edukazzjoni", "L- inizjattiva DiscoverEU issa se tkun parti mill-Erasmus+.", "Din tag\u0127ti li\u017c-\u017cg\u0127a\u017cag\u0127 l-opportunit\u00e0 li japplikaw g\u0127al pass tal-ivvja\u0121\u0121ar bla \u0127las li hu validu madwar l-Ewropa sabiex jitg\u0127allmu (e\u017c. biex jattendu kors intensiv tal-lingwa jew jipparte\u010bipaw f'sessjoni ta' \u0127idma f'xi mu\u017cew) u jiskopru d-diversit\u00e0 kulturali u lingwistika tal-Ewropa.", "L-inizjattiva tal-\" Universitajiet Ewropej \" se tippermetti lill-istudenti jiksbu lawrja billi jikkombinaw studji f'bosta pajji\u017ci tal-UE.", "It-tielet inizjattiva - \"\u010aentri ta' E\u010b\u010bellenza Vokazzjonali\" se to\u0127loq ekosistemi lokali ta' \u0127iliet konnessi internazzjonalment.", "Ikklikkja biex tiskopri aktar", "Kwotazzjoni", "\"Erasmus+ huwa wie\u0127ed mill-programmi tal-UE b'finanzjament ferm og\u0127la u jinkludi \u0127afna tibdil u titjib sostanzjali, u g\u0127alhekk jista' jkompli jsa\u0127\u0127a\u0127 sens Ewropew ta' appartenenza u joffri possibbiltajiet a\u0127jar ta' impjiegi g\u0127all-Ewropej\", tenna r-rapporteur Milan Zver (PPE, SL).", "\"Il-Parlament se jissorvelja mill-qrib l-implimentazzjoni tieg\u0127u sabiex ji\u017cgura li l-Erasmus+ qed isir aktar inklu\u017civ u jipprovdi opportunitajiet lill-akbar ammont ta' nies possibbli\", \u017cied jg\u0127id.", "Sabine Verheyen (PPE, DE), President tal-Kumitat g\u0127all-Kultura u l-Edukazzjoni, qalet: \"Erasmus+ huwa storja ta' su\u010b\u010bess Ewropew u permezz tal-isforzi tag\u0127na, se nkunu nistg\u0127u nkompluh.", "Huwa jg\u0127aqqad nies minn kull sfond u jg\u0127in fil-\u0127olqien ta' komunit\u00e0 verament Ewropea.", "Min\u0127abba l-pandemija, i\u017c-\u017cg\u0127a\u017cag\u0127 u dawk kollha li huma \u0127erqana li jitg\u0127allmu, jistudjaw u jiltaqg\u0127u ma' nies \u0121odda qed jaffa\u010b\u010baw sfidi enormi \u2013 huwa sa\u0127ansitra aktar diffi\u010bli g\u0127al persuni minn sfondi emar\u0121inati.", "Issa aktar minn qatt qabel, huwa importanti li l-Ewropa tikkomunika u tiltaqa' mag\u0127hom fejn jinsabu billi tipprovdilhom g\u0127odod biex jikbru, jistinkaw, u jikkomunikaw bejniethom.", "\u0126add ma g\u0127andu jit\u0127alla lura.", "Dak huwa pre\u010bi\u017cament li qed nippruvaw nag\u0127mlu bil-\u0121enerazzjoni l-\u0121dida ta' Erasmus+.\"", "Il-passi li jmiss", "Sabiex ti\u0121i \u017cgurata tran\u017cizzjoni bla xkiel mill-perjodu tal-programm pre\u010bedenti, id-dispo\u017cizzjonijiet retroattivi fir-regolament ji\u017cguraw li l-Erasmus+ il-\u0121did jid\u0127ol fis-se\u0127\u0127 mill-1 ta' Jannar 2021.", "Pro\u010bessi tal-applikazzjoni u sej\u0127iet g\u0127al proposti di\u0121\u00e0 nbdew mill-Kummissjoni u f'\u0127afna Stati Membri.", "Kuntatti:", "Informazzjoni ta' kuntatt:", "Numru tat-telefown: (+32) 228 46 718 (BXL)", "Numru tal-mobile: (+32) 470 89 01 46", "G\u0127al aktar informazzjoni", "Tappi fil-pro\u010bedura", "Kumitat g\u0127all-Kultura u l-Edukazzjoni", "Re\u0121istrazzjoni video tad-dibattitu (18.05.2021)", "Konferenza stampa kon\u0121unta mal-President tal-kumitat dwar l-edukazzjoni u l-kultura u mar-rapporteurs tal-Erasmus+, Ewropa Kreattiva, Korp Ewropew ta' Solidarjet\u00e0", "Studju tas-Servizz ta' Ri\u010berka tal-PE dwar l-Erasmus+ 2021-2027 (12.05.2021)", "Fajl dwar il-pro\u010bedura", "Ritratti, videos u awdjo ming\u0127ajr \u0127las dwar l-Erasmus+ il-\u0121did", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210517IPR04110/EU17-5-biljun-biex-hadd-ma-jibqa-lura-fuq-it-triq-lejn-ekonomija-ekologika", "date": "2021-05-18T19:45:00", "category": "European Union, European Parliament, press release", "text": ["Il-Fond ser jg\u0127in il-pajji\u017ci UE jindirizzaw l-impatt tat-tran\u017cizzjoni lejn in-newtralita tal-karbonju. \u00a9Bilanol/AdobeStock Il-Fond g\u0127al Tran\u017cizzjoni \u0120usta se jg\u0127in lill-pajji\u017ci tal-UE jindirizzaw l-impatt so\u010bjali u ekolo\u0121iku tat-tran\u017cizzjoni lejn in-newtralit\u00e0 klimatika.", "Enfasi partikolari fuq ir-re\u0121juni l-inqas \u017cviluppati, ir-re\u0121juni ultraperiferi\u010bi, u l-g\u017cejjer", "Impenn g\u0127an-newtralit\u00e0 klimatika sal-2050 b\u0127ala kundizzjoni g\u0127all-appo\u0121\u0121 finanzjarju", "Investimenti relatati mal-in\u010binerazzjoni tal-iskart u mal-fjuwils fossili huma esklu\u017ci mill-g\u0127otjiet", "\"Mekkani\u017cmu ta' Premjar Ekolo\u0121iku\" g\u0127all-aktar Stati Membri li jie\u0127du azzjoni malajr", "Il-pakkett jinkludi \u20ac7.5 biljun mill- Qafas Finanzjarju Pluriennali 2021-2027 u \u20ac10 biljun mill- Istrument tal-UE g\u0127all-Irkupru.", "Biex ikunu eli\u0121ibbli, il-pro\u0121etti jridu jiffukaw fuq id-diversifikazzjoni ekonomika, ir-rikonver\u017cjoni jew il-\u0127olqien tal-impjiegi, jew iridu jikkontribwixxu g\u0127al tran\u017cizzjoni lejn ekonomija Ewropea sostenibbli, newtrali g\u0127all-klima u \u010birkolari.", "Il-Fond g\u0127al Tran\u017cizzjoni \u0120usta (JTF) se jiffinanzja g\u0127ajnuna fit-tiftix tal-impjiegi, fit-titjib tal-\u0127iliet u t-ta\u0127ri\u0121 mill-\u0121did, kif ukoll l-inklu\u017cjoni attiva tal-\u0127addiema u tal-persuni li qed ifittxu impjieg hekk kif l-ekonomija tal-Ewropa xxaqleb lejn in-newtralit\u00e0 klimatika.", "Se jg\u0127in ukoll il-mikrointrapri\u017ci, l-inkubaturi tan-negozju, l-universitajiet u l-istituzzjonijiet ta' ri\u010berka pubblika, kif ukoll investimenti f'teknolo\u0121iji \u0121odda g\u0127all-ener\u0121ija, fl-effi\u010bjenza ener\u0121etika u l-mobilit\u00e0 lokali sostenibbli.", "L-in\u010binerazzjoni tal-iskart mhux se tir\u010bievi g\u0127ajnuna permezz tal-JTF.", "Lanqas mhuma se jir\u010bievu g\u0127ajnuna d-dekummissjonar u l-bini ta' impjanti tal-ener\u0121ija nukleari, attivitajiet marbuta mal-prodotti tat-tabakk u investimenti relatati mal-fjuwils fossili.", "Fil-pjanijiet tag\u0127hom g\u0127al tran\u017cizzjoni \u0121usta, l-Istati Membri jridu jidentifikaw it-territorji tag\u0127hom li \u0121ew milquta l-aktar mit-tran\u017cizzjoni tal-ener\u0121ija u jridu jikkon\u010bentraw fuqhom ir-ri\u017corsi tal-JTF li jir\u010bievu.", "G\u0127andha ting\u0127ata attenzjoni partikolari lill-karatteristi\u010bi partikolari tal-g\u017cejjer, ta\u017c-\u017coni insulari u tar-re\u0121juni ultraperiferi\u010bi.", "Fuq inizjattiva tal-Parlament, se ji\u0121i introdott fil-JTF \"Mekkani\u017cmu ta' Premjar Ekolo\u0121iku\" jekk ir-ri\u017corsi tal-fond ji\u017cdiedu wara l-31 ta' Di\u010bembru 2024.", "Dawn ir-ri\u017corsi addizzjonali se jitqassmu fost l-Istati Membri, u dawk li jirnexxielhom inaqqsu l-emissjonijiet ta' gassijiet serra industrijali jir\u010bievu aktar fondi.", "Aspetti ewlenin o\u0127ra tar-regolament", "L-a\u010b\u010bess g\u0127all-JTF g\u0127all-Istati Membri se jkun jiddependi fuq jekk jadottawx l-impenji fuq livell nazzjonali biex jil\u0127qu n-newtralit\u00e0 klimatika sal-2050.", "Qabel l-adozzjoni ta' din il-mira, l-Istati Membri se jkunu intitolati g\u0127al 50% biss tal-allokazzjoni nazzjonali tag\u0127hom;", "Negozji f'diffikult\u00e0 finanzjarja jistg\u0127u jir\u010bievu g\u0127ajnuna skont ir-regoli temporanji tal-UE dwar l-g\u0127ajnuna mill-Istat li \u0121ew stabbiliti biex jindirizzaw \u010birkostanzi e\u010b\u010bezzjonali;", "Jistg\u0127u ji\u0121u trasferiti ri\u017corsi minn fondi o\u0127ra ta' koe\u017cjoni fuq ba\u017ci volontarja;", "Il-proporzjon ta' investimenti mog\u0127tija mill-finanzjament tal-UE (kofinanzjament) huwa stabbilit fuq massimu ta' 85% g\u0127ar-re\u0121juni l-inqas \u017cviluppati, 70% g\u0127al re\u0121juni fi tran\u017cizzjoni u 50% g\u0127al re\u0121juni aktar \u017cviluppati.", "Il-proposta \u0121iet adottata nhar it-Tlieta b'615 vot favur, 35 kontra u 46 astensjoni.", "L-isfond", "Il-Fond g\u0127al Tran\u017cizzjoni \u0120usta (JTF) huwa l-ewwel pilastru tal- Mekkani\u017cmu g\u0127al Tran\u017cizzjoni \u0120usta , g\u0127odda ewlenija biex ji\u0121u meg\u0127juna re\u0121juni, industriji u \u0127addiema li huma mistennija jiffa\u010b\u010bjaw l-akbar sfidi li jo\u0127or\u0121u mill-implimentazzjoni tal-Patt Ekolo\u0121iku Ewropew.", "Il-le\u0121i\u017claturi la\u0127qu ftehim politiku provi\u017corju fuq il-JTF fid-9 ta' Di\u010bembru 2020.", "Ladarba l-Kunsill ikun adotta dan il-patt b'mod formali, ir-regolament se jid\u0127ol fis-se\u0127\u0127 fl-g\u0127oxrin jum wara l-pubblikazzjoni tieg\u0127u fil-\u0120urnal Uffi\u010bjali tal-UE.", "Kuntatti:", "Informazzjoni ta' kuntatt:", "Numru tat-telefown: (+32) 2 28 32198 (BXL)", "Numru tal-mobile: (+32) 487 89 28 74", "G\u0127al aktar informazzjoni", "Tappi fil-pro\u010bedura", "Kumitat g\u0127all-I\u017cvilupp Re\u0121jonali", "It-test adottat se jkun disponibbli hawnhekk (19.05.2021)", "L-allokazzjoni tal-Fond ta' Tran\u017cizzjoni \u0120usta skont kull stat membru u l-metodu ta' allokazzjoni", "Stqarrija g\u0127all-istampa wara l-ftehim interistituzzjonali (09.12.2020)", "Stqarrija g\u0127all-Istampa dwar il-ftehim g\u0127al Fa\u010bilit\u00e0 ta' Self g\u0127as-Settur Pubbliku \u0121dida (26.04.2021)", "Fajl dwar il-pro\u010bedura", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210517IPR04111/certifikat-digitali-covid-tal-ue-ftehim-provizorju-bejn-il-pe-u-l-kunsill", "date": "2021-05-20T20:09:00", "category": "European Union, European Parliament, press release", "text": ["I\u010b-\u010bertifikat di\u0121itali Covid tal-UE ser jiffa\u010bilita l-moviment liberu fl-UE matul il-pandemija. \u00a9H_Ko/AdobeStock L-g\u0127an hu li ji\u0121i ffa\u010bilitat id-dritt g\u0127all-moviment liberu matul il-pandemija u li jsir kontribut g\u0127at-tne\u0127\u0127ija gradwali tar-restrizzjonijiet It-testijiet g\u0127andhom ikunu affordabbli u a\u010b\u010bessibbli", "Mill-inqas EUR100 miljun mill-Istrument g\u0127all-Appo\u0121\u0121 ta' Emer\u0121enzi g\u0127ax-xiri ta' testijiet", "Format komuni g\u0127a\u010b-\u010bertifikat u l-qafas g\u0127andhom ji\u0121u a\u010b\u010bettati mill-istati membri", "Il-\u0126amis, in-negozjaturi tal-PE u tal-Kunsill la\u0127qu ftehim provi\u017corju g\u0127al \u010bertifikat di\u0121itali Covid tal-UE biex ji\u0121i ffa\u010bilitat il-moviment liberu fl-Ewropa matul il-pandemija.", "I\u010b-\u010bertifikat se jkun disponibbli jew f'format di\u0121itali jew f'format stampat.", "Dan g\u0127andu ji\u010b\u010bertifika li persuna tkun tlaqqmet kontra l-coronavirus jew li jkollha ri\u017cultat negattiv re\u010benti tat-test jew li tkun irkuprat mill-infezzjoni.", "Fil-prattika, dawn se jkunu tliet \u010bertifikati distinti.", "Qafas komuni tal-UE ser jippermetti lill-istati membri jo\u0127or\u0121u \u010bertifikati li mbag\u0127ad ji\u0121u a\u010b\u010bettati f'pajji\u017ci o\u0127ra tal-UE.", "Ir-Regolament tal-UE dwar i\u010b-\u010aertifikat di\u0121itali Covid g\u0127andu jkun fis-se\u0127\u0127 g\u0127al 12-il xahar.", "I\u010b-\u010bertifikat mhux se jkun prekundizzjoni biex ji\u0121i e\u017cer\u010bitat id-dritt tal-moviment liberu u mhux se jitqies b\u0127ala dokument tal-ivvja\u0121\u0121ar.", "Appo\u0121\u0121 ba\u0121itarju g\u0127all-ittestjar affordabbli u a\u010b\u010bessibbli", "Sabiex l-\"ittestjar affordabbli u a\u010b\u010bessibbli\" jsir disponibbli b'mod aktar wiesa', il-Kummissjoni Ewropea impenjat ru\u0127ha li timmobilizza \"mill-inqas EUR 100 miljun\" mill-Istrument g\u0127all-Appo\u0121\u0121 ta' Emer\u0121enzi g\u0127ax-xiri ta' testijiet tal-infezzjoni tas-SARS-CoV-2 g\u0127all-fini tal-\u0127ru\u0121 ta' \u010bertifikati di\u0121itali tal-UE tat-test tal-Covid.", "Dan g\u0127andu jkun ta' benefi\u010b\u010bju b'mod partikolari g\u0127all-persuni li jaqsmu l-fruntieri ta' kuljum jew ta' spiss biex imorru g\u0127ax-xog\u0127ol jew l-iskola, i\u017curu qraba stretti, ifittxu kura medika, jew biex jie\u0127du \u0127sieb l-g\u0127e\u017cie\u017c.", "In-negozjaturi qablu li, jekk ikun me\u0127tie\u0121, g\u0127andu ji\u0121i mobilizzat finanzjament addizzjonali ta' aktar minn EUR 100 miljun, so\u0121\u0121ett g\u0127all-approvazzjoni mill-awtoritajiet ba\u0121itarji.", "Restrizzjonijiet addizzjonali fuq l-ivvja\u0121\u0121ar biss jekk debitament \u0121ustifikati", "L-Istati Membri m'g\u0127andhomx jimponu restrizzjonijiet addizzjonali fuq l-ivvja\u0121\u0121ar b'reazzjoni g\u0127all-pandemija tal-COVID-19, b\u0127all-kwarantina, l-awtoi\u017colament jew l-ittestjar, \"dment li dawn ma jkunux me\u0127tie\u0121a u proporzjonati g\u0127as-salvagwardja tas-sa\u0127\u0127a pubblika\".", "G\u0127andha titqies l-evidenza xjentifika disponibbli, \"inklu\u017ca data epidemjolo\u0121ika ppubblikata mi\u010b-\u010aentru Ewropew g\u0127all-Prevenzjoni u l-Kontroll tal-Mard (ECDC)\".", "Tali mi\u017curi g\u0127andhom ji\u0121u nnotifikati lill-Istati Membri l-o\u0127ra u lill-Kummissjoni mhux aktar tard minn 48 sieg\u0127a qabel.", "L-Istati Membri g\u0127andhom ja\u010b\u010bettaw \u010bertifikati tat-tilqim ma\u0127ru\u0121a fi Stati Membri o\u0127ra g\u0127al persuni mlaqqma b'va\u010b\u010bin awtorizzat g\u0127all-u\u017cu fl-UE mill-A\u0121enzija Ewropea g\u0127all-Medi\u010bini (EMA) (attwalment Pfizer-BioNTech, Moderna, AstraZeneca u Janssen).", "Ser ikun f'idejn l-Istati Membri li jidde\u010biedu jekk ja\u010b\u010bettawx ukoll \u010bertifikati ta' tilqim minn Stati Membri o\u0127ra li jkunu segwew pro\u010beduri nazzjonali ta' awtorizzazzjoni ta' emer\u0121enza ta' va\u010b\u010bini o\u0127ra elenkati mill-Organizzazzjoni Dinjija tas-Sa\u0127\u0127a (WHO) g\u0127all-u\u017cu ta' emer\u0121enza.", "Salvagwardji g\u0127all-protezzjoni tad-data", "I\u010b-\u010bertifikati se ji\u0121u vverifikati biex ji\u0121u evitati l-frodi u l-falsifikazzjoni, kif ukoll biex tkun stabbilita l-awtenti\u010bit\u00e0 tas-si\u0121illi elettroni\u010bi inklu\u017ci fid-dokument.", "Id-data personali miksuba mi\u010b-\u010bertifikati ma tistax tin\u0127a\u017cen fl-istati membri tad-destinazzjoni u mhu ser ikun hemm l-ebda ba\u017ci ta' data \u010bentrali stabbilita fil-livell tal-UE.", "Il-lista tal-entitajiet li ser jippro\u010bessaw u jir\u010bievu d-data se tkun pubblika sabiex i\u010b-\u010bittadini jkunu jistg\u0127u je\u017cer\u010bitaw id-drittijiet tag\u0127hom tal-protezzjoni tad-data skont ir-Regolament \u0120enerali dwar il-Protezzjoni tad-Data.", "Il-President tal-Kumitat g\u0127al-Libertajiet \u010aivili u r-rapporteur Juan Fernando L\u00f3pez Aguilar (S&D, ES) qal: \"Filwaqt li l-ftehim li ntla\u0127aq illum ma jissodisfax bis-s\u0127i\u0127 it-talbiet tal-PE, dan \u010bertament ifisser titjib kbir g\u0127all-istatus quo attwali g\u0127al miljuni ta' \u010bittadini tal-UE.", "I\u010b-\u010bertifikat di\u0121itali Covid tal-UE ser jer\u0121a' jibda il-moviment liberu fl-UE, hekk kif l-istati membri jibdew ine\u0127\u0127u r-restrizzjonijiet g\u0127all-moviment liberu madwar l-Ewropa.", "Dan il-ftehim huwa l-ewwel pass biex i\u017c-\u017cona Schengen ter\u0121a' lura fit-triq it-tajba.\"", "Il-passi li jmiss", "It-test maqbul issa ser jitressaq quddiem il-Kumitat g\u0127al-Libertajiet \u010aivili fit-26 ta' Mejju u mbag\u0127ad fil-plenarja g\u0127all-approvazzjoni kif ukoll lill-Kunsill.", "Jekk ji\u0121i kkonfermat mill-Kumitat, dan g\u0127andu jitressaq g\u0127all-adozzjoni fis-sessjoni plenarja ta' \u0120unju I (7\u201310 ta' \u0120unju 2021).", "Kuntatti:", "Informazzjoni ta' kuntatt:", "Numru tat-telefown: (+32) 2 28 40731 (BXL)", "Numru tal-mobile: (+32) 470 884 282", "G\u0127al aktar informazzjoni", "Kumitat g\u0127al-Libertajiet \u010aivili, il-\u0120ustizzja u l-Intern", "Fajl tal-Pro\u010bedura (\u010bittadini tal-UE)", "Fajl tal-pro\u010bedura (\u010aittadini ta' pajji\u017ci terzi)", "Materjal multimedjali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210512STO04006/ic-centenarju-ta-andrei-sakharov", "date": "2021-05-21T11:53:00", "category": "European Union, European Parliament, press release", "text": ["Fil-21 ta' Mejju jitfakkar i\u010b-\u010bentenarju tat-twelid ta' Andrei Sakharov, li g\u0127alih hu msemmi l-premju tal-PE g\u0127ad-drittijiet tal-bniedem.", "Skopri aktar dwaru fil-video tag\u0127na.", "Din is-sena nfakkru \u010b-\u010bentenarju tat-twelid ta' Andrei Sakharov, fi\u017ciku u dissident politiku Sovjetiku.", "Fil-bidu kien mag\u0127ruf b\u0127ala missier il-bomba tal-idro\u0121enu Sovjetika i\u017cda Andrei Sakharov aktar tard mexxa \u0121lieda bla waqfien kontra l-in\u0121ustizzja so\u010bjali, esprima ru\u0127u favur il-\u0127elsien tad-dissidenti f'pajji\u017cu u sar wie\u0127ed mill-aktar kriti\u010bi qawwija tar-re\u0121im.", "Huwa ng\u0127ata l-Premju Nobel fl-1975.", "Il-Premju Sakharov g\u0127al-Libert\u00e0 tal-\u0126sieb ing\u0127ata kull sena sa mill-1988 lil individwi u organizzazzjonijiet li jiddefendu d-drittijiet tal-bniedem u d-drittijiet fundamentali.", "Is-sena li g\u0127addiet, il-Premju ng\u0127ata lill-oppo\u017cizzjoni demokratika fil-Belarussja .", "Skopri aktar dwar ir-rebbie\u0127a pre\u010bedenti tal-Premju Sakharov.", "Biex tiskopri aktar dwar il-Premju Sakharov, ag\u0127ti \u0127arsa lejn il-wirja online fuq is-sit web tal-wirt kulturali Ewropew europeana.eu .", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/vaccini-kontra-l-covid-19", "date": "2021-05-19T17:42:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Ir-rispons tal-UE g\u0127all-coronavirus Il-Coronavirus: kronolo\u0121ija tal-azzjoni tal-UE Va\u010b\u010bini sikuri kontra l-COVID-19 g\u0127all-Ewropej (Kummissjoni) COVID-19: ri\u010berka u va\u010b\u010bini (Kunsill) Trattamenti u va\u010b\u010bini g\u0127all-COVID-19 (EMA)", "Il-va\u010b\u010bini kontra l-COVID-19 (WHO)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/priorities/brexit", "date": "2021-05-19T17:54:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Parliament's position on the Brexit negotiations (5 April 2017) Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/priorities/premju-lux-tal-udjenza-2021", "date": "2021-05-07T11:07:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Ivvota g\u0127all-film favorit tieg\u0127ek Premju LUX tal-Udjenza 2019 Id-dilettanti tal-films Il-produtturi tal-films Insostnu s-settur tal-kultura tal-UE fil-COVID-19 From LUX Prize to pan-European audience film award", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/agenda", "date": "2021-05-28T14:55:45", "category": "European Union, European Parliament, press release", "text": ["The Week Ahead 31 May \u2013 06 June 2021 A\u0121\u0121ornata(a): Ilbiera\u0127 Ma\u0127luq(a): 28-05-2021 - 11:28 Committee and political group meetings, Brussels Multinationals/tax transparency.", "Informazzjoni dwar il-prodott", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/press-room/20210331IPR01243/konferenza-dwar-il-gejjieni-tal-ewropa-tnedija-tal-pjattaforma-tac-cittadini", "date": "2021-04-07T23:16:00", "category": "European Union, European Parliament, press release", "text": ["Stedina li\u010b-\u010bittadini tal-UE: \"Il-futur f'idejk\" Tkompli l-\u0127idma g\u0127at-tnedija tal-pjattaforma di\u0121itali tal-Konferenza, prevista g\u0127ad-19 ta' April T\u0127ejjija g\u0127al avveniment inawgurali fid-9 ta' Mejju (Jum l-Ewropa) Fil-laqg\u0127a tieg\u0127u tal-Erbg\u0127a, il-Bord E\u017cekuttiv tal-Konferenza dwar il-\u0120ejjieni tal-Ewropa kompla bit-t\u0127ejjijiet biex tibda l-Konferenza.", "Il-Bord E\u017cekuttiv approva l-pjattaforma di\u0121itali multilingwi li se tippermetti li\u010b-\u010bittadini minn madwar l-UE biex jikkontribwixxu g\u0127all-Konferenza.", "Huwa qabel ukoll dwar il-metodi ta' \u0127idma tieg\u0127u u t-t\u0127ejjijiet avvanzati g\u0127all-avveniment inawgurali f'Jum l-Ewropa (9 ta' Mejju).", "Dibattitu miftu\u0127 u inklu\u017civ dwar id-demokrazija parte\u010bipattiva", "Mid-19 ta' April, bis-sa\u0127\u0127a ta' din il-pjattaforma di\u0121itali multilingwi \u0121dida, i\u010b-\u010bittadini mill-Ewropa kollha se jkollhom il-possibbilt\u00e0 li jipprovdu l-fehmiet tag\u0127hom dwar kwalunkwe su\u0121\u0121ett li huma jqisu importanti g\u0127all-futur tal-UE.", "Dan se jippermetti li\u010b-\u010bittadini \u2014 g\u0127all-ewwel darba fil-livell tal-UE \u2014 iressqu l-ideat tag\u0127hom, jikkummentaw dwar l-ideat ta' nies o\u0127ra, u jo\u0127olqu u jipparte\u010bipaw f'avvenimenti.", "Il-pjattaforma ser tkun i\u010b-\u010bentru \u010bentrali tal-Konferenza, post fejn il-kontribuzzjonijiet kollha g\u0127all-Konferenza ser jin\u0121abru flimkien u ji\u0121u kondivi\u017ci, inklu\u017ci avvenimenti de\u010bentralizzati, il-Panels ta\u010b-\u010aittadini Ewropej u l-Plenarji tal-Konferenzi.", "Mekkani\u017cmu spe\u010bjalizzat ta' feedback se jaggrega u janalizza l-punti ewlenin li tqajmu, sabiex ikunu jistg\u0127u jitqiesu wkoll matul il-Panels ta\u010b-\u010aittadini Ewropej u l-Plenarji tal-Konferenzi.", "Il-pjattaforma ser tipprovdi wkoll informazzjoni dwar l-istruttura u l-\u0127idma tal-Konferenza, kif ukoll ri\u017corsi g\u0127all-organizzaturi tal-avvenimenti inklu\u017c katalogu ta' avvenimenti ewlenin li permezz tieg\u0127u jkunu jistg\u0127u jippromovu l-inizjattivi tag\u0127hom fil-livelli lokali, re\u0121jonali, nazzjonali u Ewropew.", "I\u010b-\u010bittadini se jkunu jistg\u0127u fa\u010bilment ifittxu avvenimenti li fihom jixtiequ jipparte\u010bipaw grazzi g\u0127al mappa tal-avvenimenti.", "Wara l-laqg\u0127a, il-kopresidenti tal-Bord E\u017cekuttiv iddikjaraw dan.", "Guy Verhofstadt tal-Parlament Ewropew (RE, BE) qal: \"Je\u0127tie\u0121 li din id-diskussjoni ssir \u0127ajja kemm jista' jkun, u fi\u017c-\u017cminijiet tal-Covid dan ifisser l-esperimentazzjoni bi pjattaformi di\u0121itali kemm jista' jkun.", "Permezz ta' din il-pjattaforma, noffru l-g\u0127odod biex nag\u0127tu lil kul\u0127add l-opportunit\u00e0 li jinvolvi ru\u0127u b'mod attiv f'dan id-dibattitu, u se ni\u017cguraw li dawn l-ideat jikkontribwixxu g\u0127all-anali\u017ci u l-konklu\u017cjonijiet tal-Konferenza.", "Dan huwa l-futur tag\u0127hom, u huwa g\u0127alhekk li din hija l-Konferenza tag\u0127hom.\"", "Is-Segretarju tal-Istat Portugi\u017c g\u0127all-Affarijiet tal-UE, f'isem il-Presidenza tal-Kunsill tal-UE, Ana Paula Zacarias, ikkummentat li \"Il-Pjattaforma Di\u0121itali se \u0121\u0121ib lill-Ewropej fl-ispazju pubbliku.", "Dan se jippermettilhom jesprimu t-t\u0127assib tag\u0127hom, jaqsmu l-\u0127olm u l-aspettattivi tag\u0127hom u jinvolvu ru\u0127hom mar-rappre\u017centanti tag\u0127hom.", "L-Unjoni te\u0127tie\u0121 is-setg\u0127a ta\u010b-\u010bittadini tag\u0127ha warajha biex tag\u0127milha aktar b'sa\u0127\u0127itha.", "Dan huwa mument de\u010bi\u017civ, u dan se jippermettilna niddiskutu fehmiet differenti b'mod sin\u010bier u ming\u0127ajr tab\u00f9.\"", "Il-Vi\u010bi President tal-Kummissjoni g\u0127ad-Demokrazija u d-Demografija, Dubravka \u0160uica, stqarret: \"It-tnedija tal-Pjattaforma Di\u0121itali f'g\u0127axart ijiem se tipprovdi spazju uniku g\u0127a\u010b-\u010bittadini tag\u0127na biex jinvolvu ru\u0127hom f'konver\u017cazzjonijiet u dibattiti madwar l-Ewropa.", "Dan se jippermetti lin-nies jaqsmu l-ideat, it-t\u0127assib, it-tamiet u l-\u0127olm tag\u0127hom \u2014 u dan fil-lingwi uffi\u010bjali kollha tal-UE.", "Il-momentum issa qed jikber u nistenna bil-\u0127erqa li nara l-e\u017citu.\"", "Il-hashtag uffi\u010bjali tal-Konferenza #IlFuturTieg\u0127ek hija stedina li\u010b-\u010bittadini tal-UE biex jikkontribwixxu u jiddefinixxu l-futur tal-UE: \"Il-futur f'idejk\".", "Avveniment inawgurali f'Jum l-Ewropa", "Barra minn hekk, il-Bord E\u017cekuttiv g\u0127amel progress fit-t\u0127ejjija g\u0127all-avveniment inawgurali tal-Konferenza f'Jum l-Ewropa (9 ta' Mejju), jekk il-kundizzjonijiet tas-sa\u0127\u0127a jippermettu.", "Huwa adotta wkoll il-metodi ta' \u0127idma tal-Bord stess u kellu l-ewwel diskussjoni dwar l-abbozz ta' regoli g\u0127all-kompo\u017cizzjoni u l-\u0127idma tas-sessjonijiet Plenarji tal-Konferenza.", "Il-passi li jmiss", "Il-Bord E\u017cekuttiv ser jer\u0121a' jiltaqa' fi \u017cmien \u0121imag\u0127tejn, sabiex jiffinalizza d-diskussjoni tag\u0127hom dwar ir-regoli ta' pro\u010bedura, u biex jindirizza prerekwi\u017citi o\u0127ra g\u0127all-organizzazzjoni tal-Konferenza.", "Kuntatti:", "Informazzjoni ta' kuntatt:", "Numru tat-telefown: (+32) 2 28 43000 (BXL)", "Numru tat-telefown: (+33) 3 881 74705 (STR)", "Numru tal-mobile: (+32) 496 59 94 76", "Informazzjoni ta' kuntatt:", "Numru tat-telefown: (+32) 2 28 43383 (BXL)", "Numru tat-telefown: (+33) 3 881 64123 (STR)", "Numru tal-mobile: (+32) 498 98 44 85", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/konferenza-dwar-il-futur-tal-ewropa/20210420STO02415/konferenza-dwar-il-futur-tal-ewropa-materjal-tal-kampanja", "date": "2021-04-26T12:02:00", "category": "European Union, European Parliament, press release", "text": ["Konferenza dwar il-Futur tal-Ewropa: materjal tal-kampanja G\u0127in fit-tiswir tal-futur tal-Ewropa Il-Konferenza dwar il-Futur tal-Ewropa hija opportunit\u00e0 g\u0127all-Ewropej kollha biex isemmg\u0127u le\u0127inhom.", "U\u017ca dawn l-g\u0127odod u involvi ru\u0127ek fit-tiswir tal-futur tal-UE.", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/il-jum-internazzjonali-tan-nisa-2021", "date": "2021-03-05T15:30:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp 4 ta' Marzu, mid-9.00 CET: Segwi online l-laqg\u0127a tal-Kumitat FEMM \u2022 8 ta' Marzu, fil-11.00 CET: Segwi l-Facebook Live tag\u0127na mal-President tal-Kumitat FEMM, Evelyn Regner", "\u2022\t8 ta' Marzu, f'12.00 CET: Segwina fuq l-Instagram Live tag\u0127na mal-Influencer Anna Rubik u l-MPE Evelyn Regner", "\u2022\t3 ta' Marzu, mid-9.30 CET: Segwi l-webinar dwar ix-xjenzati u l-indukraturi nisa", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/priorities/il-jum-internazzjonali-tan-nisa-2021/20210225STO98702/nifhmu-l-impatt-tal-covid-19-fuq-in-nisa-infografiki", "date": "2021-03-05T15:16:00", "category": "European Union, European Parliament, press release", "text": ["Skopri kif il-pandemija \u017ciedet id-disparitajiet bejn is-sessi fl-UE permezz tal-infografiki tag\u0127na.", "Sena wara t-tifqig\u0127a tal-coronavirus, il-konsegwenzi so\u010bjali u ekonomi\u010bi kbar jistg\u0127u jiskattaw impatti fit-tul fuq l-ugwaljanza bejn is-sessi, u dan jhedded il-progress li jkun intla\u0127aq u potenzjalment jitfa' 47 miljun mara u tifla aktar ta\u0127t il-linja tal-faqar madwar id-dinja.", "Is-sena l-o\u0127ra tfakkar il-25 anniversarju mill-adozzjoni tad-Dikjarazzjoni ta' Beijing tan-NU li g\u0127andha l-g\u0127an tal-avvanz tan-nisa madwar id-dinja, i\u017cda g\u0127ad fadal triq twila biex tintla\u0127aq l-ugwaljanza bejn is-sessi.", "Skont l-Indi\u010bi g\u0127all-2020 tal-Istitut Ewropew g\u0127all-Ugwaljanza bejn is-Sessi (EIGE) (data tal-2018) , l-UE kisbet punte\u0121\u0121 ta' 67.9% fl-ugwaljanza bejn is-sessi u tinsab mill-inqas 60 sena 'l bog\u0127od milli til\u0127aq l-ugwaljanza totali bil-pass li miexja bih.", "Skopri kif il- Parlament Ewropew ji\u0121\u0121ieled g\u0127all-ugwaljanza bejn is-sessi .", "Aktar nisa fuq l-ewwel linja tal-COVID-19", "Mid-49 miljun \u0127addiema fl-indukrar fl-UE, li l-aktar \u0121ew esposti g\u0127all-virus, 76% huma nisa .", "L-akbar \u017cbilan\u010b fl-UE nstab fil-Latvja, fejn in-nisa jikkostitwixxu 88% tal-forza tax-xog\u0127ol tal-kura tas-sa\u0127\u0127a, meta mqabbel ma' 53% f'Malta.", "Barra minn hekk, hemm \u0127afna aktar nisa fis-servizzi essenzjali li jvarjaw mill-bejg\u0127 g\u0127all-postijiet g\u0127all-indukrar tat-tfal, li baqg\u0127u miftu\u0127in waqt il-pandemija.", "Fl-UE, 82% tal-kaxxiera kollha huma nisa, filwaqt li 95% tal-\u0127addiema fit-tindif u g\u0127ajnuna domesti\u010bi huma nisa.", "Infografika li turi li l-ma\u0121\u0121oranza tal-\u0127addiema fis-setturi tal-indukrar u tal-bejg\u0127 fl-UE huma nisa", "\u017bdiedet l-insigurt\u00e0 tal-impjieg fost in-nisa", "Hemm \u0127afna aktar nisa anki fis-settur tas-servizzi, fejn in-nisa jirrappre\u017centaw 84% tal-impjegati li g\u0127andhom bejn il-15 u l-64 sena, liema settur intlaqat partikolarment \u0127a\u017cin mill-pandemija u qed jiffa\u010b\u010bja telf ta' impjiegi.", "Il-lockdowns ukoll \u0127allew impatt fuq is-setturi \"femminizzati\" tal-ekonomija , inklu\u017ci xog\u0127lijiet segretarjali, domesti\u010bi u ta' indukrar tat-tfal.", "Aktar minn 30% tan-nisa fl-UE ja\u0127dmu fuq ba\u017ci part-time u g\u0127andhom sehem kbir mill-impjiegi fl-ekonomija informali, li g\u0127andha tendenza li jkollha inqas drittijiet tal-\u0127addiema kif ukoll inqas protezzjoni tas-sa\u0127\u0127a u benefi\u010b\u010bji fundamentali o\u0127ra.", "Huwa wkoll aktar probabbli g\u0127alihom li jkollhom jie\u0127du \u0127in liberu mix-xog\u0127ol biex jie\u0127du \u0127sieb it-tfal u l-qraba u matul il-lockdowns ta' spiss kellhom ja\u0127dmu mid-dar u jie\u0127du \u0127sieb it-tfal fl-istess \u0127in.", "Skopri aktar dwar id-differenza bejn il-pagi tal-ir\u0121iel u n-nisa fl-UE u x'qed jag\u0127mel il-PE biex inaqqasha .", "Infografika li turi r-riskju ta' qg\u0127ad u ta' prekarjet\u00e0 tal-impjiegi huwa og\u0127la g\u0127an-nisa min\u0127abba l-pandemija tal-coronavirus", "L-eskalazzjoni tal-vjolenza kontra n-nisa", "Madwar 50 mara jmutu kull \u0121img\u0127a fl-UE min\u0127abba l-vjolenza domestika u dan l-ammont \u017cdied waqt il-lockdown.", "Ir-restrizzjonijiet \u017ciedu wkoll id-diffikult\u00e0 tal-vittmi biex jiksbu l-g\u0127ajnuna.", "Fl-istess \u0127in, u\u017cu tal-internet akbar matul il-pandemija \u017cied il-vjolenza sessista online u l- abbu\u017c sesswali online tat-tfal u spe\u010bjalment tal-bniet .", "Xi pajji\u017ci tal-UE stabbilew mi\u017curi addizzjonali biex ji\u0121\u0121ieldu l-vjolenza sessista waqt il-pandemija.", "Fil-Parlament", "Din is-sena, il-Parlament Ewropew se jfakkar il-Jum Internazzjonali tan-Nisa fit-8 ta' Marzu, waqt is-sessjoni plenarja, filwaqt li l-Kumitat g\u0127ad-Drittijiet tan-Nisa u g\u0127all-Ugwaljanza bejn is-Sessi ( FEMM ) se jfakkar dan il-jum bl-avveniment tieg\u0127u \" A\u0127na b'sa\u0127\u0127itna: in-nisa jmexxu l-\u0121lieda kontra l-COVID-19 \" fl-4 ta' Marzu", "Skeda informattiva tal-KE: L-istrate\u0121ija g\u0127all-Ugwaljanza bejn is-Sessi (03-2020)", "EIGE: Linji telefoni\u010bi g\u0127all-g\u0127ajnuna tal-vittmi tal-vjolenza fl-UE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210204STO97130/inwaqqfu-t-traffikar-tal-bnedmin-il-membri-tal-pe-jitolbu-aktar-azzjoni", "date": "2021-03-19T10:15:00", "category": "European Union, European Parliament, press release", "text": ["Il-Membri tal-PE jridu li l-UE tintensifika l-\u0121lieda kontra t-traffikar tal-bnedmin, issa\u0127\u0127a\u0127 il-protezzjoni g\u0127all-vittmi u ttemm l-impunit\u00e0 tat-traffikanti.", "It-traffikar tal-bnedmin, li sikwit jitqies b\u0127ala forma moderna ta' skjavit\u00f9, huwa wie\u0127ed mill-aktar reati li qed ji\u017cdiedu b'rata mg\u0127a\u0121\u0121la, u t-teknolo\u0121iji \u0121odda, il-flussi migratorji u l-kri\u017ci tal-COVID-19 qed jo\u0127olqu riskji u sfidi \u0121odda fl-UE kollha.", "It-traffikar tal-bnedmin fl-UE", "Il-pajji\u017ci tal-UE rrappurtaw 14,145 vittma tat-traffikar tal-bnedmin bejn l-2017 u l-2018, li 72 % minnhom kienu nisa u bniet, skont rapport tal-Kummissjoni Ewropea .", "It-tfal ammontaw g\u0127al kwa\u017ci kwart (22 %) tal-g\u0127add totali ta' vittmi re\u0121istrati.", "Madankollu, min\u0127abba n-nuqqas ta' data konsistenti u komparabbli, l-g\u0127add veru tal-vittmi jista' jkun ferm akbar.", "Aktar minn nofs (60 %) tal-vittmi re\u0121istrati \u0121ew traffikati g\u0127all-isfruttament sesswali; 15 % \u0121ew traffikati g\u0127al tipi o\u0127ra ta' xog\u0127ol furzat, u 15 % o\u0127ra g\u0127al ra\u0121unijiet o\u0127ra, b\u0127at-te\u0127id tal-organi u s-servit\u00f9 domestiku, jew biex jittallbu.", "Kwa\u017ci nofs (49 %) huma minn pajji\u017c tal-UE.", "Kwa\u017ci tliet kwarti tat-traffikanti re\u0121istrati kienu r\u0121iel, u l-ma\u0121\u0121oranza tag\u0127hom huma \u010bittadini tal-UE.", "X'inhu t-traffikar tal-bnedmin?", "It-traffikar tal-bnedmin huwa l-isfruttament tal-persuni kontra r-rieda tag\u0127hom bl-u\u017cu tal-forza.", "It-traffikanti jisfruttaw persuni vulnerabbli g\u0127al gwadann finanzjarju billi jingannawhom jew i\u0121eg\u0127luhom ja\u0127dmu b\u0127ala prostituti u x-xog\u0127ol furzat (b\u0127ax-xog\u0127ol domestiku, l-agrikoltura jew kostruzzjoni) jew forom o\u0127ra ta' sfruttament.", "It-traffikar tal-bnedmin huwa t-tieni l-akbar sors ta' profitti ille\u010biti g\u0127all-kriminalit\u00e0 organizzata wara l-kummer\u010b tad-drogi (NU).", "X'irid il-Parlament?", "Il-Membri tal-PE talbu regoli aktar stretti kontra t-traffikar, b'mod partikolari \"l-kriminalizzazzjoni tal-u\u017cu b'mod konxju ta' servizzi\" sesswali provduti minn vittmi tat-traffikar, mi\u017curi aktar qawwija g\u0127all-protezzjoni tat-tfal u protezzjoni a\u0127jar tal-migranti u ta' dawk li jfittxu a\u017cil, li huma f'riskju partikolari li ji\u0121u traffikati.", "F' rapport adottat fit-9 ta' Frar, il-Parlament \u0127e\u0121\u0121e\u0121 lill-Kummissjoni tindirizza l-u\u017cu ta' teknolo\u0121iji online, inklu\u017ca l-media so\u010bjali, biex jonsbu lill-vittmi.", "Aktar informazzjoni", "Tren le\u0121i\u017clattiv: Strate\u0121ija lejn l-eradikazzjoni tat-traffikar tal-bnedmin", "Rapport tal-Kummissjoni dwar il-progress li sar fil-\u0121lieda kontra t-traffikar tal-bnedmin (l-20 ta' Ottubru 2020)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210225STO98704/premju-tac-cittadin-ewropew-2021-applika-issa", "date": "2021-03-19T09:49:00", "category": "European Union, European Parliament, press release", "text": ["Il-Premju ta\u010b-\u010aittadin Ewropew jirrikonoxxi l-inizjattivi li taw kontribut lill-kooperazzjoni Ewropea u lill-promozzjoni tal-valuri komuni.", "Premju ta\u010b-\u010aittadin Ewropew 2021 Il-Premju, mog\u0127ti kull sena mill-Parlament Ewropew , imur li\u010b-\u010bittadini jew lill-gruppi li jinkora\u0121\u0121ixxu: fehim re\u010biproku u integrazzjoni aktar mill-qrib bejn il-persuni fl-UE;", "kooperazzjoni transfruntiera li tibni spirtu Ewropew aktar b'sa\u0127\u0127tu;", "il-valuri tal-UE u d-drittijiet fundamentali .", "Kif tapplika", "Il-persuni, il-gruppi, l-asso\u010bjazzjonijiet jew l-organizzazzjonijiet jistg\u0127u japplikaw g\u0127all-Premju ta\u010b-\u010aittadin Ewropew, jew jistg\u0127u jinnominaw pro\u0121ett.", "Il-Membri tal-Parlament Ewropew ukoll jistg\u0127u iressqu nomina.", "Aktar informazzjoni dwar ir-regoli.", "Biex tapplika jew tinnomina xi \u0127add, u\u017ca din il-formola.", "G\u0127al aktar informazzjoni, ikteb lil dan l-indirizz CitizensPrize@ep.europa.eu .", "Skadenza g\u0127all-applikazzjonijiet: id- 29 ta' April 2021 (23:59, \u0127in ta' Brussell)", "Premji pre\u010bedenti", "Skopri min reba\u0127 il-Premji ta\u010b-\u010aittadin Ewropew fl-2020 .", "Aktar informazzjoni", "\u2022\tStqarrija ta' Privatezza (300 KB)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210325STO00803/x-inhu-xoghol-il-president-tal-parlament-ewropew", "date": "2021-04-26T16:20:00", "category": "European Union, European Parliament, press release", "text": ["Skopri dwar ir-rwol u l-funzjonijiet tal-President tal-Parlament Ewropew fil-filmat qasir tag\u0127na.", "Il-President ji\u0121i elett kull sentejn u nofs biex jippresiedi s-sessjonijiet plenarji, jissorvelja l-attivitajiet tal-Parlament u jirrappre\u017centa l-istituzzjoni fi kwistjonijiet legali u f'relazzjonijiet ma' korpi o\u0127ra.", "G\u0127al aktar informazzjoni", "Aktar informazzjoni dwar ir-rwol tal-President tal-Parlament Ewropew", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210325STO00804/x-setghat-ghandha-l-ue", "date": "2021-04-26T16:23:00", "category": "European Union, European Parliament, press release", "text": ["It-Trattati tal-UE jag\u0127tu lill-Unjoni Ewropea \u010berti setg\u0127at.", "Kun af dwar il-kompetenzi tal-UE u kif ta\u0127dem mal-Istati Membri tag\u0127ha.", "Il-pajji\u017ci tal-UE qablu li jag\u0127tu lill-Unjoni kompetenzi esklussivi inklu\u017ci l-konklu\u017cjoni ta' ftehimiet kummer\u010bjali f'isem il-blokk u l-\u0121estjoni tal-euro.", "F'\u0127afna oqsma o\u0127ra, l-UE taqsam il-kompetenzi mal-Istati Membri, li jfisser li kemm l-UE kif ukoll il-pajji\u017ci tal-UE jistg\u0127u jadottaw atti legalment vinkolanti.", "F'oqsma o\u0127ra, l-Istati Membri jie\u0127du r-rwol ewlieni, filwaqt li l-UE tappo\u0121\u0121ja jew tikkomplementa l-azzjonijiet tag\u0127hom.", "Skopri aktar fil-filmat tag\u0127na.", "G\u0127al aktar informazzjoni", "Pa\u0121na tal-Kummissjoni dwar il-kompetenzi tal-UE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210325STO00805/x-inhu-s-suq-uniku-tal-ue-u-ghalfejn-huwa-importanti", "date": "2021-04-27T16:28:00", "category": "European Union, European Parliament, press release", "text": ["Is-suq uniku tal-UE ji\u017cgura li l-o\u0121\u0121etti, is-servizzi, in-nies u l-flus ji\u010b\u010baqalqu b'mod \u0127ieles madwar l-UE.", "Il-filmat tag\u0127na jispjega g\u0127aliex dan huwa importanti.", "Is-suq uniku huwa wa\u0127da mill-akbar kisbiet tal-UE .", "Jo\u0127loq g\u0127a\u017cla akbar u prezzijiet a\u0127jar g\u0127all-konsumaturi, standards ta' kwalit\u00e0 g\u0127olja u aktar opportunitajiet g\u0127an-negozju.", "G\u0127al aktar informazzjoni", "Skedi informattivi dwar is-suq intern", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210325STO00802/filmat-il-valuri-tal-ue-spjegati-f-minuta", "date": "2021-04-27T16:33:00", "category": "European Union, European Parliament, press release", "text": ["X'inhuma s-sitt valuri ewlenin li fuqhom hija bba\u017cata l-UE u kif jissarrfu fil-\u0127ajja tag\u0127na ta' kuljum?", "L-Unjoni Ewropea hija bba\u017cata fuq sitt valuri ewlenin li jiffurmaw il-ba\u017ci tas-so\u010bjet\u00e0 tag\u0127na: ir-rispett g\u0127ad-dinjit\u00e0 tal-bniedem", "il-libert\u00e0", "l-ugwaljanza", "ir-rispett g\u0127ad-drittijiet tal-bniedem, inklu\u017ci dawk tal-minoranzi", "Il-valuri tal-UE huma komuni g\u0127all-pajji\u017ci tal-UE u ji\u017cguraw so\u010bjet\u00e0 fejn jipprevalu l-plurali\u017cmu, it-tolleranza, il-\u0121ustizzja, is-solidarjet\u00e0 , in-nondiskriminazzjoni u l-ugwaljanza.", "Huma jinsabu minquxa fl-Artikolu 2 tat-Trattat tal-Unjoni Ewropea .", "Aqra aktar dwar ir-rwol tal-Parlament Ewropew fil-protezzjoni tad-drittijiet fundamentali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/world/20210319STO00424/oggetti-b-uzu-doppju-x-inhuma-u-ghaliex-hemm-bzonn-ta-regoli-godda", "date": "2021-04-27T16:37:00", "category": "European Union, European Parliament, press release", "text": ["L-UE qed ta\u0127dem fuq regoli \u0121odda dwar l-esportazzjoni g\u0127all-hekk imsej\u0127a o\u0121\u0121etti b'u\u017cu doppju biex ji\u0121i evitat li dawn jintu\u017caw \u0127a\u017cin g\u0127al ksur tad-drittijiet tal-bniedem.", "X'inhuma o\u0121\u0121etti b'u\u017cu doppju?", "Il-prodotti b'u\u017cu doppju huma o\u0121\u0121etti ddisinjati g\u0127all-u\u017cu \u010bivili, li f'idejn \u017cbaljati jistg\u0127u jintu\u017caw biex ira\u017c\u017cnu d-drittijiet tal-bniedem jew g\u0127al attakki terroristi\u010bi.", "Dawn jistg\u0127u jkunu kollox minn drones sa sustanzi kimi\u010bi.", "G\u0127alkemm dawn il-prodotti jistg\u0127u jtejbu \u0127ajjet in-nies, jistg\u0127u jintu\u017caw \u0127a\u017cin.", "Ir-re\u0121imi awtoritarji jistg\u0127u ju\u017cawhom biex i\u017commu lill-popolazzjoni ta\u0127t kontroll, filwaqt li l-gruppi terroristi\u010bi jistg\u0127u ju\u017cawhom biex jag\u0127mlu attakki.", "G\u0127aliex hemm b\u017conn ta' regoli \u0121odda?", "Biex ji\u0121i evitat li o\u0121\u0121etti b'u\u017cu doppju jing\u0127ataw skop \u0121did b'modi li jiksru d-drittijiet tal-bniedem, l-UE trid ti\u017cgura li regoli stretti dwar l-esportazzjoni jipprevjenu li dawn l-o\u0121\u0121etti jinbieg\u0127u lil persuni jew organizzazzjonijiet li jkunu jridu ju\u017cawhom \u0127a\u017cin.", "L-UE b\u0127alissa qed ta\u0127dem fuq a\u0121\u0121ornament tar-regoli e\u017cistenti biex tqis l-i\u017cviluppi teknolo\u0121i\u010bi re\u010benti, inklu\u017ci g\u0127odod \u0121odda ta' sorveljanza \u010bibernetika, u \u017c\u017cid il-protezzjoni tad-drittijiet tal-bniedem.", "X'inhu l-pass li jmiss?", "Il-Kunsill u l-Parlament qablu provi\u017corjament dwar ir-regoli l-\u0121odda , i\u017cda qabel ma jkunu jistg\u0127u jid\u0127lu fis-se\u0127\u0127, it-tnejn li huma je\u0127tie\u0121 li japprovawhom b'mod uffi\u010bjali.", "Il-MPE se jiddibattu r-regoli l-\u0121odda u se jivvutaw dwarhom nhar il-\u0126amis, 25 ta' Marzu.", "Aqra iktar dwar il-politika kummer\u010bjali tal-UE u d-drittijiet tal-bniedem", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/economy/20181116STO19212/l-ahhar-fruntiera-kif-l-ue-tappoggja-l-programmi-spazjali", "date": "2021-03-19T09:28:00", "category": "European Union, European Parliament, press release", "text": ["Liftoff of Sentinel-2B on a Vega launcher from Europe's Spaceport in French Guiana \u00a9ESA\u2013Stephane Corvaja, 2017 Skopri kif jintu\u017caw il-fondi tal-UE g\u0127all-industrija spazjali u t-teknolo\u0121ija tal-ispazju fl-infografika tag\u0127na.", "Fl-10 ta' Novembru, il-Parlament, il-Kunsill u l-Kummissjoni approvaw pjanijiet li jistabbilixxu l-programm spazjali tal-UE g\u0127all-2021-2027 u l-A\u0121enzija tal-Unjoni Ewropea g\u0127all-Programm Spazjali.", "F'Marzu 2021, il-Parlament se jivvota dwar il-programm spazjali ta' EUR 14.8 biljun.", "Dan il-programm ji\u0121bor flimkien l-attivitajiet kollha relatati mal-ispazju u jkopri s-sistema Galileo , is-sistema Copernicus u s-sistema ta' g\u0127arfien ta' sitwazzjonijiet tal-ispazju .", "\"Ba\u0121it ambizzju\u017c huwa tabil\u0127aqq kru\u010bjali g\u0127as-su\u010b\u010bess tal-Programm Spazjali tal-UE\" qal Salini, membru Taljan tal-grupp PPE.", "\"Is-sistema tan-navigazzjoni u l-osservazzjoni tad-dinja jtejbu l-prestazzjoni tas-servizzi tat-trasport li se jipprodu\u010bu \u0127afna benefi\u010b\u010bji fil-livell globali u Ewropew\".", "Pere\u017cempju, is-sistema Galileo tipprovdi servizzi operattivi 24 sieg\u0127a kuljum lil kwa\u017ci 1.3 biljun utent.", "\"\u0120estjoni tat-traffiku aktar effi\u010bjenti se tnaqqas l-emissjonijiet u tindirizza l-problema tat-tibdil fil-klima, \u017cieda fl-u\u017cu tad-drones se ttejjeb is-servizzi tat-twassil u tal-posta, it-tra\u010b\u010bar a\u0127jar tat-titjiriet se jnaqqas il-kan\u010bellazzjonijiet tat-titjiriet u l-istorbju.\"", "It-teknolo\u0121ija spazjali hija indispensabbli g\u0127al g\u0127add ta' servizzi importanti li jiddependu fuqhom l-Ewropej u jista' jkollha rwol kru\u010bjali biex tindirizza b'mod effettiv sfidi \u0121odda b\u0127at-tibdil fil-klima, il-kontrolli fil-fruntieri u tg\u0127in biex in-nies li jg\u0127ixu fl-UE jibqg\u0127u sikuri.", "Madankollu, l-ebda wie\u0127ed mill-Istati Membri tal-Unjoni Ewropea m'g\u0127andu l-kapa\u010bitajiet li jag\u0127mel dan wa\u0127du.", "\"Is-settur spazjali huwa wkoll fundamentali g\u0127all-promozzjoni tal-awtonomija strate\u0121ika tal-UE u g\u0127at-trawwim tal-kompetittivit\u00e0 tal-industrija Ewropea\" qal Salini.", "\"Dan isir ta' importanza kbira f'kuntest fejn is-setg\u0127at spazjali tradizzjonali jibqg\u0127u attivi \u0127afna u, fl-istess \u0127in, jitfa\u010b\u010baw atturi \u0121odda li jisfidaw dejjem aktar il-kompetittivit\u00e0 tas-settur spazjali Ewropew.\"", "Dan l-artiklu \u0121ie ppubblikat ori\u0121inarjament fl-2018 u \u0121ie a\u0121\u0121ornat f'Marzu 2020", "Ara l-infografika tag\u0127na g\u0127al aktar fatti", "Il-pro\u010bedura", "Il-politika spazjali Ewropea: Perspettiva storika, aspetti spe\u010bifi\u010bi u sfidi ewlenin", "It-Tren Le\u0121i\u017clattiv: QFP - Proposta g\u0127al Regolament li jistabbilixxi l-programm spazjali tal-Unjoni u l-A\u0121enzija tal-Unjoni Ewropea g\u0127all-Programm Spazjali", "-Kummissjoni Ewropea: Mistoqsijiet u twe\u0121ibiet dwar il-Programm Spazjali l-\u0121did tal-UE", "Il-ba\u0121it tal-UE: Programm Spazjali ta' EUR 16-il biljun biex ting\u0127ata spinta lit-tmexxija tal-UE fil-qasam spazjali wara l-2020", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210211STO97614/big-data-definizzjoni-beneficcji-sfidi-infografika", "date": "2021-03-19T10:30:00", "category": "European Union, European Parliament, press release", "text": ["Tg\u0127allem aktar dwar x'inhi l-big data u dwar il-benefi\u010b\u010bji u l-isfidi tag\u0127ha g\u0127an-nies, in-negozji u l-ambjent.", "L-u\u017cu tag\u0127na tal-apparat elettroniku qed ji\u017cdied, u l-pro\u010bessi tal-produzzjoni qed isiru dejjem aktar di\u0121italizzati.", "Dan ifisser li kuljum qed ji\u0121u \u0121\u0121enerati kwantitajiet kbar ta' data di\u0121itali fl-ekonomija u mill-attivitajiet personali u so\u010bjali tan-nies.", "Il-Kummissjoni tbassar li l-ammont globali totali ta' data se jikber b'530% sal-2025 meta mqabbel mal-2018.", "Id-data hija parti importanti mit- trasformazzjoni di\u0121itali tal-UE .", "L-intelli\u0121enza artifi\u010bjali, prijorit\u00e0 tal-UE, tiddependi fuq id-data, u l-i\u017cvilupp tag\u0127ha jiddependi fuq kif id-data se ti\u0121i \u0121estita fl-Ewropa.", "Id-data hija wkoll parti integrali mis- servizzi di\u0121itali li jsawru l-\u0127ajja tag\u0127na ta' kuljum u l-ekonomija.", "Il-Parlament qed ja\u0127dem fuq il-le\u0121i\u017clazzjoni dwar id-data biex ji\u017cgura li n-nies, in-negozji, l-irkupru u t-tran\u017cizzjoni ekolo\u0121ika jibbenefikaw minn strate\u0121ija ta' data effi\u010bjenti.", "Aqra aktar dwar l-opportunitajiet tal-IA u dak li jrid il-Parlament .", "Il- Big data tirreferi g\u0127al settijiet ta' data mi\u0121bura li huma tant kbar u kumplessi li, biex ji\u0121u ppro\u010bessati, je\u0127tie\u0121u teknolo\u0121iji \u0121odda, b\u0127all- IA .", "Id-data ti\u0121i minn \u0127afna sorsi differenti .", "\u0126afna drabi din tkun tal-istess tip, pere\u017cempju, id-data tal-GPS minn miljuni ta' mowbajls tintu\u017ca biex ittaffi l-kon\u0121estjoni tat-traffiku; i\u017cda tista' tkun ukoll ta\u0127lita, b\u0127ar-rekords tas-sa\u0127\u0127a u l-u\u017cu tal-apps tal-pazjenti.", "It-teknolo\u0121ija tippermetti li din id-data tin\u0121abar malajr \u0127afna , kwa\u017ci fil-\u0127in reali, u ti\u0121i analizzata biex jinkiseb g\u0127arfien \u0121did.", "Minn fejn ti\u0121i l-big data?", "Hija tista' ti\u0121i prodotta min-nies: fl-apps tal-mowbajl, fuq l-internet, inklu\u017ci l-midja so\u010bjali u t-tran\u017cazzjonijiet kummer\u010bjali, ir-rekords tal-gvern elettroniku \u2026", "Tista' ti\u0121i \u0121\u0121enerata minn magni u tin\u0121abar permezz ta' sensuri f'o\u0121\u0121etti marbuta mal-Internet tal-O\u0121\u0121etti, inklu\u017ci karozzi intelli\u0121enti, fabbriki, satelliti tal-GPS u satelliti li ji\u0121bru data dwar it-temp e\u010b\u010b.", "L-opportunitajiet tal-big data", "Il-big data tippre\u017centa opportunitajiet kbar f'g\u0127add ta' oqsma.", "L-industrija", "Il-big data tippermetti lill-kumpaniji jkunu innovattivi, jew billi janalizzaw a\u0127jar il-\u0127ti\u0121ijiet u x-xewqat tan-nies jew billi joffru prodotti kompletament \u0121odda.", "Filwaqt li d-data personali hija \u010bentrali g\u0127at-t\u0127addim ta' apps u pjattaformi li saru parti importanti minn \u0127ajjitna u mill-ekonomija tag\u0127na, sfruttament a\u0127jar tad-data industrijali jista' j\u0121ib mew\u0121a \u0121dida ta' innovazzjoni fl-UE.", "Id-data tista' wkoll ittejjeb il-produttivit\u00e0 u tg\u0127in biex jitnaqqsu l-ispejje\u017c, pere\u017cempju billi tbassar il-bejg\u0127 jew il-manutenzjoni f'fabbriki intelli\u0121enti.", "L-Ambjent", "Id-data satellitari tista' ttejjeb ir-ri\u010berka u tg\u0127in lill-UE tnaqqas l-emissjonijiet ta' gassijiet serra u tg\u0127in fil-prevenzjoni u r-reazzjoni g\u0127al di\u017castri naturali b\u0127an-nirien fil-foresti.", "It-titjib fl-effi\u010bjenza tal-produzzjoni fl-industrija g\u0127andu jnaqqas l-emissjonijiet u l-iskart.", "Il-kura tas-sa\u0127\u0127a", "Anali\u017ci ta' settijiet kbar ta' data klinika, pere\u017cempju rekords tas-sa\u0127\u0127a anonimizzati jew data mda\u0127\u0127la mill-pazjenti fl-apps, tista' tippermetti dijanjostika, trattament u \u017cvilupp a\u0127jar tal-medi\u010bina, filwaqt li tnaqqas l-ispejje\u017c.", "L-agrikoltura", "Il-bdiewa jistg\u0127u ju\u017caw data minn satelliti u sensuri biex ju\u017caw a\u0127jar ir-ri\u017corsi b\u0127all-ilma jew id-dawl tax-xemx u jadattaw l-g\u0127elejjel g\u0127a\u010b-\u010birkostanzi li jkunu qed jinbidlu.", "Is-settur pubbliku", "Id-data u l-analitika avvanzata jistg\u0127u j\u017cidu l-effi\u010bjenza u l-effettivit\u00e0 tas-servizzi pubbli\u010bi \u0127alli dawn joffru servizzi mfassla a\u0127jar g\u0127a\u010b-\u010bittadini u jtejbu t-trasparenza.", "Il-big data mi\u0121bura mill-GPS u mill-midja so\u010bjali tista' tg\u0127in biex jittaffew il-kon\u0121estjonijiet tat-traffiku.", "Regolamentazzjoni a\u0127jar tal-flussi tat-traffiku tikkontribwixxi wkoll g\u0127all-iffrankar fil-\u0127in u fil-fjuwil u tnaqqas l-emissjonijiet tas-CO2.", "Infografika dwar l-Istrate\u0121ija Ewropea tad-Dejta", "L-opportunitajiet mitlufa", "Jekk l-UE titlef l-opportunit\u00e0 li tisfrutta l-potenzjal tal-big data, dan jista' jfisser implimentazzjoni inqas ottimali ta' programmi ewlenin tal-UE, b\u0127all-Patt Ekolo\u0121iku u konsegwenzi negattivi g\u0127all-konsumaturi, in-negozji u l-ekonomija.", "Il-protezzjoni tad-drittijiet", "Peress li l-fornituri ta' servizzi di\u0121itali g\u0127andhom aktar informazzjoni dwar l-utenti milli vi\u010bi versa, \u017cbilan\u010b mhux regolat tal-poter jista' jikkaw\u017ca l-fatt li l-preferenzi u anke d-dg\u0127ufijiet ji\u0121u sfruttati g\u0127al gwadann kummer\u010bjali jew politiku.", "Reklami mmirati \u0127afna jqajmu t\u0127assib dwar manipulazzjoni possibbli, fejn il-preferenzi u anke d-dg\u0127ufijiet tal-konsumaturi ji\u0121u sfruttati.", "Valutazzjonijiet awtomatizzati bba\u017cati fuq id-data jistg\u0127u jfissru l-kategorizzazzjoni ta' individwi jew gruppi, u din tista' twassal biex dawn ji\u0121u esklu\u017ci minn, pere\u017cempju, opportunitajiet professjonali jew kopertura medika.", "Aktar informazzjoni", "Tren le\u0121i\u017clattiv: Strate\u0121ija Ewropea g\u0127ad-Data", "KE: X'tista' tag\u0127mel g\u0127alik il-Big Data?", "Studju: New aspects and challenges in consumer protection (Aspetti u sfidi \u0121odda fil-protezzjoni tal-konsumatur) (2020)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210303STO99111/il-kumpaniji-ghandhom-jinzammu-responsabbli-ghall-azzjonijiet-taghhom", "date": "2021-03-25T09:59:00", "category": "European Union, European Parliament, press release", "text": ["Il-Membri tal-PE jridu li\u0121i \u0121dida tal-UE li tista' ti\u017cgura li l-kumpaniji jin\u017cammu responsabbli meta l-azzjonijiet tag\u0127hom jag\u0127mlu \u0127sara lin-nies u lill-pjaneta.", "Il-Membri tal-PE, fl-10 ta' Marzu, adottaw rapport dwar ir-responsabbilt\u00e0 korporattiva.", "Ir-rapport i\u0127e\u0121\u0121e\u0121 lill-Kummissjoni biex to\u0127ro\u0121 b'li\u0121i li tobbliga lill-kumpaniji fl-UE jindirizzaw aspetti tal-ktajjen tal-valur tag\u0127hom li jistg\u0127u jiksru d-drittijiet tal-bniedem (inklu\u017ci d-drittijiet so\u010bjali, tat-trade unions u tax-xog\u0127ol), l-ambjent (pere\u017cempju l-kontribut g\u0127at-tibdil fil-klima) u l-governanza tajba.", "B\u0127alissa li negozju jag\u0127mel dak li huwa xieraq mhuwiex iwassal g\u0127al vanta\u0121\u0121 kompetittiv.", "Ir-rapport jg\u0127id li n-nuqqas ta' appro\u010b\u010b kon\u0121unt g\u0127all-UE kollha jista' jkun ta' \u017cvanta\u0121\u0121 g\u0127all-kumpaniji li huma proattivi fi kwistjonijiet so\u010bjali u ambjentali.", "Ir-regoli jkunu japplikaw g\u0127all-impri\u017ci l-kbar kollha fl-UE, kif ukoll g\u0127all-SMEs ikkwotati fil-bor\u017ca u g\u0127all-SMEs li pere\u017cempju jikkondividu ktajjen ta' provvista \"riskju\u017ci\" ma' kumpaniji akbar.", "Il-Membri tal-PE jsostnu li r-regoli g\u0127andhom imorru lil hinn mill-fruntieri tal-UE, ji\u0121ifieri li l-kumpaniji kollha li ja\u010b\u010bessaw is-suq intern tal-UE, inklu\u017ci dawk stabbiliti barra mill-UE, ikollhom jag\u0127tu prova li jikkonformaw mal-obbligi ta' dili\u0121enza dovuta ambjentali u tad-drittijiet tal-bniedem.", "Il-Membri tal-PE jridu wkoll li d-drittijiet tal-partijiet ikkon\u010bernati jew tal-vittmi f'pajji\u017ci terzi jkunu protetti a\u0127jar u jkun hemm projbizzjoni fuq l-importazzjonijiet marbuta ma' ksur serju tad-drittijiet tal-bniedem b\u0127al xog\u0127ol furzat jew t\u0127addim tat-tfal.", "\"Il-Parlament Ewropew din il-\u0121img\u0127a g\u0127andu \u010b-\u010bans li jsir mexxej fl-im\u0121iba responsabbli fin-negozju,\" qalet ir-rapporteur Lara Wolters (S&D, in-Netherlands) matul dibattitu nhar it-Tnejn.", "\"G\u0127an-negozji, qed no\u0127olqu kundizzjonijiet ekwi u \u010barezza \u0121uridika.", "G\u0127all-konsumaturi, qed ni\u017cguraw prodotti \u0121usti.", "G\u0127all-\u0127addiema, qed insa\u0127\u0127u l-protezzjoni.", "G\u0127all-vittmi, qed intejbu l-a\u010b\u010bess g\u0127all-\u0121ustizzja.", "U g\u0127all-ambjent, qed nie\u0127du passi li ilhom \u0127afna mistennija.\"", "Fi Frar 2020, il-Kummissjoni ppubblikat studju li sab li fl-UE b\u0127alissa kumpanija wa\u0127da biss minn kull tlieta qed tie\u0127u xi forma ta' mi\u017curi ta' dili\u0121enza dovuta g\u0127alkemm 70% jappo\u0121\u0121aw regoli ta' dili\u0121enza dovuta fl-UE kollha.", "Aqra aktar dwar kif il-politika kummer\u010bjali tal-UE tg\u0127in fil-promozzjoni tad-drittijiet tal-bniedem u l-istandards ambjentali .", "Aktar informazzjoni", "Fajl tal-pro\u010bedura", "Stqarrija g\u0127all-istampa", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210303STO99110/ir-rilokazzjoni-tal-emissjonijiet-tal-karbonju", "date": "2021-03-25T10:16:00", "category": "European Union, European Parliament, press release", "text": ["\u00a9AFP/INTERPRESS Il-Parlament qed jitlob li jkun hemm imposta fuq il-karbonju tal-o\u0121\u0121etti importati biex titwaqqaf ir-rilokazzjoni tal-emissjonijiet tal-karbonju.", "Hekk kif l-industrija Ewropea qed tissielet biex tirkupra mill-kri\u017ci tal-COVID-19 u mill-pressjoni ekonomika min\u0127abba importazzjonijiet ir\u0127as mis-s\u0127ab kummer\u010bjali, l-UE qed tipprova tonora l-impenji klimati\u010bi tag\u0127ha, filwaqt li \u017c\u017comm l-impjiegi u l-ktajjen tal-produzzjoni f'pajji\u017chom.", "Ara kif il-pjan ta' rkupru tal-UE jag\u0127ti prijorit\u00e0 lill-klima .", "Imposta tal-UE fuq il-karbonju biex tissolva r-rilokazzjoni tal-emissjonijiet tal-karbonju", "L-isforzi tal-EU biex titnaqqas l-impronta tal-karbonju tag\u0127ha skont il-Patt Ekolo\u0121iku Ewropew u ssir re\u017ciljenti b'mod sostenibbli u newtrali g\u0127all-klima sal-2050 , jistg\u0127u jiddg\u0127ajfu minn pajji\u017ci inqas ambizzju\u017ci fir-rigward tal-klima.", "Biex ittaffi dan, l-UE se tipproponi Mekkani\u017cmu ta' A\u0121\u0121ustament tal-Karbonju fil-Fruntieri (CBAM), li japplika imposta fuq il-karbonju fuq l-importazzjonijiet ta' \u010berti o\u0121\u0121etti minn barra l-UE.", "Il-Membri tal-PE ressqu proposti matul is-sessjoni plenarja tat-8-11 ta' Marzu.", "Kif ta\u0127dem imposta Ewropea fuq il-karbonju?", "Jekk il-prodotti ji\u0121u minn pajji\u017ci b'regoli inqas ambizzju\u017ci minn tal-UE, ti\u0121i applikata l-imposta, biex ji\u0121i \u017cgurat li l-importazzjonijiet ma jkunux ir\u0127as mill-prodott ekwivalenti tal-UE.", "Min\u0127abba r-riskju li setturi li jni\u0121\u0121su aktar jirrilokaw il-produzzjoni lejn pajji\u017ci b'limitazzjonijiet aktar laxki tal-emissjonijiet ta' gassijiet serra, l-ipprezzar tal-karbonju huwa meqjus b\u0127ala komplement essenzjali g\u0127as-sistema e\u017cistenti tal-UE tal-kwoti tal-karbonju, is-sistema tal-UE g\u0127all-iskambju ta' kwoti tal-emissjonijiet (ETS).", "X'inhi r-rilokazzjoni tal-emissjonijiet tal-karbonju?", "Ir-rilokazzjoni tal-emissjonijiet tal-karbonju hija \u010b-\u010baqliq tal-industriji li jemettu gassijiet serra barra mill-UE biex jevitaw standards aktar stretti", "Mi\u017curi e\u017cistenti tal-ipprezzar tal-karbonju fl-UE", "Skont is-sistema g\u0127all-iskambju ta' kwoti tal-emissjonijiet (ETS), li tipprovdi in\u010bentivi finanzjarji biex jitnaqqsu l-emissjonijiet, l-impjanti tal-ener\u0121ija u l-industriji je\u0127tie\u0121 li jkollhom permess g\u0127al kull tunnellata ta' CO2 li jipprodu\u010bu.", "Il-prezz ta' dawk il-permessi rregolat mill-provvista u d-domanda.", "Min\u0127abba l-a\u0127\u0127ar kri\u017ci ekonomika, id-domanda g\u0127all-permessi naqset u, bl-istess mod, il-prezz tag\u0127hom, li tant huwa baxx li jiskora\u0121\u0121ixxi lill-kumpaniji milli jinvestu f'teknolo\u0121iji ekolo\u0121i\u010bi.", "Sabiex tissolva din il-kwistjoni, l-UE ser tirriforma l-ETS .", "Dak li jrid il-Parlament", "Il-mekkani\u017cmu l-\u0121did g\u0127andu jinkora\u0121\u0121ixxi d-dekarbonizzazzjoni tal-industriji tal-UE u mhux tal-UE u jkun parti mill- Istrate\u0121ija Industrijali futura tal-UE .", "Skont il-Membri tal-PE, sal-2023, is-CBAM g\u0127andu jkopri s-setturi industrijali tal-ener\u0121ija u ta' dawk li ju\u017caw \u0127afna ener\u0121ija, li jirrappre\u017centaw 94 % tal-emissjonijiet industrijali tal-UE u li g\u0127adhom jir\u010bievu allokazzjonijiet sostanzjali bla \u0127las.", "Dan g\u0127andu jitfassal b'tali mod li jg\u0127in biex jintla\u0127qu l-objettivi klimati\u010bi u jo\u0127loq kundizzjonijiet ekwi globali u mhux g\u0127al skopijiet ta' protezzjoni\u017cmu.", "Il-Membri tal-PE jappo\u0121\u0121aw ukoll il-proposta tal-Kummissjoni li d-d\u0127ul i\u0121\u0121enerat mill-mekkani\u017cmu jintu\u017ca b\u0127ala wa\u0127da mir- ri\u017corsi proprji \u0121odda g\u0127all- ba\u0121it tal-UE .", "Il-Kummissjoni mistennija tippre\u017centa l-proposta tag\u0127ha dwar il-mekkani\u017cmu l-\u0121did fit-tieni kwart tal-2021.", "Skopri aktar dwar ir-rispons tal-UE g\u0127at-tibdil fil-klima .", "Aktar informazzjoni", "Stqarrija g\u0127all-istampa: Imposta fuq il-karbonju tal-importazzjonijiet tal-UE hija me\u0127tie\u0121a biex ti\u017cdied l-ambizzjoni klimatika globali (05\u201302\u20132021)", "Tren Le\u0121i\u017clattiv", "Studju tal-EPRS: L-ipprezzar tal-emissjonijiet tal-karbonju", "Il-Bank Dinji: L-ipprezzar tal-Karbonju", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210604IPR05512/il-parlament-japprova-c-certifikat-covid-digitali-tal-ue", "date": "2021-06-09T09:26:00", "category": "European Union, European Parliament, press release", "text": ["I\u010b-\u010aertifiakat COVID Di\u0121itali ser i\u0127affef l-ivvja\u0121\u0121ar fl-UE mill-1 ta' Lulju 2021.", "Ritratt EC-Xavier Lejeune L-Istati Membri kollha tal-UE se ja\u010b\u010bettaw i\u010b-\u010bertifikati li huma prova ta' va\u010b\u010binazzjoni, ta' ri\u017cultat negattiv g\u0127al test jew ta' fejqan minn infezzjoni tal-COVID", "G\u0127andu jiffa\u010bilita l-moviment \u0127ieles u jwassal g\u0127at-tne\u0127\u0127ija gradwali tar-restrizzjonijiet b'mod koordinat", "G\u0127andu japplika mill-1 ta' Lulju 2021 u jkun fis-se\u0127\u0127 g\u0127al 12-il xahar", "Huwa inkora\u0121\u0121ut ittestjar bi prezz ra\u0121onevoli u a\u010b\u010bessibbli: \u20ac100 miljun f'fondi tal-UE g\u0127ax-xiri ta' testijiet", "Il-MPE illum lestew ix-xog\u0127ol le\u0121i\u017clattiv fuq il-pakkett ta\u010b-\u010aertifikat COVID Di\u0121itali tal-UE sabiex l-ivvja\u0121\u0121ar fl-UE jse\u0127\u0127 aktar fa\u010bilment u jikkontribwixxi g\u0127all-irkupru ekonomiku.", "Il-plenarja approvat ir-Regolamenti l-\u0121odda dwar i\u010b-\u010aertifikat COVID Di\u0121itali tal-UE b'546 voti favur, 93 kontra u 51 astensjoni (\u010aittadini tal-UE) u b'553 voti favur, 91 kontra u 46 astensjoni (\u010aittadini ta' Pajji\u017ci Terzi).", "I\u010b-\u010bertifikat se jin\u0127are\u0121 ming\u0127ajr \u0127las mill-awtoritajiet nazzjonali u jkun disponibbli jew f'forma di\u0121itali jew stampata u jkun fih QR code.", "Id-dokument se ji\u010b\u010bertifika li persuna tkun \u0121iet ivva\u010b\u010binata kontra l-COVID-19 jew, inkella, li ri\u010bentement kellha ri\u017cultat negattiv g\u0127al test, jew li tkun irkuprat mill-infezzjoni.", "Fil-prattika, dawn se jkunu tliet \u010bertifikati separati.", "Qafas komuni tal-UE se jag\u0127mel i\u010b-\u010bertifikati interoperabbli u verifikabbli madwar l-Unjoni Ewropea kollha, kif ukoll jipprevjeni l-frodi u l-falsifikazzjoni.", "Is-sistema se tapplika mill-1 ta' Lulju 2021 u tkun fis-se\u0127\u0127 g\u0127al 12-il xahar.", "I\u010b-\u010bertifikat ma jkunx prekundizzjoni g\u0127all-moviment \u0127ieles u mhux se jitqies b\u0127ala dokument tal-ivvja\u0121\u0121ar.", "Restrizzjonijiet addizzjonali fuq l-ivvja\u0121\u0121ar biss jekk verament \u0121ustifikati", "Matul in-negozjati interistituzzjonali, il-MPE irnexxielhom ji\u017cguraw ftehim li l-pajji\u017ci tal-UE ma jkunux jistg\u0127u jimponu restrizzjonijiet addizzjonali fuq l-ivvja\u0121\u0121ar fuq persuni li jkollhom i\u010b-\u010bertifikat - b\u0127all-kwarantina, awtoi\u017colament jew ittestjar - \"\u0127lief jekk ikunu ne\u010bessarji u proporzjonati g\u0127all-\u0127arsien tas-sa\u0127\u0127a pubblika\".", "L-evidenza xjentifika, \"inklu\u017ca d-data epidemjolo\u0121ika ppubblikata mi\u010b-\u010aentru Ewropew g\u0127all-Prevenzjoni u l-Kontroll tal-Mard (ECDC)\" ser ikollha titqies.", "Meta jkun possibbli, il-mi\u017curi g\u0127andhom ikunu notifikati 48 sieg\u0127a qabel lill-Istati Membri l-o\u0127ra u lill-Kummissjoni.", "Il-pubbliku g\u0127andu jkun notifikat 24 sieg\u0127a qabel.", "Ittestjar bi prezz ra\u0121onevoli u a\u010b\u010bessibbli", "L-Istati Membri tal-UE huma m\u0127e\u0121\u0121a ji\u017cguraw li l-ittestjar ikun disponibbli fa\u010bilment bi prezz ra\u0121onevoli.", "Fuq talba tal-Parlament, il-Kummissjoni wieg\u0127det li timmobilizza \u20ac100 miljun ta\u0127t l-Istrument g\u0127all-Appo\u0121\u0121 ta' Emer\u0121enza sabiex l-Istati Membri jkunu jistg\u0127u jixtru testijiet g\u0127all-\u0127ru\u0121 ta\u010b-\u010bertifikati COVID Di\u0121itali tal-UE dwar testijiet.", "Va\u010b\u010bini", "Il-pajji\u017ci kollha tal-UE jridu ja\u010b\u010bettaw i\u010b-\u010bertifikati ta' va\u010b\u010binazzjoni ma\u0127ru\u0121a fi Stati Membri o\u0127ra g\u0127all-va\u010b\u010bini awtorizzati mill-A\u0121enzija Ewropea g\u0127all-Medi\u010bini (EMA).", "Se jkun f'idejn l-Istati Membri li jidde\u010biedu jekk ja\u010b\u010bettawx ukoll \u010bertifikati g\u0127all-va\u010b\u010bini awtorizzati skont pro\u010beduri ta' awtorizzazzjoni nazzjonali jew g\u0127all-va\u010b\u010bini fil-lista tal-Organizzazzjoni Dinjija tas-Sa\u0127\u0127a (WHO) g\u0127all-u\u017cu ta' emer\u0121enza.", "Salvagwardji tal-protezzjoni tad-data", "Id-data personali kollha trid tkun ippro\u010bessata skont ir- Regolament \u0120enerali dwar il-Protezzjoni tad-Data .", "I\u010b-\u010bertifikati ji\u0121u vverifikati offline u l-ebda data personali ma tin\u017camm.", "Il-passi li jmiss", "It-test issa jrid ji\u0121i adottat formalment mill-Kunsill u jkun ippubblikat fil-\u0120urnal Uffi\u010bjali, g\u0127al d\u0127ul fis-se\u0127\u0127 immedjat u jibda japplika mill-1 ta' Lulju 2021.", "Kuntatti:", "Informazzjoni ta' kuntatt:", "Numru tat-telefown: (+32) 2 28 40731 (BXL)", "Numru tal-mobile: (+32) 470 884 282", "G\u0127al aktar informazzjoni", "Tappi fil-pro\u010bedura (2021/0068(COD))", "Tappi fil-pro\u010bedura (2021/0071(COD))", "Kumitat g\u0127al-Libertajiet \u010aivili, il-\u0120ustizzja u l-Intern", "Stqarrija g\u0127all-istampa dwar votazzjoni fil-kumitat (26.05.2021)", "Ritratti, videos u audio ming\u0127ajr \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210604IPR05514/il-parlament-jitlob-deroga-mill-privattiva-tal-vaccini-kontra-l-covid-19", "date": "2021-06-10T09:56:00", "category": "European Union, European Parliament, press release", "text": ["Deroga mill-privattiva ttejjeb l-a\u010b\u010bess globali g\u0127all-va\u010b\u010bini abbordabbli kontra l-COVID-19 Li\u010benzjar volontarju, trasferiment ta' g\u0127arfien espert u teknolo\u0121ija biex ti\u017cdied il-produzzjoni globali fuq medda twila ta' \u017cmien Appell biex l-Istati Uniti u r-Renju Unit jabolixxu l-projbizzjoni fuq l-esportazzjoni tal-va\u010b\u010bini u l-materja prima", "Aktar appo\u0121\u0121 g\u0127all-COVAX, il-mekkani\u017cmu ta' distribuzzjoni globali tal-va\u010b\u010bini", "Tne\u0127\u0127ija temporanja tal-protezzjonijiet tal-privattivi t\u0127affef id-distribuzzjoni globali tal-va\u010b\u010bini, jg\u0127id il-PE \u00a9 Kim Ludbrook/POOL/AFP", "Biex tit\u0127affef id-distribuzzjoni globali tal-va\u010b\u010bini, il-MPE je\u0127tie\u0121u t-tne\u0127\u0127ija temporanja tal-protezzjoni tad-drittijiet tal-proprjet\u00e0 intellettwali g\u0127all-va\u010b\u010bini kontra l-COVID-19.", "F'ri\u017coluzzjoni adottata b'355 vot favur, 263 kontra u 71 astensjoni, il-Parlament jipproponi li jibdew negozjati g\u0127al deroga temporanja mill-Ftehim TRIPS tad-WTO dwar il-privattivi biex jitjieb l-a\u010b\u010bess globali g\u0127all-prodotti medi\u010bi abbordabbli relatati mal-COVID-19 u biex ji\u0121u indirizzati r-restrizzjonijiet tal-produzzjoni globali u n-nuqqas ta' provvista.", "Il-li\u010benzjar volontarju (meta l-i\u017cviluppatur tal-va\u010b\u010bin jidde\u010biedi lil min u ta\u0127t liema kundizzjonijiet il-privattiva tista' ti\u0121i li\u010benzjata biex tippermetti l-manifattura), l-g\u0127arfien espert u t-trasferiment tat-teknolo\u0121ija lejn pajji\u017ci b'industriji li jipprodu\u010bu l-va\u010b\u010bini huma l-aktar mod importanti biex ti\u017cdied u tit\u0127affef il-produzzjoni globali fit-tul, qalu l-MPE.", "Biex ji\u0121u indirizzati l-ostakli g\u0127all-produzzjoni, il-MPE jappellaw lill-UE \"biex telimina malajr l-ostakli g\u0127all-esportazzjoni u biex tissostitwixxi l-mekkani\u017cmu ta' awtorizzazzjoni tal-esportazzjoni tag\u0127ha stess b'rekwi\u017citi ta' trasparenza fl-esportazzjoni\".", "L-Istati Uniti u r-Renju Unit, min-na\u0127a tag\u0127hom, g\u0127andhom \"jabolixxu minnufih il-projbizzjoni tag\u0127hom fuq l-esportazzjoni tal-va\u010b\u010bini u l-materja prima\", jg\u0127idu wkoll l-MPE.", "11-il biljun do\u017ca huma me\u0127tie\u0121a biex ji\u0121u immunizzati 70 fil-mija tal-popolazzjoni tad-dinja u \u0121iet prodotta biss frazzjoni ta' dak l-ammont, tg\u0127id ir-ri\u017coluzzjoni.", "Il-produzzjoni tal-va\u010b\u010bini fl-Afrika", "Peress li l-ma\u0121\u0121oranza vasta tal-1.6 biljun do\u017ca ta' tilqim amministrati s'issa marru g\u0127all-pajji\u017ci industrijalizzati li jipprodu\u010bu l-va\u010b\u010bini u 0.3 fil-mija biss marru g\u0127all-ifqar 29 pajji\u017c, l-UE g\u0127andha tappo\u0121\u0121a l-produzzjoni fl-Afrika, jenfasizza l-Parlament.", "Mezz importanti ie\u0127or biex ji\u0121u pprovduti va\u010b\u010bini lil ekonomiji bi d\u0127ul baxx huwa l-mekkani\u017cmu ta' distribuzzjoni tat-tilqim globali COVAX li g\u0127alih il-Parlament i\u0127e\u0121\u0121e\u0121 il-kontribuzzjonijiet.", "Trasparenza g\u0127all-va\u010b\u010bini tal-\u0121enerazzjoni li jmiss", "Fl-a\u0127\u0127ar nett, il-MPE jitolbu l-i\u017cvelar s\u0127i\u0127 tal-ftehimiet futuri ta' xiri bil-quddiem, b'mod partikolari g\u0127all-va\u010b\u010bini tal-\u0121enerazzjoni li jmiss, u li dawk il-kuntratti jinkludu rekwi\u017citi ta' trasparenza g\u0127all-fornituri.", "Kwalunkwe de\u010bi\u017cjoni dwar deroga mid-drittijiet tal-proprjet\u00e0 intellettwali kellha tittie\u0127ed mill-Kunsill TRIPS tad-WTO , f'sessjoni fis-8\u20139 ta' \u0120unju bil-Kummissjoni tippre\u017centa l-proposta Ewropea li ma inkludietx deroga.", "F' dibattitu ta' qabel l-adozzjoni tar-ri\u017coluzzjoni, diversi gruppi politi\u010bi argumentaw favur it-tne\u0127\u0127ija tal-protezzjonijiet tad-drittijiet tal-proprjet\u00e0 intellettwali fuq va\u010b\u010bini relatati mal-COVID-19.", "Kuntatti:", "Informazzjoni ta' kuntatt:", "Numru tat-telefown: (+32) 2 28 42373 (BXL)", "Numru tat-telefown: (+33) 3 881 73839 (STR)", "Numru tal-mobile: (+32) 470 88 08 77", "G\u0127al aktar informazzjoni", "Tappi fil-pro\u010bedura", "Kumitat g\u0127all-Kummer\u010b Internazzjonali", "Kumitat g\u0127all-Ambjent, is-Sa\u0127\u0127a Pubblika u s-Sikurezza ta' l-Ikel", "Stqarrija g\u0127all-istampa: Il-MPE maqsumin dwar deroga g\u0127all-privattivi tal-va\u010b\u010bini kontra l-COVID-19 (19.05.2021)", "Briefing tas-Servizz ta' Ri\u010berka tal-PE: E\u017cenzjoni tat-TRIPS tal-Organizzazzjoni Dinjija tal-Kummer\u010b biex ji\u0121i indirizzat il-coronavirus (\u0120unju 2021)", "Ritratti, vidjo u materjal awdjo bla \u0127las \u2014 Strate\u0121ija tal-UE dwar il-va\u010b\u010bini", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20180108STO91215/registru-tat-trasparenza-min-qieghed-jaghmel-lobbying-mal-ue-infografika", "date": "2021-06-11T10:01:00", "category": "European Union, European Parliament, press release", "text": ["L-istituzzjonijiet tal-UE qablu li ja\u0121\u0121ornaw ir-re\u0121istru ta' trasparenza tag\u0127hom, li jelenka l-lobbisti li jikkuntattjawhom.", "Skopri g\u0127alfejn dan ir-re\u0121istru huwa importanti.", "EN_transparency register 1.jpg Fis-sessjoni plenarja ta' April, il-Parlament Ewropew approva ftehim mil\u0127uq mal-Kummissjoni u mal-Kunsill dwar regoli kon\u0121unti a\u0121\u0121ornati li j\u0121ibu aktar trasparenza fl-attivitajiet tar-rappre\u017centanti ta' interess fil-livell tal-UE.", "Il-Parlament u l-Kummissjoni ilhom mill-2011 joperaw, flimkien re\u0121istru pubbliku msejja\u0127 ir-re\u0121istru ta' trasparenza .", "Dan ir-re\u0121istru pubbliku \u0127a post re\u0121istri separati pre\u010bedenti.", "Ir-re\u0121istru tal-Parlament kien ilu je\u017cisti mill-1995.", "Il-Kunsill a\u0121ixxa b\u0127ala osservatur g\u0127all-iskema sa mill-2014, i\u017cda issa ng\u0127aqad b\u0127ala parte\u010bipant s\u0127i\u0127 wara l-konklu\u017cjoni tan-negozjati dwar il-ftehim a\u0121\u0121ornat fi tmiem l-2020.", "L-g\u0127an tar-re\u0121istru ta' trasparenza huwa li ji\u017cgura li dawk li qed ifittxu li jintera\u0121ixxu mal-istituzzjonijiet tal-UE jiddikjaraw l-interess tag\u0127hom pubblikament u jipprovdu informazzjoni dwarhom infushom.", "Jekk tixtieq twettaq \u010berti attivitajiet bil-g\u0127an li tinfluwenza l-politiki tal-UE, pere\u017cempju, jekk tixtieq titkellem waqt seduta pubblika organizzata minn kumitat tal-Parlament, allura je\u0127tie\u0121lek tirre\u0121istra.", "Matul is-snin, l-g\u0127add ta' organizzazzjonijiet irre\u0121istrati baqa' dejjem jikber.", "B\u0127alissa hemm madwar 12,500 organizzazzjoni b'madwar 50,000 membru tal-persunal, li jinkludu organizzazzjonijiet mhux governattivi, asso\u010bjazzjonijiet tan-negozju, kumpaniji, trejdjunjins u gruppi ta' riflessjoni.", "L-organizzazzjonijiet ivarjaw b'mod sostanzjali skont id-daqs u s-su\u0121\u0121etti ta' interess.", "Is-su\u0121\u0121etti li l-parti l-kbira tal-organizzazzjonijiet huma interessati fihom, huma l-ambjent, ir-ri\u010berka u l-innovazzjoni, u l-azzjoni dwar il-klima.", "Kwa\u017ci 20 % tal-organizzazzjonijiet kollha g\u0127andhom is-sede prin\u010bipali tag\u0127hom fil-Bel\u0121ju.", "X'inhuma r-regoli dwar il-lobbying fil-pajji\u017ci tal-UE", "Il-pajji\u017ci tal-UE g\u0127andhom appro\u010b\u010bi differenti biex jirregolaw il-lobbying .", "L-Awstrija, Franza, il-\u0120ermanja, l-Irlanda, il-Litwanja, il-Polonja u s-Slovenja kif ukoll ir-re\u0121jun Spanjol tal-Katalonja imponew rekwi\u017citi ta' re\u0121istrazzjoni, filwaqt li l-Bel\u0121ju, l-Italja, in-Netherlands u r-Rumanija qed joffru in\u010bentivi lil-lobbisti biex jirre\u0121istraw volontarjament.", "F'pajji\u017ci o\u0127ra tal-UE, l-awtoritajiet ma introdu\u010bewx regoli, i\u017cda r-rappre\u017centanti tal-interessi stabbilixxew mekkani\u017cmi ta' awtoregolamentazzjoni.", "L-isforz tal-Parlament favur it-trasparenza", "Fin-negozjati mal-Kummissjoni u mal-Kunsill dwar il-ftehim il-\u0121did, il-Parlament Ewropew fittex li jsa\u0127\u0127a\u0127 u jtejjeb ir-responsabbilt\u00e0 tal-istituzzjonijiet tal-UE u ji\u017cgura pro\u010bess ta' te\u0127id ta' de\u010bi\u017cjonijiet trasparenti u miftu\u0127 fil-livell tal-UE.", "Ir-ri\u017coluzzjoni tal-Parlament ta' April 2021 tilqa' l-fatt li l-attivitajiet indiretti tal-lobbying huma wkoll so\u0121\u0121etti g\u0127ar-regoli g\u0127ar-re\u0121istrazzjoni skont il-ftehim il-\u0121did, peress li l-pandemija naqqset l-g\u0127add ta' laqg\u0127at personali u wasslet g\u0127al forom \u0121odda ta' interazzjoni bejn ir-rappre\u017centanti tal-interessi u dawk li jie\u0127du d-de\u010bi\u017cjonijiet.", "Il-Membri tal-PE laqg\u0127u wkoll il-bidla fl-istatus tal-Kunsill g\u0127al dak ta' parti formali fil-ftehim.", "\"Billi nag\u0127tu e\u017cempju po\u017cittiv, nistg\u0127u nsiru mudell ukoll g\u0127all-Istati Membri u nwasslu g\u0127al bidla tal-paradigma b'mod \u0121enerali.", "Bir-regoli l-\u0121odda, i\u010b-\u010bittadini jistg\u0127u jifhmu aktar fa\u010bilment kif jittie\u0127du d-de\u010bi\u017cjonijiet li jaffettwaw il-\u0127ajja tag\u0127hom ta' kuljum\", qalet il-Vi\u010bi President tal-Parlament Katarina Barley (S&D, DE), wa\u0127da mill-konegozjaturi tal-Parlament dwar il-ftehim.", "Ir-rapporteur u l-konegozjatur tal-Parlament Danuta H\u00fcbner (PPE, PL) qalet: \"Il-miri tal-Parlament huma riflessi bis-s\u0127i\u0127 fil-qafas il-\u0121did: espandejna l-mandat u sa\u0127\u0127a\u0127na r-Re\u0121istru ta' Trasparenza, filwaqt li \u017cgurajna li jin\u017camm bla mittiefes il-mandat liberu mog\u0127ti lill-Membri tal-PE mi\u010b-\u010bittadini Ewropej\".", "G\u0127al aktar informazzjoni", "Test adottat mill-Parlament (is-27 ta' April 2021)", "Informazzjoni dwar gruppi tal-lobbisti u t-trasparenza fil-Parlament", "Informazzjoni dwar in-negozjati dwar ir-Re\u0121istru tat-Trasparenza", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210527STO04909/ewropa-globali-EU79-5-biljun-f-appogg-ghall-izvilupp", "date": "2021-06-17T15:25:00", "category": "European Union, European Parliament, press release", "text": ["L-UE hija mistennija li tinvesti \u20ac79.5 biljun fuq l-i\u017cvilupp u l-kooperazzjoni internazzjonali fil-pajji\u017ci \u0121irien u f'pajji\u017ci aktar 'il bog\u0127od sal-2027.", "Skopri aktar fil-filmat tag\u0127na.", "B\u0127ala parti mill-ba\u0121it tag\u0127ha g\u0127all-2021-2027, l-Unjoni Ewropea qed tirrevedi kif tinvesti barra mill-blokk.", "Wara ftehim storiku mal-pajji\u017ci tal-UE f'Di\u010bembru 2020, il-Parlament, fis-sessjoni plenarja tieg\u0127u ta' \u0120unju fi Strasburgu , se jivvota dwar l-istabbiliment ta' fond ta' \u20ac79.5 biljun g\u0127all-Ewropa Globali, li jg\u0127aqqad flimkien diversi strumenti e\u017cistenti tal-UE, fosthom il-Fond Ewropew g\u0127all-I\u017cvilupp.", "Din is-simplifikazzjoni se tippermetti lill-UE tiddefendi u tippromwovi b'mod aktar effettiv il-valuri u l-interessi tag\u0127ha madwar id-dinja u tirrea\u0121ixxi aktar malajr g\u0127all-isfidi globali emer\u0121enti.", "L-istrument se jiffinanzja l-prijoritajiet tal-politika barranija tal-UE fis-seba' snin li \u0121ejjin u jappo\u0121\u0121a l-i\u017cvilupp sostenibbli fil- pajji\u017ci tal-vi\u010binat tal-UE , kif ukoll fl-Afrika sub-Sa\u0127arjana, l-Asja, l-Ameriki, il-Pa\u010bifiku u l-Karibew.", "L-Ewropa Globali se tappo\u0121\u0121a pro\u0121etti li jikkontribwixxu biex ji\u0121u indirizzati kwistjonijiet b\u0127all-qerda tal-faqar u l- migrazzjoni u ji\u0121u promossi valuri tal-UE b\u0127ad-drittijiet tal-bniedem u d-demokrazija .", "Il-programm se jappo\u0121\u0121a wkoll l-isforzi multilaterali globali u ji\u017cgura li l-UE tkun kapa\u010bi tonora l-impenji tag\u0127ha fid-dinja, inklu\u017ci l-G\u0127anijiet ta' \u017bvilupp Sostenibbli u l-ftehim ta' Pari\u0121i dwar il-klima.", "Tletin fil-mija tal-finanzjament globali tal-programm se jikkontribwixxi biex jintla\u0127qu l- objettivi klimati\u010bi .", "Mill-inqas \u20ac19.3 biljun huma allokati g\u0127all-pajji\u017ci tal-vi\u010binat tal-UE b'\u20ac29.2 biljun li g\u0127andhom ji\u0121u investiti fl-Afrika sub-Sa\u0127arjana.", "Il-finanzjament tal-Ewropa Globali se ji\u0121i allokat ukoll g\u0127al azzjoni ta' rispons rapidu inklu\u017c il-\u0121estjoni tal-kri\u017cijiet u l-prevenzjoni tal-kunflitti.", "L-UE se tag\u0127ti spinta lill-appo\u0121\u0121 tag\u0127ha g\u0127all-investiment sostenibbli madwar id-dinja skont il- Fond Ewropew g\u0127all-I\u017cvilupp Sostenibbli Plus , li se ji\u0121\u0121enera kapital privat biex jikkomplementa l-g\u0127ajnuna diretta g\u0127all-i\u017cvilupp.", "F'negozjati mal-Kunsill, il-Parlament \u017cgura l-involviment akbar tal-Membri tal-PE fid-de\u010bi\u017cjonijiet strate\u0121i\u010bi rigward il-programm.", "Ladarba ji\u0121i approvat, ir-regolament dwar l-Ewropa Globali se japplika b'mod retroattiv mill-1 ta' Jannar 2021.", "L-Ewropa Globali hija wie\u0127ed mill- 15-il programm emblematiku tal-UE appo\u0121\u0121ati mill-Parlament fin-negozjati dwar il-ba\u0121it 2021-2027 u l- istrument ta' rkupru tal-UE , li kollettivament se jippermetti lill-Unjoni tipprovdi aktar minn \u20ac1.8 triljun f'finanzjament matul is-snin li \u0121ejjin.", "Ara l-filmat ta' hawn fuq biex titg\u0127allem dwar id-differenza li jag\u0127mel l-investiment tal-UE fl-i\u017cvilupp.", "G\u0127al aktar informazzjoni", "Il-kumitati jappo\u0121\u0121aw strument \u0121did g\u0127all-kooperazzjoni esterna tal-UE (18 ta' Marzu 2021)", "Pro\u010bess le\u0121i\u017clattiv: Ewropa Globali", "Servizz ta' Ri\u010berka tal-Parlament Ewropew: Ewropa Globali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210527STO04908/l-istat-tad-dritt", "date": "2021-06-17T15:30:00", "category": "European Union, European Parliament, press release", "text": ["Statwa tal-alla tal-\u0121ustizzja mg\u0127ottija bil-bandiera Ewropea b\u0127ala sfond. \u00a9AdobeStock/Respiro888 Il-Membri tal-PE iridu lill-Kummissjoni turi li hija kapa\u010bi tiddefendi l-ba\u0121it tal-UE minn Stati Membri li jiksru l-prin\u010bipju tal-istat tad-dritt.", "L-applikazzjoni tar-regoli adottati fl-2020 li jorbtu l-i\u017cbor\u017c tal-fondi tal-UE mar-rispett tal-istat tad-dritt u tal-valuri tal-UE mill-Istati Membri se ti\u0121i diskussa fil-plenarja f'\u0120unju.", "Id-difi\u017ca tal-istat tad-dritt: kwistjoni ta' ur\u0121enza", "F'laqg\u0127a kon\u0121unta tal-kumitati tal-ba\u0121it u g\u0127all-kontroll tal-ba\u0121it tal-Parlament fis-26 ta' Mejju, il-Membri tal-PE ddiskutew it-triq' il quddiem ma' Gert Jan Koopman, Direttur \u0120enerali tad-dipartiment tal-ba\u0121it fil-Kummissjoni Ewropea.", "Is-Sur Koopman enfasizza n-natura sensittiva tal-valutazzjonijiet potenzjali tal-Kummissjoni rigward l-istat tad-dritt fl-Istati Membri: \"Id-de\u010bi\u017cjonijiet me\u0127uda se jkunu so\u0121\u0121etti g\u0127al revi\u017cjoni \u0121udizzjarja s\u0127i\u0127a mill-Qorti tal-\u0120ustizzja [Ewropea] [\u2026] Je\u0127tie\u0121 li nag\u0127mlu l-affarijiet sew mill-bidu.", "Sempli\u010biment ma nistg\u0127ux naffordjaw li nag\u0127mlu \u017cbalji u nippre\u017centaw ka\u017cijiet li ji\u0121u annullati mill-Qorti.", "Dan ikun di\u017castru\u017c.\"", "Il-Kummissjoni qed tipprepara linji gwida li jispjegaw kif se ti\u0121i implimentata l-li\u0121i.", "Is-Sur Koopman qal li l-Kummissjoni se tikkonsulta lill-Parlament dwar il-linji gwida fl-ewwel nofs ta' \u0120unju.", "Il-Membri tal-PE qalu li r-regolament di\u0121\u00e0 huwa pjuttost \u010bar.", "\"Jekk wie\u0127ed irid ikollu sett qasir \u0127afna ta' linji gwida, wie\u0127ed jista' jikteb biss f'sentenza wa\u0127da: \"Ag\u0127ti daqqa t'g\u0127ajn lir-regolament\",\" qal Petri Sarvamaa (PPE, Finlandja).", "Madankollu, il-Parlament se jesprimi opinjoni dwar il-linji gwida f'rapport li huwa mistenni li ji\u0121i vvutat fil-plenarja ta' Lulju.", "\"L-Istati Membri kollha g\u0127andhom ikunu jistg\u0127u jaraw li l-Kummissjoni qed tinvestiga b'mod verament o\u0121\u0121ettiv,\" qal is-Sur Sarvamaa.", "\"Meta nitkellmu dwar il-ksur tal-istat tad-dritt, qed nittrattaw su\u0121\u0121ett serju \u0127afna.", "A\u0127na konxji mill-fatt li je\u0127tie\u0121 li nkunu rigoru\u017ci \u0127afna b'dawn il-valutazzjonijiet.", "I\u017cda din ir-rigoro\u017cit\u00e0 u din l-attenzjoni g\u0127ad-dettall ma tistax tipposponi l-applikazzjoni tar-regolament g\u0127al dejjem,\" qalet Eider Gardiazabal (S&D, Spanja).", "Membri o\u0127ra qalu li hemm kri\u017ci tal-istat tad-dritt fl-UE u appellaw lill-Kummissjoni biex ta\u0121ixxi b'mod de\u010bi\u017civ biex tipprevjeni aktar t\u0127assir.", "Terry Reintke (Verts/ALE, il-\u0120ermanja) qal: \"G\u0127andna fidu\u010bja assoluta fil-kapa\u010bit\u00e0 tal-Kummissjoni li timmonitorja, tiskopri u tivvaluta l-ka\u017cijiet.", "G\u0127andkom u\u0127ud mill-avukati l-aktar intelli\u0121enti fl-Ewropa, g\u0127andkom l-aqwa impjegati ta\u010b-\u010bivil biex tipprote\u0121u il-ba\u0121it tal-UE u l-istat tad-dritt.\"", "\"I\u017cda l-impressjoni hija, u qed nitkellem f'isem miljuni ta' \u010bittadini tal-UE, li intom neqsin minn \u010bertu sens ta' ur\u0121enza.", "Nist\u0127ajjilkom bilqieg\u0127da f'dar li qed taqbad u tg\u0127idu: \"Qabel ma nsej\u0127u l-pumpieri, se nistabbilixxu linji gwida dwar kif jistg\u0127u jitfu dan in-nar\",\" qalet is-Sinjura Reintke.", "Il-ba\u0121it tal-UE u l-istat tad-dritt", "Il- le\u0121i\u017clazzjoni adottata fi tmiem l-2020 iffokat fuq il-kundizzjonalit\u00e0 tal-istat tad-dritt g\u0127all-a\u010b\u010bess g\u0127all-fondi UE .", "Skont dawn ir-regoli, jekk il-Kummissjoni Ewropea tistabbilixxi li pajji\u017c ikun wettaq ksur u li l-interessi finanzjarji tal-UE huma mhedda, hija tista' tipproponi li l-\u0127lasijiet mill-ba\u0121it tal-UE lil dak l-Istat Membru jew jitnaqqsu jew ikunu sospi\u017ci.", "Il-Kunsill g\u0127andu jie\u0127u d-de\u010bi\u017cjoni b'ma\u0121\u0121oranza kwalifikata.", "Ir-regoli jfittxu wkoll li jipprote\u0121u l-interessi tal-benefi\u010bjarji a\u0127\u0127arija \u2013 il-bdiewa, l-istudenti, in-negozji \u017cg\u0127ar jew l-NGOs \u2013 li m'g\u0127andhomx ji\u0121u kkastigati g\u0127all-azzjonijiet tal-gvernijiet.", "Rikorsi \u0121uridi\u010bi", "Il-Parlament jinsab \u0127erqan li jara s-sistema implimentata min\u0127abba t\u0127assib f'dawn l-a\u0127\u0127ar snin dwar l-istat tad-dritt u d-demokrazija f'xi Stati Membri.", "L-Ungerija u l-Polonja ressqu kaw\u017ci quddiem il-Qorti Ewropea tal-\u0120ustizzja u talbu li r-regolament ji\u0121i annullat.", "Fil- laqg\u0127a tag\u0127hom tal-10 u l-11 ta' Di\u010bembru 2020 , il-mexxejja tal-UE qablu li l-Kummissjoni g\u0127andha t\u0127ejji linji gwida g\u0127all-implimentazzjoni tar-regoli li g\u0127andhom ji\u0121u ffinalizzati wara s-sentenza tal-Qorti tal-\u0120ustizzja.", "Madankollu, il-Parlament insista li r-regoli huma fis-se\u0127\u0127 u li l-Kummissjoni g\u0127andha obbligu legali li tiddefendi l-interessi u l-valuri tal-UE.", "Skopri kif l-UE be\u0127siebha tipprote\u0121i l-istat tad-dritt .", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210429STO03105/konferenza-dwar-il-futur-tal-ewropa-x-inhi-u-kif-se-tahdem", "date": "2021-06-18T11:17:00", "category": "European Union, European Parliament, press release", "text": ["Il-Konferenza dwar il-Futur tal-Ewropa hija opportunit\u00e0 g\u0127all-Ewropej biex jinfluwenzaw id-direzzjoni li qed tie\u0127u l-UE.", "Skopri x'g\u0127andek tistenna.", "Konferenza dwar il-Futur tal-Ewropa: kif ta\u0127dem F'dinja li qed ti\u0121\u0121ieled pandemija u tfittex soluzzjonijiet g\u0127al sfidi fit-tul b\u0127at-tibdil fil-klima, l-UE hija impenjata g\u0127al dibattitu miftu\u0127 u demokratiku ma\u010b-\u010bittadini dwar fuq xiex g\u0127andha tiffoka.", "Pro\u010bess inklu\u017civ u demokratiku", "St\u0127arri\u0121 re\u010benti tal-Ewrobarometru wera li 92 % tal-Ewropej iridu li l-il\u0127na ta\u010b-\u010bittadini \"jitqiesu aktar f'de\u010bi\u017cjonijiet relatati mal-\u0121ejjieni tal-Ewropa\".", "Il-Konferenza g\u0127andha l-g\u0127an li dan ise\u0127\u0127.", "Il-Parlament Ewropew, il-Kummissjoni u l-Kunsill jistiednu lill-Ewropej kollha biex jaqsmu l-ideat tag\u0127hom dwar kif l-Ewropa g\u0127andha tevolvi, x'g\u0127andhom ikunu l-prijoritajiet, kif t\u0127ejji g\u0127ad-dinja ta' wara l-COVID.", "L-istituzzjonijiet iridu jkollhom konsultazzjoni wiesg\u0127a kemm jista' jkun ma' kemm jista' jkun nies, b'enfasi spe\u010bjali fuq i\u017c-\u017cg\u0127a\u017cag\u0127.", "Il-Konferenza mhux se tkun sempli\u010bement e\u017cer\u010bizzju ta' smig\u0127.", "Il-kontributi li \u010b-\u010bittadini jag\u0127mlu fix-xhur li \u0121ejjin se jin\u0121abru fuq il-pjattaforma online u se jikkontribwixxu g\u0127ad-dibattiti mal-MPE, mal-Membri Parlamentari, mar-rappre\u017centanti tal-gvern u tal-UE, u ma' partijiet ikkon\u010bernati o\u0127ra.", "Dawn id-dibattiti se jsiru l-pedament g\u0127al proposti ta' politika li mbag\u0127ad isibu triqithom f'azzjoni konkreta tal-UE.", "Il-Parlament, il-Kummissjoni u l-Kunsill wieg\u0127du li jisimg\u0127u li\u010b-\u010bittadini u jag\u0127tu segwitu g\u0127all-e\u017citu tal-Konferenza.", "L-Ewropej kollha huma mistiedna jie\u0127du sehem f'dan il-pro\u010bess, irrispettivament mill-et\u00e0, il-\u0121eneru, l-edukazzjoni jew l-isfond professjonali tag\u0127hom.", "Il-Parlament irid ji\u017cgura l-parte\u010bipazzjoni attiva ta\u017c-\u017cg\u0127a\u017cag\u0127 b'mod partikolari u se ju\u017ca l-Avveniment Ewropew ta\u017c-\u017bg\u0127a\u017cag\u0127 (EYE) regolari tieg\u0127u f'Ottubru 2021 biex ji\u0121bor il-vi\u017cjonijiet tag\u0127hom dwar il-futur tal-Ewropa.", "Kif se ja\u0127dem?", "Il-pjattaforma di\u0121itali tal-Konferenza tnediet fid-19 ta' April.", "Tippermetti lin-nies jaqsmu u jiddiskutu ideat online kif ukoll i\u0127ejju avvenimenti madwar l-UE, fejn u meta jippermettu l-kundizzjonijiet tas-sa\u0127\u0127a.", "Dawn l-avvenimenti se jservu b\u0127ala sors ie\u0127or ta' ideat g\u0127all-bidla.", "L-Istati Membri se jorganizzaw ukoll avvenimenti mmexxija mi\u010b-\u010bittadini.", "Wara s-sajf, il-panels ta\u010b-\u010bittadini Ewropej li jlaqqg\u0127u flimkien nies minn oqsma differenti tal-\u0127ajja se j\u0127arsu lejn l-ideat imressqa.", "Se jkun hemm erba' panels ta\u010b-\u010bittadini ta' 200 membru lkoll ja\u0127dmu fuq temi differenti:", "id-demokrazija u l-valuri Ewropej, id-drittijiet, l-istat tad-dritt u s-sigurt\u00e0", "it-tibdil fil-klima, l-ambjent u s-sa\u0127\u0127a", "ekonomija aktar b'sa\u0127\u0127itha, il-\u0121ustizzja so\u010bjali, l-impjiegi/l-edukazzjoni, i\u017c-\u017cg\u0127a\u017cag\u0127, il-kultura, l-isport u t-trasformazzjoni di\u0121itali", "l-UE fid-dinja u l-migrazzjoni", "Kull wie\u0127ed mill-panels se jiltaqa' mill-inqas tliet darbiet u se jkun liberu li jiddefinixxi l-prijoritajiet tieg\u0127u.", "Ir-rakkomandazzjonijiet tag\u0127hom se ji\u0121u ppre\u017centati lill-Plenarja tal-Konferenza.", "Il-Plenarja tal-Konferenza g\u0127andha rwol \u010bentrali fil-Konferenza peress li r-rappre\u017centanti tal-istituzzjonijiet tal-UE, il-gvernijiet u s-so\u010bjet\u00e0 \u010bivili se jiltaqg\u0127u hemm ma\u010b-\u010bittadini biex jiddiskutu u ji\u017cviluppaw proposti g\u0127all-bidla.", "Il-Parlament Ewropew insista g\u0127al Plenarja politikament b'sa\u0127\u0127itha b'\u0127afna rappre\u017centanti eletti kif ukoll g\u0127al rwol importanti ta\u010b-\u010bittadini.", "Il-Plenarja tal-Konferenza: min qed jie\u0127u sehem?", "Is-sessjoni plenarja inawgurali se ssir fid-19 ta' \u0120unju fi Strasburgu b'parte\u010bipazzjoni remota u fi\u017cika.", "Fil-\u0127arifa u fix-xitwa se jkun hemm aktar sessjonijiet biex jiddiskutu l-proposti li \u0121ejjin mill-panels ta\u010b-\u010bittadini.", "Il-Bord E\u017cekuttiv huwa responsabbli g\u0127all-funzjonament tal-Konferenza.", "Huwa mag\u0127mul minn rappre\u017centanti tal-Parlament Ewropew, tal-Kunsill u tal-Kummissjoni, kif ukoll minn osservaturi.", "X'se jo\u0127ro\u0121 mill-Konferenza?", "L-e\u017citu se jiddependi fuq il-proposti li jsiru mi\u010b-\u010bittadini u d-dibattiti sussegwenti.", "Ir-rapport finali se jitfassal mill-Bord E\u017cekuttiv abba\u017ci tal-proposti approvati mill-Plenarja tal-Konferenza.", "Ir-rapport se jit\u0127ejja b'kollaborazzjoni s\u0127i\u0127a mal-Plenarja u se jkollu jir\u010bievi l-approvazzjoni tieg\u0127u.", "Wara dan, jitressaq g\u0127all-kunsiderazzjoni tal-Parlament Ewropew, il-Kunsill u l-Kummissjoni.", "Il-Parlament enfasizza li l-Konferenza g\u0127andu jkollha impatt reali fuq kif inhi msejsa l-UE u x'qed tag\u0127mel biex ti\u017cgura li l-il\u0127na u t-t\u0127assib ta\u010b-\u010bittadini jkunu fil-qalba tal-politiki u d-de\u010bi\u017cjonijiet tal-UE.", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210621IPR06627/il-mpe-jikkonfermaw-il-ftehim-dwar-in-newtralita-klimatika-sal-2050", "date": "2021-06-24T15:02:00", "category": "European Union, European Parliament, press release", "text": ["Il-li\u0121i dwar il-Klima tag\u0127ti \u010b-\u010bertezza legali u l-prevedibbilt\u00e0 biex jippjanaw g\u0127an-newtralit\u00e0 klimatika sal-2050 \u00a9AdobeStock/Marcinjozwiak Il-bjar tal-karbonju tal-UE de facto se jg\u0127ollu l-mira tat-tnaqqis tal-emissjonijiet sal-2030 g\u0127al 57 % Il-ba\u0121it g\u0127all-gassijiet b'effett ta' serra jrid jiggwida l-mira g\u0127all-2040", "Korp xjentifiku indipendenti \u0121did tal-UE g\u0127all-monitora\u0121\u0121 tal-progress", "Il-li\u0121i l-\u0121dida tal-UE dwar il-Klima \u017c\u017cid il-mira tat-tnaqqis tal-emissjonijiet tal-UE g\u0127all-2030 minn 40% g\u0127al mill-inqas 55 %.", "Bil-bjar \u0121odda tal-karbonju dan jista' ji\u017cdied g\u0127al 57 %.", "Il-Parlament approva l-Li\u0121i dwar il-Klima, maqbula b'mod informali mal-Istati Membri f'April, b'442 vot favur, 203 kontra u 51 astensjoni.", "Dan jittrasforma l-impenn politiku tal-Patt Ekolo\u0121iku Ewropew g\u0127an-newtralit\u00e0 klimatika tal-UE sal-2050 f'obbligu vinkolanti.", "Dan jag\u0127ti li\u010b-\u010bittadini u lin-negozji Ewropej i\u010b-\u010bertezza legali u l-prevedibbilt\u00e0 li je\u0127tie\u0121u biex jippjanaw g\u0127al din it-tran\u017cizzjoni.", "Wara l-2050, l-UE se timmira g\u0127al emissjonijiet negattivi.", "\u017bieda fl-ambizzjoni fl-2030", "Il-Li\u0121i l-\u0121dida tal-UE dwar il-Klima \u017c\u017cid il-mira tal-UE g\u0127at-tnaqqis tal-emissjonijiet tal-gassijiet b'effett ta' serra (GHG) sal-2030 minn 40 % g\u0127al mill-inqas 55 %, meta mqabbla mal-livelli tal-1990.", "Barra minn hekk , proposta li \u0121ejja mill-Kummissjoni dwar ir-Regolament LULUCF biex ji\u0121u rregolati l-emissjonijiet u l-assorbimenti tal-gassijiet b'effett ta' serra mill-u\u017cu tal-art, it-tibdil fl-u\u017cu tal-art u l-forestrija, se \u017c\u017cid il-bjar tal-karbonju tal-UE u g\u0127alhekk se \u017c\u017cid de facto l-mira tal-UE g\u0127all-2030 g\u0127al 57 %.", "Il-ba\u0121it g\u0127all-gassijiet b'effett ta' serra g\u0127andu jiggwida l-mira li jmiss g\u0127all-2040", "Il-Kummissjoni se tag\u0127mel proposta g\u0127al mira g\u0127all-2040 mhux aktar tard minn sitt xhur wara l-ewwel rie\u017cami globali fl-2023 previst fil-Ftehim ta' Pari\u0121i .", "F'konformit\u00e0 mal-proposta tal-Parlament, il-Kummissjoni se tippubblika l-ammont massimu ta' emissjonijiet ta' gassijiet b'effett ta' serra stmati li l-UE tista' tarmi sal-2050 ming\u0127ajr ma tipperikola l-impenji tal-UE skont il-Ftehim.", "Dan l-hekk imsejja\u0127 \"ba\u0121it tal-gassijiet b'effett ta' serra\" se jkun wie\u0127ed mill-kriterji biex ti\u0121i definita l-mira riveduta tal-UE g\u0127all-2040.", "Sal-30 ta' Settembru 2023, u kull \u0127ames snin wara dan, il-Kummissjoni se tivvaluta l-progress kollettiv li sar mill-pajji\u017ci kollha tal-UE, kif ukoll il-konsistenza tal-mi\u017curi nazzjonali, lejn l-g\u0127an tal-UE li ssir newtrali g\u0127all-klima sal-2050.", "Il-Bord Konsultattiv Xjentifiku Ewropew dwar it-Tibdil fil-Klima", "Min\u0127abba l-importanza tal-parir xjentifiku indipendenti, u abba\u017ci ta' proposta mill-Parlament, se jitwaqqaf Bord Konsultattiv Xjentifiku Ewropew dwar it-Tibdil fil-Klima biex jimmonitorja l-progress u jivvaluta jekk il-politika Ewropea hijiex konsistenti ma' dawn l-objettivi.", "Il-passi li jmiss", "Il-Ftehim huwa mistenni li ji\u0121i approvat mill-Kunsill dalwaqt.", "Ir-Regolament imbag\u0127ad g\u0127andu ji\u0121i ppubblikat fil-\u0120urnal Uffi\u010bjali u jid\u0127ol fis-se\u0127\u0127 20 jum wara.", "Il-Kummissjoni qed tippjana li tippre\u017centa sensiela ta' proposti fl-14 ta' Lulju 2021 sabiex l-UE tkun tista' til\u0127aq il-mira aktar ambizzju\u017ca g\u0127all-2030.", "Il-Parlament kellu rwol importanti fil-promozzjoni ta' le\u0121i\u017clazzjoni tal-UE dwar il-klima aktar ambizzju\u017ca u ddikjara emer\u0121enza klimatika fit-28 ta' Novembru 2019.", "Kuntatti:", "Informazzjoni ta' kuntatt:", "Numru tat-telefown: (+32) 2 28 42976 (BXL)", "Numru tat-telefown: (+33) 3 881 72033 (STR)", "Numru tal-mobile: (+32) 470 88 09 87", "G\u0127al aktar informazzjoni", "It-test adottat ser ikun disponibbli hawnhekk (24.06.2021)", "Re\u0121istrazzjoni tad-dibattitu fil-plenarja (24.06.2021)", "Tappi fil-pro\u010bedura", "Kumitat g\u0127all-Ambjent, is-Sa\u0127\u0127a Pubblika u s-Sikurezza ta' l-Ikel", "Ritratti, vidjo u materjal awdjo bla \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/konferenza-dwar-il-futur-tal-ewropa", "date": "2021-06-11T09:55:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Il-pjattaforma di\u0121itali tal-UE Materjal awdjovi\u017civ Materjali awdjovi\u017civi Avveniment tal-Grupp PPE Sit web tal-grupp S&D Stqarrija g\u0127all-istampa tal-Grupp Renew Europe Po\u017cizzjoni tal-Grupp Identit\u00e0 u Demokrazija", "Po\u017cizzjoni tal-Grupp Verts/ALE", "Sit web tal-Grupp tal-Konservattivi u r-Riformisti Ewropej", "Stqarrija g\u0127all-Istampa tal-Grupp The Left", "Dak li qed jg\u0127idu l-Membri tal-PE fuq il-midja so\u010bjali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/priorities/it-trasformazzjoni-digitali", "date": "2021-06-11T10:24:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Il-le\u0121i\u017clazzjoni kollha li qed tit\u0127ejja dwar Ewropa lesta g\u0127all-era di\u0121itali Ewropa lesta g\u0127all-era di\u0121itali (Kummissjoni Ewropea) Il-Parlament jappo\u0121\u0121ja l-programm Ewropew ta' trasformazzjoni di\u0121itali", "Il-membri tal-PE jispjegaw il-prijoritajiet tag\u0127hom g\u0127all-Att dwar is-Servizzi Di\u0121itali", "Il-Membri tal-PE jg\u0127idu li l-pjattaformi tal-midja so\u010bjali g\u0127andhom ji\u0121u regolati biex ti\u0121i difi\u017ca d-demokrazija", "Il-Parlament iwitti t-triq g\u0127all-ewwel regoli tal-UE dwar l-Intelli\u0121enza Artifi\u010bjali", "Il-Membri tal-PE jenfasizzaw il-potenzjal tal-ekonomija tad-data g\u0127all-impjiegi", "L-intelli\u0121enza artifi\u010bjali qed tirrevoluzzjona l-futur tag\u0127na:opportunitajiet u sfidi", "L-intelli\u0121enza artifi\u010bjali made in Ewropa", "Il-kost tan-non-Ewropa fir-robotika u l-intelli\u0121enza artifi\u010bjali", "Kif l-intelli\u0121enza artifi\u010bjali u t-teknolo\u0121iji spazjali se jippermettu t-tran\u017cizzjonijiet ekolo\u0121i\u010bi u di\u0121itali", "Il-Membri tal-PE jistabbilixxu pjanijiet g\u0127al sistema tat-taxxa adattata g\u0127all-era di\u0121itali", "Il-Membri tal-PE jipproponu mi\u017curi biex jindirizzaw id-distakk di\u0121itali bejn il-\u0121eneri", "Il-\u0127iliet di\u0121itali jitqieg\u0127du fil-qalba tal-politiki tal-edukazzjoni u t-ta\u0127ri\u0121", "Il-Membri tal-PE jappellaw g\u0127al \"dritt ta' skonnessjoni\" fl-UE kollha", "Vi\u017cjoni \u0121dida tal-edukazzjoni fl-era di\u0121itali", "L-avvanz tat-teknolo\u0121iji tas-sa\u0127\u0127a di\u0121itali matul il-pandemija", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/eu-affairs/20210628STO07260/konferenza-dwar-il-futur-tal-ewropa-zmien-ghall-ideat-tieghek", "date": "2021-08-17 11:19:00", "category": "European Union, European Parliament, press release", "text": ["Il-Konferenza dwar il-Futur tal-Ewropa qed tfittex l-ideat tieg\u0127ek dwar kif l-UE g\u0127andha tinbidel u fuq xiex g\u0127andha tiffoka.", "Issa huwa \u017c-\u017cmien li tinvolvi ru\u0127ek.", "Wara t- tnedija uffi\u010bjali tag\u0127ha fir-rebbieg\u0127a, il-Konferenza se tid\u0127ol fi stadju kru\u010bjali: je\u0127tie\u0121 li tikseb kemm jista' jkun kontribut mi\u010b-\u010bittadini dwar kif l-UE g\u0127andha tiffa\u010b\u010bja l-isfidi ta' dinja li qed tinbidel.", "Ag\u0127ti l-kontribut tieg\u0127ek", "\u0120ew ippre\u017centati aktar minn 5,000 idea lill- pjattaforma online , dwar su\u0121\u0121etti li jvarjaw mill-emer\u0121enza klimatika sad-demokrazija Ewropea.", "Dan huwa bidu tajjeb, i\u017cda hemm b\u017conn \u0127afna aktar.", "Ag\u0127ti \u0127arsa lejn is-su\u0121\u0121etti , aqsam il-fehmiet tieg\u0127ek dwar su\u0121\u0121erimenti ta' nies o\u0127ra u o\u0127ro\u0121 bl-ideat tieg\u0127ek stess.", "Forsi tixtieq tiddiskuti l-\u0127sibijiet tieg\u0127ek ma' nies o\u0127ra?", "Ing\u0127aqad f' avveniment li se jsir jew organizza wie\u0127ed.", "Kun \u010bert biss li l-e\u017citu tad-diskussjonijiet jasal sal-pjattaforma.", "Il-Konferenza dwar il-Futur tal-Ewropa mhijiex biss mod kif tssemma' le\u0127nek.", "L-ideat tieg\u0127ek jista' jkollhom impatt reali fuq de\u010bi\u017cjonijiet importanti: il-Parlament Ewropew, il-Kunsill u l-Kummissjoni wieg\u0127du li ja\u0121ixxu fuq ir-rakkomandazzjonijiet tan-nies u fuq il-konklu\u017cjonijiet tal-Konferenza.", "X'se jsir mill-ideat tieg\u0127ek?", "Il-kontributi ppre\u017centati fuq il-pjattaforma se jiffurmaw il-ba\u017ci g\u0127all-\u0127idma kollha tal-Konferenza permezz ta' erba' bordijiet ta\u010b-\u010bittadini Ewropej.", "Kull wie\u0127ed minnhom se jikkonsisti minn 200 Ewropew, mag\u0127\u017cula b'mod aleatorju, i\u017cda b'mod li ji\u017cgura li jkunu rappre\u017centattivi tal-UE kollha kemm hi.", "Abba\u017ci tal-kontributi tieg\u0127ek, kull bord se jifformula proposti g\u0127all-bidla.", "Dawn il-proposti mbag\u0127ad se ji\u0121u ppre\u017centati lill-Plenarja tal-Konferenza, li tlaqqa' flimkien li\u010b-\u010bittadini u lir-rappre\u017centanti tal-Parlament Ewropew, tal-parlamenti nazzjonali, tal-gvernijiet tal-UE, tal-Kummissjoni Ewropea, tas-so\u010bjet\u00e0 \u010bivili u tas-s\u0127ab so\u010bjali.", "Kull bord ta\u010b-\u010bittadini Ewropej se jag\u0127\u017cel 20 membru biex jirrappre\u017centah fil-Plenarja tal-Konferenza.", "B'kollox, meta jing\u0127addu \u010b-\u010bittadini minn bordijiet u avvenimenti nazzjonali, u l-President tal-Forum Ewropew ta\u017c-\u017bg\u0127a\u017cag\u0127, 108 \u010bittadini se jie\u0127du sehem fil-Plenarja - kwart tal-membri kollha.", "Il-bordijiet ta\u010b-\u010bittadini Ewropej se jiltaqg\u0127u mill-inqas tliet darbiet.", "L-ewwel laqg\u0127at huma ppjanati g\u0127al Settembru u kmieni f'Ottubru, qabel il-Plenarja li jmiss fit-22-23 ta' Ottubru.", "It-tieni laqg\u0127at se jsiru f'Novembru u l-bordijiet se jiffinalizzaw il-\u0127idma tag\u0127hom f'Di\u010bembru u f'Jannar 2022.", "Il-Plenarja se tiltaqa' lejn l-a\u0127\u0127ar ta' Ottubru u kull xahar bejn Di\u010bembru 2021 u Marzu 2022 biex tiddiskuti l-proposti ta\u010b-\u010bittadini u tag\u0127mel rakkomandazzjonijiet g\u0127al azzjoni konkreta tal-UE.", "Ir-rapport finali se jit\u0127ejja fir-rebbieg\u0127a tal-2022 mill-bord e\u017cekuttiv tal-Konferenza.", "Il-bord jinkludi rappre\u017centanti tal-Parlament Ewropew, tal-Kunsill u tal-Kummissjoni (l-istituzzjonijiet li se jkollhom jag\u0127tu segwitu g\u0127all-konklu\u017cjonijiet) kif ukoll osservaturi mill-partijiet ikkon\u010bernati kollha tal-Konferenza.", "Ir-rapport se jit\u0127ejja b'kollaborazzjoni s\u0127i\u0127a mal-Plenarja tal-Konferenza u se jkollu jir\u010bievi l-approvazzjoni tag\u0127ha.", "Skopri f'aktar dettall kif se ta\u0127dem il-Konferenza .", "G\u0127aliex l-Ewropa te\u0127tie\u0121 ideat \u0121odda?", "Il- pandemija tal-COVID-19 di\u0121\u00e0 biddlet id-dinja.", "Issa l-Ewropa qed tfittex modi kif tirkupra mill-kri\u017ci u ssib soluzzjonijiet sostenibbli g\u0127all-isfidi tal-futur li jinkludu t- tibdil fil-klima , il-progress tat- teknolo\u0121iji di\u0121itali u \u017c-\u017cieda fil- kompetizzjoni globali .", "\"[\u2026] Jekk irridu nkunu adatti g\u0127all-iskop g\u0127ad-de\u010bennji li \u0121ejjin, se jkun me\u0127tie\u0121 li ti\u0121i rriformata l-Unjoni Ewropea u li ma tkunx unjoni li tirrea\u0121ixxi ftit wisq u tard wisq g\u0127al dak li qed ji\u0121ri fid-dinja u fis-so\u010bjetajiet tag\u0127na stess,\" qal Guy Verhofstadt , il-Kopresident tal-Parlament tal-bord e\u017cekuttiv.", "\"Din hija l-mistoqsija ewlenija - kif tista' l-Unjoni Ewropea tkun adatta g\u0127all-iskop tag\u0127ha, lesta biex ta\u0121ixxi u tirrea\u0121ixxi fid-dinja ta' g\u0127ada?\"", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20210628STO07263/l-azzjoni-tal-parlament-ghal-pagi-minimi-gusti-fl-ue", "date": "2021-08-23 09:00:00", "category": "European Union, European Parliament, press release", "text": ["\u00a9AdobeStock/Alexander Raths Il-Parlament qed ja\u0127dem fuq proposta li g\u0127andha l-g\u0127an li ti\u017cgura li l-pagi minimi jipprovdu g\u0127ajxien de\u010benti fl-UE.", "Il- kri\u017ci tal-COVID-19 uriet il-\u0127tie\u0121a ta' pagi minimi \u0121usti fl-Unjoni Ewropea.", "\u0126afna mill-\u0127addiema tal-ewwel linja tal-pandemija jaqilg\u0127u biss pagi minimi, b\u0127al dawk li jindokraw, il-\u0127addiema tal-kura tas-sa\u0127\u0127a, il-\u0127addiema tal-indukrar tat-tfal u l-\u0127addiema tat-tindif.", "Kwa\u017ci 60 fil-mija ta' dawk li jaqilg\u0127u paga minima fl-UE huma nisa .", "Aqra aktar dwar kif l-UE ttejjeb id-drittijiet tal-\u0127addiema u l-kundizzjonijiet tax-xog\u0127ol .", "Il-\u0127tie\u0121a ta' paga minima \u0121usta", "Il-paga minima hija l-aktar remunerazzjoni baxxa li l-impjegaturi jridu j\u0127allsu lill-impjegati tag\u0127hom g\u0127ax-xog\u0127ol li jag\u0127mlu.", "G\u0127alkemm il-pajji\u017ci kollha tal-UE g\u0127andhom xi prattika ta' paga minima, fil-ma\u0121\u0121oranza tal-Istati Membri, din ir-remunerazzjoni spiss ma tkoprix l-ispejje\u017c kollha tal-g\u0127ajxien.", "Madwar 7 minn 10 \u0127addiema b'paga minima fl-UE sabuha diffi\u010bli li jla\u0127\u0127qu mal-\u0127ajja fl-2018.", "Madwar 10%", "tal-\u0127addiema Ewropej f'riskju ta' faqar.", "Aqsam din il-kwotazzjoni ma' \u0127addie\u0127or:", "Il-pagi minimi fl-UE", "Il-pagi minimi ta' kull xahar ivarjaw \u0127afna madwar l-UE fl-2020 minn EUR 312 fil-Bulgarija g\u0127al EUR 2,142 fil-Lussemburgu.", "Wie\u0127ed mill-fatturi l-kbar g\u0127all-firxa wiesg\u0127a huwa d- differenza fl-ispejje\u017c tal-g\u0127ajxien fil-pajji\u017ci tal-UE .", "Skopri aktar statistika dwar il-pagi minimi fil-pajji\u017ci tal-UE .", "Hemm \u017cew\u0121 forom ta' pagi minimi fil-pajji\u017ci tal-UE:", "Pagi minimi statutorji: Huma rregolati minn statuti jew li\u0121ijiet formali.", "\u0126afna Stati Membri g\u0127andhom dawn ir-regoli.", "Pagi minimi miftiehma b'mod kollettiv: F'sitt pajji\u017ci tal-UE, il-pagi ji\u0121u ddeterminati permezz ta' ftehimiet kollettivi bejn it-trade unions u l-impjegaturi, inklu\u017c f'\u010berti ka\u017cijiet, il-pagi minimi: l-Awstrija, id-Danimarka, \u010aipru, il-Finlandja, l-Italja, u l-I\u017cvezja.", "X'jag\u0127mel il-Parlament g\u0127al pagi minimi \u0121usti fl-UE?", "Il-Parlament Ewropew, il-Kunsill u l-Kummissjoni pproklamaw b'mod kon\u0121unt il- Pilastru Ewropew tad-Drittijiet So\u010bjali f'Novembru 2017, li jistabbilixxi l-impenn tal-Unjoni Ewropea g\u0127al pagi \u0121usti.", "F'Ottubru 2019, il-Parlament adotta ri\u017coluzzjoni , li tistieden lill-Kummissjoni tipproponi strument legali g\u0127al pagi minimi \u0121usti fl-UE.", "F' rapport adottat f'Di\u010bembru 2020 , il- Parlament issottolinja li d-Direttiva dwar il-pagi \u0121usti g\u0127andha tikkontribwixxi g\u0127all-eliminazzjoni tal-faqar fost dawk li ja\u0127dmu u g\u0127all-promozzjoni tan-negozjar kollettiv.", "Fl-2020, il-Kummissjoni ppubblikat proposta g\u0127al Direttiva biex ittejjeb l-adegwatezza tal-pagi minimi fl-UE .", "Hija ma\u0127suba mhux biss biex tipprote\u0121i lill-\u0127addiema fl-UE, i\u017cda wkoll biex tg\u0127in \u0127alli jitnaqqas id-distakk fil-pagi bejn il-\u0121eneri, issa\u0127\u0127a\u0127 l-in\u010bentivi g\u0127ax-xog\u0127ol u to\u0127loq kundizzjonijiet ekwivalenti fis-Suq Uniku .", "Il-proposta tqis il-kompetenzi nazzjonali u l-libert\u00e0 kuntrattwali tas-s\u0127ab so\u010bjali u ma tistabbilixxix il-livell tal-pagi minimi.", "Id-Direttiva trid tippromwovi n-negozjar kollettiv dwar il-pagi fl-Istati Membri Ewropej kollha.", "G\u0127all-pajji\u017ci b'pagi minimi statutorji, din g\u0127andha l-g\u0127an li ti\u017cgura li l-pagi minimi ji\u0121u stabbiliti f'livelli adegwati, filwaqt li jitqiesu l-kundizzjonijiet so\u010bjoekonomi\u010bi kif ukoll id-differenzi re\u0121jonali u settorjali.", "Skopri kif il-Membri tal-PE jixtiequ jindirizzaw il-faqar fost dawk li ja\u0127dmu fl-UE .", "Il-Kumitat tal-Impjiegi tal-Parlament qed ja\u0127dem fuq il-proposta tal-Kummissjoni u huwa mistenni li jivvota f'Settembru 2021, b'votazzjoni plenarja b\u0127ala segwitu", "Skopri kif ta\u0127dem l-UE biex ittejjeb id-drittijiet tal-\u0127addiema:", "Il-Parlament jixtieq ji\u017cgura d-dritt li taqta' mix-xog\u0127ol", "Mi\u017curi ta' bilan\u010b bejn ix-xog\u0127ol u l-\u0127ajja privata: regoli \u0121odda dwar il-liv g\u0127all-kura familjari", "Ekonomija tal-gigs: Li\u0121i tal-UE li ttejjeb id-drittijiet tal-\u0127addiema (infografika)", "G\u0127al aktar informazzjoni", "Briefing tal-EPRS: Pagi minimi \u0121usti g\u0127all-Ewropa", "\u2022\tTren Le\u0121i\u017clattiv", "\u2022\tRelazzjonijiet industrijali u djalogu so\u010bjali - Pagi minimi fl-2021: Riea\u017cami annwali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210628STO07264/li-gej-wara-s-sajf-azzjoni-klimatika-sahha-pubblika-il-futur-tal-ewropa", "date": "2021-08-24 12:00:00", "category": "European Union, European Parliament, press release", "text": ["Il-Membri tal-PE se jittrattaw \u0127afna kwistjonijiet importanti wara l-waqfa tas-sajf, inklu\u017ci l-azzjoni klimatika, is-sa\u0127\u0127a pubblika u s-servizzi di\u0121itali.", "L-Istat tal-Unjoni L-ista\u0121un politiku l-\u0121did jibda bid-dibattitu dwar l-Istat tal-Unjoni Ewropea meta l-Membri tal-PE se", "jistaqsu lill-President Ursula von der Leyen dwar il-\u0127idma tal-Kummissjoni matul l-a\u0127\u0127ar sena u l-prijoritajiet u l-isfidi ewlenin g\u0127at-12-il xahar li \u0121ejjin.", "Id-dibattitu se jsir fi Strasburgu fil-15 ta' Settembru.", "Azzjoni klimatika", "F'nofs Lulju, il-Kummissjoni Ewropea ppre\u017centat pakkett ta' inizjattivi marbuta mal-Patt Ekolo\u0121iku Ewropew, bil-g\u0127an li l-UE tkun tista' tnaqqas l-emissjonijiet tag\u0127ha ta' gassijiet serra b'mill-inqas 55% sal-2030 meta mqabbla mal-livelli tal-1990.", "Il-Parlament se jistabbilixxi l-po\u017cizzjoni tieg\u0127u dwar il-proposti, li tvarja minn mi\u017curi biex jit\u0127affef l-i\u017cvilupp ta' infrastruttura tal-fjuwil alternattiv g\u0127all-introduzzjoni ta' imposta \u0121dida tal-karbonju fuq l-importazzjonijiet .", "T\u0127ejjija g\u0127al kri\u017cijiet tas-sa\u0127\u0127a", "Il- pandemija tal-COVID-19 uriet li meta tfaqqa' kri\u017ci tas-sa\u0127\u0127a, il-pajji\u017ci je\u0127tie\u0121 li ja\u0127dmu flimkien biex isibu soluzzjonijiet.", "Il-Parlament stabbilixxa l-po\u017cizzjoni ta' negozjar tieg\u0127u dwar it-tis\u0127i\u0127 tal-mandat tal- A\u0121enzija Ewropea g\u0127all-Medi\u010bini u se jkun lest f'Settembru bil-po\u017cizzjoni tieg\u0127u dwar \u017cew\u0121 fajls o\u0127ra: i\u010b- \u010aentru Ewropew g\u0127all-Prevenzjoni u l-Kontroll tal-Mard u t-titjib tat-t\u0127ejjija g\u0127al theddid transfruntier g\u0127as-sa\u0127\u0127a .", "Imbag\u0127ad, il-Membri tal-PE se jorganizzaw diskussjonijiet mal-gvernijiet tal-UE biex jinnegozjaw il-ftehimiet.", "Konferenza dwar il-Futur tal-Ewropa", "Il-Membri tal-PE se jie\u0127du sehem attiv fil-\u0127idma tal- Konferenza dwar il-Futur tal-Ewropa li g\u0127andha l-g\u0127an li tressaq proposti konkreti g\u0127all-bidla fl-UE bba\u017cati fuq l-ideat imressqa mi\u010b-\u010bittadini.", "Total ta' 108 Membru tal-PE huma membri tal-Plenarja tal-Konferenza, li d-darba li jmiss se jiltaqg\u0127u fit-22-23 ta' Ottubru.", "Politika dwar il-farms", "Il-Membri tal-PE u l-gvernijiet tal-UE la\u0127qu ftehim fl-a\u0127\u0127ar ta' \u0120unju dwar il- Politika Agrikola Komuni g\u0127all-2023-2027 .", "Il-finanzjament tal-UE se jippromwovi agrikoltura li tirrispetta l-ambjent, se jg\u0127in fil-preservazzjoni tal-bijodiversit\u00e0 u se jappo\u0121\u0121ja lil farms \u017cg\u0127ar u lil bdiewa \u017cg\u0127a\u017cag\u0127.", "Huwa mistenni vot fil-plenarja dwar ir-regoli lejn l-a\u0127\u0127ar tas-sena.", "Is-servizzi di\u0121itali", "Il-kumitat tas-suq intern tal-Parlament qed ja\u0127dem fuq l- Att dwar is-Servizzi Di\u0121itali u l- Att dwar is-Swieq Di\u0121itali , li g\u0127andhom l-g\u0127an li jirregolaw il-pjattaformi kbar u jo\u0127olqu spazji di\u0121itali aktar sikuri li fihom ji\u0121u protetti d-drittijiet fundamentali tal-utenti.", "Il-plenarja hija mistennija li tivvota f'Di\u010bembru.", "Barra minn hekk, fuq l-a\u0121enda hemm estensjoni tar-regoli tar-roaming, li ji\u017cguraw li l- utenti finali fl-UE ma jintalbux i\u0127allsu aktar meta jag\u0127mlu telefonata jew ju\u017caw l-internet fuq il-mobile tag\u0127hom minn pajji\u017c ie\u0127or tal-UE, g\u0127al 10 snin o\u0127ra mill-2022.", "Barra minn hekk, l-g\u0127an huwa li jitnaqqas il-limitu massimu fuq il-prezzijiet li l-operaturi jitolbu lil xulxin meta l-konsumaturi ju\u017caw in-networks tag\u0127hom.", "Pagi minimi u trasparenza fil-pagi", "Il-Kumitat tal-Impjiegi se jivvota fil-\u0127arifa dwar pjanijiet biex ji\u0121u \u017cgurati pagi minimi adegwati madwar l-UE.", "Proposta separata dwar it- trasparenza fil-pagi tag\u0127ti lill-\u0127addiema d-dritt li jitolbu informazzjoni anonimizzata ming\u0127and l-impjegaturi tag\u0127hom dwar kemm jaqilg\u0127u \u0127addiema o\u0127ra.", "Dan g\u0127andu jnaqqas id-diskriminazzjoni fuq il-post tax-xog\u0127ol u jg\u0127in biex titnaqqas id- differenza fil-pagi bejn il-\u0121eneri .", "Skrutinju tal-pjanijiet ta' rkupru u tal-istat tad-dritt", "Minbarra r-rwol le\u0121i\u017clattiv tieg\u0127u, il-Parlament se jkompli jissorvelja l-\u0127idma tal-Kummissjoni dwar il-pjan ta' rkupru, filwaqt li jorganizza laqg\u0127at regolari mal-Vi\u010bi President e\u017cekuttiv Valdis Dombrovskis u mal-kummissarju g\u0127all-ekonomija Paolo Gentiloni dwar il-progress tal-pjanijiet nazzjonali ta' rkupru.", "Il-Parlament qed jag\u0127ti attenzjoni mill-qrib ukoll dwar kif il-Kummissjoni tiddefendi l-valuri u l-prin\u010bipji tal-UE.", "Huwa talab lill-Kummissjoni biex tu\u017ca l- li\u0121i l-\u0121dida li torbot il-pagamenti tal-ba\u0121it tal-UE mar-rispett g\u0127all-istat tad-dritt u qal li jekk il-Kummissjoni tonqos milli ta\u0121ixxi kontra l-ksur tal-istat tad-dritt, il-Parlament se jippre\u017centa ka\u017c quddiem il-Qorti Ewropea tal-\u0120ustizzja.", "Kumitati spe\u010bjali u ta' inkjesta", "G\u0127add ta' kumitati stabbiliti fuq ba\u017ci temporanja fil-Parlament Ewropew se jadottaw ir-rakkomandazzjonijiet tag\u0127hom fit-tieni nofs tas-sena.", "Dawn jinkludu:", "- kumitat ta' inkjesta dwar il- protezzjoni tal-annimali waqt it-trasport", "- kumitat spe\u010bjali dwar l-impatt tat- teknolo\u0121iji tal-intelli\u0121enza artifi\u010bjali", "- kumitat spe\u010bjali dwar il- \u0121lieda kontra l-kan\u010ber", "- kumitat spe\u010bjali dwar l- ind\u0127il barrani fl-UE, inklu\u017ca d-di\u017cinformazzjoni .", "F'Di\u010bembru, il-Parlament se jag\u0127ti l- Premju Sakharov g\u0127al-Libert\u00e0 tal-\u0126sieb li jirrikonoxxi lill-attivisti li ji\u0121\u0121ieldu g\u0127ad-drittijiet tal-bniedem u d-demokrazija madwar id-dinja.", "Is-sena l-o\u0127ra, il-premju ntreba\u0127 mill- oppo\u017cizzjoni demokratika fil-Belarussja .", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210910IPR11907/l-unjoni-tas-sahha-prevenzjoni-ahjar-tal-mard-u-kooperazzjoni-transkonfini", "date": "2021-09-15 19:18:00", "category": "European Union, European Parliament, press release", "text": ["Il-MPE jappo\u0121\u0121aw l-estensjoni tal-mandat tal-ECDC \u00a9 Jonathan NACKSTRAND/AFP Il-MPE huma lesti jinnegozjaw mal-Istati Membri biex isa\u0127\u0127u l-qafas tal-prevenzjoni u l-kontroll tal-mard tal-UE u jindirizzaw b'mod kon\u0121unt it-theddid transkonfinali g\u0127as-sa\u0127\u0127a. \u2022 Proposti li huma parti minn qafas tas-sigurt\u00e0 tas-sa\u0127\u0127a tal-UE \u0121did li jibqa' validu fil-futur \u2022 Sej\u0127a g\u0127al kooperazzjoni msa\u0127\u0127a bejn il-korpi tal-UE u l-kontropartijiet nazzjonali u internazzjonali tag\u0127hom, kif ukoll bejn ir-re\u0121juni tal-fruntiera \u2022 Hija me\u0127tie\u0121a aktar trasparenza fil-ftehimiet ta' akkwist pubbliku tal-UE", "Il-proposta biex ji\u0121i esti\u017c il-mandat ta\u010b-\u010aentru Ewropew g\u0127all-Prevenzjoni u l-Kontroll tal-Mard (ECDC) \u0121iet adottata b' 598 vot favur, 84 kontra u 13-il astensjoni.", "L-Istati Membrital-UE g\u0127andhom ji\u017cviluppaw pjanijiet nazzjonali ta' t\u0127ejjija u rispons, u jipprovdu data f'waqtha, komparabbli u ta' kwalit\u00e0 g\u0127olja.", "Huma jridu ji\u017cguraw ukoll li l-mandat tal-ECDC ji\u0121i esti\u017c lil hinn mill-mard li jittie\u0127ed biex ikopri wkoll mard ewlieni li ma jitte\u0127idx, b\u0127al mard kardjovaskulari u respiratorju, kan\u010ber, dijabete jew mard mentali.", "Il-proposta le\u0121i\u017clattiva biex jissa\u0127\u0127u l-prevenzjoni, it-t\u0127ejjija u r-rispons g\u0127all-kri\u017cijiet meta ji\u0121i indirizzat theddid transkonfinali serju g\u0127as-sa\u0127\u0127a fil-\u0121ejjieni \u0121iet adottata b' 594 vot favur, 85 kontra u 16-il astensjoni.", "Il-kri\u017ci tal-COVID-19 \u017cvelat li hija me\u0127tie\u0121a aktar \u0127idma fil-livell tal-UE biex ti\u0121i appo\u0121\u0121ata l-kooperazzjoni bejn l-istati membri, b'mod partikolari r-re\u0121juni tal-fruntiera, u jenfasizzaw l-MEPs.", "It-test jitlob ukoll pro\u010beduri \u010bari u aktar trasparenza g\u0127all-attivitajiet tal-akkwist pubbliku kon\u0121unt tal-UE u ftehimiet ta' xiri relatati.", "Ara r-re\u0121istrazzjoni tad-dibattitu fil-plenarja ( l-ewwel parti u t-tieni parti ).", "Kwotazzjonijiet", "Ir-rapporteur Joanna Kopci\u0144ska (ECR, PL) qalet: \"Il-proposti tag\u0127na jtejbu l-kooperazzjoni, l-iskambju ta' informazzjoni, l-g\u0127arfien espert u l-a\u0127jar prattiki bejn l-Istati Membri u l-Kummissjoni, il-Kumitat g\u0127as-Sigurt\u00e0 tas-Sa\u0127\u0127a u l-ECDC innifsu.", "Dan se jwassal g\u0127al t\u0127ejjija a\u0127jar u koordinazzjoni tar-rispons meta ji\u0121u indirizzati l-isfidi tas-sa\u0127\u0127a.", "Qbilna wkoll li n\u017cidu l-anali\u017ci u l-immudellar biex nappo\u0121\u0121aw lill-Istati Membri fil-kontroll tat-tifqig\u0127at billi ni\u0121bru u nippro\u010bessaw aktar data epidemjolo\u0121ika, filwaqt li n\u017commu l-kompetenza nazzjonali ewlenija g\u0127all-protezzjoni tas-sa\u0127\u0127a.\"", "\"Il-vi\u017cjoni ta' 'Sa\u0127\u0127a Wa\u0127da' fil-politiki Ewropej kollha g\u0127andha tiggwida s-sistema kollha tag\u0127na ta' anti\u010bipazzjoni u \u0121estjoni tal-kri\u017cijiet.", "Il-kri\u017ci tal-COVID-19 turi kif kwistjoni tas-sa\u0127\u0127a pubblika tista' taffettwa l-funzjonament xieraq ta' kull parti tas-so\u010bjet\u00e0 Ewropea\", qalet ir-relatur V\u00e9ronique Trillet-Lenoir ( Renew, FR).", "Nappo\u0121\u0121a bis-s\u0127i\u0127 li ssir pro\u010bedura ta' xiri kon\u0121unt g\u0127al prodotti medi\u010bi standard.", "F'dak li g\u0127andu x'jaqsam man-negozjati mal-industrija, l-UE hija aktar b'sa\u0127\u0127itha meta titkellem b'vu\u010bi wa\u0127da, f'isem l-Istati Membri kollha\", \u017ciedet tg\u0127id.", "B\u0127ala parti mill-bini ta' Unjoni Ewropea tas-Sa\u0127\u0127a, fit-11 ta' Novembru 2020 il-Kummissjoni pproponiet qafas \u0121did g\u0127as-sigurt\u00e0 tas-sa\u0127\u0127a, ibba\u017cat fuq l-esperjenza li tittratta l-coronavirus .", "Il-pakkett jinkludi proposta g\u0127al regolament dwar theddid transkonfinali serju g\u0127as-sa\u0127\u0127a u proposta biex jissa\u0127\u0127a\u0127 il-mandat ta\u010b-\u010aentru Ewropew g\u0127all-Prevenzjoni u l-Kontroll tal-Mard .", "Kuntatti:", "Informazzjoni ta' kuntatt:", "Numru tat-telefown: (+32) 2 28 46330 (BXL)", "Numru tat-telefown: (+33) 3 881 74903 (STR)", "Numru tal-mobile: (+32) 470 95 17 07", "G\u0127al aktar informazzjoni", "Tappi fil-pro\u010bedura (2020/0320(COD))", "Tappi fil-pro\u010bedura (2020/0322(COD))", "Kumitat g\u0127all-Ambjent, is-Sa\u0127\u0127a Pubblika u s-Sikurezza ta' l-Ikel", "It-testi adottati ser ikunu disponibbli hawnhekk (15.09.2021)", "Stqarrija g\u0127all-istampa wara l-votazzjoni fil-kumitat (29.06.2021): It-tis\u0127i\u0127 tal-kapa\u010bit\u00e0 tal-UE g\u0127all-prevenzjoni u l-kontroll tal-mard", "Stqarrija g\u0127all-istampa wara l-votazzjoni fil-kumitat (13.07.2021): It-tis\u0127i\u0127 tal-kapa\u010bit\u00e0 tal-UE li tanti\u010bipa u tirrispondi g\u0127al kri\u017cijiet tas-sa\u0127\u0127a", "Ri\u010berka tal-PE: It-tis\u0127i\u0127 tad-difi\u017ci tal-Unjoni Ewropea kontra t-theddid transkonfinali g\u0127as-sa\u0127\u0127a (Settembru 2021)", "Ri\u010berka tal-PE: It-tis\u0127i\u0127 ta\u010b-\u010aentru Ewropew g\u0127all-Prevenzjoni u l-Kontroll tal-Mard (Settembru 2021)", "Il-\u0127idma tal-Parlament Ewropew dwar il-politika tas-sa\u0127\u0127a tal-UE", "Ritratti, filmati u materjal awdjo bla \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210910IPR11906/appella-ghal-programm-specjali-dwar-il-viza-ghan-nisa-afgani", "date": "2021-09-16 16:42:00", "category": "European Union, European Parliament, press release", "text": ["Evakwazzjoni aktar fa\u00eclitata ta' \u010bittadini tal-UE u Afgani f'riskju Involviment operattiv mat-Taliban ming\u0127ajr rikonoxximent uffi\u010bjali tag\u0127hom L-ebda ritorn sfurzat lejn l-Afganistan ta\u0127t ebda \u010birkostanza Appo\u0121\u0121 g\u0127all-\u0121irien tal-Afganistan u l-\u0127olqien ta' kurituri umanitarji", "Je\u0127tie\u0121 li l-UE ssa\u0127\u0127a\u0127 il-kapa\u010bit\u00e0 tag\u0127ha li ta\u0121ixxi b'mod awtonomu", "18.4 miljun Afgan je\u0127tie\u0121u appo\u0121\u0121 umanitarju, inklu\u017ci 14 miljun li di\u0121\u00e0 kellhom nuqqas ta' sigurt\u00e0 tal-ikel", "Il-Parlament jiddeplora l-\u0127atfa vjolenti tal-Afganistan, jitlob aktar g\u0127ajnuna umanitarja u rispons koordinat biex ji\u0121u protetti dawk l-aktar vulnerabbli.", "Il-MPE huma xxukkjati b'rapporti ta' ksur, inklu\u017ci e\u017cekuzzjonijiet, ir-rekluta\u0121\u0121 ta' suldati tfal, protesti pa\u010bifi\u010bi u espressjonijiet ta' dissidenza li qed ji\u0121u repressi, u r-restrizzjoni tad-drittijiet tal-bniedem, spe\u010bjalment immirati lejn in-nisa u l-bniet.", "F'ri\u017coluzzjoni adottata b'536 vot favur, 96 kontra u 50 astensjoni l-\u0126amis, huma jappellaw lill-UE u lill-Istati Membri biex ja\u0127dmu flimkien biex jiffa\u010bilitaw l-evakwazzjoni ta\u010b-\u010bittadini tal-UE u l-Afgani f'riskju, b'mod partikolari permezz tal-u\u017cu ta' kurituri sikuri.", "G\u0127ajnuna lill-\u0121irien tal-Afganistan u lil dawk li qed ifittxu protezzjoni mir-re\u0121im Taliban", "Il-MPE jenfasizzaw li l-bi\u010b\u010ba l-kbira tar-rifu\u0121jati Afgani se jfittxu protezzjoni fil-pajji\u017ci \u0121irien.", "L-UE g\u0127andha g\u0127alhekk tappo\u0121\u0121a lil dawk il-pajji\u017ci u tg\u0127in biex jin\u0127olqu kurituri umanitarji biex jipprovdu g\u0127ajnuna alimentari, ilma, sanit\u00e0 u medikazzjoni.", "Madankollu, dan ma jistax jissostitwixxi politika Ewropea kompluta dwar l-asil u l-migrazzjoni, li g\u0127andha tiffoka fuq ir-risistemazzjoni ta' dawk l-aktar f'riskju u l-aktar vulnerabbli, u g\u0127andha tinkludi programm spe\u010bjali dwar il-vi\u017ca g\u0127an-nisa Afgani li jfittxu protezzjoni mir-re\u0121im tat-Taliban.", "Il-Parlament i\u0127e\u0121\u0121e\u0121 ukoll lill-Istati Membri biex jivvalutaw mill-\u0121did l-applikazzjonijiet g\u0127all-asil attwali u re\u010benti, inklu\u017ci l-applikazzjonijiet mi\u010b\u0127uda, filwaqt li jenfasizza li m'g\u0127andu jkun hemm l-ebda ritorn furzat lejn l-Afganistan ta\u0127t ebda \u010birkostanza.", "Il-MPE jer\u0121g\u0127u jappellaw lill-Kummissjoni biex tippre\u017centa proposta le\u0121i\u017clattiva g\u0127al vi\u017ci umanitarji u lill-Istati Membri biex jaqsmu r-responsabbilt\u00e0 b'mod ugwali fl-g\u0127oti ta' protezzjoni.", "Involviment operazzjonali mat-Taliban , i\u017cda l-ebda rikonoxximent uffi\u010bjali", "Il-MPE jirrikonoxxu li l-impenn operattiv mal-gvern tat-Taliban huwa me\u0127tie\u0121 g\u0127al kwistjonijiet lo\u0121isti\u010bi u umanitarji, sabiex ting\u0127ata assistenza umanitarja lill-persuni \u010bivili fil-b\u017conn u passa\u0121\u0121 sikur g\u0127a\u010b-\u010bittadini barranin u l-Afgani li jixtiequ jitilqu mill-pajji\u017c.", "Madankollu, dawn il-kuntatti g\u0127andhom jibqg\u0127u strettament limitati g\u0127al dawk l-g\u0127anijiet.", "Huma jenfasizzaw li ma \u0121ewx sodisfatti l-kondizzjonijiet g\u0127al rikonoxximent politiku tal-mexxejja de facto Talibani li attwalment qed jeqirdu l-kisbiet ta' dawn l-a\u0127\u0127ar g\u0127oxrin sena.", "Mument kritiku g\u0127all-Unjoni Ewropea", "L-irtirar tal-forzi tal-Istati Uniti u dawk internazzjonali mill-Afganistan huwa falliment kollettiv tal-politika u l-istrate\u0121ija barranija u ta' sigurt\u00e0 tal-Punent, jg\u0127idu l-MPE, u g\u0127andhom jittie\u0127du lezzjonijiet serji g\u0127all-futur.", "Huma jindikaw ukoll li dan il-falliment jista' jkun vanta\u0121\u0121 strate\u0121iku g\u0127al potenzi mhux tal-Punent u l-pajji\u017ci \u0121irien, notament il-Pakistan kif ukoll i\u010b-\u010aina u, sa \u010bertu punt, g\u0127ar-Russja.", "Fl-a\u0127\u0127ar nett, il-MPE jenfasizzaw li je\u0127tie\u0121 li l-UE ssa\u0127\u0127a\u0127 b'mod sinifikanti l-kapa\u010bit\u00e0 tag\u0127ha li ta\u0121ixxi b'mod awtonomu u li ssa\u0127\u0127a\u0127 il-kooperazzjoni tag\u0127ha fil-qasam tad-difi\u017ca billi tibni Unjoni Ewropea tad-Difi\u017ca \u0121enwina.", "Kuntatti:", "Informazzjoni ta' kuntatt:", "Numru tat-telefown: (+32) 2 28 32547 (BXL)", "Numru tat-telefown: (+33) 3 881 74007 (STR)", "Numru tal-mobile: (+32) 470 96 08 19", "G\u0127al aktar informazzjoni", "Kumitat g\u0127all-Affarijiet Barranin", "It-test tar-ri\u017coluzzjoni ser ikun disponibbli hawnhekk 16.09.2021", "Filmat tad-dibattitu dwar l-Afganistan, 14.09.2021", "President tal-PE: Reazzjoni g\u0127all-konklu\u017cjonijiet tal-Kunsill Affarijiet Interni dwar l-Afganistan, 01.09.2021", "Grupp ta' Riflessjoni tal-PE: L-Afganistan g\u0127al darb' o\u0127ra ta\u0127t il-\u0127akma tat-Taliban, 02.09.2021", "I\u010b-\u010aentru Multimedjali tal-PE: UE \u2014 Afganistan", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20210910IPR11905/l-istat-tal-ue-glieda-kontra-l-covid-19-irkupru-klima-u-politika-esterna", "date": "2021-09-15 14:36:00", "category": "European Union, European Parliament, press release", "text": ["Fid-dibattitu dwar l-Istat tal-UE, il-MPE vvalutaw ir-rispons tal-UE g\u0127all-kri\u017ci tal-COVID-19 u l-isfidi li \u0121ejjin Fid-dibattitu dwar l-Istat tal-Unjoni Ewropea, ippresjedut mill-Vi\u010bi President Roberta Metsola, il-MPE staqsew lill-President tal-Kummissjoni von der Leyen dwar l-isfidi l-aktar immedjati.", "Il-President tal-Kummissjoni Ursula von der Leyen bdiet it-tieni diskors tag\u0127ha dwar l-Istat tal-Unjoni Ewropea fejn enfasizzat li, fl-akbar kri\u017ci tas-sa\u0127\u0127a globali g\u0127al seklu, il-kri\u017ci ekonomika globali l-aktar profonda g\u0127al g\u0127exieren ta' snin u l-kri\u017ci planetarja l-aktar gravi ta' kull \u017cmien, \"g\u0127a\u017cilna li nibqg\u0127u flimkien.", "B\u0127ala Ewropa wa\u0127da.", "U nistg\u0127u nkunu kburin b'dan\".", "Hija enfasizzat li l-Ewropa hija fost il-mexxejja dinjija fir-rati tat-tilqim, filwaqt li taqsam nofs il-produzzjoni tat-tilqim tag\u0127ha.", "Issa l-prijorit\u00e0 hija li jit\u0127affef it-tilqim globali, jitkomplew l-isforzi fl-Ewropa u ssir t\u0127ejjija tajba g\u0127al pandemiji futuri.", "B'\u0127arsa l quddiem, hija nnotat li \"il-qasam di\u0121itali huwa kwistjoni ta' make-or-break\" u \u0127abbret Att \u0121did dwar is-Semi-Kondutturi Ewropej, li ji\u0121bor flimkien il-kapa\u010bitajiet ta' ri\u010berka, disinn u ttestjar ta' klassi dinjija tal-Ewropa u jikkoordina l-investiment tal-UE u dak nazzjonali.", "Dwar it-tibdil fil-klima, von der Leyen g\u0127amlitha \u010bara li \"peress li hija kkaw\u017cata mill-bniedem, nistg\u0127u nag\u0127mlu xi \u0127a\u0121a dwarha\".", "Hija enfasizzat li, bil-Patt Ekolo\u0121iku, l-UE kienet l-ewwel ekonomija ewlenija li ppre\u017centat le\u0121i\u017clazzjoni komprensiva f'dan il-qasam u wieg\u0127det li tirdoppja l-finanzjament g\u0127all-pajji\u017ci li qed ji\u017cviluppaw g\u0127all-bijodiversit\u00e0, filwaqt li weg\u0127det EUR 4 biljuni addizzjonali g\u0127all-finanzjament tal-\u0121lieda kontra t-tibdil fil-klima sal-2027 b'appo\u0121\u0121 g\u0127at-tran\u017cizzjoni ekolo\u0121ika tag\u0127hom.", "Filwaqt li tkellmet dwar il-politika barranija u ta' sigurt\u00e0, hija appellat g\u0127al Politika Ewropea dwar i\u010b-\u010aiberdifi\u017ca u Att Ewropew \u0121did dwar ir-Re\u017ciljenza \u010aibernetika u \u0127abbret summit dwar id-difi\u017ca Ewropea li g\u0127andu jsir ta\u0127t il-Presidenza Fran\u010bi\u017ca.", "Manfred WEBER (PPE, DE) indika l-konsegwenzi so\u010bjali u ekonomi\u010bi tal-kri\u017ci tal-COVID-19 u qal li l-Ewropa te\u0127tie\u0121 b'mod ur\u0121enti li to\u0127loq impjiegi \u0121odda, anke fis-settur tas-sa\u0127\u0127a fejn l-UE qed tmexxi bit-tilqim kontra l-COVID-19.", "Huwa talab li jkun hemm programm ta' emer\u0121enza kummer\u010bjali bejn l-UE u l-Istati Uniti g\u0127as-setturi tat-trasport u l-mobilita u dak di\u0121itali u pjan biex titnaqqas il-burokrazija.", "Id-difi\u017ca Ewropea g\u0127andha tissa\u0127\u0127a\u0127 b'forza ta' reazzjoni rapida, u l-Europol g\u0127andu jinbidel f'FBI Ewropea, huwa kkonkluda.", "Iratxe GARC\u00cdA (S & D, ES) ivvalutat l-\u0121lieda tal-UE kontra l-pandemija u l-konsegwenzi tag\u0127ha b'mod po\u017cittiv: \"70% tal-popolazzjoni tlaqqmet, il-libert\u00e0 tal-moviment hija g\u0127al darb' o\u0127ra realt\u00e0 u l-fondi ta' NextGenerationEU di\u0121\u00e0 qed jitqassmu\".", "Hija \u017ciedet tg\u0127id li t-tran\u017cizzjoni lejn ekonomija ekolo\u0121ika tinsab fit-triq it-tajba, i\u017cda \"ma g\u0127amilniex bi\u017c\u017cejjed biex ni\u017cguraw il-benesseri ta\u010b-\u010bittadini\", filwaqt li nnotat li l-kri\u017ci aggravat l-inugwaljanzi u laqtet lil dawk l-aktar vulnerabbli.", "Dacian CIOLOS (Renew, RO) ilmenta li \u0127afna drabi l-Kummissjoni tat prijorita lid-diplomazija mal-Kunsill minflok ma \u0127adet sehem fit-tfassil tal-politika mal-Parlament.", "Filwaqt li enfasizza li l-valuri Ewropej huma s-sisien tal-Unjoni tag\u0127na, huwa \u0127e\u0121\u0121e\u0121 lill-Kummissjoni biex tibda tu\u017ca l-mekkani\u017cmu tal-kundizzjonalita biex tipprote\u0121i l-ba\u0121it tal-UE minn ksur tal-istat tad-dritt \u2014 fis-se\u0127\u0127 g\u0127al kwa\u017ci sena i\u017cda qatt applikata \u2014 biex twaqqaf il-finanzjament ta' movimenti illiberali f'\u0127afna partijiet tal-Ewropa fejn l-indipendenza \u0121udizzjarja qed tidg\u0127ajjef, il-\u0121urnalisti maqtula u l-minoranzi diskriminati.", "Philippe LAMBERTS (Verts/ALE, BE) talab g\u0127al aktar ambizzjoni klimatika: \"Aktar malajr, og\u0127la, aktar b'sa\u0127\u0127tu: Wasal i\u017c-\u017cmien li napplikaw l-g\u0127anijiet Olimpi\u010bi g\u0127all-isforzi tag\u0127na biex insalvaw il-pjaneta\".", "Huwa talab ukoll g\u0127al bidliet fis-sistemi fiskali u so\u010bjali biex ti\u0121i \u017cgurata \u0127ajja dinjitu\u017ca g\u0127al kul\u0127add.", "Dwar il-politika esterna, is-Sur Lamberts innota li huwa biss permezz tal-kondivi\u017cjoni tas-sovranit\u00e0 li l-UE tista' ssir b'sa\u0127\u0127itha fix-xena dinjija, u g\u0127amilha \u010bara li \"Fortizza Ewropa\" qatt mhi ser tkun attur \u0121eopolitiku rispettat\".", "Fl-a\u0127\u0127ar nett, huwa ddispja\u010bih li t-t\u0127assib ewlieni tal-pajji\u017ci tal-UE dwar l-Afganistan huwa li jevitaw li Afgani jaslu fit-territorju Ewropew.", "I\u010b-\u010bittadini tal-UE m'g\u0127andhomx b\u017conn \"diskorsi dwar il-fjuri\", huma sempli\u010bement \"jixtiequ jit\u0127allew wa\u0127idhom\", qal J\u00f6rg MEUTHEN (ID, DE) .", "Huwa kkritika l-pjanijiet tal-Kummissjoni ta' \"spejje\u017c massivi\" \u2014 g\u0127all-Patt Ekolo\u0121iku, g\u0127all-fond ta' rkupru, g\u0127al \"Fit for 55\", li \u010b-\u010bittadini jkollhom i\u0127allsu fl-a\u0127\u0127ar mill-a\u0127\u0127ar.", "Huwa wissa dwar il-burokrazija li qed tikber u ddeplora t-tran\u017cizzjoni lejn ener\u0121ija ekolo\u0121ika, filwaqt li talab g\u0127al aktar ener\u0121ija nukleari.", "Raffaele FITTO (ECR, IT) wissa li \"r-ri\u017corsi ta' NextGenerationEU we\u0127idhom mhumiex bi\u017c\u017cejjed\" u talab g\u0127al riforma tal-Patt ta' Stabbilt\u00e0.", "Huwa appella wkoll g\u0127al bidla fir-regoli dwar l-g\u0127ajnuna mill-Istat u politika kummer\u010bjali aktar awtonoma.", "\"It-tran\u017cizzjoni ambjentali ma tistax ti\u0121i indirizzata ming\u0127ajr ma jitqies dak li qed ji\u0121ri fid-dinja u spe\u010bjalment l-impatt fuq is-sistema ta' produzzjoni tag\u0127na\", \u017cied jg\u0127id.", "Dwar l-istat tad-dritt u l-Polonja, Fitto ddenunzja \"impo\u017cizzjoni politika b'ma\u0121\u0121oranza li ma tirrispettax il-kompetenzi tal-istati individwali\".", "Skont Martin SCHIRDEWAN (Ix-Xellug, DE) , is-Sinjura von der Leyen fa\u0127\u0127ret lilha nnifisha i\u017cda ma tat l-ebda twe\u0121iba g\u0127all-problemi tal-lum.", "Huwa talab li titne\u0127\u0127a l-protezzjoni tal-privattivi g\u0127at-tilqim u ddeplora l-fatt li l-10 biljunarji l-aktar sinjuri fl-Ewropa komplew i\u017cidu l-fortuna tag\u0127hom matul il-pandemija filwaqt li wie\u0127ed minn kull \u0127amest itfal fl-UE qed jikbru fil-faqar jew f'riskju ta' faqar.", "Ursula VON DER LEYEN , President tal-Kummissjoni Ewropea", "Kuntatti:", "Informazzjoni ta' kuntatt:", "Numru tat-telefown: (+32) 2 28 32266 (BXL)", "Numru tat-telefown: (+33) 3 881 72336 (STR)", "Numru tal-mobile: (+32) 498 98 33 22", "Informazzjoni ta' kuntatt:", "Numru tat-telefown: (+32) 2 28 31324 (BXL)", "Numru tat-telefown: (+33) 3 881 73661 (STR)", "Numru tal-mobile: (+32) 498 98 39 85", "G\u0127al aktar informazzjoni", "Dibattitu s\u0127i\u0127", "Siltiet mid-dikjarazzjonijiet tal-mexxejja tal-Gruppi politi\u010bi", "Is-sit web tal-Kummissjoni: Dibattitu dwar l-Istat tal-Unjoni 2021", "Studju ta' ri\u010berka tal-PE", "I\u010b-\u010aentru Multimedjalital-PE: Ritratti, vidjo u materjal awdjo bla \u0127las", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210902STO11111/il-futur-tal-ewropa-jitkellmu-l-panels-tac-cittadini", "date": "2021-09-14 12:02:00", "category": "European Union, European Parliament, press release", "text": ["Il-Futur tal-Ewropa: jitkellmu l-panels ta\u010b-\u010bittadini Il-panels ta\u010b-\u010bittadini se jiltaqg\u0127u fix-xhur li \u0121ejjin biex jiddiskutu l-futur tal-UE u jag\u0127mlu rakkomandazzjonijiet.", "Il-Konferenza dwar il-Futur tal-Ewropa qed tqieg\u0127ed li\u010b-\u010bittadini fi\u010b-\u010bentru tad-diskussjoni dwar kif l-UE g\u0127andha tevolvi biex tiffa\u010b\u010bja sfidi futuri.", "Il-panels ta\u010b-\u010bittadini g\u0127andhom rwol importanti: se jiddiskutu ideat minn avvenimenti madwar l-UE u proposti mressqa permezz tal-pjattaforma tal-Konferenza u se jag\u0127mlu rakkomandazzjonijiet biex ji\u0121u diskussi ma' istituzzjonijiet tal-UE u partijiet ikkon\u010bernati o\u0127ra.", "Min qed jie\u0127u sehem?", "Hemm erba' panels ta\u010b-\u010bittadini Ewropej, b'kull wie\u0127ed minnhom jinkludi 200 \u010bittadin.", "Il-membri tal-panels intg\u0127a\u017clu b'mod aleatorju, i\u017cda b'mod li jirrifletti d-diversit\u00e0 tal-UE \u2013 pere\u017cempju se jkun hemm numru ugwali ta' r\u0121iel u nisa f'kull panel, u rappre\u017centanza proporzjonali ta' Ewropej minn \u017coni urbani u rurali.", "I\u017c-\u017cg\u0127a\u017cag\u0127 ta' bejn is-16 u l-25 sena se jiffurmaw terz tal-membri.", "X'se ji\u0121i diskuss?", "Kull panel se jittratta xi w\u0127ud mis-su\u0121\u0121etti li dwarhom in-nies \u0121ew mistiedna jipproponu ideat:", "Panel 1 \u2013 Ekonomija aktar b'sa\u0127\u0127itha, \u0121ustizzja so\u010bjali u impjiegi / edukazzjoni, kultura, \u017cg\u0127a\u017cag\u0127, sport / trasformazzjoni di\u0121itali", "Panel 2 \u2013 Demokrazija Ewropea / valuri u drittijiet, stat tad-dritt, sigurt\u00e0", "Panel 3 \u2013 Tibdil fil-klima, ambjent / sa\u0127\u0127a", "Panel 4 \u2013 L-UE fid-dinja / migrazzjoni", "Il-membri tal-panel se jkunu jistg\u0127u jqajmu kwistjonijiet addizzjonali.", "Se jkunu disponibbli esperti indipendenti fil-laqg\u0127at biex jipprovdu pariri.", "Meta se jiltaqg\u0127u l-panels ta\u010b-\u010bittadini?", "Kull wie\u0127ed mill-panels se jiltaqa' tliet darbiet.", "L-ewwel sessjonijiet se jsiru matul erba' weekends bejn is-17 ta' Settembru u s-17 ta' Ottubru fil-bini tal-Parlament fi Strasburgu.", "It-tieni sessjonijiet se jsiru online f'Novembru u t-tielet sessjonijiet se jsiru f'Di\u010bembru u f'Jannar fi bliet madwar l-UE, jekk is-sitwazzjoni tas-sa\u0127\u0127a tippermetti.", "L-iskeda g\u0127all-erba' panels ta\u010b-\u010bittadini", "L-ewwel sessjoni", "It-tieni sessjoni", "It-tielet sessjoni", "Ekonomija aktar b'sa\u0127\u0127itha, \u0121ustizzja so\u010bjali u impjiegi / edukazzjoni, kultura, \u017cg\u0127a\u017cag\u0127, sports / trasformazzjoni di\u0121itali", "17 \u2013 19 ta' Settembru", "5 \u2013 7 ta' Novembru", "3 \u2013 5 ta' Di\u010bembru", "Demokrazija Ewropea / valuri u drittijiet, stat tad-dritt, sigurt\u00e0", "24 \u2013 26 ta' Settembru", "12 \u2013 14 ta' Novembru", "10 \u2013 12 ta' Di\u010bembru", "Tibdil fil-klima, ambjent / sa\u0127\u0127a", "1 \u2013 3 ta' Ottubru", "19 \u2013 21 ta' Novembru", "7 \u2013 9 ta' Jannar", "L-UE fid-dinja / migrazzjoni", "15 \u2013 17 ta' Ottubru", "26 \u2013 28 ta' Novembru", "14 \u2013 16 ta' Jannar", "X'se jkun l-e\u017citu?", "Il-panels se jifformulaw rakkomandazzjonijiet, li se ji\u0121u diskussi fil-Plenarja tal-Konferenza li tlaqqa' flimkien li\u010b-\u010bittadini, lir-rappre\u017centanti tal-istituzzjonijiet tal-UE, lill-parlamenti nazzjonali u lil partijiet ikkon\u010bernati o\u0127ra.", "G\u0127oxrin rappre\u017centant minn kull panel se jie\u0127du sehem fil-Plenarji tal-Konferenza u se jippre\u017centaw l-e\u017citu tal-\u0127idma tal-panels.", "Ir-rakkomandazzjonijiet tal-panels se jikkontribwixxu g\u0127ar-rapport finali tal-Konferenza, li se jit\u0127ejja fir-rebbieg\u0127a tal-2022 mill-bord e\u017cekuttiv tal-Konferenza.", "Il-bord jinkludi rappre\u017centanti tal-Parlament Ewropew, tal-Kunsill u tal-Kummissjoni (l-istituzzjonijiet li se jkollhom jag\u0127tu segwitu g\u0127all-konklu\u017cjonijiet) kif ukoll osservaturi mill-partijiet ikkon\u010bernati kollha tal-Konferenza.", "Ir-rapport se jit\u0127ejja b'kollaborazzjoni s\u0127i\u0127a mal-Plenarja tal-Konferenza u se jkollu jir\u010bievi l-approvazzjoni tag\u0127ha.", "Kif tista' ssegwi l-\u0127idma tal-panels?", "Is-sessjonijiet tal-panel fejn se jiltaqg\u0127u l-membri kollha se jixxandru online.", "Se tkun tista' ssib aktar dettalji dwarhom fuq il-pjattaforma tal-Konferenza.", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20210628STO07265/x-jigi-kieku-tgholli-munita-tal-euro-filmat", "date": "2021-08-20 11:29:00", "category": "European Union, European Parliament, press release", "text": ["Il-pajji\u017ci kollha fi\u017c-\u017cona tal-euro ju\u017caw l-istess munita, i\u017cda mhux il-muniti kollha huma l-istess.", "Ara l-filmat tag\u0127na biex issir taf id-differenzi dwarhom.", "Kull wie\u0127ed mid-19-il pajji\u017c fi\u017c- \u017cona tal-euro jiddisinja l-ver\u017cjoni tieg\u0127u tal-muniti.", "Na\u0127a wa\u0127da hija komuni g\u0127all-pajji\u017ci kollha u turi l-mappa tal-Ewropa u l-valur tal-munita.", "In-na\u0127a l-o\u0127ra hija spe\u010bifika g\u0127all-pajji\u017c emittenti u turi xi \u0127a\u0121a emblematika jew simbolu ta' dak il-pajji\u017c.", "Muniti spe\u010bjali tat-\u20ac2 jin\u0127ar\u0121u perjodikament biex jissottolinjaw mumenti importanti.", "Dawn jistg\u0127u jkunu spe\u010bifi\u010bi g\u0127all-pajji\u017c jew iddisinjati g\u0127al avvenimenti tal-UE.", "\u017bew\u0121 na\u0127at g\u0127all-istess munita.", "G\u0127all-euro, dan huwa biss mod ie\u0127or biex ng\u0127idu \"Unit\u00e0 fid-diversit\u00e0\".", "G\u0127al aktar informazzjoni", "Skedi informattivi: Unjoni ekonomika u monetarja", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}